
Prefaţa autorului! la ediţia românească 


Am primit imboldul de a scrie această carte de la un 
foarte popular serial de televiziune, care a făcut mare vilvă 
la începutul anilor '70. Casa producătoare, BBC, angajase 
o echipă de patologi medico-legali din care făceam şi eu 
parte - care urma, prin sfaturile sale, să asigure 
episoadelor maximum de autenticitate. 

Se operase o modificare în scenariu şi distribuţie şi 
cartea, cel puţin în viziunea iniţială, avea de completat 
nişte goluri şi de oferit nişte explicaţii suplimentare. 
Cumva spre surpriza mea, ea a devenit un bestseller. Spun 
surpriză, şi nu cu falsă modestie, deoarece nu 
intenţionasem altceva decît să scot în evidenţă latura 
educativă, poate chiar morală, a muncii unui expert 
medico-legal. Cititorii n-au întîrziat să vadă şi latura 
fictivă, cîtă este. 

Ca să fiu sincer, am încercat, într-adevăr, să-mi împac 
ambiția de a respecta aspectul documentar al rutinei 
medico-legale cu dorinţa cititorului de a intra, prin carte, 
într-un tărîm de vis. 

Simt că prietenii şi colegii mei, prof. Gh. Scripcaru şi 
prof. Călina Gogălniceanu au transpus în româneşte, mai 
frumos decît aş fi sperat eu vreodată, gindurile şi 
întrebările la care mă voi fi învrednicit să găsesc un 
răspuns. 


Prof. Bernard Knight 


1 Bernard Picton este pseudonimul literar al profesorului B. Knight 
(vezi postfaţa). 


Sunetul strident al telefonului spulbera liniştea biroului 
pustiu. 

Apelul dublu, minute nesfirşite, sfişia cu cruzime 
întunericul. Cine o fi fost la celălalt capăt era hotărît să 
meargă pînă în pînzele albe pentru a obţine un răspuns. 

Dincolo de birou, holul era întunecat, cu excepţia unei 
raze subţiri de lumină, şi luna palidă îşi croia drum prin 
fereastra palierului. 

Ticăitul grav al unui ceasornic vechi părea să 
dispreţuiască sunetul aspru din cealaltă cameră. 

Dintr-o dată, la etaj, o uşă se deschise şi o lumină mai 
puternică inundă palierul. Bodogănind încet, John Hardy 
trase în jurul său şnurul unui halat de casă roşu, din 
brocart, în timp ce cobora pe întuneric scările. 

Obişnuinţa căpătată pe parcursul anilor l-a ghidat 
corect spre uşa biroului. Apăsă comutatorul şi se grăbi 
spre telefonul zgomotos care se afla pe biroul mare, din 
mahon. 

— Alo, aici dr. Hardy. 

Ascultă o clipă, apoi se aşeză pe birou, picioarele în 
papuci de casă bălăbănindu-se exact deasupra covorului. 

— Da, îmi pare rău. Am uitat să-l comut la telefonul din 
dormitor. Fiind plecat aşa de mult timp, am pierdut 
obiceiul. Ascultă din nou, apoi îşi ridică repede privirea 
spre ceasul electric de deasupra bibliotecii. 

— Acum sînt douăzeci de minute trecute de miezul 
nopţii. 

Dacă merg pe şoseaua principală pînă la „Cinci 
drumuri”, aveţi acolo o maşină care să mă conducă pe 
străduţele acelea? Nu le cunosc pe toate foarte bine, în 
special pe întuneric. 

Interlocutorul îi bolborosi ceva în receptor, iar el 
încuviinţă din cap, ca şi cum cel care sunase l-ar fi putut 
vedea. 

— Bine. Voi fi într-o maşină Range Rover bej. Să zicem 
în douăzeci de minute. Trebuie să mă îmbrac mai întîi. 


Puse uşor telefonul în furcă şi oftă. Viaţa mergea 
înainte, la fel şi moartea. Aprinzînd lumina, urcă din nou 
scările, ascultind cu neplăcere bubuitul îndepărtat al 
tunetului. 

— Cizme şi o haină de ploaie, murmură el. Intră înapoi 
în dormitor şi aruncă o privire plină de regret spre cartea 
deschisă de pe noptieră. Ochii i se îndreptară spre patul 
mare şi dublu care numai pe jumătate era mototolit. Un 
nod brusc, nedorit, i se urcă în gît, urmat repede de un 
sentiment aproape de groază. Işi dădea seama că acesta e 
primul telefon după aproape trei luni. Hardy se uită ţintă 
la pat, ca hipnotizat. Îl cuprinse o teamă de nesuportat. 
Dar îi trecu tot aşa de repede după cum venise, trase adînc 
aer în piept şi îşi îndreptă trupul. 

— Pentru numele lui Dumnezeu, nu fi aşa de 
autocompătimitor, spuse cu voce tare. Intră într-o cameră 
mică de toaletă şi-şi dezbrăcă pijamaua. Trecîndu-şi 
repede mîna peste bărbie, îşi spuse că bărbieritul de 
dimineaţă îi va fi suficient. Apoi alese dintr-un sertar al 
şifonierului o cămaşă sport în pătrăţele şi un pulover gros. 
Şosete groase şi o pereche de pantaloni vechi golf peste 
pantalonii de corp, şi în cîteva clipe era gata de acţiune. 
Alt bubuit de tunet, de data asta mai aproape, îl făcu să 
caute pe dibuite deasupra unui dulap, o pălărie 
impermeabilă care avea încă mici rupturi în calotă de la 
muştele de pescuit. Îşi luă ceasul şi portofelul şi cobori 
scările casei învăluită în tăcere. De data aceasta, merse 
spre laboratorul său care fusese încuiat timp de zece 
săptămîni, şi de aceea mirosea a praf şi a închis. Pe o masă 
de lîngă fereastră se afla trusa medicală, pătrată şi neagră. 
O balansă în aer, sperînd că Sandra, ultima sa tehniciană 
de laborator, pusese tot ce trebuie în ea înainte de a pleca 
la noua ei slujbă din Liverpool. 

Hardy se întoarse în bucătărie şi deschise uşa dinspre 
grădină. 

Păşi afară pe aleea de pietriş şi, privind în sus, observă 
că nori negri se rostogoleau acoperind luna palidă. Din 
nou, un bubuit de tunet veni din vest. În drum, spre ieşire, 


îşi luase o jachetă de pescuit din hol şi acum se străduia să 
se îmbrace cu ea, deoarece, primele picături de ploaie 
începură să lovească acoperişul garajului. Haina era din 
nylon gros, verde-olive, şi din nou îşi aminti cu groază că 
ultima dată o purtase cînd Jo a fost împuşcată. Scrişni din 
dinţi, iritat, văzînd că John Hardy nu e omul impasibil, rece 
şi logic, aşa cum crezuse. Păşind spre garaj pe pietrişul 
care scîrţiie, îşi alungă voit din minte aceste gînduri, pe 
cînd intra şi bîjbiia după comutator. Puse geanta în spate, 
în maşină, apoi luă de pe podea o pereche de ghete 
Wellington şi le aruncă lîngă geantă. Probabil că erau reci 
şi umede, dar nu avea ce face. Din descrierea pe care 
Carrol o făcuse la telefon, va avea nevoie de ele, aşa 
umede cum erau. Hardy ridică uşa garajului şi stinse 
lumina. 

Maşina porni la primul contact şi plecă fără să închidă 
uşa după el. 

Farurile îşi croiau drum în noapte în timp ce mergea 
spre şoseaua principală A-41, care ducea de la Warwick la 
Birmingham. 

Roverul era luat cu împrumut de la un negustor, aşa că, 
cel puţin, de el nu se legau amintiri dureroase. Maşina 
albă, Alfa Romeo, îi fusese distrusă de un incendiu pe cînd 
îndeplinea o acţiune de rutină pe terenul de locuinţe al 
negustorului. Pînă cînd compania de asigurări va hotări ce 
se va întîmpla cu înlocuirea maşinii, i se dăduse cu 
împrumut această maşină, prin intermediul unui director 
care-şi ceruse multe scuze. 

Hardy îndreptă maşina cu botul spre nord, cam cu opt 
mile înainte de întîlnirea cu poliţia. Nu era încă 12,30, dar 
drumurile erau foarte liniştite. Vremea amenințătoare, 
acum cu multe fulgere şi trăznete, ţinea pe toată lumea 
acasă, cu excepţia celor foarte diîrji. Apoi ploaia se porni 
şfichiuind, iar Hardy oftă cu gindul la următoarele ore. 

După douăzeci şi cinci de ani de meserie, ştia că cea 
mai mare parte a investigaţiei la faţa locului va consta din 
aşteptarea fotografului, aşteptarea luminii, aşteptarea 
laboratorului judiciar, aşteptarea  antreprenorului de 


pompe funebre, iar acum, văzînd vremea, se gîndi cinic, 
„poate chiar vom aştepta scafandrii.” 

Tot ce-i spusese la telefon şeful de la Departamentul de 
Investigare a Crimelor se referea la corpul unei fete găsite 
departe, în pădure, într-o carieră de piatră părăsită. Locul 
era lîngă un sătuc îndepărtat din zona rurală, în triunghiul 
format de Warwick, Birmingham şi Stratford-on-Avon. Nu 
avea alte detalii dar îl ştia pe Carrol de mult şi dacă acesta 
a spus, „e o treabă urită, doctore”, atunci era destul. Dacă 
ar fi fost vorba de un detectiv mai tînăr şi mai puţin 
experimentat, atunci Hardy ar fi avut nevoie de mai multe 
amănunte înainte de a ieşi din casă, aşa de prompt, pe o 
noapte urită ca aceasta, dar descrierea laconică a lui 
Carrol era o garanţie pentru gravitatea cazului. 

John Hardy se întreba, în timp ce privea atent prin 
tunelul luminos făcut de faruri, de cîte ori plecase astfel cu 
maşina în necunoscut. Cîte nopţi negre şi zori cenuşii nu 
văzuse el, împreună cu o mulţime de bărbaţi solizi şi gravi, 
stînd în faţa vreunei scene patetice sau înfiorătoare de 
moarte violentă? În momente ca acestea, se întreba uneori 
de ce îşi alesese, la urma urmelor, medicina legală, cu 
siguranţă cea mai macabră şi mai puţin populară 
specialitate din medicină. Niciodată nu fusese chemat la 
un omor la ora 11 într-o dimineaţă însorită de marţi. 
Intotdeauna era chemat, cel puţin din cîte îşi amintea, 
între miezul nopţii şi patru dimineaţa, întotdeauna era frig 
şi de obicei ploua sau ningea. Întotdeauna îl aştepta o zi 
plină de treburi, pentru care avea de dat o mulţime de 
telefoane. Alteori, tocmai urma să prindă feribotul ca să 
plece în vacanţă pe continent sau să ia avionul pentru vreo 
conferinţă în America. Urmărind picăturile mari de ploaie 
care zburau spre el în razele de lumină, îşi dădu dintr-o 
dată seama că îmbătrinea şi devenea ursuz. Slavă 
Domnului că mai avea ceva perspicacitate, gîndi, 
smulgîndu-se din dispoziția  introspectivă şi prea 
îngăduitoare cu el însuşi. Această meserie era cu siguranţă 
cea mai interesantă, era privilegiat că o are şi nu dorea să 
o schimbe pentru nimic în lume. Dar nu mai era acelaşi 


lucru, gîndi el, şi umerii îi coboriră din nou. Jo nu mai era. 
Încercase să-şi spună că nu era chiar aşa, dar în sinea lui 
ştia că acesta este adevărul. Focul din adincul său se 
stinsese sau, dacă nu, ardea foarte slab. 

Primul telefon după întoarcere i-a arătat că trei luni şi o 
călătorie în jurul unei jumătăţi a globului schimbaseră ceva 
din fiinţa foarte deprimată care fusese îndată după 
moartea soţiei. Ştia că noaptea aceasta trebuie să fie un 
test. Asemenea omului care intră din nou în apă după ce 
era să se înece sau pilotului care zboară din nou după ce 
s-a prăbuşit, cazul acesta trebuia să-l refacă sau să-l 
distrugă. 

Se îndreptă repede. „Prostii! John Hardy, sentimental 
blestemat ce eşti, vierme speriat! Detaşează-te!” După o 
pauză, adăugă cu voce tare: 

— Şi încetează, la naiba, să vorbeşti de unul singur. 

Se simţi mai bine după asta şi se concentra la volan. 
Cunoştea şoseaua principală ca-n palmă, iar „Cinci 
drumuri” era o încrucişare cam la un sfert din distanţa de 
la Warwick la Birmingham. Ramificaţia de vest a 
intersecţiei mergea spre Rowington şi apoi spre alte 
localităţi, Shrewley şi Lapworth, de-a lungul canalului 
Grand Union, dar pe lingă aceste şosele secundare existau 
drumuri şi artere laterale cunoscute numai de localnici. 

Range Roverul nu îi era la fel de familiar ca vechea lui 
maşină, dar îi plăcea totuşi şi, chiar în condiţiile proaste 
ale nopţii, era plăcut să conduci. Suburbiile şi satele se 
ştergeau în întunericul de octombrie. Acoperişurile şi 
caldarimul sclipeau din cauza umezelii, la ferestrele de la 
etaj apărea o lumină roşiatică, iar oamenii umblau de colo 
pînă colo, pregătindu-se pentru noapte. 

Trecuse de Hatton şi era acum la loc deschis, spre 
„Cinci drumuri”. În timp ce ştergătoarele îi băteau ca două 
metronoame gemene în faţa ochilor, această vreme 
îngrozitoare de toamnă, din Midlands, i-o aducea în minte 
pe aceea din insulele Canare şi Caraibe, unde îşi petrecuse 
ultimele opt săptămîni, străduindu-se din greu să-şi 
îngroape singurătatea într-o serie de activităţi distractive, 


ce se desfăşurau la bordul vasului. Reuşise? De fapt, nici el 
singur nu ştia. Probabil ceva realizase, dar poate că nu 
erau decît cele două luni care neteziseră muchiile aspre 
ale durerii. Poate că ar fi putut economisi o mie de lire 
stînd în Warwick, cu acelaşi rezultat. Simţind că alunecă în 
cercul familiar al autocompătimirii şi învinuirii, se 
concentra cu furie asupra volanului. Era aproape bucuros 
cînd ajunse din urmă un camion mare, care acoperea pe 
jumătate şoseaua. Încercă să-l depăşească pe şoseaua 
umedă şi alunecoasă. Cînd, în cele din urmă, pe o porţiune 
dreaptă, îl depăşi, descoperi „Cinci drumuri” chiar în faţă. 
Şi-l închipuia pe şoferul camionului înjurîndu-i pe „ticăloşii 
ăştia proşti care depăşesc şi apoi se abat de la drum!” Dar 
nu avea de ales şi semnaliză stînga. 

Maşina poliţiei era parcată la cîţiva yarzi, pe şoseaua 
laterală. 

Era un Jaguar alb, cu o bandă roşie fluorescentă în jur 
şi un semnalizator cu lumină intermitentă albăstruie pe 
capotă, care se rotea, aruncînd o rază misterioasă prin 
aerul umed. John Hardy trase chiar în spatele Jaguarului şi 
aprinse o dată farurile, să confirme cine era. Şoferul de la 
poliţie scoase braţul afară în ploaie, făcu semnul O.K. Cu 
degetul mare şi porni. Roverul îl urmări cîteva mile pe 
şoseaua laterală, apoi o coti la stînga pe un drum şi mai 
îngust pentru a merge încă o milă. Se aflau acum într-o 
regiune agricolă, dar porţiuni de pădure începeau să apară 
pe ambele părţi ale drumului. Se părea că nu mai erau 
case sau vile pe acest drum iar Hardy putea să vadă la 
lumina farurilor numai intrările pe ogoare sau găurile mari 
din gardurile vii. 

Maşina poliției continua să meargă,  lanternele 
strălucitoare din spate fiind singurul reper în întunericul 
ca de smoală. Apoi, semnalizatorul de pe dreapta începu să 
clipească cu o lumină galbenă. 

Vehiculul lucios al poliţiei coti încet în ceea ce părea a 
fi o porţiune fără copaci, iar Hardy văzu că părăseau 
drumul asfaltat pentru a merge pe o cărare cu pietriş. 
Cîteva sute de yarzi în viteza a doua şi apoi înţelese că 


ajunseseră. 

Jaguarul se opri pe partea laterală a drumului, care aici 
se lărgea într-o mică zonă defrişată. Se mai aflau şi alte 
vehicule: un alt Jaguar alb, două Morris 1100 şi un alt 
Range Rover, toate fiind maşinile poliţiei. Mai departe erau 
patru maşini civile şi Hardy presupunea că aparţin 
detectivilor cu grad superior, fotografilor şi poate cuiva de 
la laboratorul de medicină legală al Ministerului de 
Interne. O altă maşină, o mini, era parcată în faţa lui şi 
văzu un poliţist în uniformă aplecîndu-se spre fereastra 
şoferului. Cînd cobori din maşină, observă doar o etichetă 
pe parbriz: „Presa”. Încă o dată îl uimi instinctul care-i 
conduce pe reporteri la locul crimei, asemenea unui 
proiectil dirijat spre ţintă prin radar. Dacă s-ar găsi un 
cadavru în mijlocul deşertului Gobi, se gîndea Hardy, nu 
s-ar mira deloc dacă un tînăr plin de coşuri de la 
Wolverhampton Observer ar apărea pe neaşteptate de 
după cel mai apropiat bolovan. 

Işi luă din spate servieta şi, la lumina roşie şi slabă a 
stopurilor, se săltă pe fiecare picior pentru a-şi încălţa 
cizmele de cauciuc. Acum, siluete neclare veneau dinspre 
celelalte maşini. 

— 'Mneaţa, doctore. Ce plăcere să te vedem din nou! 

Şeful grupului de ofiţeri de poliţie era omul care 
telefonase, directorul şef al detectivilor, Lewis Carrol, 
cunoscut în mod inevitabil la poliţie ca „Alice”, deşi, 
desigur, el nu locuia în Ţara Minunilor. Era o persoană 
îndesată iar în întuneric, din cauza lăţimii, înălţimea sa de 
şase picioare părea mai mică. Avea formă de piramidă, 
lăţindu-se progresiv pe măsură ce ochiul cobora de la 
capul mic şi chel, trecînd de umeri, spre talia care se 
îngroşa şi apoi la picioarele masive. Hardy îl văzuse odată 
în costum de baie, ceea ce îi sugerase imaginea unui atlet 
japonez. Dar era un detectiv al naibii de bun şi foarte 
tenace. 

Mai departe era Sam Partridge, directorul lui Carrol şi 
al doilea om de la Cartierul General al Departamentului de 
criminalistică. Mai erau două umbre în întuneric, cărora 


Hardy le adresă un salut. 

— Scuze că te-am făcut să ieşi pe o noapte ca asta, 
doctore, continuă Alice, dar acum se mai domoleşte puţin. 

Foarte adevărat. Ploaia grea aproape că se oprise 
pentru moment, deşi copacii de deasupra încă mai picurau. 

— Locul e ceva mai jos. Îţi voi povesti totul pe drum. 

Hardy mergea alături de Carrol, ceilalţi îi urmau. Au 
trecut pe lîngă un grup de poliţişti în uniformă, care 
stăteau în picioare lîngă maşini, unul vorbind prin 
fereastră, la radio. Piuitul constant al aparatului de înaltă 
frecvenţă şi amestecul distorsionat de coduri numerice îi 
deveniseră dintr-o dată foarte familiare şi oarecum 
liniştitoare. Lucrurile pe care le cunoşti şi le înţelegi pot fi 
asemenea unei plute de salvare de care te prinzi într-un 
naufragiu, gîndi Hardy, apoi respinse cu furie această idee 
deoarece era un nonsens egoist. Detectivul-şef vorbea în 
timp ce treceau pe lîngă maşini, pe drumul noroios. 

— ... prea mult noroi ca să aducem maşinile aici. Şi nu 
vrem să stricăm, pe cît putem, nici o urmă. Ploaia asta 
blestemată nu ne va ajuta. A spălat deja orice urmă de roţi. 

— La telefon ai spus că e o fată? 

— De vreo douăzeci de ani, poate douăzeci şi doi. Nu e 
de mult timp aici. De o zi sau două. Nu se poate vedea nici 
un semn pe ea, dar nu am atins-o încă, nu înainte ca să 
cercetezi tu. 

Hardy înainta cu greu, simţindu-şi picioarele tot mai 
reci şi mai umede în ghetele de cauciuc nefolosite de mult 
timp. Mergeau pe iarba ofilită de la marginea potecii, 
astfel încît să nu strice vreo urmă de roţi care ar fi putut 
supravieţui ploii. 

— Cînd a fost găsită? 

— Cam pe la nouă. Din întîmplare. 

Hardy s-a oprit în mijlocul porțiunii de iarbă aspră. 

— Ora nouă. În bezna asta? 

Carrol zîmbi în întuneric, cu gura atît de deschisă, încît 
Hardy îi putu vedea dinţii falşi strălucind pe faţa mică şi 
zbîrcită. 

— Da, un fermier din josul drumului, ceva mai în vale, 


şi-a pierdut o vacă. O căuta pentru că era ora mulsului. O 
mai caută încă, din cîte ştiu. Poarta fusese lăsată deschisă 
şi jumătate de duzină de vaci s-au rătăcit. Le-a găsit pe 
toate cu excepţia uneia şi a căutat-o toată seara ca să o 
aducă acasă. A ajuns în această pădurice să vadă dacă nu 
căzuse cumva într-o carieră veche, unde înainte pierduse 
alte animale. 

Începuseră să înainteze din nou cu greu. 

— Nu şi-a găsit vaca, dar a găsit o fată. I-a trebuit ceva 
timp ca să aducă polițistul. Apoi ne-a chemat pe noi, aşa că 
pînă am ajuns aici s-a făcut ora unsprezece. Cred că de 
asta te-am sunat aşa tîrziu. 

Picioarele lui Hardy erau acum de-a dreptul ude. Din 
cauza arboretului, apa împroşcată trecuse peste marginile 
cizmelor. 

— Ai vreo idee cine este? 

Alice clătină din cap în întuneric. 

— Nu avem încă „nici o cheie. Nici o poşetă. Nu putem 
începe cercetarea pînă nu se luminează, ca să nu încurcăm 
urmele. Poate o fi ceva în buzunarele ei, dar nu ne ocupăm 
de asta pînă nu cercetezi tu. 

Cărarea devenea mai noroioasă şi mai alunecoasă iar 
ploaia începu din nou, deşi nu la fel de tare ca înainte. 
Hardy văzu lanterne în faţă şi la stinga şi o lumină, mai 
mare şi mai puternică, printre copaci. î 

— Am ajuns, să mergem pe acest drum. Încercăm să 
evităm cărarea. 

Un agent de politie stătea în marginea potecii, strîns 
înfăşurat în haina de ploaie. Ţinea o planşetă cu clamă 
pentru hirtii, protejată insuficient de colţul unei mantale 
polițiste, pe care şi-o aruncase peste haina de ploaie. Se 
îndreptă şi salută cînd şeful se apropie de el. 

— O.K., fiule. Adaugă-l pe listă şi pe dr John Hardy, 
medic legist, spuse Carrol şi dispăru în stinga, printre 
copaci. 

Hardy plonja după el în bălăriile înalte şi în iarba plină 
de apă. 

Era destul tufăriş ud aici pentru a-l face să regrete că 


nu şi-a luat ghetele de pescuit şi cizmele pînă la genunchi. 

Două benzi de plastic fuseseră prinse la repezeală pe 
copaci şi pe tufişuri, pentru a delimita o cărare de acces 
spre locul faptei. Se evita astfel efectul distrugător al 
umbrelelor asupra unei alte zone ce trebuia mai întîi 
amănunţit cercetată. Pe acest drum la 20 de yarzi mai jos, 
văzu lanterne mişcîndu-se asemenea licuricilor. 

— Am s-o iau înainte, doctore. Uită-te pe unde mergi, ca 
să nu treci peste margini. Este o vegetaţie foarte 
abundentă peste tot, şi undeva pe aici există un povîrniş 
cam de cinci picioare. 

Sam Partridge, care era tot atît de înalt şi de suplu pe 
cît era şeful său de bondoc, mergea în faţă, lanterna sa 
mare pîlpîind înainte şi înapoi pe terenul ud. Cărarea 
cobora abrupt şi Hardy alunecă agăţindu-se de ramuri cu 
mîna liberă, iar geanta i se izbi de trunchiuri şi de tufişuri. 
În spatele lui, şeful plonjă şi el, înjurînd de cîte ori călca 
greşit. În cele din urmă s-au oprit din alunecare lîngă un 
grup de bărbaţi înghesuiți în jurul unei mese cu trei 
picioare, pe care era o lampă mare, conectată printr-un 
tub la un cilindru de gaz Calor. Lumina albă şuierătoare 
strălucea într-o junglă verde, umplînd scobitura din malul 
abrupt în care tocmai coboriseră. 

— E acolo înăuntru, doctore, spuse Carrol, indicînd în 
spate, spre capătul mai îndepărtat al unui tufiş sălbatec de 
urzici şi rugi de mure care umpleau semicercul unei mici 
cariere. Copacii formau un cerc deasupra lor, iar lampa de 
gaz arunca o lumină sinistră pe jumătatea de sus a 
trunchiurilor. John Hardy îşi puse cu grijă servieta jos şi 
privi locul acţiunii. Dacă nu erai atent, de aici începeau 
greşelile. O geantă pe un loc greşit şi un capăt foarte 
important de ţigară ar putea fi zdrobit sau o urmă de picior 
ar putea fi ştearsă. 

Stătea în picioare cuprinzind cu privirea scena, pentru 
a localiza poziţia diferitelor repere. In spate, Sam 
Partridge îl urmărea ştiind din experienţă că nu se putea 
grăbi. Colaborase cu el la multe cazuri de acestea şi ştia că 
este un lucrător pedant, uneori iritant de grijuliu, dar pe 


care te puteai baza întru totul în vederea celui mai bun 
răspuns posibil. 

Din locul unde era Partridge, John Hardy îşi profila 
silueta pe fundalul luminat. Sam îi vedea trupul frumos, 
cam îndesat, nemişcat, şi îşi aminti de alte locuri şi alte 
timpuri. Ştia prin ce trecuse Hardy de curînd, deşi el însuşi 
nu a fost implicat direct. Jo, soţia lui Hardy, medic 
generalist la Warwick, se oferise în mod voluntar să intre 
într-o casă ce era sub supravegherea poliţiei. Un nebun 
răpise un băiat, iar cînd băiatul a tăcut pneumonie, Jo a 
încercat să-l ajute. Cînd poliţia a năvălit în casă, ea a fost 
împuşcată de bărbat şi a murit mai tirziu, la spital. Se 
întreba cum acest doctor de cincizeci şi cinci de ani se va 
adapta la pierderea tragică a unei soţii tinere şi 
atrăgătoare. Se va grăbi să se căsătorească din slăbiciune 
cu vreo păpuşică sau va rămîne un văduv bătrîn, devenind 
mai aspru şi mai excentric pe măsură ce anii vor trece? 

Din cîte se pricepea el la oameni, nu credea în prima 
alternativă, cu toate că şi-l putea imagina pe Hardy 
devenind din ce în ce mai retras, păstrîndu-şi manierele 
sale curtenitoare şi civilizate. Visarea i-a fost însă 
întreruptă de silueta care s-a întors brusc spre Carrol. 

— Care este cea mai bună cale de acces, domnule 
Carrol? 

Alice arătă cea mai apropiată latură a povirnişului, 
între arboretul des şi stînca neagră a carierei. 

— Cariera este aproape la acelaşi nivel cu locul unde 
sîntem acum, doctore... în afară de partea din spatele 
nostru, care este mai jos cu cîteva picioare. Peretele din 
spate coboară perpendicular, pornind de la copacii aceia. 
De acolo a fost aruncată, după cît se pare. 

Sam Partridge înaintă. 

— Toate acţiunile noastre de pînă acum s-au desfăşurat 
pe această latură din dreapta. Nu cred că o „maşină mică”, 
dacă este vorba de o „maşină mică”, s-ar fi coborit aici. 
Vegetaţia era intactă cînd a ajuns primul poliţist. 

Hardy îşi ridică din nou servieta şi îl urmă cu prudenţă 
pe Alice, care înainta pe povirniş. Rugii de mure i se 


agăţau pe jachetă iar picioarele pătrundeau tot mai adînc 
în ceea ce simţea a fi un amestec de noroi şi bălegar de 
vacă. Se întreba de cîte ori nu făcuse aşa ceva pe la miezul 
nopţii? Apoi, aproape brusc, o văzu. Acesta era motivul 
pentru care treizeci de oameni stăteau în ploaie şi pentru 
care pînă dimineaţă s-ar mai putea implica vreo sută. Nici 
o osteneală nu era prea mare, nici o cheltuială nu era 
cruţată, asta era atitudinea poliţiei cînd se confirma 
cuvîntul sinistru „omor”. Şi era obligaţia lui, şi numai a lui, 
să-l confirme. 

— Îţi aparţine, doctore, murmură Carrol stînd mai la o 
parte. 

Hardy lunecă pe lîngă el în spaţiul îngust dintre faţa 
stîncii şi trandafirii sălbatici. Lumina de la lampa de gaz 
era umbrită aici de arboretul înalt din mijlocul carierei, aşa 
că detectivul îi dădu o lanternă pătrată. Raza galbenă de 
lumină trecu peste încîlceala verde şi maro a stufărişului, 
luă în vizor stînca neagră udă, apoi se roti repede înapoi şi 
se fixă pe o formă mototolită care zăcea pe rugii de mure 
morţi de lingă peretele carierei. Zăcea aproape cu faţa în 
jos, braţul stîng aruncat într-o parte, genunchii strînşi. 
Pentru o clipă dădea impresia că doarme, asemenea 
sutelor de imagini similare pe care Hardy le văzuse. Il 
cuprinse din nou fiorul dureros de tristeţe pentru o viaţă 
tînără, sfirşită atit de tragic. Ştia însă foarte bine că în 
această profesie nu trebuie să-ţi dai frîu liber emoţiilor. 
Omul are un fond de compasiune limitat şi ar însemna să-i 
ceri prea mult să şi-l epuizeze cu generozitate în orice 
ocazie. Dar acum, în special acum, o compătimea. Foarte 
puţin însă, căci avea treabă de făcut. Îşi puse servieta jos, 
lîngă el. Examinînd terenul cu picioarele, cu grijă, înaintă 
cu prudenţă pînă cînd se putu ghemui aproape de ea. 
Strigă în spate, peste umăr, spre Lewis Carrol: 

— Ce-i cu fotografiile? 

— Le-am făcut din locul de unde eşti tu acum. Nu cred 
că mai este ceva pe acolo prin jur. Trebuie să fi fost 
aruncată de acolo, de sus. 

Şi indică, printr-o mişcare bruscă a capului, faţa stîncii. 


— Ce-i cu legiştii, vin şi ei? întrebă Hardy, tot fără să 
atingă corpul pînă ce nu verifică foarte bine dacă întreaga 
maşinărie de rutină a investigaţiei funcţiona corect. 

— Sînt pe drum. Ar fi trebuit să ajungă o dată cu tine. 

Hardy se uită din nou la cadavru. Pielea fetei era albă 
ca varul la lumina lanternei. Arăta şi mai groaznic prin 
contrast cu rochia de mătase neagră care acum era udă şi 
pătată de pămîntul şi lichenii de pe roca de deasupra. 
Fusta scurtă era mototolită pînă la coapse iar un umăr al 
rochiei era tras în jos, spre partea de sus a braţului. Părul 
blond, plin de noroi, era încurcat în rugii de mure, iar mîna 
întinsă semăna cu o gheară mică, din cauza lividităţii 
cadaverice. 

— Nu stric nimic dacă mă apropii de ea, nu-i aşa?, 
strigă Hardy fără a se uita în jur. 

— Acţionează cum vrei, doctore. Nu e nici o urmă de 
maşină mică aici, pe pămînt. Bărbatul trebuie să fi stat sus. 

Detectivul-şef credea că fusese aruncată de pe panta de 
deasupra iar Hardy, care rareori presupunea ceva, trebui 
să fie de acord, deoarece părea foarte puţin probabil ca un 
posibil sinucigaş să sară numai de la cincisprezece 
picioare pe o saltea de rugi de mure. 

Un minut studie poziţia în care era fata în raport cu 
elementele din jur. 

Nici chiar cei mai buni fotografi nu pot să înlocuiască 
primele impresii, care nu se mai pot reconstitui după ce 
cadavrul a fost mişcat. 

Privirea înregistra totul, iar procesul intuitiv începea să 
i se desfăşoare în minte, făcînd comparaţie cu scene 
similare, cu alte cadavre din împrejurări asemănătoare. 
Începea să simtă pulsul situaţiei, ceea ce nu putea 
niciodată să explice, în termeni reci, negru pe alb, 
studenţilor sau altor medici. 

Detectivii aşteptau răbdători, în timp ce ochii lui Hardy 
analizau totul. Ştiau că era al naibii de bun într-un 
asemenea moment şi nu încercau să-l forţeze sau să-l 
grăbească. 

După ce a înregistrat suficiente detalii, s-a aplecat mai 


aproape de corp, pentru a-l putea atinge. Partea din spate 
a gîtului şi latura stîngă a feţei erau vizibile. Intinse mîna 
ca să pipăie pielea. Era rece şi udă, dînd senzaţia de 
cauciuc ud şi lipicios, specifică unui cadavru. Apucă cu 
grijă braţul întins şi-l mişcă pentru a vedea cît era de 
ţeapăn. Braţul era rigid şi, cînd îl aşeză încet lîngă el, 
corpul se mişcă. 

— E moartă cel puţin de ieri. Cel mult de două zile, 
strigă peste umăr. Cea mai bună estimare pînă acum ar fi 
alaltăieri noapte, adică sîmbătă noaptea. 

Acum era aproximativ ora unu, luni dimineaţa. 

— Sigur, doctore. Tot aşa credem şi noi. N-ai putea fi 
mai precis asupra datei? 

Hardy îşi îngădui să zimbească puţin în întuneric. 
Primele două întrebări pe care poliţia le pune întotdeauna 
sînt „cine este?” şi „de cînd este moartă?”. 

— Nu prea. Ştii ce cred despre estimarea orei morţii. 
Dar vom vedea cînd o scoatem afară. 

Îi îndreptă capul puţin mai spre stînga, învingînd 
rigiditatea morţii. Gîtul era rigid dar reuşi să-i vadă mai 
bine faţa. Pe obraji avea zgirieturi de la măcieşi. Nu mai 
era nici o altă urmă în afară de colorarea cu pete specifice 
morţilor. Ochii erau larg deschişi. li trase uşor, cu degetul 
mare, pleoapa inferioară. Nu era nimic anormal. 

Primele semne de nelinişte începeau să-l furnice pe 
ceafă. Nu era strangulată. li vedea gitul cu uşurinţă, 
deoarece rochia neagră era decoltată. Nici o sîngerare, 
nici o rană de cuţit sau glonte în părţile expuse vederii. 
Nici un semn de asfixie la ochi sau pe tegumente. Era încă 
la începutul investigaţiei. 

— Nu se vede nimic pînă acum, domnule Carrol, spuse 
el. 

— Bine, doctore. Cred că legiştii au sosit. Mai rămiîi aşa 
un minut. 

Hardy se aşeză pe călciie, relaxîndu-se. Era din nou în 
imediata apropiere a unui cadavru, aşa cum fusese de 
nenumărate ori. 

În spatele lui se auzeau trosnituri şi înjurături şi se 


apropia o lumină mai puternică. Noul venit avea o lanternă 
electrică mare ce lumina în sus destul de bine pentru a 
dezvălui o chică de păr sălbatic şi ochelari cu sticle groase. 

— 'Mneaţa, John. Ce avem? 

Hardy privi în sus, din poziţia sa chircită. Marginile 
cizmelor de cauciuc îl tăiau sub genunchi, iar muşchii 
coapselor începeau să-l doară. 

— Salut, Archie. Ce faci? 

Nu li se păreau nepotrivite asemenea schimburi de 
amabilităţi într-un astfel de loc şi la o asemenea oră. 

— Bine, bine. Mă bucur că te-ai întors, nu te-am văzut 
de veacuri. 

Odată terminate detaliile de protocol, Hardy reveni la 
treaba lui. 

— După cît se pare, este o fată cam de 20 de ani, 
aruncată de la marginea carierei. Pînă acum, nici o cauză 
evidentă a morţii. 

Archie Salmon era cercetător în cadrul Laboratorului 
de ştiinţe legale al Ministerului de Interne. Licenţiat în 
biologie, arbora o înfăţişare de „profesor trăznit”, dar 
experienţa şi  perspicacitatea din domeniul său de 
expertiză le egalau pe cele ale lui Hardy. Înaintă tîrîndu-şi 
picioarele, se aşeză alături pe vine aşa cum făcuse şi 
doctorul şi privi cu atenţie. O vreme nici unul nu vorbi. 

— Nu prea avem ce face aici, spuse Archie în cele din 
urmă. 

Hardy mormăi în semn că este de acord. Un fior de frig 
şi umezeală îl străbătu dintr-o dată, din cap pînă în 
picioare. 

— Sînt prea bătrîn pentru nopţile astea umede, Archie. 

Plimbă încet lumina lanternei pe trupul nemişcat. 

— Sînt de acord că nu avem ce face. Mai întîi trebuie 
scoasă de aici. 

Cercetătorul folosea propria lanternă, care era mai 
puternică, iar raza de lumină se opri pe braţul întins al 
fetei. 

— Ce-i semnul ăla, cel de la încheietura miinii? 

Hardy se uită cu coada ochiului pe dunga de lumină. 


— E ceva aici. Pare a fi o urmă lăsată de o curea de 
ceas sau de o brățară. 

Lanterna lui nu era destul de puternică ca să-i fi 
dezvăluit semnul mai înainte. Amîndoi priviră o clipă, apoi 
Hardy se ridică, strimbîndu-se din cauza durerii din 
picioare. 

— Atunci să o scoatem. S-au făcut toate fotografiile, 
după cum spune domnul Carrol. 

Era întotdeauna foarte corect cînd menţiona numele 
altora, chiar şi pentru ultimul sergent de poliţie. Archie nu 
se încurca însă cu aşa ceva. 

— Alice! zbieră el. Ai ceva împotrivă să continuăm? Îl 
ştia pe supraveghetorul-şef de pe cînd era sergent şi nu 
avea nici o reţinere să-i folosească porecla. Făcea parte 
din excentricitatea sa, cultivată cu multă grijă. 

Carrol înainta pe marginea carierei, cu faţa spre ei. 

— Sigur, faceţi ce vreţi. Sîntem împotmoliţi pînă ce 
clarificăm locul acţiunii. Din cauza ăstor rugi blestemaţi de 
mure, nu am putut monta cortul de plastic, ca să ne apere 
de ploaie. 

Archie Salmon zbieră din nou, de data asta peste capul 
lui Alice, către o siluetă neclară, ce stătea împreună cu 
ceilalţi detectivi, la marginea de jos a carierei. 

— Ted, vrei să aduci folia aia mare de polietilenă? 

O clipă mai tîrziu, ofiţerul de legătură de la Laboratorul 
de medicină legală întinse o folie împăturită, pînă ce 
ajunse la Hardy. 

Acesta o despături în patru şi o puse cu grijă pe spatele 
fetei. Apoi, cu Archie Salmon şi Lewis Carrol, luminînd cu 
ambele lanterne cadavrul, rostogoli fata uşor, astfel încît 
să stea parţial pe folia de plastic. Acum putea să vadă 
partea care nu-i fusese accesibilă. Partea de dedesubt a 
feţei şi a gitului era colorată într-un roşu purpuriu, din 
cauza coagulării sîngelui în ţesuturi. Braţul stîng, ţeapăn, 
se proiecta spre el, iar picioarele îndoite se balansau 
nesigure pe călcîie. Ţinu corpul cu o mînă şi se uită la 
vegetaţia zdrobită pe care stătuse. Nu părea nimic 
deosebit. 


Biologul trase polietilena sub trup, aşa cum o soră pune 
cearşaful sub pacient, într-un pat de spital. 

— O.K., poţi să-i dai drumul acum. 

Hardy slăbi strînsoarea braţului fetei şi ea se rostogoli 
pe partea cealaltă, pe folia de plastic. Dacă ceva de pe trup 
cădea în drum spre morgă, rămînea pe materialul 
transparent şi putea fi recuperat pentru examinare. 

— Va trebui să reduc rigiditatea cadaverică a braţului, 
căci altfel nu o vom putea transporta, murmură Hardy. 
Apăsă cu grijă braţul întins, pînă ce simţi că muşchii rigizi 
cedează. 

— D-le Carrol, presupun că cea mai mare parte a 
timpului de cînd a murit a stat aici, rosti el peste umăr. 

— De unde ştii asta, doctore? 

— Depunerea sîngelui, adică lividitatea post-mortem, 
este în întregime în partea de jos a corpului. Trebuie să li 
fost aruncată aici la cîteva ore de la moarte. 

Infăşură bucata mare de polietilenă peste trup şi 
împachetă cu grijă corpul. g 

— Ce se aude cu transportul? Intrebă Archie. 

— Mi-e teamă că nu avem nici un antreprenor de 
pompe funebre, răspunse Carrol. Avem o targa de tip 
brancardă în Range Roverul special. E bună? 

Hardy compară avantajele nesemnificative oferite de un 
coşciug uşor din fibre de sticlă adus din oraş, cu 
perspectiva rămînerii lîngă cadavru, în frig şi umezeală, 
cel puţin încă o oră. Amorţeala din degetele de la picioare 
era însă mai puternică. 

— O vom scoate acum. Nu ajută la nimic să mai 
aşteptăm, nu-i aşa, Archie? 

Cercetătorul legist îşi scutură capul cu păr zburlit: 

— Să ne continuăm treaba, spuse el. 


II 


Lewis Carrol părea puţin iritat. Stătea într-un fotoliu 
şubred din micuțul birou al morgii spitalului şi haina de 


ploaie udă îi ajungea pînă la podea, încadrîndu-i picioarele 
masive, încălţate cu ghete mari. 

Gura de sub nasul borcănos avea comisurile lăsate în 
jos, dîndu-i o înfăţişare acră. 

— Chestia e, doctore, avem sau nu avem o crimă pe 
cap? 

Hardy stătea lîngă o chiuvetă din colţ, săpunindu-şi 
mîinile. Încă mai purta mantaua verde şi cizmele de 
cauciuc. În timp ce-şi trecea clăbucii peste degete, se 
hotări ce răspuns să-i dea şefului. 

— Nu ştiu, spuse în cele din urmă. Judecind după 
împrejurări, e greu de spus ce altceva ar putea fi. 

Faţa zgrunţuroasă a lui Alice părea şi mai nefericită. 

— Al dracului răspuns, mormăi el. 

În partea cealaltă a camerei, Sam Partridge şi Archie 
Salmon îi urmăreau. Simţeau că va apărea o mică fricţiune 
între cele două personaje principale. John Hardy termină 
cu spălatul şi începu să se frece pînă la coate cu un prosop 
uzat, de spital. 

— Nu intenţionez să vă fac greutăţi, domnule Carrol, 
începu el liniştit, dar trebuie să ţineţi seama de punctul 
meu de vedere. Nu ajută la nimic nişte mistificări care pot 
fi făcute praf atunci cînd cazul ar intra în tribunal. 

Detectivul îşi pocni palmele în poală, ţinînd degetele ca 
două legături de banane. 

— Sigur, doctore. Dar de ce naiba a murit? 

Hardy se aşeză pe un scaun tare lingă biroul uzat şi îşi 
zvirli cizmele din picioare cu un aer obosit, căutînd cu 
mîna pantofii. 

— Va trebui să studiem totul, etapă cu etapă, să vedem 
care sînt alternativele, sugeră el. 

Alice pufni. 

— Scuze, doctore, dar să pregătim alternativele... 
trebuie să ridic telefonul într-o clipă, ca să-l sun pe şef. Ce 
dracu să-i spun? 

Hardy oftă în tăcere. Nu se simţea dispus să discute în 
contradictoriu cu un detectiv furios, la ora trei şi jumătate 
dimineaţa. 


— Dacă vrei răspunsul cel mai simplu, trebuie să 
considerăm că este un caz de omucidere, pînă se va dovedi 
că e altfel. Şi spun omucidere, nu crimă, deoarece ar putea 
fi omor prin imprudenţă. Şi, desigur, s-ar putea descoperi 
că a fost un accident. 

— Ce spui de o sinucidere? întrebă Partridge fără să 
încerce să fie glumet. 

Hardy dădu din cap. 

— Ar fi cam singurul lucru care nu e. Ar putea fi orice 
altceva, chiar cauze naturale, dar nu sinucidere. 

Lewis Carrol mormăi: 

— Iisuse, doctore, unde ai fost în vacanţa asta? Înainte 
obişnuiai să dai răspunsul direct la subiect. 

Hardy simţi primul fior de adevărată iritare, dar încercă 
să-l ascundă cu umor. 

— Nu am făcut insolaţie, dacă la asta te referi. Acest 
caz miroase urit. Ştii că nu eu l-am ales. 

Urmă o pauză în procedură, timp în care asistentul de 
la morgă aduse o tavă de cositor cu o jumătate de duzină 
de ceşti cu ceai. Fiersese ceai pe pervazul ferestrei 
camerei frigorifice, unde avea un ceainic electric şi nişte 
ceşti desperecheate, dintre care numai cîteva aveau 
toartă. Era un bărbat mic de statură, cu părul ca dintr-o 
funie galbenă, destrămată. Faţa avea în mod permanent o 
expresie de surpriză dar era un omuleţ vesel şi eficient, 
chiar cînd era sculat din pat la miezul nopţii, ca să facă 
„ceva special”, cum spunea el. Toţi au luat cîte o ceaşcă, 
iar Hardy primi o cană albastră, cu o crăpătură mare pe o 
parte. Bău din ea cu o uşoară silă dar îşi înfrînă impulsul 
omului pedant de a o refuza, de teamă să nu jignească 
sentimentele asistentului. 

— Hai, atunci, doctore. Dă-ne alternativele, spuse Alice, 
punînd în ceaşcă, zahăr cu linguriţa, dintr-o pungă de 
hîrtie de pe masă. Hardy puse ceaşca pe masă şi-şi 
încrucişa braţele peste pelerină. 

— Să examinăm faptele. Avem o fată, pînă acum 
neidentificată, cam de douăzeci de ani. A murit probabil 
noaptea trecută, să zicem cu douăzeci şi patru sau treizeci 


şi şase de ore în urmă. A fost violată sau, dacă nu a fost un 
viol real, a fost un raport sexual foarte impetuos, pentru a 
nu spune mai mult. 

Archie Salmon clipi prin lentilele groase ale ochelarilor. 

— Fără chiloti, contuzii şi zgîrieturi între coapse. 

Sam Partridge se desprinse de peretele de care se 
rezemase. 

— O mulţime de fetişcane nu poartă chiloţi, în special 
cînd se aşteaptă la vreo treabă ca asta. Partridge avea un 
simţ al umorului laconic, care nu-l părăsea niciodată. 
Hardy îşi sorbea ceaiul precaut. 

— Fie că nu i-a purtat, fie că i-au fost aruncaţi. Nu avea 
nici ciorapi. Destul de ciudat pe o vreme ca asta. Dar acest 
lucru nu face parte din investigația medicală. În al doilea 
rînd, încheieturile mîinilor i-au fost legate şi asta înainte 
de moarte. 

— De unde ştii acest lucru, doctore? întrebă Carrol. 

— Mici hemoragii cît o gămălie de bold pe urmele de pe 
piele, şi nişte contuzii în țesuturile de dedesubt. Indiferent 
ce-o fi fost în jurul încheieturilor miîinilor, trebuie să o fi 
strîns destul de tare. 

Omul de la laboratorul de medicină legală interveni: 

— A fost aşa de tare strînsă, încît modelul frînghiei s-a 
imprimat în piele. O spirală cam de un centimetru lăţime. 

Archie trecuse cu totul la sistemul metric, spre marea 
exasperare a unor judecători de la tribunalul suprem, care 
îi cereau insistent, cînd se afla în boxa martorilor, să 
convertească totul în inches, printr-o aritmetică mintală 
agilă. 

Hardy încuviinţă din cap. 

— O sfoară subţire sau chiar cordonul unei rochii de 
casă. 

— Fir de telefon... şnur de pijama? se hazardă 
Partridge. 

— Nu... astea sînt împletite, nu în spirală, răspunse 
Salmon. 

Hardy mai luă o sorbitură de ceai, încercînd să-şi 
ascundă sila faţa de lichidul aproape negru. 


— Apoi, fata nu are leziuni, în afară de cele asociate cu 
un raport sexual violent. Oricum, nu ceva care să o ucidă. 
Nici un semn de moarte naturală la examinarea cu ochiul 
liber. 

— Aşa că nu ar trebui să fie moartă, doctore. Dar este, 
spuse Lewis Carrol, provocator. 

Archie Salmon interveni în sprijinul lui Hardy. 

— Mai avem multe investigaţii de făcut. Droguri, alcool, 
otravă. 

Hardy completă lista: 

— Examinarea microscopică pentru depistarea unor 
tipuri rare de boli de inimă. Deşi e puţin probabil. 

— Şi dacă toate astea vor fi negative? 

— Să aşteptăm şi să vedem, nu? Vocea lui Hardy era 
blîndă. Considera că este mai bine să nu asculte de cel 
de-al şaselea simţ, care îi spunea că avea să fie un caz 
încîlcit, ce apare o dată pe an şi nu ţine seama de toate 
eforturile de elucidare. 

— Sînt şi alte cauze ale morţii, pe care patologul nu 
poate să le confirme numai pe baza rezultatelor de la 
autopsie, adăugă el. Oamenii au tendinţa să creadă că 
întotdeauna masa de la morgă oferă răspunsul absolut 
Mi-e teamă că numai aşa nu e. 

Şeful se încruntă spre el, pe frunte apărindu-i cute 
adinci, care ajungeau pînă la chelie. 

— Te eschivezi, doctore. 

Hardy zîmbi politicos. 

— Aţi avut cazuri din acestea şi dumneavoastră, 
domnule Carrol. Şi împreună cu mine, pe parcursul anilor. 
O lovitură la gît, ca în lupta de comando, face inima să se 
oprească uneori, fără nici un indiciu. Sufocarea... 
recunosc, de obicei lasă semne, dar nu întotdeauna. Frica 
pură poate ucide; precum şi căderea în apă rece ori 
avortul criminal. Termenul mai vechi era de „inhibiţie 
vagală”. Nu spune mare lucru, dar ce înseamnă un cuvînt! 

Alice se ridică în picioare, adunîndu-şi în jurul său 
voluminoasa manta de teren. 

— Trebuie să-l sun pe Bătrîn. Dispoziţiile obişnuite 


legate de o moarte suspectă. Avem un posibil viol, victima 
a fost legată în mod cert, iar cadavrul a fost ascuns. Fata e 
moartă, aşa că avem cu ce continua. Sper că voi, savanții, 
veţi putea dezvălui repejor ceva mai precis. 

— Vom ţine legătura, fireşte, spuse Archie, punîndu-şi 
mîna pe zulufii zburliţi, în timp ce detectivul ieşea, 
îndreptindu-se spre maşina cu radio. 

Hardy îşi ridică pe umeri pelerina şi se întinse să ia 
jacheta. 

— Fă tot ce poţi, dă-ţi toată silinţa, Archie. Găseşte ceva 
căci altfel, prietenului tău îi va plesni un vas de sînge. 


Era patru şi jumătate cînd Hardy băgă din nou Roverul 
în garaj. În loc să se ducă la culcare în casa pustie, se 
îndreptă încet spre birou şi se aşeză în fotoliul preferat. De 
cînd se întorsese din croazieră nu prea intrase în această 
cameră şi rămase un timp privind în jur, lăsîndu-se 
absorbit de lucrurile familiare: certificatele şi diplomele de 
pe pereţi, cuvinte elogioase de la o mulţime de organizaţii 
internaţionale. Poze cu echipe universitare de crichet, 
chiar una din şcoala elementară, o poză îngustă cu o sută 
de feţe de juniori privind către o lume de dinainte de 
război. Se uita la şirurile de cărţi de pe pereţi, aproape 
toate cărţile de medicină legală care fuseseră publicate în 
ultimii treizeci de ani, unele în germană şi franceză. 
Într-un colţ se afla un birou mic, la care o secretară 
folosise maşina de scris, acum acoperită cu o învelitoare 
gri. lar pe biroul mare şi frumos se afla poza lui Jo, 
zimbind senină. Stetoscopul ei mai atîrna încă pe uşă, dar 
nu va mai fi folosit niciodată. Camera era rece, radiatorul 
fusese oprit din primăvara trecută. Se simţea îngheţat dar 
nu voia să se ridice şi să intre din nou în pat. Evenimentele 
nopţii l-au determinat să revină şi mai mult în starea de 
apatie. Nu pentru că era vorba de o femeie moartă, iar Jo 
era şi ea moartă. Ci pentru că rezultatul fără soluţie, 
întrebările fără răspuns, toate îl asaltau. Se simţea 
incapabil să lupte din nou aşa cum făcuse totdeauna, să 
lupte cu plăcere. Simţea critica insinuantă a detectivilor, 


care erau obişnuiţi să obţină un răspuns direct, pe loc. 

Dar el era medic, nu ghicitor. Le-a dat gama de 
posibilităţi şi nu aveau nici un drept să aştepte un răspuns 
ce se baza pe percepţia extrasenzorială, aşa cum s-ar fi 
întîmplat dacă ar fi cules nişte răspunsuri din aer, ca să-i 
satisfacă. O răbufnire bruscă din suflet îl făcu să sară 
furios din scaun. Lucrurile erau într-o stare jalnică dacă a 
ajuns să ofteze din cauza prietenilor săi credincioşi, 
poliţiştii. Ei îşi aveau treaba lor, care era al dracului de 
dificilă şi ingrată. Depindea de el să le dea tot ajutorul de 
care era în stare, iar, cînd nu-i mai putea ajuta, să fie cel 
puţin răbdător cu ei şi să sugereze mişcările ulterioare. 
leşi din cameră cu paşi mari, închise lumina şi merse spre 
bucătărie să-şi prepare cafea şi pîine prăjită. Totuşi, stînd 
la masa din bucătărie, scurtul moment de sfidare se risipi 
şi fu conştient că era foarte singur. 

Bucătăria era prea mare fără Jo. Întreaga casă era prea 
mare şi prea goală fără ea. Se simţea la voia întîmplării, 
rătăcind fără ţel printre treburile zilnice şi fără sens. 
Dintr-o dată, gîndul la acest mod de viaţă din cei 
aproximativ zece ani pe care-i mai avea pînă se va 
pensiona, îl scîrbi pe Hardy. Privea bucătăria bine pusă la 
punct, ca şi cum o vedea pentru prima dată. Pentru numele 
lui Dumnezeu, la ce-i trebuiau toate astea? Nu avea nici o 
intenţie să se căsătorească din nou, nici măcar să-şi ia o 
iubită. Se simţea gol şi fără sens, ca un vapor fără cîrmă pe 
o mare liniştită. Cele cîteva luni după ce Jo se stinsese la 
spital au fost un interludiu ireal, fără legătură cu ceea ce a 
fost înainte şi după. Acum Hardy recunoştea că fugise pur 
şi simplu de el însuşi şi de mediul său, căutînd să îşi 
schimbe cursul gindurilor prin excursii neimportante şi 
ocupaţii banale. Acum s-a întors şi se afla exact unde 
fusese în ziua morţii lui Jo. Întîrziase confruntarea cu el 
însuşi, dar nu o evitase şi nici măcar nu ameliorase 
situaţia. Problema era ce să facă cu restul vieţii sale? 

Imboldul de a o lua de la zero în altă parte era puternic. 
Dorea să se elibereze de constringerile acestui oraş şi de 
toate amintirile legate de el, indiferent cît de fericite 


fuseseră. Se simţea stingher în birou şi, în general, la 
universitate. Oamenii pe care îi cunoscuse de ani de zile, 
dintr-o dată îi păreau din nou străini, numai pentru că au 
fost jenaţi cînd au venit să-şi prezinte condoleanţele. S-a 
ridicat o barieră pentru coborirea căreia era nevoie de 
mult timp, şi nu se simţea pregătit să facă efortul de a 
grăbi acest proces. Ar fi cu mult mai bine să ia totul de la 
capăt, departe de aici. 

Ceaşca era goală, farfuria avea doar cîteva firimituri. 
Se uită la ceas şi văzu că era totuşi numai ora cinci. Se 
smulse de pe scaun cu un oftat şi se duse la culcare. Se 
simţea bătrîn şi singur. Nu era deloc plăcut să accepte 
acest lucru. 


Poliţia avea secţia de criminalistică la postul de 
circumscripție din Norton Heath, situat între locul 
accidentului şi Birmingham. Fiind oraşul cel mai apropiat 
şi cum nu cunoştea încă identitatea fetei, şeful hotări că 
orice secţie era la fel de bună pentru desfăşurarea 
cercetărilor. 

Postul de poliţie era o clădire din cărămidă roşie, cu 
aspect solid, construită în perioada tîrzie a anilor '30. Se 
înălța lîngă centrul civic al oraşului, care aproape că 
devenise o suburbie industrială a  Birminghamului, 
aproximativ cinci mile de grădini de zarzavat şi făbricuţe, 
separîndu-l spre nord de întinderea vastă a oraşului. 
Norton Heath crescuse mult de la război încoace şi înainta 
repede pe lîngă drumul principal, spre marele lui vecin. 
Avea mai multe fabrici de motoare, care alimentau 
ansamblul gigant de uzine de la Long Bridge şi Coventry. 
Crearea unei centrale uriaşe pentru un departament 
guvernamental, care se mutase de la Londra, i-a sporit 
populaţia şi afluenţa. Micul oraş debuşeu de la sfîrşitul 
secolului era acum un mini-Detroit adevărat, cu autoserviri 
de prima clasă, patinoar şi două cluburi de noapte. 

A doua zi după descoperirea fetei, munca perseverentă, 
a criminalistului îl duse pe Lewis Carrol în unul din aceste 
cluburi. Nici o mamă disperată nu se prezentase să anunţe 


dispariţia fiicei, iar Alice se puse pe treabă, resemnat, 
pentru o lungă cercetare. Fotografiile de la autopsie 
ofereau imaginea feţei şi după ce s-au retuşat alterările 
cauzate de moarte, s-au copiat pentru a fi trimise peste tot. 
Dinţii erau în stare perfectă şi nu se justifica începerea 
unei anchete cu dentiştii. 

— Pe dracu, asta-i tot ce avem, murmură Hardy către 
Sam Partridge, din uşa camerei de odihnă de la postul din 
Norton Heath. 

Masa de tenis fusese strînsă iar picioarele aşezate lîngă 
pereţi. 

Inevitabila tablă era aici, cu o nouă cutie de cretă, dar 
pînă acum nimeni nu a avut ce desena. Sergenţii detectivi 
stăteau la mese, jucîndu-se cu cîteva bucățele de hirtie, un 
bărbat era la telefon, chemat de cineva din oraş. 

— Parcă e grevă generală, mormăi Sam. Toată lumea 
gătită şi nu are unde se duce. A dracului crimă... dacă e 
crimă?! 

Carrol se sprijini cu spatele său lat de mijlocul unei 
mese-postament goale. 

— Nu s-a aruncat singură în cariera aceea, Sam. După 
cum spune John Hardy, era moartă înainte de a ajunge 
acolo. E ceva în legătură cu tăieturile făcute de rugii aceia 
de mure care nu au sîngerat. 

Partridge medită o clipă. 

— Totuşi, nu a spus care a fost cauza morţii. Dacă 
prindem vreun tilhar, de ce-l acuzăm? 

— Cauzarea morţii prin spaimă, probabil, răspunse 
şeful cu oarecare sarcasm. 

Sergentul în haine civile, care vorbise la telefon, se 
apropie puţin cam sfios, cu o foaie de hirtie în mînă. 

— Scuzaţi-mă, domnule, nu ştiu dacă aceasta merită 
atenţie, întinse hiîrtia şi şeful o luă, încruntîndu-se. O citi, 
apoi o dădu lui Sam Partridge. 

— O cunoşti pe fata care a spus chestia asta, flăcăule? 

Detectivul clătină din cap. 

— Nu, domnule. Dar cunosc numele Saracen. Este pe 
lista noastră de cluburi suspecte. 


Partridge dădu înapoi hîrtia. 

— Ştiu Saracenul foarte bine. Loc de rendez-vous 
pentru prostituate, suspect de droguri şi jocuri ilegale. 

Alice lovi surd în duşumea. 

— Trece asta în carnet, flăcăule. Merită verificat. Privi 
spre cealaltă parte a camerei, unde un bărbat înalt şi 
subţire căuta într-o cutie de biscuiţi o turtă dulce. O, da, 
Davies! Vino aici. 

Davies, un sergent detectiv, lăsă jos cutia şi se îndreptă 
grăbit spre el. 

— Davies, ne-a telefonat o fată care lucrează ca 
animatoare într-un club de calitate proastă. Trebuie să-l 
ştii, Saracen, pe strada noastră, mai jos un pic. Prietena ei, 
cu care locuieşte în aceeaşi cameră, nu a venit acasă de 
trei nopţi. Pune mîna pe ea şi adu-o aici. Hai, băiete, ia 
detaliile de la tipă şi consemnează tot. 

Davies ieşi, iar cei doi detectivi mai în vîrstă rămaseră, 
uitîndu-se unul la altul. 

— Ai vreo idee, Sam? întrebă Carrol. 

— Are 21 de ani şi a lipsit exact aceeaşi perioadă de 
timp. Acesta este oraşul cel mai apropiat şi se pare că fata 
este într-o oarecare măsură o prostituată. Totul se 
potriveşte, deşi ar fi prea simplu ca să fie adevărat. 

— Nu o merităm, recunosc. Nimeni nu a făcut încă 
nimic. Aşteptăm ca blestematele alea de fotografii să fie 
multiplicate, ca să-şi facă treaba şi legiştii. 

Partridge îşi izbi pumnul în palmă. 

— Legiştii, am uitat să vă spun, au sunat acum o 
jumătate de oră să spună că fata avea lichid seminal în 
căile genitale şi o cantitate moderată de alcool în sînge. Au 
menţionat 130 de miligrame. 

Carrol se plimba în sus şi în jos în pătratul gol din 
mijlocul camerei, între liniile şterse, marcate pentru 
badminton. 

— Nu cunosc prea bine Norton Heath-ul. Ce fel de 
activităţi de club au acolo? 

— Sînt două feluri. Una destul de respectabilă, de felul 
aceleia la care ai putea să-ţi duci consoarta într-o seară 


cînd vrei să faci opere de binefacere. Nu se lucrează prost, 
cabaret cinstit, puţin strip-tease în serile numai pentru 
bărbaţi. Dar totul în legalitate. 

— Şi cealaltă? 

— În localul Saracen. Este ca un ghimpe pentru 
autorităţile locale. Şi-a schimbat numele de două ori, i s-a 
retras autorizaţia pentru un an. Este pe punctul de a fi 
închis din nou. 

— Ordinar, nu-i aşa? 

— Nu atit ordinar, cît vicios. O mulţime de bani băgaţi 
în decorație şi în treburi din astea. Înăuntru e ca un 
bordel, tot numai lumini roşii şi draperii de catifea. Il 
frecventează lepădăturile şi prostituatele. Am dat cîteva 
lovituri pentru marijuana. Am ridicat fetele de cîteva ori, 
dar directorul e prea deştept ca să-l poţi băga la zdup. 

— Cine-l conduce? 

— Un tip pe nume Dickie Durrant. Un ex-artist escroc, 
care însă reuşeşte să pară curat de mult timp. Dar nu e el 
proprietarul. 

Alice aştepta în picioare, într-un costum şifonat, lăsînd 
scrumul de ţigară să-i cadă pe revere, nebăgat în seamă. 

— Monty Lever e proprietarul, spuse Partridge. 

Ochii şefului căutau privirea lui Sam. 

— Monty Lever? Ticălosul ăla? 

Începu să se plimbe din nou. _ 

— Se îngroaşă treaba, Sam. Îl ştim cu toţii pe Monty, 
nu-i aşa? Mi-ar plăcea să-l prind cu ceva. Omor, de 
preferinţă. La dracu cu Hardy şi cu încurcăturile lui. 

Sam îşi supraveghea şeful care se îndepărta de el, 
călcînd cu paşi mari. 

— Uşurel, domnule. Nici nu ştim încă cine este fata, 
cum să ne gîndim dacă Monty e amestecat sau nu? 

Alice îşi apăsă nasul noduros cu degetul mare. 

— Adulmec, Sam. Miroase a Lever în treaba asta. Aşa 
ceva ar fi exact genul lui. 

Partridge îşi întoarse gîndurile cu unsprezece ani în 
urmă, către un alt post, din partea cealaltă a 
Birminghamului. Lui Monty Lever i se dăduseră şapte ani 


pentru viol, dar verdictul s-a anulat pe baza unor temeiuri 
legale, mulţumită avocaţilor săi, unşi cu toate alifiile. Mai 
înainte de asta, cu cîţiva ani în urmă, a stat doi ani în 
închisoare pentru violenţă. În plus, poliţia avea şi o lungă 
fişă cu nişte ticăloşii nedovedite, în care ar fi putut fi 
implicat. Dar nu te poţi prezenta în faţa nici unui tribunal 
cu presupuneri. 

— Nu are rost să sărim la concluzii, spuse el cu 
înfocare. 

— De ce nu? îl contrazise Carrol, cu un zîmbet înrăit. 
Mă cuprinde fierbinţeala numai cînd mă gindesc să pun 
gheara pe Monty Lever. Hai, Davies, du-te repede să 
vorbeşti cu fata aceea. 


După douăzeci de minute cadavrul era identificat drept 
Joyce Daniels. Prietena ei, cea care telefonase la biroul de 
criminalistică, o tînără blondă şi obraznică, spunea că este 
fotomodel şi animatoare la clubul Saracen. Numele ei era 
Sylvia Marsh şi părea sincer îngrijorată că i s-ar fi putut 
întîmpla ceva colegei de cameră. 

— Pînă acum nu a lipsit niciodată atît de mult, îi spuse 
lui Sam Partridge, şezînd pe un scaun tare în mijlocul 
terenului de badminton, încercuită de trei detectivi. Era 
posibil să meargă cu vreun tip pentru o noapte, dar nu 
pentru trei nopţi la rînd. Oricum, nu fără să o anunţe. 

Alice făcu un semn cu capul spre Davies, iar sergentul 
cel slab scoase o copie a fotografiei care fusese retuşată 
pentru a fi dată publicităţii. 

— Asta-i, iubito? 

Energica animatoare de la club, care era în stare să 
fure şi ultima jumătate de penny de la un client, în mod 
surprinzător, izbucni într-un torent de lacrimi. Machiajul 
negru ca tăciunele din jurul ochilor înguşti i se prelingea 
pe faţă în timp ce se smirciîia şi fornăia într-o bucată de 
voal murdară scoasă din poşetă. 

— Ea e, nu-i aşa? o îndemnă Partridge cu blîndeţe. 

Sylvia aprobă din cap. 

— Este o poză groaznică, dar e Joyce, se smiorcăi ea. 


— Cînd ai văzut-o ultima dată? 

— Vineri noaptea. La club. A fost acolo pînă la 
unsprezece. 

Partridge se uită la Lewis Carrol. 

— Acum e marţi dimineaţa. Se potriveşte ca timp. Se 
aplecă din nou spre fată, care îşi freca cu voalul ochii 
mînjiţi. 

— Va trebui să mergi jos cu noi şi să te uiţi puţin la 
corpul fetei. Trebuie să fim siguri. 

Stupefiată, blonda se lăsă condusă de Partridge spre 
uşă. 

— Mergi cu ea, Davies. Rămiîn eu aici, pe poziţie. 

Şeful îşi freca mîinile aşteptînd. 

— Sună-mă de la morgă să-mi confirmi identificarea, 
Sam. Apoi, putem să oprim toate anunţurile astea 
blestemate şi să trecem la o acţiune adevărată. 

După ce au plecat, chemă un cadet de poliţie să-i facă 
un ness şi apoi se aşeză să mediteze cum să-l acuze de 
omor pe Monty Lever, DUŞMANUL său personal numărul 
unu. 


— Ascultă, doctore, nu ne poţi indica mai exact 
momentul morţii? 

Vocea lui Carrol exprima rugăminte cînd puse din nou 
aceeaşi întrebare. Se afla în biroul lui Hardy de la 
Universitate, tîrziu în aceeaşi după-amiază. Sam Partridge 
stătea rezemat de perete lingă uşă, iar Evan Williams, 
inspectorul detectiv de la postul Norton Heath, se cocoţase 
pe scaunul din colţ. John Hardy stătea la biroul unde 
semnase rapoarte de autopsie cînd detectivii au descins la 
el. Cabinetul lui era înghesuit undeva la etajul al treilea al 
Facultăţii de Medicină, inclusă în clădirea Universităţii. 
Hardy era bucuros că-şi petrece numai o parte a timpului 
acolo, deoarece nu avea ferestre deloc şi era îngrămădit 
între cutia unui ascensor zgomotos şi un laborator de 
chimie, cu nişte centrifuge care parcă se tînguiau aproape 
toată ziua. Încăperea avea numai douăsprezece picioare 
pătrate iar jumătate din spaţiu era ocupat de cutii verzi cu 


clasoare. În momentul acela, cealaltă jumătate a 
cabinetului era plină de poliţişti volubili. Alice şedea pe un 
scaun în faţa lui, exact de cealaltă parte a mesei de lucru. 
Partridge se gîndea că arată ca o pereche de cocoşei 
bătăuşi, pregătiţi de luptă. Dar între ei nu exista nici o 
neînțelegere, ci numai dorinţa puternică de a merge pînă 
în miezul afacerii. 

— Sincer, nu mai am ce să vă spun în această privinţă. 
Hardy vorbea calm, dar ferm. Am văzut cadavrul pe la ora 
unu dimineaţa. Avea o temperatură egală cu a aerului 
înconjurător. Era o fată zveltă, nu avea pe ea prea multe 
haine, în afară de un sutien şi rochia aceea stupidă, aşa că 
trebuie să se fi răcit foarte repede, afară fiind rece şi 
umed. Făcu o pauză, dar Carrol nu vorbi, îl privea ţintă, 
concentrat, aşa că doctorul continuă. 

— Rigiditatea morţii era complet instalată, dacă acest 
lucru are vreo importanţă. Luînd în consideraţie toate 
aceste elemente, apreciez că au trecut douăzeci-treizeci de 
ore de la deces, deşi chiar această estimare ar putea să fie 
greşită. 

— În ce sens greşită, doctore? interveni Partridge. 

— Imposibil de spus, răspunse Hardy. 

Carrol mormăi. 

— Şi asta ar fi ora cea mai apropiată de momentul 
decesului? 

John Hardy încercă să-şi ascundă enervarea care în 
acele zile îl cuprindea mai des ca de obicei. 

— Aş putea să spun orice v-ar face plăcere şi totuşi am 
o justificare, replică el cam acru. Dar la ce-ar folosi asta, 
dacă avocatul la proces ar face praf, în trei minute, această 
afirmaţie şi ar folosi-o pentru a denigra restul dovezilor 
mele? 

— Credeam că în zilele noastre există teste noi, de 
calitate superioară, insistă Carrol. Ştiţi, mă refer la testele 
chimice cu sînge şi alte fluide. Hardy făcu un gest de 
protest cu mîna. 

— Mi-e teamă că sînt foarte nesigure. M-am amuzat şi 
eu cu ele, dar nu sînt folositoare. Aşa cum spunea un 


renumit medic legist, singura cale de a indica cu acuratețe 
data morţii este să fii acolo cînd survine. 

— Îmi distrugi încrederea în ştiinţă, doctore, bombăni 
Alice. 

Hardy rise şi tuşi răguşit. 

— Ai citit genul de romane polițiste în care chirurgul 
poliţiei pune mîna pe fruntea cadavrului şi spune că a 
murit la ora trei şi douăzeci de minute, marţi, săptămîna 
trecută. Mi-e teamă că acest stil de lucru s-a compromis de 
mulţi ani. 

Şeful se ridică în picioare. 

— Deci nu ştim cauza morţii şi nu cunoaştem ora 
decesului? spuse el abătut, pe un ton care cu greu îi 
ascundea iritarea. 

John Hardy se ridică în picioare şi cei doi bărbaţi 
îndesaţi stăteau faţă în faţă, de o parte şi de cealaltă a 
mesei. 

— V-am dat cea mai exactă oră a morţii, pe care orice 
medic legist cinstit v-ar putea-o oferi, domnule Carrol. Este 
acest element atît de important? Încercaţi să distrugeţi un 
alibi? 

Carrol ridică din umeri. 

— Aşa cum stau lucrurile, nu contează foarte mult, dar 
ar fi bine să avem o oră exactă, pe care să i-o aruncăm în 
faţă lui Lever. El îşi are obişnuitul alibi aranjat dinainte, 
organizat de prietenii şi angajaţii săi de la cluburi; dar, 
fără să avem o dovadă mai bună, nu vom putea verifica. 

— Probabil a negat faptul că o cunoaşte pe fată. 
Conversaţia ştergea tensiunea care apăruse între cei doi 
bărbaţi. 

— Admite că o cunoaşte, nu ar putea proceda altfel, 
deoarece el a angajat fata. Dar afirmă că nu a fost prin 
preajma Saracenului în acea noapte sau cu două nopţi 
înainte. Spune că are un director care-i face treaba, vorba 
aceea, doar n-o să ţină un cîine şi să latre tot el. Nimeni nu 
l-a văzut cu fata vreodată şi cu siguranţă nu în noaptea 
aceea. 

Hardy dădu din cap, frecîndu-şi bărbia gînditor. 


— Nici o dovadă directă legată de maşina lui sau de 
altceva? 

De data aceasta Sam Partridge clătină din cap. 

— Nu am putut găsi nici o urmă de roţi pe poteca 
aceea, ploaia a spălat totul. Iar noi nu am avut ocazia să 
verificăm nici una din maşinile sale, aşa că nu avem nici un 
element cu care să-l acuzăm. 

— Iar fata nu a sîngerat ca să lase pete în vreo maşină. 
Şansele de a găsi păr sau altceva sînt puţine, dar posibile. 
Însă fără acces la maşină nu avem nici o speranţă. 

— Iar avocatul său este atît de neîntrecut în ceea ce-i 
priveşte drepturile, încît noi nu putem încerca să obţinem 
ceva prin subterfugii, cum ar fi o acuzaţie de trafic de 
droguri, numai ca să putem cerceta maşinile, interveni 
Partridge. 

— Şi are vreo patru, plus multe altele aparţinînd 
ajutoarelor lui ticăloase, conchise Carrol. 

Hardy încuviinţă din cap, semn că a înţeles. 

— Aştept lamele de la microscop să văd dacă pot găsi 
vreo cauză a morţii, dar cred că sînt puţine şanse. Sînt 
sigur că a murit în noaptea de sîmbătă spre duminică, 
dimineaţă, dar, dacă ar trebui să stau mai mult în boxa 
martorilor, nu aş mai putea justifica nici exactitatea 
acestei afirmaţii. 

Hardy vorbea cu regret, dar rămînea de neclintit şi nu 
putea fi determinat să facă alte speculaţii. Detectivii se 
îndreptară spre uşă iar tăcutul inspector Williams le-o 
deschise. După ce bărbatul mai în vîrstă ieşi, se opri şi se 
întoarse spre Hardy. 

— Ziariştii devin puţin cam nerăbdători, deoarece nu le 
pot spune nici un cuvînt. Presupun că procurorul va 
deschide o anchetă peste o zi sau două şi cînd vor auzi că 
nu există nici o cauză a morţii, probabil că vor deveni 
sarcastici. 

Hardy refuză să cadă în plasă. 

— Am vorbit deja cu procurorul. Acceptă ce i-am spus, 
adică faptul că nu pot inventa o cauză a morţii fără să ştiu 
una. Dacă nu-i place cum fac autopsiile, este perfect 


îndreptăţit să-şi ia alt patolog. 

Carrol scoase o miriitură şi dispăru. Sam făcu o pauză 
destul de lungă înainte de a-i face conspirativ din ochi lui 
Hardy, apoi plecă cu mers greoi. Inspectorul detectiv 
districtual, pe care Hardy îl cunoştea mai bine decît pe 
oricare dintre ceilalţi, îşi drese vocea şi vorbi cu o uşoară 
timiditate. 

— Nu te îngrijora, doctore. Va ieşi la iveală, mai 
devreme sau mai tîrziu. 

După ce plecară toţi, Hardy rămase pe scaun privind 
uşa închisă. Îl cuprinse o supărare tîrzie. Ce dracu credeau 
că este, medic sau magician? 


III 


A doua zi, Hardy se trezi într-o stare de spirit ce trăda o 
atitudine războinică. Norii negri care planaseră deasupra 
lui mai persistau, dar caracterul său îl făcea să lupte. Se 
dădu jos din pat, făcu un duş şi se bărbieri, apoi cobori 
pentru obişnuitul mic dejun frugal din pîine prăjită şi 
cafea. Încercă să ignore tăcerea apăsătoare din casă. 

În mod deliberat, trînti unele peste altele vasele 
murdare cînd le puse în chiuvetă, ca să le spele doamna 
Townsend, menajera. Umbla puţin mai agresiv decît de 
obicei şi dădu drumul la radioul cu tranzistori, mai tare 
decît era necesar, apoi urcă la etaj pentru a se îmbrăca. 
Într-o ultimă provocare, izbi puternic uşa din spate şi se 
duse la maşină. 

Drumul de trei mile cu maşina pînă la Universitate nu-i 
mai oferi alte ocazii de a sfida zeii, dar, odată ajuns la 
birou, se hotări să muncească de două ori mai mult în ziua 
aceea. La ora nouă a predat un curs studenţilor, vorbind 
timp de o oră fără să se oprească, să-şi tragă sufletul 
măcar, despre „Neglijenţa medicală - cum trebuie evitată”. 

Prezenţa era slabă şi-şi imagina că puţinii viteji ce 
reuşiseră să se dea jos din pat pentru a veni să-l asculte nu 
prea erau atenţi. Poate că de vină era paranoia sa 


obişnuită în legătură cu afacerea Joyce Daniels, dar i se 
părea că unii studenţi şuşoteau mai mult decît de obicei. 
La ora 10, se îndreptă cu paşi mari spre morgă şi efectuă 
cele patru examinări necropsice de rutină, trîntind cuţitele 
ceva mai tare ca de obicei. Lucră fără întrerupere pînă la 
orele unsprezece şi patruzeci, nemailuînd cafeaua de 
dimineaţă, apoi se înapoie grăbit în birou să dicteze 
rapoarte şi nişte scrisori. Încă plin de dinamism, reluă un 
articol scris pe jumătate, promis unei reviste americane cu 
trei luni în urmă şi începu să-l recitească pentru a căpăta 
„viteza de zbor” şi a-l termina. Dar la orele douăsprezece 
şi un sfert, telefonul sună. Era P.C.Herbert, adjunctul 
procurorului din Norton Heath. 

— Scuze că vă anunţ aşa direct, doctore Hardy, spuse 
vocea melodioasă a celui care era mîna dreaptă a 
procurorului, dar domnul Kieller doreşte să deschidă o 
anchetă în legătură cu această Joyce Daniels, azi 
după-amiază. 

Hardy se dezumflă brusc cînd acest caz îi reveni în 
prim-plan. 

— La ce oră? 

— Patra şi cincisprezece, te rog, doctore. N-o să dureze 
nici zece minute, dar vor să scape de cadavru. În clipa în 
care puse telefonul la loc, acesta sună din nou. 

— Archie Salmon, John. Mă gindeam că ai vrea să afli 
nişte noutăţi. 

— Care-s? Sper că-i ceva bun de data asta. 

— Aşa şi aşa. E vorba de acel lichid seminal pe care 
l-am recoltat de la fată, la autopsie. Este grupa B şi în mod 
natural, tipul este secretor. 

Hardy era uimit. Asta nu era o noutate care să merite o 
convorbire telefonică de şase pence. 

— Şi ce importanţă are asta, Archie? Nu avem nici un 
suspect care să corespundă acestei grupe. Vocea 
cercetătorului legist se auzi chicotind. Rîsul i se potrivea 
cu înfăţişarea excentrică. 

— Ba avem! Aminteşte-ţi că Monty Lever a fost acuzat 
de viol acum unsprezece ani. Am căutat în dosarele 


noastre şi am găsit că este secretor B. 

Hardy se gîndi o clipă. Din cele patru grupe sangvine, 
grupa B era a treia ca frecvenţă, putînd fi întilnită numai la 
aproximativ 9% din populaţia britanică. În plus, numai 
70% din populaţie erau „secretori”. Aceasta înseamnă că 
grupa sangvină se găseşte şi în celelalte fluide ale 
corpului, cum ar fi saliva şi sperma, aşa că potrivirea era 
destul de semnificativă. 

— Cei de la departamentul de criminalistică ştiu asta? 

— Tocmai i-am sunat. Ştabii cei mari erau plecaţi, dar 
am lăsat un mesaj. 

— Da, tocmai au plecat de la mine. Dar, Archie, nu te 
bucura prea mult. Nu au cu ce să-l acuze pe Lever şi, dacă 
o fac, nu pot folosi dovada cu grupa de sînge. În mod sigur, 
acesta este numai un test de excludere. Cu toate că-i vorba 
de un individ din grupa B, este mai bine că am găsit grupa 
B decît A sau 0. Totuşi, în Anglia trebuie să fie cîteva 
milioane cu această grupă. 

Archie refuză să se descurajeze. 

— Desigur, ştim tot ce se poate şti despre acest lucru. 
Apare de două ori pe zi în acest laborator. Dar e cu mult 
mai bine aşa, decît să fi găsit că grupele sînt total diferite, 
ceea ce l-ar fi plasat pe Lever în afara oricărei bănuieli. 

— Înţeleg că Lever nu se numără printre favoriţii tăi, 
Archie, sugeră Hardy. 

— Poţi să fii sigur. Cu ani în urmă am lucrat la cazul 
acela de viol. Era la fel de vinovat ca şi luda, dar avocaţii 
lui inteligenţi l-au scos din laţ. Mi-ar plăcea să-l văd prins 
de data asta. 

După convorbire, Hardy îşi dădu seama că nu mai era 
nici o speranţă să încerce să-şi continue lucrarea; fără 
chef, o puse la loc în sertar. Se duse în salonul 
profesorilor, luă un sherry înainte de masa de prînz şi citi 
ziarele. Fiţuicile locale erau pline de articole despre cazul 
Joyce Daniels şi, deşi nu aveau nici o informaţie, se ocupau 
numai cu lansarea zvonurilor. Luaseră interviuri unei 
pseudo-înlăcrimate  mătuşi din Stoke-on-Trent, care 
crescuse fata cînd, cu ani în urmă, căsnicia părinţilor ei se 


destrămase şi aceştia o apucaseră în direcţii opuse. La 
prima ocazie, fata a părăsit şcoala, a lucrat în cîteva 
magazine, apoi a dispărut din ochii mătuşii care, după cît 
se pare, nu a ridicat nici un deget ca să afle unde plecase. 
Publicau fotografii ale fetei, ale mătuşii, ale prietenei care 
o identificase şi ale potecii şi pădurii unde corpul a fost 
găsit. Dar nu erau informaţii riguroase şi se făceau unele 
plîngeri voalate, cum că poliţia nu coopera în furnizarea 
altor date. Un paragraf cu litere mai groase informa 
cititorii că „medicul legist John Hardy de la Universitatea 
din Warwick a condus o examinare post-mortem, dar pînă 
acum autorităţile nu au dat nici o indicație asupra modului 
în care fata a murit, o omisiune extrem de neobişnuită în 
astfel de împrejurări”. Îşi termină băutura şi merse în 
sufrageria cadrelor didactice pline de un aer de 
superioritate. Sala era cam pe jumătate plină şi rămase o 
clipă în uşă, căutînd un loc. 

— John, vino să stai cu mine. 

Un bărbat cu păr argintiu, de la o masă din apropiere, îi 
făcu semn cu mîna. Era James Donnington, decanul 
Facultăţii de Medicină, prieten cu Hardy, deşi apropierea 
lor era mai degrabă o relaţie între personalităţi paralele, 
bazată pe preocupări medicale comune şi nu pe căldură 
personală. Donnington era şeful corpului medical al 
Universităţii Warwick şi, într-o oarecare măsură, şeful lui 
Hardy, dacă un astfel de lucru se poate spune că există în 
conducerea unei anumite universităţi. 

— Stai jos şi relatează-mi toate detaliile sîngeroase. Am 
citit în fiţuica locală că ai din nou un caz de moarte 
ciudată. 

Donnington era un snob intelectual şi deşi citea ziarele 
din Warwick de la cap la coadă, o făcea în particular, 
preferind să fie văzut ducînd sub braţ numai Times şi 
Telegraph. A fost patolog la Universitate sau fusese pînă 
cînd a părăsit activitatea de predare şi cercetare pentru 
poziţia administrativă de acum. Era înclinat să privească 
cu dispreţ munca practică, de cele mai multe ori 
dezagreabilă, pe care o făcea Hardy şi adesea vorbea 


despre ea într-un mod zeflemitor şi defavorabil. În timp ce 
îşi luau prînzul, John Hardy îi relată cîteva din detaliile 
cazului Joyce Daniels. Strict vorbind, aceste probleme erau 
confidenţiale, dar între doi patologi, interesul profesional 
este similar cu acela a doi chirurgi care discută despre un 
pacient. Hardy îl cunoştea pe Donnington de douăzeci de 
ani şi ştia că discreţia sa era absolută. Se adăuga şi faptul 
că Donnington fusese un excelent patolog, într-un domeniu 
foarte specializat şi uneori putea să dea sfaturi folositoare. 
De fapt, în acest caz particular, opinia sa ar fi putut fi 
importantă. 

— Moarte subită la 20 de ani, fără nici o dovadă a 
cauzei care a provocat-o, medita Donnington. O mulţime 
de posibilităţi, dar puţine probabile! 

Hardy ajunse la brînză şi biscuiţi. Ridică din umeri în 
timp ce tăia cu grijă în două o bucată de brinză de 
Gloucester. 

— Oprirea bruscă a inimii ar putea fi cea mai bună 
explicaţie, „inhibiţie vagală”, aşa o numeau vechii patologi. 

Donnington se încruntă. 

— Încetişor, bătrîne. Eu sînt patolog bătrîn şi mă dau în 
vînt după inhibiţii vagale. Cu ani în urmă, termenul se 
folosea pentru a denumi o multitudine de semne. Un 
termen vag, comod! 

Hardy, iritat, lăsă pe farfurie cutitul. 

— Nu-ţi poţi permite să fii vag în zilele noastre. 
Consiliul regal este mult prea expert în probleme 
medicale. Te ţintuiesc la zid dacă le aduci în faţă inhibiţia 
vagală fără să o susţii cu ceva. 

Donnington arăta uşor ofensat. 

— Prin urmare, ce susţineţi voi, modernii? 

— De obicei spun că nu ştiu. Ceea ce este şi mai vag, 
dar e cinstit. 

Decanul de la medicină pufni pe nas, exprimîndu-şi 
dezaprobarea. 

— Asta nu ajută pe nimeni, nu-i aşa? 

— Nici nu face rău nimănui. Nu, James, aici opţiunile 
s-ar încadra între stop cardiac, o nouă manieră nostimă de 


a spune inhibiţie vagală, dacă-ţi place, şi vreo suferinţă 
necunoscută a inimii, cum ar fi miocardita. Asta-i domeniul 
tău, sau era. 

Donnington se domoli oarecum. 

— Recunosc că am lucrat puţin în acest domeniu dar tu 
poţi să citeşti la microscop la fel de bine ca şi mine. Există 
vreun indiciu în acest sens? 

Hardy clătină din cap. 

— Nu sînt încă gata piesele. Ar trebui să fie în 
după-amiaza aceasta. Am întîlnire la patru şi un sfert, aşa 
că va trebui să mă uit foarte repede la secţiunile din inimă, 
şi apoi să alerg să-i spun procurorului ce cred. 

James Donnington clătină din cap cu tristeţe. 

— Nu aşa se face patologia, John. Grăbindu-te, aruncînd 
o privire colo, o presupunere dincolo. 

Hardy zîmbi trist. 

— Încearcă să spui asta poliţiei şi procurorului. N-o să 
simpatizeze cu patologul care stă deoparte timp de o lună, 
cînd au un cadavru în vreun şanţ. g 

Se ridicară şi merseră în hol pentru a servi cafeaua. În 
timp ce-şi umpleau cănile dintr-un ceainic de pe o masă 
laterală, Donnington îşi întoarse spre Hardy fața ridată, 
dar încă impunătoare şi frumoasă. 

— Cum merg lucrurile, John? Ştii ce vreau să spun! 

În timp ce se aşezau în cele două fotolii de lîngă o masă 
pentru cafea, acoperită cu sticlă, John se gîndi precaut la 
un răspuns. 

— M-am întors doar de-o săptămînă, James. Ca să fiu 
cinstit, lucrurile nu merg prea bine. Acest loc, întreaga 
zonă, vreau să spun, e prea plin de amintiri. Jo făcea parte 
din decor, de fiecare dată cînd ies în oraş îi văd pacienţii 
pe stradă. Casa e goală fără ea, are ecou ca şi cum ar fi o 
stafie acolo... Nu vreau să fiu exagerat de dramatic, dar nu 
poţi să nu asculţi prin casă şi să nu speri că totul a fost 
doar un coşmar. 

Bărbatul cu păr argintiu încuviinţă încet. 

— Ştiu ce vrei să spui, John. Dar a trecut totuşi puţin 
timp. Ştii că timpul vindecă majoritatea durerilor. 


Hardy tăcea. Celălalt spunea exact cuvintele care 
trebuiau, însă lipsea ceva şi rămîneau doar vorbe goale. 
Dar în clipa în care aceste gînduri îi trecură prin minte, 
Hardy îşi făcu reproşuri. Işi spuse că era foarte nedrept. 
Donnington încerca să-l ajute, să fie amabil. 

Oftă, urmărind vîrtejul de bule ce se forma în timp ce 
amesteca în cafea. 

— Nu ştiu dacă am să rămîn aici, James. Simt deja că 
vreau să şterg trecutul cu buretele, să o iau de la capăt în 
altă parte. 

Donnington se încruntă. 

— O să-ţi simţim lipsa, John. Mie personal îmi vei lipsi şi 
sînt al naibii de sigur că Universitatea o să te regrete; atît 
ca profesor, cît şi ca membru în consiliul facultăţii, vei fi 
greu de înlocuit. Nu te grăbi. 

Hardy încuviinţă încet. 

— Te asigur, nu mă voi grăbi. Nu este aşa de uşor să-ţi 
scoţi rădăcinile cînd sînt plantate atît de adînc. 

Donnington îndreptă conversaţia destul de tristă pe căi 
mai luminoase şi curind sosi momentul ca Hardy să se 
întoarcă la laboratorul de histopatologie şi să cerceteze la 
microscop lamele din muşchiul inimii lui Joyce Daniels. Era 
două şi douăzeci cînd au fost în sfîrşit gata; cu o speranţă 
disperată, aprinse lumina microscopului şi se aşeză să le 
examineze prin lentilele puternice. 


Întrevederea avea loc la judecătoria locală, afiliată 
postului de poliţie din Norton Heath. Ca în cazul oricărui 
proces penal, nu se făcea o cercetare completă dacă, pînă 
la timpul cuvenit, poliţia nu reuşea să acuze de crimă un 
suspect. Uneori exista un suspect dar şeful procuraturii, în 
înţelepciunea sa, putea hotări să nu înceapă procesul, de 
teamă să nu-l piardă. În momentul acela era cu mult prea 
devreme să se clasifice cazul lui Joyce Daniels în vreun fel, 
dar rutina era aceeaşi. Procurorul ţinu o scurtă „cuvîntare 
introductivă” numai pentru a stabili identitatea moartei şi 
a se întocmi documentele ca să se poată dispune de 
cadavru. Hardy sosi cu punctualitatea sa obişnuită, la 


patru şi un sfert. Vremea se îmbunătăţise brusc şi acum 
era o zi de toamnă senină şi frumoasă. Zăbovi o clipă la 
soare, în faţa sediului poliţiei şi, în mod conştient, alungă 
toate gindurile legate de moarte şi de vorbăria goală şi 
complicată pe care civilizaţia o ţese în jurul investigării ei. 
Stătea cu servieta în mînă, uitîndu-se fără ţintă la viaţa 
efemeră a unui oraş din Midlands. Oricine îl vedea ar fi 
putut crede că-i un reparator de maşini de scris sau un 
funcţionar de la departamentul pentru mediul 
înconjurător. Soarele îl făcea să se gîndească la ultima 
vacanță şi să se întrebe unde erau în acel moment toți 
pasagerii cu care fusese în croazieră. Pe măsură ce 
gîndurile i se risipeau, tensiunea din muşchi dispărea şi 
începea să privească în jurul său, la oamenii de pe stradă. 
Un cerşetor destul de respectabil mergea tîrîndu-şi 
picioarele, vorbind cu toată seriozitatea de unul singur, 
avutul său lumesc fiind învelit cu grijă într-un pachet de 
hîrtie maro. Bătrînul trecu pe lingă doi adolescenţi care 
stăteau pe bordura trotuarului şi Hardy zîmbi recunoscînd 
primele momente cînd tinerii îşi fac curte unul altuia, la fel 
de stereotipe ca şi dansul de dragoste la păsări. Băiatul 
era călare pe bicicletă, aplecîndu-se deasupra ghidonului. 
Nasul lui aproape că atingea nasul fetei de şaisprezece ani. 
Ea privea cu cochetărie sfioasă peste umărul băiatului, 
ambii emoţionaţi de ceva ce nu prea înțelegeau. Hardy oftă 
în timp ce se întoarse să intre în clădire. Ce n-ar da să fie 
din nou adolescent... Chiar ar vrea? Pentru el şcoala şi 
universitatea fuseseră un maraton non-stop. Păreau 
minunate în retrospectivă, dar bănuia că-şi amintea numai 
clipele frumoase, nu toate situaţiile în care se simţise 
singur, nefericit, stînjenit şi frustrat. Dacă nu se putea 
întoarce cu cunoştinţele şi înţelegerea vieţii de adult, ar 
prefera să rămînă în prezent... sau mai degrabă anul 
trecut. Tresărind, văzu că era deja în uşa tribunalului. Se 
înfiora. Într-adevăr trebuia să înceteze cu obiceiul acesta 
de a se scufunda în trecut. Aşa vine bătrineţea de fapt? 
Deschise uşa şi păşi în anchetă. Deşi Norton Heath nu 
era cîmpul său imediat de activitate, făcuse destul de des 


autopsii pentru Jeremy Kieller, procurorul local, şi se 
prezenta la solicitările sale la interval de cîteva luni. 
Aprodul procurorului, un poliţist destul de în vîrstă, în 
haine civile, se grăbi spre el şi-l conduse către un scaun 
din partea din faţă a sălii tribunalului, cu toată ceremonia 
şi solicitudinea unui epitrop care aşază un episcop. 

— Îl voi anunţa pe domnul Kieller că sînteţi aici, 
doctore, sîsîi el în şoaptă, ca pe scenă, şi-şi strecură în 
grabă trupul masiv în camera judecătorului, situată în 
spatele blazonului regal ce atîrna peste podium. Hardy se 
aşeză tăcut pe scaun, cu miîinile puse cu grijă peste 
dosarul subţire ce conţinea raportul autopsiei lui Joyce 
Daniels. Işi aminti cu amărăciune că ultima dată cînd 
asistase la o discuţie judiciară fusese în calitate de martor 
obişnuit. „Ancheta” se făcea pentru soţia sa, un alt „cuvînt 
introductiv” pentru moartea prin cauze criminale a unei 
femei. Nu s-a făcut proces pentru omul care o împuşcase, 
starea sa mintală deteriorîndu-se atît de rău, încît a fost 
găsit „inapt pentru a se apăra” şi a fost trimis la un spital 
de boli mintale. Ceea ce nu i-o aduse înapoi pe Jo. Hardy 
îşi simţi mîinile stringind dureros masa din faţa lui şi se 
strădui să se relaxeze. Pentru a-şi distrage atenţia se uită 
prin încăperea spațioasă, folosită în mod normai în fiecare 
zi pentru o multitudine de delicte minore. Exces de viteză, 
parcare incorectă, beţie, certuri domestice; „toată viaţa 
umană se află acolo”, aşa se exprimase un ziar de 
duminică. Camera era cu mult prea mare pentru o simplă 
„anchetă” întreprinsă de procuror. În momentul acela 
reporterii îi depăşeau ca număr pe toţi ceilalţi. Jumătate de 
duzină stăteau în banca rezervată presei. Erau trei bărbaţi 
şi o fată de la ziare şi alţi doi tipi, colaboratori externi de la 
televiziune şi agenţii de presă. 

La celălalt capăt al rîndului, în spatele lui, văzu o 
femeie cu faţa îndurerată, cam de 50 de ani, însoţită de un 
bărbat cu un aspect sărăcăcios. Bănui că erau persoanele 
care treceau drept rudele lui Joyce. În timp ce îi privea, 
intră inspectorul-detectiv Williams din Norton Heath, se 
uită în jur şi dădu din cap spre cineva de dincolo de uşă. 


Apoi intră Lewis Carrol, călcînd apăsat, şi se aşeză în 
spatele lui Hardy. Williams se strecură pe lingă Alice, care 
se aplecă înainte pentru a-i şopti lui Hardy la ureche: 

— Ai ceva nou pentru noi, doctore? 

Hardy clătină din cap întinzîndu-şi gîtul. 

— Îmi pare rău. Tocmai am studiat materialul la 
microscop. Mi-e teamă că n-a ieşit nimic. 

Se bucura că nu poate vedea expresia lui Alice dar 
tocmai atunci uşa din spatele scaunului judecătorului se 
deschise şi intră P.C.Herbert, patern şi important, 
amintindu-i lui Hardy de cucul dintr-un ceas, văzîndu-l cum 
îşi proiectează în afară pieptul şi recită vechile formule ale 
anchetei. 

— Ridicaţi-vă, Procurorul Majestății Sale! 

În timp ce asistenţa se ridica în picioare, se mai 
strecurară înăuntru cîţiva băgăcioşi care s-au aşezat în 
partea din spate a sălii. 

Jeremy Kieller intră grăbit pe uşă cu un teanc de hirtii 
sub braţ şi se aşeză repede într-un scaun mare, ocupat de 
obicei de preşedintele magistraţilor. Aprodul procurorului 
strigă pe deasupra capului spre sala cu lume puţină: 

— Toţi cei care ştiţi ceva în legătură cu moartea lui 
Joyce Daniels, apropiaţi-vă şi vorbiţi. 

Cei din sală se mişcară pe scaune. Jeremy Kieller îl 
salută afabil pe Hardy şi începu să-şi pună în ordine 
hîrtiile. Era un bărbat scund, cu faţa ridată prematur, dar 
gura exprima o notă de umor pe care uneori cu greu şi-l 
controla, mai ales în timpul desfăşurării anchetei care de 
obicei era sobră. Făcu semn cu capul spre ajutorul său, iar 
P.C.Herbert înşfăcă o Biblie uzată şi-o flutură către femeia 
cu faţa acră, din spatele lui Hardy. 

— Domnă Lander, vă rog să veniţi în boxă. Vocea îi 
sună prin camera cu ecou ca şi cum ar fi chemat un martor 
din sala mare de la tribunalul Old Bailey din Londra. 
Bărbatul sărăcăcios îmbrăcat de alături o împinse cu 
intenţia de a o ajuta, iar ea se îndreptă cam fără voie spre 
boxa din stejar de la capătul băncii destinate martorilor. 
Lui Hardy i s-a părut întotdeauna că banca semăna foarte 


mult cu un şopron terminat pe jumătate. Aprodul 
procurorului, cu mustață căruntă, împinse cartea spre ea 
şi scoase un carton lunguieţ. 

— Ila-cartea-în-mîna-dreaptă-şi-citeşte-ce-i-pe-carton, 
spuse el, ca şi cum totul ar fi fost un singur cuvînt. Doris 
Lander mormăi jurămîntul şi apoi rămase în picioare 
jucîndu-se cu poşeta, privind fără încredere spre auditoriu: 
ochii reci îi sclipeau în timp ce-şi plimba privirea de la 
soţul ei spre reporteri şi înapoi la procuror. Domnul Kieller 
îşi întoarse spre ea faţa zbiîrcită: 

— Sînteţi doamna Doris Lander de pe strada Waterloo, 
numărul 18, Stoke-on-Trent? 

Femeia încuviinţă din cap şi spuse” da” cu o voce atit 
de înceată, încît mai departe de P.C. Herbert nimeni nu o 
putu auzi. 

— Trebuie să vorbiţi mai tare, vă rog, doamnă Lander. 
Şi ceilalţi oameni vor să vă audă. Vocea procurorului era 
plăcută, dar fermă. 

— Sînteţi mătuşa decedatei? 

— Da, domnule. A fost fiica fratelui meu. Vocea abia i se 
auzea, iar reporterii trebuiau să-şi încordeze atenţia ca să 
poată prinde ceva. 

— Îmi pare rău că trebuie să vă pun întrebări aici, într-o 
împrejurare atît de tristă, doamnă Lander, dar vă daţi 
seama că aceste lucruri trebuiesc făcute. Se opri şi o privi, 
dar nu primi nici un răspuns. 

— Aţi identificat cadavrul la spital ca fiind al nepoatei 
dumneavoastră, Joyce Mary Daniels? 

— Da, domnule. Era Joyce. Vocea se auzea ca o şoaptă 
mai puternică, dar ea nu manifesta vreun semn evident de 
mîhnire. 

Hardy, care asistase la o mie de astfel de scene 
dureroase ştia că semnele exterioare nu înseamnă nimic. 
Izbucnirile cele mai dramatice pot fi în întregime 
superficiale, în timp ce reacţiile unei feţe imobile pot să 
ascundă un infern de suferinţă nesfirşită. Propriile 
experienţe foarte recente îi confirmau acest lucru. Kieller 
vorbea blind cu femeia, deşi era greu de spus cît pricepea 


ea. 

— Acesta nu este un interogatoriu complet, înţelegeţi, 
doamnă Lander. Ancheta urmează mai tirziu, aici sau în alt 
tribunal. Tot ce ne interesează astăzi este să ştim în mod 
precis dacă nefericita fată moartă este Joyce Daniels şi 
dacă putem să aflăm cum a murit. Puteţi acum să ne 
spuneţi ceva care să arunce o lumină asupra acestui lucru? 

Mătugşa îl privea indiferentă. 

— Ştiaţi că are vreo boală? sugeră procurorul. 

Doris Lander clătină din cap. 

— Nu. A fost întotdeauna sănătoasă tun. 

— Nu a fost niciodată internată în spital? A existat vreo 
boală în familie? O boală de inimă, de exemplu? 

Ştiind deja ce avea să spună Hardy, domnul Kieller 
încerca să obţină vreo informaţie folositoare de la femeie, 
dar, după cîte se părea, nu era nimic de aflat. 

— Cînd aţi văzut-o ultima dată? întrebă el, după ce 
femeia răspunse negativ la ultimele întrebări printr-o 
mişcare a capului. 

— Cam cu un an în urmă, domnule. De cînd s-a mutat 
aici nu prea tineam legătura. 

Răspunsul exprima o notă de dezaprobare. Procurorul 
decise că se află pe un teren sensibil, aşa că o lăsă să 
plece. Mătuşa se îndreptă tirîndu-şi picioarele spre locul 
de lîngă soţul ei care acum, după cum observă Hardy, avea 
un tic ce îi deforma ochiul stîng la fiecare cîteva secunde. 
Atenţia i-a fost distrasă brusc de la acest spasm aproape 
hipnotizator, de vocea ca de tunet a lui P.C. Herbert. 

— Doctorul John Hardy, vă rog. 

işi strînse dosarul şi urcă cele trei trepte din boxa 
martorilor. 

Aprodul procurorului îi puse Biblia în faţă cu un zîmbet 
benign, dar nu se obosi să-i spună ce trebuie să facă, 
recunoscînd în aceasta statutul lui Hardy. 

— Jur pe Dumnezeu Atotputernicul că voi spune 
adevărul, numai adevărul şi nimic altceva decît adevărul. 

— Sînteţi doctorul John Hardy, medic legist consultant? 

— Da. 


— Şi înţeleg că aţi făcut o examinare post-mortem a 
cadavrului lui Joyce Daniels pe... să văd... 14 octombrie 
anul acesta? 

— Da. 

— Puteţi să-mi spuneţi cine v-a identificat cadavrul, 
doctore Hardy? 

Hardy scoase cîteva foi de hîrtie din dosar. 

— La data autopsiei nu era identificat, dar în 14, 
aflindu-mă la morga spitalului din Norton Heath, a venit o 
oarecare domnişoară Sylvia Marsh şi, în prezenţa ofiţerilor 
de poliţie, printre care era şi detectivul-supraveghetor 
Partridge, a identificat cadavrul ca fiind Joyce Daniels. 

Procurorul scrise ceva în hirtiile sale, apoi ajunse la 
partea dificilă şi jenantă pentru amîndoi. 

— Acum, doctore Hardy, începu el încet, neputînd să nu 
arunce o privire rapidă pe sub sprincene la creioanele 
reporterilor, ajungem la problema cauzei morţii. Ce ne 
puteţi spune în această privinţă? 

Hardy trase aer adînc în piept, nu pentru că ar fi fost 
cîtuşi de puţin enervat sau speriat, dar era o problemă la 
care se gîndise şi lucrase mult. 

— Nu pot preciza cauza morţii, domnule. Examinarea 
postmortem a relevat prea puţine elemente pentru a putea 
spune din ce cauză a murit de fapt, nenorocita fată. 

Procurorul, care ştia perfect de bine ce urma să spună 
Hardy în clipa următoare, auzi zgomote dinspre boxa 
presei, în timp ce o jumătate de duzină de creioane şi 
stilouri goneau pe foile bloc-notesurilor. 

— Puteţi intra în detalii în legătură cu acest element, 
doctore? Intr-o şedinţă de deschidere a anchetei cum este 
aceasta, nu cerem amănunte, dar în acest caz, oarecum 
neobişnuit, nu am putea oare avea ceva mai multe 
informaţii? 

Hardy îşi aşeză ferm ambele miîini pe marginea boxei 
martorilor. 

— Există un număr de posibilităţi, dar nici una nu poate 
fi o dovadă reală. Fata poate să fi murit datorită unei opriri 
bruşte a inimii, aşa numitul stop cardiac determinat de 


vreun şoc puternic. Această situaţie se întilneşte uneori în 
avorturile criminale, la căderea în apă rece sau chiar se 
poate datora unei spaime bruşte, cum ar fi cazul unei 
explozii. 

Procurorul obținuse mai mult decît sperase. 

— Dar nici una din aceste situaţii nu putea fi prezentă 
aici? spuse el cam iritat. 

— Într-adevăr, nu... le-am folosit numai ca exemple. Ar 
fi şi alte posibilităţi, ca de exemplu o boală de inimă, mai 
rară, miocardita, dar pe care am exclus-o la examinarea 
microscopică. 

— Mai sînt şi alte posibilităţi? 

— O lovitură la git este un caz extrem, aşa numita” 
lovitură de comando cu pumnul” sau orice fel de presiune 
bruscă asupra vaselor de sînge din această zonă. Dar 
aproape întotdeauna apar contuzii sau alte leziuni care nu 
au fost găsite aici. Sufocarea ar fi de asemenea o 
posibilitate, deşi nu sînt semne de asfixie. 

Kieller îşi aranjă cu mîna părul alb. 

— Se pare că dărimi imediat ce propui, doctore Hardy. 
Alte posibilităţi? 

— Trupul a fost examinat amănunţit, în toate modurile 
posibile. S-au făcut teste de laborator pentru depistarea de 
droguri dar nu s-a găsit nimic altceva decît o cantitate 
mică de alcool. Trebuie să adaug, domnule, că o examinare 
post-mortem negativă nu este nicidecum ceva 
nemaiîntilnit. Aş aprecia că un procent de 1/5 din autopsii 
nu oferă în realitate nici o cauză satisfăcătoare a morţii, 
deşi la oamenii mai în vîrstă există de obicei un anumit 
grad de degenerare, cum ar fi boala arterelor coronare, 
care ar putea fi o cauză a morţii. 

Kieller învîrti stiloul în mînă şi privi fix în planul al 
doilea. 

— Există... ei bine, să spunem, anumite elemente 
neclare legate de acest caz, care ar putea foarte bine 
indica o treabă urită. Totuşi, nu puteţi găsi o cauză a 
morţii? 

Hardy îşi aplecă capul. 


— Nu, domnule. 

Refuză să vorbească mai mult sau să-şi ceară scuze. 

Procurorul înţelese că, dacă acest caz trebuia înaintat 
tribunalului penal, era timpul să oprească orice alte 
speculaţii. 

— Mulţumesc, doctore Hardy. 

Hardy cobori şi-şi reluă locul, provocînd şoapte în boxa 
presei, unde stenografii mai puţin eficienţi copiau de la 
colegii lor, ca să-şi umple golurile din raport. 

— Detectivul-şef Carrol. 

Aprodul procurorului părea că se delectează cu faptul 
că un poliţist de grad inferior putea da şi el, o dată, un 
ordin gradelor superioare. Alice se ridică din scaunul său, 
clătinîndu-se, şi intră în boxa martorilor. Încă mai purta 
pardesiul lung din tweed. Hardy se întreba dacă nu 
doarme îmbrăcat cu el. După ce a fost invitat să depună 
jurământul, procurorul începu dialogul: 

— Domnule detectiv şef, înţeleg că, deşi nimeni nu a 
fost acuzat încă de crimă, în cazul acesta consideraţi totuşi 
că ar fi o omucidere? 

— Da, domnule. Sînt semne care arată că s-a comis o 
crimă, deşi pentru moment nu putem confirma dacă 
moartea a fost provocată printr-un act de violenţă. Işi 
mişcă încet capul chel pentru a privi direct în jos la Hardy, 
apoi se întoarse spre procuror. 

— Desigur, nu putem şti dacă trebuie reţinut corpul 
pentru a fi examinat de către apărare, deoarece, în mod 
natural, nu există nici o apărare. 

— Nu, domnule. 

— Ce doreşte poliţia? 

Carrol îşi întoarse palmele cu faţa în sus într-un gest de 
îndoială. 

— Este greu de ştiut ce trebuie de făcut, domnule. 
După cîte se pare, doctorul Hardy consideră că o altă 
investigaţie nu poate urmări un scop practic. Şi cum pe 
moment e prea puţin probabil să se aducă vreo acuzaţie, 
nu văd cum poliţia s-ar putea opune înhumării. Cobori şi 
trecu pe lîngă Hardy aruncîndu-i o privire care parcă 


spunea: „ce dracu facem acum?” 

Jeremy Kieller încheie repede procedura. 

— Avînd în vedere împrejurările, voi emite celei mai 
apropiate rude un ordin de înmormîntare. Desigur, nu se 
poate pune în discuţie incinerarea pînă ce nu se va stabili 
definitiv că nu va urma o altă procedură penală. Pentru a 
permite poliţiei să-şi continue cercetările, voi amina 
ancheta timp de şase săptămîni, deşi, în mod normal, dacă 
aceste dezbateri se vor materializa, termenul va fi amînat 
şi mai mult. 

Se ridică în picioare, adunîndu-şi  hiîrtiile, iar 
P.C.Herbert, atent ca totdeauna, le ceru celor prezenţi să 
se ridice, în timp ce procurorul dispăru în camera din 
spate. Hardy se ridică în picioare şi se întoarse să 
vorbească cu detectivii din rîndul din spate. Exact atunci, 
uşa batantă din spatele curţii se deschise şi apăru Sam 
Partridge făcîndu-i semne insistente lui Lewis Carrol. Cei 
doi detectivi mai în vîrstă au discutat puţin, capetele lor 
aproape atingîndu-se, apoi Partridge ieşi din nou. Alice 
veni cu paşi mai greoi, pe pasajul dintre bănci, spre locul 
unde Hardy şi detectivul districtual stăteau în picioare. 

— Sper că ţi-ai adus servieta neagră, doctore. Avem alt 
caz. 

Se întoarse şi se îndreptă spre uşă, făcînd semn cu 
capul peste umăr, din mers. 


IV 


Hardy urmărea Austin-ul maxi al lui Alice şi o maşină 
albă a poliţiei în care era Sam Partridge. De data aceasta, 
cavalcada se îndrepta spre vest, ieşind din Norton Heath 
spre Redditch şi, mai departe, pe autostrada M5. Erau în 
cîmp deschis, printre sate de navetişti, grădini de legume 
şi făbricuţe, dovadă a înaintării lente dar necruțătoare a 
Birmingham-ului spre nord. La vreo 7 mile de Norton 
Heath, Rover-ul poliţiei, din fruntea coloanei, părăsi 
şoseaua principală şi intră încet pe un drum accidentat, 


printre copaci bătrîni şi piperniciţi. 

Gardurile erau făcute din tufişuri neîngrijite şi din plăci 
ruginite de tablă ondulată. Hardy se aştepta la un drum 
lung şi accidentat dar, la două sute de yarzi, o coti brusc. 
Au intrat într-o curte părăginită, unde mai erau încă trei 
vehicule ale poliţiei. Mai încolo, se afla casa unei ferme, 
acum părăsită, cu grinzile ieşind din plăcile de ardezie ale 
acoperişului şi cu toate ferestrele sparte. Opri în spatele 
maşinii maxi şi cobori. Un vînt tăios îi pătrundea prin 
costum. Crezuse că va sta într-o sală de judecată încălzită 
şi nu era pregătit să lucreze din nou în pragul serii, la ţară. 
Lewis Carrol veni drept spre el, iar Sam Partridge i se 
alătură. Williams se îndreptă spre casă pentru a vorbi cu 
un inspector-şef în uniformă, care aştepta împreună cu alţi 
ofiţeri. 

— Au găsit-o doar cu o oră în urmă, doctore, spuse 
Partridge. După părerea noastră seamănă extraordinar de 
bine cu cazul Joyce Daniels. 

O altă maşină înainta pe drumul noroios şi se opri lîngă 
ei. Erau Archie Salmon şi ofiţerul său de legătură. 

— Iată-l pe Einstein, murmură Alice, lovindu-şi mîinile 
reci una de alta. Se întunecă într-o oră, aşa că-l vor scoate 
de la „Judiciar” destul de repede. Cercetătorul se apropie 
cu zimbetul lui obişnuit, răutăcios şi vesel. Hardy simţise 
totdeauna că ar vrea să-l tragă de cîrlionţii aceia 
nesuferiţi, să vadă dacă avea perucă sau nu. 

— Merg bine afacerile în zilele astea, băieţi, comentă 
Archie. Ce ne oferi acum, Alice? 

— Spune-le, Sam, mirii Carrol, întorcîndu-se pentru a 
se uita la casa pe jumătate dărăpănată. Detectivul 
supraveghetor arătă spre ferestrele de la parter. 

— Cam pe la ora trei, doi băieţi, jucîndu-se, au trecut pe 
aici împreună cu un cîine. Căutau şobolani sau iepuri sau 
cam aşa ceva. Aveau intenţia să treacă pe lîngă casă, pe 
potecă, spre nişte cîmpuri mai îndepărtate. Dar, dintr-o 
dată, cîinele lătrind ca turbat îi părăseşte şi aleargă în 
casă. 

Arătă spre un loc gol unde fusese o uşă la parter, între 


două ferestre boltite. Uşa atîrna într-o ţiţină, ca beată, 
aplecată spre întunericul din hol. 

— Credeau că javra o fi stirnit nişte şobolani, aşa că, 
din glumă, au intrat după ea... şi au ieşit mai repede decît 
intraseră. Cîinele lătra şi zgiria ceva ce zăcea sub o tablă 
ondulată, în camera din stînga holului. Trăgînd deoparte 
tabla au văzut trupul unei fete. Au aruncat tot ce aveau în 
mîini, au alergat la o cabină telefonică de pe şosea şi au 
format 999. Asta a fost tot. Hardy privi spre casă şi apoi la 
norii grei care amenințau cu ploaia şi cu un amurg 
timpuriu. 

— S-a făcut ceva pînă acum? 

Nişte flash-uri albastre dinspre casă răspunseră în 
parte la întrebarea sa. 

— Fotografii aproape că au terminat. Am chemat 
medicul poliţiei locale numai pentru certificarea decesului, 
dar a spus că nu se mai amestecă dacă vii dumneata, 
doctore. 

Alice se uită la agentul său. 

— S-a aranjat ceva, Sam? Putem folosi camera de la 
Norton Heath şi pentru acest caz, dacă doctorul Hardy 
este atît de amabil şi de data asta. 

Nota de sarcasm era puternică, dar Hardy îi zimbi 
politicos şi consideră că este mai bine să nu se supere. Se 
îndreptară cu toţii spre intrarea sinistră a casei vechi. Un 
agent de poliţie în uniformă stătea în picioare, avînd o 
planşetă cu clamă pentru hirtii şi un registru pentru noii 
veniţi. 

— Nu lăsaţi pe nimeni să intre pînă nu mă întrebaţi pe 
mine, spuse Alice sever către santinelă. Nici chiar pe 
comisarul-şef. Sînt prea mulţi gură-cască la aceste scene şi 
se bagă unde nu trebuie. Cu o expresie încruntată şi 
feroce, păşi înăuntru uşor, în ciuda trupului său mare, 
uitîndu-se foarte atent pe unde calcă. Hardy îl urmă, 
observînd că micul culoar era plin cu moloz şi plăci de 
ardezie sfărimată. 

Deasupra se putea vedea, prin plafonul stricat, 
acoperişul plin de găuri. 


— Aici, doctore. Nu e loc nici să învirţi o pisică. Eu voi 
rămîne lîngă uşă. 

John Hardy privi cu atenție prin golul uşii la ruina din 
cameră. Plafonul se stricase complet şi o grămadă de 
grinzi putrede, zidărie, plăcuțe de ardezie şi ghips se aflau 
toate în mijloc, pe duşumea. Nu se adunaseră acolo numai 
dărîmăturile casei, ci şi o mulţime de alte gunoaie 
aruncate pe uşă şi prin ferestrele fără ramă. 

Dincolo de ferestre şi-au făcut apariţia doi bărbaţi de la 
Grupa Specială şi au aprins o lampă mare de gaz, probabil 
aceeaşi pe care o văzuse în pădure noaptea trecută. 
Lumina albă umplu camera, alungind amurgul. 

— Ce treabă murdară! murmură Archie în spatele său. 

Omul de la laborator, îmbrăcat într-o haină sport din 
stofă păroasă şi pantaloni de catifea, privi prin camera 
părăsită; ochii i se opriră pe salteaua stricată de lîngă uşă, 
pe o grămadă de sticle de vin goale, o mulţime de hirtii 
ude împrăştiate şi conţinutul a o jumătate de duzină de 
cutii pentru gunoi, într-o dezordine generală. 

— E acolo, băieţi, spuse Lewis Carrol din uşă. Arătă 
spre colţul îndepărtat, în diagonală faţă de intrarea în 
cameră. Hardy ezită, erau o mulţime de lucruri între el şi 
colţul acela, încît trebui să le lovească cu piciorul şi să le 
sfărime înaintînd. Instinctul îi spunea că orice obiect de 
acolo ar putea fi vital pentru investigaţie, dar, neputind 
zbura, nu avea de ales. Alice păru să-i citească gîndurile: 

— Ştiu, doctore, dar mi-e teamă că trebuie să călcăm pe 
astea. 

Cîţiva oameni au păşit deja pe aici, aşa că încearcă să 
mergi pe acelaşi drum. 

Cu Archie în spatele lui, traversă camera în vîrful 
picioarelor, „aşa cum merg indienii la vinătoare”, după 
cum avea să spună mai tîrziu Carrol la o halbă de bere. O 
bucată ruginită de tablă ondulată se sprijinea ca un om 
beat de perete, acolo unde fusese pusă de primul băiat 
care a găsit cadavrul. 

Băieţii relataseră la poliţie că unul din ei a mutat tabla 
ceva mai încolo, deoarece acoperea complet cadavrul. 


Acum, o pereche de picioare albe, nemişcate, ieşeau de 
după tablă, lîngă ghipsul sfărimat al vechiului perete. Era 
gunoi peste tot, iar picioarele stăteau de fapt pe un sac 
putred din care se răspîndeau pe pămîntul umed borcane 
de gem goale. 

— Nu putem vedea mare lucru aici, cu tinicheaua asta 
luminoasă, se plînse Archie. 

— O putem muta acum? întrebă Hardy peste umărul 
său. 
Carrol se apropie de Sam şi Evan Williams, care stăteau 
afară lingă fereastra spartă. 

— S-au făcut toate fotografiile, Sam? 

— De aici, da, domnule. Mostyn încearcă să se urce pe 
căpriori pentru a fotografia de sus întreaga cameră. 

— Atunci, vezi să nu-şi rupă gitul, bombăm Alice. Păşi 
în cameră ca să vadă mai bine. 

— O.K., Archie, trage la o parte tabla dar te rog să fii 
atent, pentru că nu au venit încă băieţii să ia amprentele. 
Biologul cu înfăţişare sălbatecă se aplecă şi puse degetele 
de la o mînă sub marginea de jos a tablei ondulate. 
Cealaltă mînă o aşeză în acelaşi fel pe marginea de sus, 
astfel încît să nu-şi pună buricele degetelor pe faţa 
metalului. Cu grijă o săltă complet de pe duşumea şi o 
întoarse vertical, în loc să o aşeze jos, pe lungime. Se 
deplasă cu atenţie şi sprijini tabla ruginită de un perete 
alăturat, la distanţă de cadavru. 

— Aşa e mai bine, „să lăsăm cîinele să vadă iepurele”. 
Stătea în picioare lîngă Hardy şi amîndoi priveau 
duşumeaua de la picioarele lor. 

— Biata fată, spuse Hardy cu simpatie. Cuvintele erau 
simple, dar sentimentele sale erau profunde. Spre 
deosebire de victima din carieră, o singură privire era de 
ajuns pentru a identifica motivul probabil al morţii. 

Cadavrul zăcea cu faţa în jos pe duşumea, dar gîtul şi 
bărbia arătau semne de asfixie. Hardy îngenunche şi se 
uită la faţa care era aproape la nivelul duşumelei. Văzu 
sîngele care i se prelinsese pe nări şi culoarea roz-purpurie 
a feţei, punctată cu mici pete şi înţepături ca de ac, 


cauzate de hemoragie. De data aceasta mîinile erau îndoite 
în faţa capului, ca într-o plonjon stîngaci. Picioarele erau 
întinse, drepte, acoperite pînă la genunchi cu o fustă de 
culoare roşie-deschis, acum murdărită de mizeria casei 
părăsite. Hardy se ridică şi îşi scutură absent praful de pe 
pantaloni. Apoi rămase lingă Archie, privind în tăcere 
cadavrul. 

— Ei bine, care-i cauza? strigă Lewis Carrol de lîngă 
uşă, nerăbdător. De acolo nu putea vedea mare lucru din 
cauza celor două siluete şi a grămezii de gunoi din mijlocul 
camerei. 

— Mai bine veniţi aici, domnule Carrol, sugeră Hardy. 
Avem nevoie de nişte fotografii înainte de a mai 
întreprinde ceva. Alice păşi cu grijă spre ei şi se uită la 
fată. 

— Biata copilă. Arată cam la fel ca prima. John Hardy 
examină corpul, de la un capăt la altul. 

— Asfixie, sînt sigur. Deşi cauza nu o ştiu încă. 

— Vezi ce văd şi eu, John? întrebă Archie, arătînd în jos. 

— Da, din nou încheieturile miinilor. Trebuie să fie 
acelaşi tip. _ 

Hardy se aplecă lîngă corpul fetei şi privi braţele. Îşi 
aminti foarte bine că făcuse acelaşi lucru la Joyce Daniels. 
Pe piele, în jurul ambelor încheieturi, era o dungă 
distinctă, roşie, cam de 3 cm lăţime. 

— Nu e vorba nici de sfoară, nici de sîrmă, Archie. 
Arată mai degrabă a curea. 

Biologul apropie lanterna de braţe. 

— Da, priviţi aici. O linie de-a curmezişul, exact ca şi 
cum bara unei catarame ar fi tăiat suprafaţa. 

Alice privi gunoaiele împrăştiate în jurul lor. 

— Mai bine să cercetăm cu amănunţime. În grămada 
asta s-ar putea ascunde o duzină de curele. 

Se auzi un zgomot ca de învălmăşeală deasupra lor şi o 
ploaie de pietriş şi tencuială căzu răpăind în colţul 
camerei. Era fotograful poliţiei care se căţărase pe casă şi 
acum era cocoţat pe resturile de grinzi ce alcătuiseră 
cîndva duşumeaua dormitorului. 


— Fii atent, băiete. Nu mai arunca gunoi jos. Şi vezi să 
nu cazi şi tu. 

Începură o serie de flash-uri strălucitoare în timp ce 
omul făcea o duzină de fotografii ale scenei de dedesubt. 
Trioul de lîngă corp se dădu la o parte pentru a-i lăsa cîmp 
liber. Cînd termină, Hardy sugeră să facă şi cîteva 
prim-planuri ale cadavrului, de la nivelul solului. 

— Să ieşim şi să-l lăsăm numai pe el aici, vreo zece 
minute, spuse Carrol. 

În timp ce voiau să iasă, Hardy cercetă cu o privire 
febrilă grămada de gunoi de lingă fată. Ceva îi atrase 
atenţia şi, mai tîrziu, se gindi că a reacţionat astfel din 
cauză că obiectul era mult mai curat decît gunoiul din jur. 
Văzu o pungă boţită din plastic, cam de cincizeci de 
centimetri, pe grămada de lemn putred, cutii vechi de 
conserve şi de sticlă spartă. Era o pungă obişnuită din 
polietilenă, de felul celor care se folosesc la împachetatul 
sandvişurilor, deşi puţin mai mare. Îndreptîndu-se către 
uşă, se aplecă spre pungă. li mai atrase atenţia ceva. 

— Archie, ai o lanternă? 

Cercetătorul de la legală scoase o lanternă din 
buzunarul jachetei şi îndreptă lumina jos. 

— La ce te uiţi, John? 

— Punga aceea. Pare a fi de curînd aici. Ce e în ea, să 
ne uităm. 

Archie cobori lanterna pentru a spori lumina care era 
strălucitoare, dar difuză. 

— Sînge... sînge şi mucus, după cum arată. Ei, ei! 

— Trebuie să o luăm. Dar să o fotografiem, domnule 
Carrol, s-ar putea să fie importantă. 

Îl chemă înapoi pe Alice de la uşa din faţă şi-i arătă 
punga. 

— Pentru numele lui Dumnezeu, păstreaz-o după ce o 
fotografiem. Faţa supraveghetorului-şef se încreţi ca o 
prună uscată. 

— De data asta avem o „cauză”, doctore? 

Hardy dădu din cap. 

— S-ar putea să avem o cauză şi pentru cazul 


precedent, dacă este acelaşi individ cu aceleaşi obiceiuri. 
Pe faţa lui Alice apăru un rînjet drăcesc. 

— Monty Lever! mormăi el. Dacă punem mîna pe el, 
doctore, îţi fac cinste cu o bere. 

De data aceasta cadavrul sosi la morgă la o oră 
civilizată, şase seara. De asemenea, sosise cum trebuie, 
fiind ridicat de un antreprenor de pompe funebre într-o 
furgonetă Morris albastră. Hardy a părăsit scena crimei 
cam la o jumătate de oră după ce s-a găsit punga şi se 
îndreptă spre spitalul care se afla la o distanţă de cinci 
mile; aprodul procurorului aranjase să se facă autopsia. 
Acolo fiind în districtul procurorului care a întreprins 
ancheta în după amiaza aceea, politicosul P.C.Herbert 
trebuia să organizeze investigația. Se comporta ca un 
maestru de ceremonii sau ca un mare vizir. Cînd Hardy 
ajunse la morgă, îl aştepta afară pentru a-i dirija maşina 
spre un loc de parcare convenabil şi insistă să-i deschidă 
uşa ca un valet de la Claridge. 

— Aţi mai lucrat în această morgă, doctore? întrebă el. 
Privind în jur, în lumina amurgului, Hardy încuviinţă din 
cap. 

Spitalul era o monstruozitate din cărămidă roşie 
mohorită, în stilul epocii victoriene şi ca de obicei, morga 
se afla într-o clădire foarte mică, ascunsă în cel mai 
îndepărtat colţ al curţii. Era înghesuită între sala cazanelor 
şi terenul împrejmuit unde se ţineau lăzile de gunoi, o 
clădire micuță care se ghemuia, parcă cerîndu-şi scuze, 
lingă un perete înalt. Herbert îl conduse pe Hardy 
înăuntru, unde lucrurile erau exact aşa cum şi le amintea 
de la ultima autopsie. Camera exterioară era pe jumătate 
ocupată de un frigider în care puteau intra patru cadavre. 
În restul spaţiului se îngrămădeau cărucioare galvanizate 
pentru transportul morţilor, diferite găleți, unelte pentru 
măturat şi spălat, precum şi bicicleta paznicului de la 
morgă. 

Cabinetul interior, luminat a giorno de o lampă 
fluorescentă, servea ca sală de autopsie căptuşită cu 
faianţă albă, pînă sus, la cupola din sticlă de modă veche. 


În centru se afla o masă din porțelan, pentru autopsie. 
Cîteva dulapuri, o chiuvetă, un birou mic în colţ şi mai 
multe obiecte desperecheate completau echipamentul. 

— Autopsierul a plecat la Manchester, pentru nunta 
fiicei sale, spuse P.C.Herbert. Aşa că vă voi ajuta eu, 
domnule. 

Lucră admirabil şi tot timpul cît îl asistă pe Hardy îşi 
păstră pe cap pălăria moale, vernil. Sunetul furgonetei de 
afară îi făcu să se îmbrace cu halatele albe, să-şi pună 
cizmele, mănuşile şi şorţurile grele din cauciuc verde, 
legate în jurul gitului şi al taliei cu lanţuri de alamă. Hardy 
se gîndea că echipamentul, ca şi clădirea, erau probabil de 
pe vremea bunicii. Aşteptînd să vină poliţiştii şi să fie adus 
cadavrul, el se gîndea cu nostalgie la cina pe care şi-o 
promisese pentru seara aceea. De la întoarcere, a luat 
hotărîrea să se îngrijească singur. Intenţiona să revină la 
faptele de vitejie cu cratiţa şi grătarul ca pe vremea cînd 
era burlac, dar pînă acum reuşise să o facă numai de 
cîteva ori, căci lua un prînz pe săturate la Universitate şi 
numai o gustare frugală seara. Adesea, adopta punctul de 
vedere al laşului şi ieşea să cineze în oraş. Munca nu-i 
strica niciodată apetitul şi aşteptînd să fie pus cadavrul pe 
masa mare, stomacul dădea semne zgomotoase că fusese 
neglijat de prea multe ore. Învelită în polietilenă, fata 
zăcea acum sub tubul cu lumină fluorescentă puternică. 
Carrol, Partridge, Salmon şi alţi cîţiva ofiţeri de poliţie, 
fotografii şi ofiţerul de legătură, umplură repede micuța 
cameră care părea că va face explozie, de plină ce era. 
Archie Salmon îşi puse o pereche de mănuşi şi un şorţ 
aranjindu-şi pe o măsuţă bateria de sticle, pachete şi 
tuburi. La autopsii, Hardy folosea instrumentele personale 
pe care le scoase acum din servieta aşezată pe un dulap 
vechi din sticlă; se găseau acolo o mulţime de accesorii 
chirurgicale care arătau ca şi cum ar fi fost scoase dintr-o 
săpătură arheologică. Evan Williams, inspector detectiv, se 
oferi să ia notițe pentru Hardy, care nu-şi adusese 
reportofonul, deoarece fusese chemat aici direct de la 
anchetă. Archie şi Hardy au desfăcut cu grijă polietilena 


descoperind corpul fetei, care mai era îmbrăcată cu fusta 
roşie şi cu o bluză de seară, neagră, cu fir de lurex. 

— După cum se vede, ieşise în oraş, comentă Carrol. Nu 
mergi să munceşti la Woolworth sau la biroul de gaze 
într-o astfel de ţinută. 

Hardy se dădu din nou înapoi în timp ce iluminarea 
flash-ului electronic al aparatului de fotografiat înregistră 
pe film corpul îmbrăcat. Apoi, omul de la laboratorul 
Ministerului de Interne lipi pe întreaga suprafaţă de piele 
neacoperită de haine, fişii de bandă adezivă pentru a 
aduna orice particulă minusculă, care mai tîrziu ar putea fi 
comparată cu ceva aparţinînd agresorului. Apoi pieptănă 
părul deasupra unui vas şi păstră cîteva fragmente mici 
într-un plic. Părul era vopsit destul de prost, într-o nuanţă 
de castaniu, deşi rădăcinile brune trădau culoarea 
adevărată. 

— O fi avînd vreo douăzeci şi cinci de ani? întrebă 
Partridge. E ceva mai în vîrstă decît Joyce Daniels. Hardy 
încuviinţă din cap. 

Femeia era încă tînără, dar chiar şi aşa, moartă, arăta 
mai dură şi cu mai multă experienţă. Murdăria şi bucăţile 
de gunoi i se lipiseră pe faţă, iar culoarea datorată asfixiei 
era accentuată de depunerea sîngelui sub pielea feţei. O 
dezbrăcară cu grijă, punindu-i fiecare obiect de 
îmbrăcăminte în pungi etichetate, din plastic. Acestea erau 
înregistrate cu grijă de către ofiţerul responsabil cu 
probele materiale, în fapt unul din detectivii de la „locul 
crimei”, a cărui datorie era să verifice ca toate dovezile să 
fie strict clasificate, pînă la data cînd trebuia să aibă loc 
procesul. 

— Din nou, fără chiloţi, exact ca şi cealaltă fată, spuse 
Archie gînditor, punînd într-o pungă o pereche de ciorapi 
rupti. 

— Ciorapii nu erau ridicați pînă sus, ați observat asta? 
spuse Hardy. 

În afară de sutien, nu mai avea lenjerie de corp şi acum 
fata zăcea albă şi goală, sub lumina rece. O duzină de 
perechi de ochi se uita ţintă la ea, dar nu era nimeni care 


să o considere o fiinţă sexuată numai în sensul că era 
probabil victima unei crime sexuale. Apoi Hardy cercetă cu 
meticulozitate fiecare centimetru de piele, căutînd şi 
înregistrind orice anomalie, zgirietură, vînătaie sau 
tăietură. Ochii, gura, urechile, nările, sînii, organele 
genitale, mîinile, picioarele, totul a fost examinat cu 
minuţiozitate. Dicta monoton detectivului districtual, care 
scria înregistrînd totul. Cînd termină, luă din servietă un 
termometru lung, dintr-un tub de carton, şi îl introduse 
adînc în anusul pe care deja îl examinase. Aşteptind să 
treacă un minut pentru ca să se ridice mercurul 
termometrului, Hardy s-a retras mai în spate, 
încrucişîndu-şi mîinile peste şorţul de cauciuc. 

— Deci, domnule Carrol, avem o fată care a murit fără 
îndoială prin asfixie. Congestia feţei, hemoragiile din 
pleoape, din pielea din jurul gurii, a ochilor şi obrajilor... 
absolut nici o îndoială. Nici un semn pe git, aşa că nu a 
fost strangulată. Dar dacă interpretarea mea legată de 
punga de plastic este corectă, înseamnă că i-a fost pusă 
peste cap. Şi desigur, legarea miinilor este un element 
care a apărut şi la celălalt caz. 

Ochii lui Alice străluciră. 

— Şi ce ai spune despre Joyce Daniels? 

— Ar putea fi exact acelaşi lucru. Sufocare sau cel 
puţin, obstrucţie bruscă a gurii şi a nasului, ceea ce nu 
provoacă nici un semn de asfixie. Dar să dovedeşti acest 
lucru este aproape imposibil. Îl poţi deduce dintr-un alt 
caz, cum ar fi acesta. Hardy s-a întors să se uite la 
termometru. Făcu nişte calcule aritmetice. 

— Decesul s-a produs ieri, cu aproximativ 16-22 de ore 
în urmă, considerind temperatura din această casă veche. 
În cadrul unor limite posibile, am mai putea adăuga cîteva 
ore la acest interval. 

Examinarea exterioară a mai durat cîteva minute. S-au 
luat probe din sprîncene şi din părul pubisului şi s-au pus 
în borcănaşele din plastic ale lui Archie. S-au tăiat unghiile 
de la fiecare deget şi s-au pus în zece recipiente diferite. 
S-au luat bucățele din ruj şi resturile de machiaj de pe 


obraji, toate pentru cazul cînd vor trebui comparate cu 
urmele de pe hainele sau lucrurile suspectului. Din nou, 
era vorba indiscutabil, de un raport sexual recent, dar nu 
existau semne evidente de violenţă. Satisfăcut în sfîrşit, 
John Hardy se întoarse către binevoitorul său ajutor, 
sergentul Herbert, care purta şorţul verde, avea pe cap 
pălăria moale şi ţinea nişte cuțite în mînă. Hardy lucra 
metodic la fiecare organ, căutînd semne ale vreunui 
traumatism sau ale vreunei boli naturale. Pe la şapte 
treizeci, puse jos cuțitul şi-şi scoase mănuşile. 

— Asta-i tot, domnule Carrol. Ceva mai precis ca data 
trecută. 

În timp ce se spăla pe miini, aprodul procurorului 
începu să repare ceea ce fusese cîndva o femeie 
atrăgătoare. La chiuvetă, Hardy îi prezenta ofițerului de la 
investigaţie un rezumat al cercetării sale. 

— Asfixiată aproape în mod sigur cu punga aceea de 
plastic. În pungă sînt urme de sînge şi mucus din nas. 
Archie va face testele necesare pentru a identifica grupele 
de sînge şi va verifica dacă mucusul este din gură sau din 
căile nazale. Nici un alt semn de traumatism. A avut recent 
un raport sexual, există în mod cert spermă. Din nou va fi 
foarte interesant să vedem din ce grupă este. 

Sam Partridge îşi pocni palmele cu zgomot. 

— Dacă nu e grupa B, renunţ la meserie şi mă duc să 
cresc pui de găină. 

Lewis Carrol încuviinţă din cap, cu energie. 

— Mă duc şi eu acasă, să mă rog. Să mă rog ca de data 
asta să-l putem prinde pe ticălosul de Lever. Nu poate 
avea chiar atita noroc. Diavolul neruşinat, a făcut-o de 
două ori, într-o săptămînă. 

— Dacă este el, trebuie să fie bolnav mintal. Criminal, 
psihopat sexual, spuse Archie Salmon. De ce a devenit 
dintr-o dată sadic? 

Hardy era mai precaut. 

— Nu vă pripiţi. Există deosebiri între cele două decese. 
Nu e viol, pare un act sexual voluntar. La primul caz s-a 
făcut mare publicitate, poate vreun tip dereglat mintal s-a 


hotărit să sporească coeficientul crimelor din această zonă. 

Carrol şovăia. 

— Nu-ţi tăia creanga de sub picioare, doctore. Ce 
părere ai de punga din plastic? 

Hardy încuviinţă din cap şi începu să-şi dezbrace 
halatul. 

— Teoria legată de punga din plastic trebuie eliminată 
în ceea ce o priveşte pe Joyce Daniels. Vă amintiţi că 
asfixia era unul din elementele pe care le-am menţionat la 
anchetă. 

Alice îl apucă pe Sam Partridge de braţ: 

— Sam, cred că acum vom sta puţin de vorbă cu Monty 
Lever. 

Pînă la ora nouă au aflat cine era fata. 
Detectivul-inspector Williams, cel care luase notițe pentru 
Hardy, s-a dus la clubul Saracen să vorbească cu 
barmanul. 

— A fost aici noaptea trecută o fată cu părul vopsit 
roşcat, cam de douăzeci şi cinci de ani? Purta o bluză de 
lurex neagră şi o fustă roşie. 

— Pare a fi Penny... Penny Vincent. Barmanul puse jos o 
sticlă pe care o ţinea în mînă şi-şi întinse gitul ca să se uite 
prin clubul slab luminat. Fiind devreme, erau cam vreo 
doisprezece clienţi. 

— Se pare că nu a venit încă, spuse el. 

— Poate că nu va mai veni niciodată, răspunse 
inspectorul detectiv. Îi spuse barmanului să-şi ia haina şi 
cîteva minute mai tirziu se îndreptau cu maşina spre 
morgă. După patruzeci de minute, echipa de detectivi se 
afla în biroul de criminalistică de la secţia de poliţie. La 
început vorbi Sam Partridge. 

— Am identificat în mod cert victima ca fiind Penny 
Vincent. Se pare că era barmaniţă, lucrînd cu o jumătate 
de normă, dar îşi petrecea fiecare seară la club. Ceea ce 
aţi putea numi, în sens larg, o prostituată. Cred că 
inspectorul Williams, aici de faţă, o cunoaşte. 

Inspectorul detectiv, care a stat în umbră pînă atunci, 
adăugă la ceea ce se cunoştea despre fată: 


— Nu era chiar profesionistă, mai degrabă o amatoare 
entuziastă. Nu mergea cu un tip dacă nu-i plăcea 
într-adevăr. Lucra în ambele cluburi ale lui Lever şi în alte 
cîteva de lîngă Birmingham. Nu avea încă acte în regulă, 
după cîte ştiu, dar era cu siguranţă pe drumul prostituţiei. 

— Cîţi ani avea? întrebă Carrol. 

— Nu sînt sigur. Barmanul de la Saracen presupune că 
are douăzeci şi patru, dar cred că mai putem adăuga vreo 
doi ani. Cam aşa trebuie să fie. Era o femeiuşcă tenace. 

— Nu vorbi morţii de rău! spuse Partridge. 

— Vreau să vină la club o echipă ca să iau declaraţii de 
la personalul de la bar, de la fete şi clienţi... de la toţi, rosti 
sec Carrol. Mai vreau să cercetăm casă cu casă în jurul 
fermei, să văd dacă nu a auzit cineva vreun vehicul, ceva 
neobişnuit... ce dracu”, ştiţi cum stau lucrurile! 

— Şi Monty Lever... unde îl includem? întrebă 
Partridge. 

— Foarte repede... imediat ce aflăm unde este, îl 
aducem aici „să ne ajute la cercetări” şi-i spunem să-şi 
aducă şi patul cu el, o să aibă nevoie odată ce va fi aici. 

Dar Lever nu era aşa de uşor de acuzat. L-au găsit 
destul de repede, căci stătea la Saracen tot timpul. În una 
din camerele de la etaj avea un birou folosit în principal de 
Dickie Durrant, directorul. Dar, de cîteva ori pe săptămînă, 
Monty Lever venea aici să-şi stringă încasările şi să 
cerceteze registrele lui Durrant, atît cele personale, cît şi 
cele ţinute pentru fisc. Nu rareori, Lever folosea camera 
pentru a se distra cu vreo fată. Atunci Durrant era exilat 
jos la bar, unde plănuia să-şi facă propriul club şi să scape 
de tirania stăpînului. În această seară, Williams tocmai 
adusese barmanul înapoi la Saracen. Angajatul era verde 
la faţă după vizita de la morga spitalului. Îşi turnă un 
whisky mare şi, cînd Williams dădu să bea şi el, spuse: 

— Nu ştiu ce va spune şeful despre asta! 

— Care şef? întrebă detectivul inspector. 

— Amîndoi. Dickie şi Marele Şef. 

— Monty Lever? Unde e? 

Răspunsul barmanului îl făcu pe inspectorul-detectiv să 


se îndrepte grăbit spre telefon. 

— Acum este sus la etaj; tipul de la bar spune că Lever 
a stat seara trecută aici cu Penny, obraznic la culme. 
Probabil şocul vederii unui mort l-a făcut pe om să 
vorbească, întrucît numai într-un moment de neatenţie 
putea unul din angajaţii lui Lever să lase să-i scape o 
informaţie atit de prețioasă. Dar era prea tirziu ca să 
retracteze şi Evan Williams a transmis prin telefon la 
secţia de poliţie cele spuse, înainte ca omul să-şi dea 
seama cît rău a făcut. Peste cincisprezece minute, două 
maşini ale poliţiei au oprit în faţa clubului şi Lewis Carrol, 
însoţit de patru oameni de la Departamentul de 
Criminalistică şi de doi poliţişti în uniformă au intrat în 
club. Dickie Durrant, prevenit de barman, îi întimpină în 
uşă, neştiind dacă să fie beligerant sau cooperant. Lui 
Alice nu-i păsa ce simţea Dickie. 

— Lever este sus? întrebă el răstit. Cînd Durrant 
încuviinţă din cap, Carrol îi dădu ordin unui detectiv 
sergent să-l caute. 

— Ia-i o declaraţie. Ce-a făcut în ultimele treizeci şi 
şase de ore, tot ce ştie despre fată..., imediat. 

Se întoarse în foaier şi urcă cu paşi mari scările cu 
covor roşu din stînga, urmat îndeaproape de Williams. 
Durrant rămase jos cu gura căscată, dar sergentul îl trase 
de mînă să se aşeze la o masă. La etaj erau multe camere, 
iar poliţia bănuia că unele erau folosite uneori pentru 
afaceri ilegale, deşi, pînă acum, Durrant nu fusese prins în 
flagrant delict. La capătul culoarului era o uşă cu 
inscripţia, „birou”. 

Carrol bătu cu o mînă şi simultan apăsă pe clanţă cu 
cealaltă. Uşa era încuiată. Bătu tare, cu încheieturile 
degetelor. 

— Du-te la dracu'! se auzi o voce dinăuntru. 

— Poliţia, strigă Carrol la fel de tare. Se întreba dacă 
Lever ştie ce se petrece afară. 

— A avut Durrant prilejul să-l avertizeze? îl întrebă el 
pe Williams. Velşul negă, clătinînd din cap. 

— Nu cred, barmanul i-a spus lui Dickie, dar am stat cu 


ei pînă aţi venit. Nici din ochi nu cred că au putut să 
avertizeze pe cineva. 

Alice lovi din nou cu putere, cu pumnul. Se auzi cum 
este scos lanţul pe dinăuntru şi apoi uşa se deschise. În 
prag se ivi un bărbat. Era înalt, îndesat, cu o barbă 
castanie deschisă, cu păr foarte lung. 

— O, Doamne, iar dumneata. Nu mai am nimic de spus. 
Lever încercă să închidă uşa, dar Lewis Carrol îşi băgă 
piciorul său mare în deschizătură. 

— Vreau să vii la secţia de poliţie, Lever, acum! 

Lever surise batjocoritor. 

— Glumeşti. Ia-ți piciorul din uşa mea şi pleacă. 
Săptămîna trecută ţi-am spus ce aveam de spus. 

Carrol se împinse în tăblia uşii şi prin greutatea sa o 
deschise ceva mai mult, în ciuda încercărilor lui Lever de a 
o închide. 

— Dar ce, am spus eu că de data asta are vreo legătură 
cu chestia aia? 

Lever dădu drumul la uşă şi Carrol se dezechilibră, 
ceea ce nu-i spori simpatia pentru proprietarul clubului. 
Wiliams, privind prin uşa acum larg deschisă, văzu o fată 
cu un pahar în mînă, şezînd pe canapeaua din cameră. 

— Vezi că mă distrez. Dacă nu pleci îmi chem avocatul. 

Alice îl fixă cu o privire dură. 

— Ai petrecut o parte din noaptea trecută în compania 
unei fete pe nume Penny Vincent. 

Era o afirmaţie, nu o întrebare. 

Nici o tresărire pe faţa lui Monty. 

— Penny? Şi ce? S-a plins ea? 

Un răspuns glumeţ, gîndi Wiliams. Se întoarse într-o 
parte ca să scrie procesul verbal. 

— Ce scrie? întrebă Lever şi barba ascuţită i se mişcă 
de indignare. Ca de obicei, era îmbrăcat într-un costum 
elegant, cu revere rotunjite şi cu vestă asortată. Barba îi 
creştea în jurul maxilarului ca o bordură, unindu-se cu 
favoriţii stufoşi. Ochii îi erau şterşi şi neexpresivi, dar ceea 
ce îl făcea extrem de respingător era gura mare şi flască. 

Fata dinăuntru înţelese că ceva nu e în ordine. Se ridică 


în picioare, uitîndu-se la ei. 

— Ce s-a întîmplat, Monty? spuse ea. 

— Stai jos şi taci din gură! mormăi el, întorcîndu-şi 
capul pentru o clipă. 

— Ascultă, n-o să stau aici la discuţie cu tine toată 
noaptea, spuse repezit Carrol. Vreau să vii la poliţie, să 
răspunzi la nişte întrebări, Lever. În caz că nu ştii, află că 
Penny Vincent e moartă. A fost ucisă exact ca şi Joyce 
Daniels. 

Lever stătea nemişcat în pragul uşii. 

— Asta nu mă priveşte pe mine, spuse el scurt. 

— Vreau să-ţi pun cîteva întrebări. Ai fost cu ea noaptea 
trecută? 

— Nu am nimic de spus. Poliţişti afurisiţi, mă 
persecutați. Veţi regreta. Îşi trecu limba cărnoasă peste 
buzele roz. Maxilarul îi tremura şi pentru o clipă Williams 
crezu că va plinge. 

— Vreau să mergi la Poliţie. Vii fără să ne faci necazuri? 

Brusc, Lever îşi adună forţele. Îşi îndreptă umerii, ceea 
ce îl făcu la fel de înalt ca Alice şi se uită crunt la ofiţerii 
de poliţie. 

— Nu vin, nu! Nu am nimic de spus. Dacă vreţi să vin 
cu voi, va trebui să mă arestaţi. Şi tot nu voi spune nimic, 
dacă avocatul nu mă sfătuieşte să procedez altfel. Ai 
înţeles? 

Stătea în picioare sfidător, provocîndu-l pe Carrol să 
facă ceva. 

Alice ştia că era în impas, cel puţin pentru moment. Nu 
avea nici o putere să-l facă să meargă la poliţie sau să 
răspundă la cele mai simple întrebări. Numai dacă l-ar 
aresta, punîndu-l sub acuzaţie, l-ar putea lua cu el dar 
chiar şi în acest caz, Monty putea refuza să vorbească. 

— Eşti foarte nechibzuit, Lever, spuse Carrol încet. 

— Pentru dumneavoastră sînt domnul Lever, noapte 
bună! Închise uşa, iar şeful de la poliţie, deşi clocotea de 
furie, nu avu altă alternativă decît să-şi retragă piciorul. 

— Vino, vino, Williams. O să-l prindem pe ticălos, chiar 
în noaptea asta. Trebuie doar să-i trîntim o acuzaţie. Să 


vedem ce au găsit băieţii la parter. 

Mergînd pe covorul gros spre uşă, Williams îi făcu 
peste umăr un semn cu mîna. 

— Mai bine să n-o scăpăm din ochi pe dama dinăuntru, 
domnule. Să nu ne facă figura mai tîrziu, la noapte. 


V 


Două zile mai tîrziu, John Hardy stătea singur în 
laboratorul de acasă, silindu-se să se ocupe de treburile 
rămase neterminate. După prînz venise în această încăpere 
izolată, cu cele mai bune intenții să continue de unde se 
oprise, în urmă cu mai multe săptămîni. Se plimba prin 
cameră, atingînd în silă praful de pe mesele de lucru. 

Femeia care venea cu ziua se limita la treaba din casă, 
şi la instrucţiunile lui Hardy, nu intra în laborator. După 
atîta timp, camera era neîngrijită, iar Hardy, neputind să 
nu aibă condiţii de lucru perfecte, găsi nişte cîrpe de praf 
într-un sertar şi şterse o masă pentru a-şi aranja un 
locuşor decent unde să lucreze. Activitatea fizică îi făcea 
plăcere, simţea că, în sfîrşit, făcea ceva mai bun decît să se 
înduioşeze de propria-i persoană. La Universitate avea 
numai o jumătate de normă şi majoritatea după-amiezelor 
le dedica cititului, scrierii unor lucrări ştiinţifice sau 
cazurilor sale personale. De la moartea lui Jo şi de la lunga 
lui călătorie în străinătate, toate aceste preocupări 
fuseseră neglijate. Asistenta sa, Sandra, îşi găsise o altă 
slujbă şi pînă se va decide asupra planurilor de viitor, nu 
prea avea motive să caute pe altcineva. Dar mai erau 
lucruri de care să se ocupe între timp. Una din pasiunile 
sale era studiul scheletelor, atit din punct de vedere 
medico-legal, cît şi arheologic. Adesea era rugat să 
examineze oase recuperate din tot felul de locuri, 
descoperite de poliţie, de anticari şi de specialişti de la 
muzee. Mai mult din pasiune decit din necesităţi 
profesionale, îşi crease un punct de interes din datarea 
acestor rămăşiţe macabre. Încerca să estimeze cînd murise 


posesorul oaselor, ceea ce putea să fi fost oricînd, cu şase 
luni sau cu 6.000 de ani în urmă. Cutii şi pungi cu oase 
erau dosite prin dulapuri şi pe sub mese, neglijate de 
cîteva luni. O scrisoare care sosise în acea dimineaţă l-a 
stimulat, făcîndu-l să se îndrepte spre unul din dulapuri şi 
să scoată un sac din plastic care conţinea mai multe oase 
rupte, trimise de un muzeu din regiunea de vest a ţării. 
Scrisoarea era de la Universitatea din Oxford, ai cărei 
arheologi citiseră ce publicase Hardy şi îl invitau să 
discute posibilitatea acordării unei subvenţii pentru 
cercetare, oferindu-i o sumă de bani care îl făcu să ridice 
din sprincene. Era o propunere foarte tentantă şi le 
scrisese deja; să-şi aranjeze o întîlnire la Oxford pentru 
această problemă. Îl mustra conştiinţa, deoarece în ultimul 
timp lăsase baltă întregul proiect, datorită necazurilor 
personale. 

Scoaterea sacului cu oase din dulap, era un semn că se 
împăca cu soarta şi că se va apuca din nou de treabă. 
Hardy puse punga pe masa curățată de curind şi extrase 
beţele maronii sfărimate, care cîndva alcătuiseră fiinţe 
umane. Prima operaţie era de a face un calcul al tuturor 
oaselor identificabile, pentru a afla despre cîţi indivizi era 
vorba. Toate aceste schelete, zăcînd de-a valma, fuseseră 
scoase cu plugul dintr-un cîmp din Somerset şi muzeul 
dorea să-şi facă o idee asupra originii lor. Poate că era un 
mormînt din epoca bronzului care fusese readus la nivelul 
pămîntului cu plugul, cu mulţi ani înainte, poate era vreun 
cîmp de luptă medieval sau chiar datînd din Evul Mediu 
timpuriu. Hardy zîmbi uşor gîndindu-se că locul unde 
fuseseră găsite nu era departe de South Cadbury - 
Camelotul regelui Arthur. A promis muzeului, cu cît timp 
în urmă îi era ruşine să se mai gîndească, că va examina 
oasele, pentru a-şi face o idee asupra virstei şi sexului 
indivizilor, căutînd vreun semn de leziune sau boală, şi că 
va încerca să le dateze. Ultima parte reprezenta plăcerea 
sa specială şi implica o întreagă serie de teste chimice şi 
fizice. Totuşi, acestea ofereau doar o estimare foarte vagă, 
de exemplu, puteau să spună dacă aveau 50, 5.000 sau 


cam 2.000 de ani, dar nu cu mult mai exact decit atât. 
Cuprins de mulţumirea pe care ţi-o dă munca adevărată şi 
cinstită, începu să cerceteze fiecare os şi să-l pună pe 
masă, corespunzător părţii corpului de unde provenea. 
Curînd identifică trei oase pelviene, patru din picior, cinci 
oase de antebraţ, trei maxilare inferioare şi multe bucăţi 
sfărimate de craniu. Pe măsură ce oasele mari, uşor 
identificabile, erau scoase din grămadă, treaba devenea 
mai grea şi a fost nevoie să ia de pe raftul de cărţi 
Anatomia lui Gray pentru a identifica nişte fragmente mai 
mici, sfărîmate. Din cînd în cînd, dădea peste vreun os 
ciudat, care, cu tot efortul imaginaţiei, nu mai putea fi 
clasat după carte. În mod evident, era de origine animală, 
aşa că, pentru moment, osul era pus înapoi în punga goală. 
Lucrînd astfel, uită de timp şi de propriile necazuri, dar fu 
adus brusc la realitatea aspră de sunetul insistent al 
telefonului. Mergind spre el, îl blestema pe Alexander 
Graham Bell că inventase acest obiect nefast. Ce fericiţi 
trebuie să fi fost, gîndi el, cercetătorii din Renaştere, 
neîntrerupţi de nimeni, cu excepţia vreunui mesager 
ocazional, care le aducea un pergament formulat politicos 
în limba clasică. 

— Alo, aici John Hardy, răspunse el cu bunăvoința de 
care era acum în stare. 

— John, aici este James, James Donnington. 

Hardy ascultă pe decanul de la Medicină un minut 
interminabil. 

— Ei bine, sigur că-l voi ajuta, James. Procurorul este 
de fapt omul care dă permisiunea, dar asta este treaba pe 
care trebuie să o aranjeze avocatul apărării. 

Ascultă din nou, privind plin de regret la locul unde 
oasele zăceau pe masă, aşteptindu-l. 

— Nu, mi-e teamă că nu-l cunosc. Dar India este foarte 
departe de noi... cu siguranţă, aştept cu nerăbdare să 
primesc veşti de la el. La revedere, James, mulţumesc că 
m-ai informat. 

Hardy puse telefonul jos şi rămase o clipă pe gînduri, 
mîngîindu-şi neliniştit bărbia cu degetele. Cine dracu’ era 


profesorul Sir Glanville West? Îl cunoştea? Mergînd spre 
birou, luă din raft Anuarul Medical din anul precedent, 
volumul II, M-Z şi-l răsfoi pînă ajunse la West. „West Philip 
Glanville, Cavaler Comandor al Imperiului Britanic”, 
murmură el cu voce tare, „educat la Cambridge şi la 
spitalul Middlessex, 1929”. Îşi ridică privirea şi făcu nişte 
calcule mintale: „'29? Dumnezeule, trebuie să aibă cel 
puţin 71 ani”. Ochii i se îndreptară din nou spre cartea 
roşie. „Servicul Medical Colonial Delhi, Rangoon, 
Darjeeling... profesor de Patologie, Kistna, Colegiul 
Medical, Madras, pensionat în 1972”. Mai erau cîteva 
detalii şi o adresă de la un club din Londra. Profesorul Sir 
Glanville West era în mod evident un fost apărător al 
Dominaţiei Britanice care beneficia sau ar fi trebuit să 
beneficieze de o pensie binemeritată, odată revenit pe 
pămîntul natal. Acesta trebuia să vină a doua zi dimineață 
să facă o a doua examinare post-mortem a cadavrului lui 
Penny Vincent, cu scopul de a consilia avocații apărării 
angajați de Monty Lever, aflat într-o închisoare din 
Birmingham. 


— Hristoase, există cu adevărat asemenea inşi, 
doctore? şopti răguşit Sam Partridge care a doua zi stătea 
cu John Hardy lîngă morgă, urmărindu-l pe profesorul Sir 
Glanville West antrenat într-o discuţie înflăcărată cu un 
bărbat gras, îmbrăcat cu o jachetă neagră şi pantaloni cu 
dungi gri. Era Saul Bannerman, avocatul care-l reprezenta 
pe Monty Lever. Hardy era de acord că patologul din 
colonii arăta prea bine ca să fie real, dar, fiind prea 
manierat, nu i-o spuse detectivului-şef. Sir Glanville arăta 
ca un colonel englez de pe scenă, extras dintr-o farsă 
jucată în West End. Slab ca un arac de fasole, cu o mustață 
mare şi albă, era îmbrăcat într-un costum gri deschis, 
cumpărat cu siguranţă la Bombay, cîndva, înainte de '936. 
Avea la butonieră o garoafa şi purta o pălărie tare cu bor 
lat, care ar fi putut fi utilă pentru a te feri de soarele de la 
Madras, dar arăta nepotrivită în smogul din Midland. li 
vorbea cu însufleţire lui Bannerman, faţa sa slabă cu pielea 


tăbăcită arăta şi mai arsă de soare în contrast cu 
sprincenele albe, stufoase şi cu părul alb, care ieşea de sub 
pălăria mare. 

— Slavă Domnului că nu are monoclu şi baston cu virf 
de argint, căci l-aş considera suspect, mormăi Partridge, 
care reprezenta Poliţia la cea de a doua autopsie. 

Hardy venise de fapt din curtoazie pentru patologul 
apărării, deoarece întotdeauna considerase că prima 
autopsie distrugea dovezile în aşa măsură, încît era cinstit 
ca el să fie acolo şi să explice care fusese aspectul original. 

Monty Lever fusese acuzat de crimă a doua zi după ce 
refuzase să-l însoţească pe Carrol la poliţie pentru 
interogare. În dimineaţa aceea, laboratorul de medicină 
legală a confirmat că sîngele din punga de plastic avea 
aceeaşi grupă sangvină ca al fetei moarte. Au descoperit, 
de asemenea, că lichidul seminal din căile ei genitale era, 
din nou, grupa puţin obişnuită B, care fusese găsită la 
Joyce Daniels şi era grupa lui Monty Lever. Lever oferise 
alibiuri pentru cea mai mare parte a nopţii în discuţie, de 
la angajaţii şi acoliţii săi de la clubul Saracen, dar poliţia a 
găsit martori care confirmau că a stat cîtva timp cu Penny 
Vincent în noaptea aceea, la barul clubului. Deşi în această 
etapă a cercetărilor probatoriul se baza pe prezumpţie, 
Lewis Carrol hotări să-l acuze pe Lever de crimă şi a doua 
zi acesta a fost trimis de magistrați la închisoare, în 
vederea cercetărilor. 

Avocatul, un bărbat scund şi gras dar foarte eficient, pe 
nume Bannerman, i-a interzis clientului său să vorbească, 
spunîndu-i să nege totul. Apoi, avocatul s-a străduit să 
obţină repede o altă opinie medicală, deoarece era evident 
că nu trebuia să se cruţe nici un efort pentru a recuza tot 
ce susţine acuzarea. Urma să fie o luptă pe viaţă şi pe 
moarte, aşa cum de fapt recunoscuseră toţi, de la început. 

Specialitatea lui Saul Bannerman era „uluirea poliţiei” 
în toate ocaziile posibile. Avocatul unor proprietari de 
cluburi din Midlands, precum şi al multor persoane 
angajate în operaţiuni de bursă care se aflau pe muchie, 
între legalitate şi crimă, era de asemenea implicat în 


diverse tipuri de activităţi, de la afaceri financiare 
suspecte pînă la adevărate scandaluri. Destul de ciudat, 
Bannerman putea să meargă pe această linie dubioasă a 
practicii de drept şi totuşi să aibă o viaţă personală destul 
de nepătată. Juca golf la cel mai bun club, făcea parte din 
cele mai respectabile societăţi şi avea o mulţime de 
prieteni integri şi adesea influenţi. Unul dintre aceştia era 
James Donnington, superiorul pe plan academic al lui 
Hardy. De fapt, Donnington era cel care i-a sugerat 
avocatului să-l numească pe Sir Glanville patolog al 
apărării. 

— Se pare că l-a cunoscut cu ani în urmă în India, îi 
spuse Hardy lui Partridge, în timp ce aşteptau ca echipa 
apărării să termine de discutat. 

— Acum mi-amintesc că înainte de război decanul a 
locuit un timp acolo şi a predat într-un colegiu medical. Pe 
vremea aceea trebuie să-l fi cunoscut pe West. 

Profesorul pensionar locuia acum la ţară, lîngă 
Evesham şi fusese adus într-o maşină închiriată. 

— Pe dracu, e ca la carte!, se minună Sam Partridge 
cînd văzu maşina sosind. Mă mir că nu a venit într-un 
baldachin, pe spatele unui elefant. 

În cele din urmă, avocatul îl conduse pe Sir Glanville 
pînă la uşa morgii şi-l prezentă lui Hardy şi ofițerului de 
poliţie. Bannerman arăta prea jovial pentru un om care, 
aşa cum îl ştia Hardy, ura poliţia şi-i apăra pe cei răi. Avea 
o faţă aproape de heruvim, dar ochii trădau un 
temperament de oţel. Erau ca diamantele îngheţate, reci şi 
sclipind fără încetare, căutînd şansa cea mai bună, orice 
avantaj cît de mic. S-au făcut prezentările, şi-au strîns uşor 
mîinile, apoi Hardy l-a condus înăuntru pe fostul profesor. 
Avocatul îşi făcuse datoria şi s-a scuzat, deoarece trebuia 
să plece cu maşina sa nou-nouţă, marca Bentley, să ajute 
un alt ticălos care intrase în bucluc. John Hardy îşi dădea 
toată silinţa să fie agreabil şi îndatoritor faţă de celălalt 
doctor, dar întîimpina greutăţi. Structural, Hardy avea 
maniere pedante, era în primul rînd un gentleman şi orice 
altceva se subordona acestui fapt. 


Sir Glanville părea că se încadra mai mult într-un 
sistem feudal, în care el era stăpînul şi toţi ceilalţi servii 
săi. Gafa chiar de la început, din momentul în care îşi 
puneau halatele. 

— James Donnington mi-a spus că sînteţi servant 
medico-legal, cu normă întreagă. 

Hardy se gîndi că şi vocea se potrivea imaginii de 
colonel indian, fiind destul de fermă, dacă avem în vedere 
că bătrînul trecuse bine de şaptezeci de ani. 

— Da, mă ocup de medicina legală la Universitate. 

Sir Glanville încuviinţă din cap, condescendent. 

— Presupun că această disciplină are un anumit statut, 
Hardy. Eu am fost patolog în adevăratul sens al cuvîntului. 
Timp de patruzeci şi doi de ani. 

Dacă bătrinul şi-ar fi petrecut aceşti ani născocind 
lucrul cel mai insultător pe care să i-l spună lui Hardy, nu 
ar fi reuşit mai bine. 

Hardy simţi sîngele năvălindu-i în faţă, iar gitul vînjos i 
se încordă. Îşi păstra cu greutate cumpătul, înăbuşindu-şi 
un răspuns din respect pentru virsta celuilalt şi întrucît 
abia făcuseră cunoştinţă. 

— Am fost şi eu patolog clinician timp de şase ani, 
domnule profesor, reuşi el să spună, fără a scuipa foc în 
acelaşi timp. Cred că patologul legist este patolog 
„adevărat”, dar avind o anumită specializare. 

După cîte se părea, cavalerul Imperiului Britanic îşi 
pierduse interesul pentru acest subiect. 

— Ce încăpere îngrozitoare, spuse el, cercetind cu 
privirea morga neîngrijită. În sinea lui, Hardy era de 
aceeaşi părere, dar din nou simţi că este de prost gust să-ţi 
arăţi imediat nemulţumirea faţă de locul unde eşti un 
simplu vizitator. Intrară în camera interioară, unde 
asistentul de la morgă pusese deja rămăşiţele lui Penny 
Vincent, pe masa masivă de marmură. A fost congelată de 
la prima autopsie şi era în stare bună. Numai linia lungă 
de sutură de-a lungul corpului arăta că mai fusese 
deschisă. 

— Mi-e teamă că nu vă pot da un exemplar din raportul 


meu, Sir Glanville, deşi sînt sigur că avocatul 
dumneavoastră va obţine unul pe cai legale. Dar vă pot 
spune verbal ce am găsit. 

Aceasta era rutina în astfel de împrejurări. Doctorul 
apărării era angajat de avocaţii celui acuzat pentru a 
verifica faptele prezentate de acuzare pentru ca apoi să le 
dea o interpretare personală. În majoritatea cazurilor, nu 
existau contradicții în privinţa faptelor, spre exemplu cînd 
o persoană era înjunghiată şi cînd rareori se punea acest 
lucru sub semnul întrebării. Deosebirile se refereau, de 
pildă, la direcţia şi adîncimea plăgii. Adesea exista o 
unitate de vederi perfectă, iar patologul apărării le spunea 
avocaţilor că nu le poate oferi nimic pentru a se combate 
dovezile acuzării. În mod frecvent Hardy însuşi lucrase 
pentru apărare şi se bucurase de cooperarea totală a celor 
mai mulţi colegi din întreaga ţară. Dar arogantul Sir 
Glanville nu avea nici una din aceste tactici de gentleman. 
Respinse acru oferta lui Hardy de a-l ajuta. 

— E drăguţ din partea ta, Hardy, dar eu prefer să mă 
descurc singur. Nu trebuie să-mi spui nimic. Nu se cade, 
ştii. Nu se cade deloc. 

Hardy se mîndrea cu calmul său, dar mai tîrziu jură că 
rămase cu gura căscată, probabil pentru prima dată în 
viaţă. Ce Dumnezeu voia fosila asta bătrină? Rămas fără 
cuvinte, Hardy urmărea cum silueta slabă, cu păr alb, 
înaintă spre masa de autopsie şi făcu un semn cu mîna 
spre omuleţul uluit, care avea în grijă morga. 

— Deschide-l, omule! rosti scurt profesorul. 

Hawkins, asistentul, se uită de la un doctor la altul. 
Ochii săi reveniră la Hardy şi îl fixau rugători pe expertul 
local. 

— Haide! Haide! spuse Sir Glanville morocănos, 
ridicînd un bisturiu de pe o tavă din apropiere şi 
fluturîndu-l spre Hawkins. 

Tensiunea arterială a lui Hardy urca rapid. Păşi în faţă, 
spre partea opusă a mesei. 

— Mă tem că în mod normal Hawkins nu face asta, 
domnule profesor. Întotdeauna prefer să examinez totul eu 


însumi. Nu poţi avea o imagine completă dacă nu 
procedezi în acest fel. 

Rajahul cu păr alb aruncă bisturiul cu zgomot. 

— Făceam autopsii cînd tu erai în şcoala primară, 
Hardy! rosti el aspru. 

Hardy îşi stăpîni cu greu furia. 

— Ei bine, vă voi ajuta eu, domnule. Dă-mi cuțitul acela, 
Hawkins. 

În mod evident, West era scos din sărite. 

— Acolo unde am lucrat eu, puneam întotdeauna 
măturătorul să facă acest lucru. Asta-i treabă pentru 
personalul de serviciu nu pentru un specialist. Să cercetezi 
organele, da, asta e pentru noi. Dar, bunule Dumnezeu, 
vrei să spui că ţii un cîine şi că latri tot tu? 

Hardy nu se putu gîndi la un răspuns politicos, se uită 
la cuțitul din mîna sa, apoi brusc îl puse jos. 

— Cu siguranţă, veţi face întîi o examinare exterioară? 
Este vorba de asfixie, după cum ştiţi. Sînt mai multe 
lucruri de văzut pe dinafară decît pe dinăuntru. 

Sir Glanville bătu în retragere un pic şi scoase nişte 
zgomote din git. 

— Ei bine, da. Am văzut faţa... am văzut pielea, da. Voi 
reveni la asta mai tîrziu. Făcu un semn cu degetul spre 
Hardy. Organele, asta-i ce contează, Hardy. Ne trebuie un 
microscop. Toată patologia adevărată depinde de 
microscop. Boala se află în celule. g 

În momentul acela John Hardy renunță. Îi surprinse 
privirea lui Sam Partridge care stătea lîngă uşă, iar fața îi 
devenise aproape o mască hilară ce exprima faptul că nu-i 
venea a crede ochilor. 

Manierele impecabile ale lui Hardy cedară pentru 
moment. Îşi ridică ochii spre Sam cu o expresie de 
disperare. Dacă Hardy făcea asta față de un neprofesionist 
ce urmărea un alt doctor, apoi înseamnă că exasperarea 
fierbea în el. 

— Ei bine, atunci taie, dacă eşti atît de amabil, rosti 
aristocratul cu părul alb. 

Aproape scoţind fum pe urechi, Hardy redeschise 


incizia pe care o făcuse de la git la pubis, cu cîteva zile în 
urmă. Următoarea jumătate de oră urmări cu un 
scepticism crescînd cum gentlemanul colonial cerceta 
fiecare organ şi examina cu minuţiozitate fiecare parte, 
punînd numeroase bucăţi mici într-un vas cu formaldehidă, 
pentru examinare microscopică. Şi Hardy luase mostre 
similare de ţesut, făcînd o selecţie de rutină, deoarece, 
fata murind evident în urma asfixiei, examinarea 
microscopică trebuia să confirme absenţa unor boli 
naturale ascunse. Sir Glanville conducea o investigaţie 
minuțioasă şi cu totul inutilă a fiecărei bucățele, deşi după 
cît se părea, neglija părţile care contau cel mai mult, 
acelea de pe exteriorul corpului, care puteau oferi indicii 
legate de sufocare şi de aspectele sexuale. De multe ori 
Hardy încercă să dea nişte sfaturi diplomatice despre ce 
găsise sau făcuse el la examinare, dar înainte ca jumătate 
de cuvînt să-i fi ieşit de pe buze, bătrinul profesor îl şi 
făcea să tacă. 

— Nu trebuie să-mi spui, băiete. Eu sînt de partea 
cealaltă, ştii... împotriva ta. 

Auzind aceste cuvinte, Sam Partridge simţi că trebuie 
să iasă din cameră. Nu mai putea sta acolo fără să 
izbucnească în hohote de ris, văzînd expresia feţei lui 
Hardy. La cincizeci şi cinci de ani să fi numit „băiete”, era 
destul de rău, dar aroganţa cumplită a bătrînului cînd îl 
învăţa curtenitor care este statutul său în această 
problemă întrecea orice măsură. Curind, John Hardy nu 
mai putea suporta. 

— Mi-e teamă că acum va trebui să vă părăsesc, 
domnule profesor, spuse el ţeapăn. Cred că ar fi mai bine 
să luaţi legătura cu domnul Kieller, procurorul, dacă doriţi 
şi alte informaţii. 

Sir Glanville, concentrat asupra disecării glandei 
suprarenale stîngi, abia îşi ridică ochii. 

— O, pleci? Ei bine, te văd la tribunal, fără îndoială. 

Hardy ieşi cît mai decent posibil. Afară, Sam Partridge 
deschise gura să vorbească, dar Hardy ridică o mînă. 

— Domnule Partridge, te rog. Nu am dispoziţia să stau 


de vorbă nici chiar cu dumneavoastră. Mă duc să găsesc 
un telefon. Ne vedem curînd, dacă nu voi face un infarct 
din treaba asta. Se îndreptă cu paşi mari spre Range 
Rover-ul său, parcat în apropiere, şi se îndepărtă încet, 
înfrînîndu-şi tentaţia de a apăsa puternic pe accelerator ca 
să ciocnească la mijloc maşina închiriată, marca Daimler, a 
lui Sir Glanville. 

Hardy se duse acasă încercînd să-şi recapete din nou 
starea de spirit normală, deşi nu prea reuşea. Rareori îşi 
pierdea cumpătul, dar aroganţa tiranică a lui Sir Glanville 
West l-a dat gata. Intrînd în birou, formă imediat numărul 
Universităţii şi-l ceru pe decanul de la medicină. Poate 
James Donnington avea vreo scuză, poate îi spunea că 
bătrinul profesor suferea de vreo boală mintală provocată 
de lunga şedere sub soarele indian. 

— James, aici John Hardy. Poţi sta o clipă de vorbă cu 
mine? 

— Sigur. Dar credeam că azi după-amiază vei fi 
împreună cu bătrinul meu prieten, Philip. 

Hardy apucă telefonul ca şi cum ar fi fost gitul sfrijit a 
lui Glanville West. 

— James, de unde naiba vine domnul ăsta? Nu am 
întîlnit niciodată în viaţa mea un om atît de arogant. Şi 
Chiar mai rău, nu ştie ce face din punct de vedere 
profesional. 

Spre surpriza sa, vocea lui Donnington deveni tăioasă 
cînd îi răspunse. 

— John, îl cunosc de ani de zile. Este un om eminent. 
S-a irosit în India. Sînt sigur că greşeşti. 

— James, am mai fost în situaţia de a fi confruntat cu o 
altă opinie asupra cazurilor mele, dar nu am mai întîlnit 
niciodată pînă acum o asemenea grosolănie. Şi a fost 
grosolan nu numai cu mine, ci şi cu asistentul de la morgă, 
ceea ce este şi mai rău. Chiar şi cu un ofiţer de poliţie 
superior, pe care acest prieten al tău l-a ignorat complet. 
Omul acesta este în deplinătatea facultăţilor mintale? 

Urmă o pauză. Hardy auzea numai pocnitura slabă a 
legăturii telefonice. Apoi Donnington vorbi din nou. 


— John, nu-mi place deloc atitudinea ta. Numai faptul 
că acest om a fost pus să-ţi conteste opinia profesională 
nu-ţi dă nici un motiv să i-o iei în nume de rău. 

Hardy era pe punctul de a face o criză. 

— James, ceea ce-mi spui este extrem de nedrept. Mă 
ştii de prea mult timp ca să crezi o idioţenie ca asta. 
Ascultă, acest Sir, oricare i-ar fi numele, este extrem de 
nepotrivit pentru un caz de medicină legală. Poate că a 
fost un histolog strălucit dar, la dracu, nici nu se uită la 
aspectele exterioare şi nu acceptă nici un raport al 
autopsiei originale. Îşi ia onorariul sub pretenţii false! 

De data aceasta era rîndul lui Donnington să strige în 
telefon. 

— John, te rog. Philip este prietenul meu de mulţi ani. 
Eu l-am recomandat lui Saul Bannerman, aşa că, dacă-l 
acuzi de incompetenţă, pui şi aprecierea mea la îndoială. 

— James, pentru numele Domnului... începu Hardy, dar 
omul de la celălalt capăt continua să vorbească. 

— Această paranoia profesională nu ţi se potriveşte, 
John. Este cu totul nejustificat să te lansezi într-un atac 
personal împotriva lui, numai pentru că îţi temi reputaţia 
ta. Îmi pare rău că trebuie să-ţi spun, John, dar de cînd 
te-ai întors nu mai eşti acelaşi om. Ştiu că ai avut o 
experienţă extrem de dureroasă, dar refuz să cred că ţi-a 
afectat imparţialitatea de care dădeai dovadă înainte. 
Lucrezi pentru acuzare, ştiu, dar Doamne-fereşte să faci 
vreo vendetta împotriva oricărui om acuzat de omor 
datorită celor întimplate vara trecută. 

Hardy nu mai avea cuvinte. Innebunise careva? James 
Donnington, o cunoştinţă, dacă nu chiar un prieten 
apropiat, îl acuza că avea judecata pervertită de ceea cei 
se întimplase lui Jo. 

— James, ascultă-mă, spuse el repede, îţi spun că 
indianul ăsta este cu totul nepotrivit pentru sarcina care i 
s-a dat. Asta-i tot. Îmi retrag chiar remarcile legate de 
grosolănia sa inacceptabilă, dacă asta te-ar satisface. Dar 
nu este omul pentru treaba asta. 

Vocea lui Donnington pe fir era asemenea aşchiilor de 


gheaţă. 

— John, nu cred că trebuie să continuăm această 
conversaţie. 

Hardy era acum complet fără replică. Murmură un „la 
revedere” şi puse jos receptorul. Il cuprinse un fior de 
răceală în casa pustie, aproape incapabil să înţeleagă 
evenimentele acelei dupăamieze. Deşi pentru cei din jur 
trecea drept un om optimist, era de fapt extrem de 
vulnerabil la orice conflicte personale. Jena şi chiar un 
sentiment de ruşine erau mai puternice decît furia şi 
nedreptatea care i se făcuse. Privind fix telefonul, 
mesagerul inocent al acestor necazuri, aproape că începu 
să tremure din cauza emoţiilor. 

Privindu-l din nou, mai tîrziu, Hardy şi-a dat seama că 
în acel moment, stînd singur în birou, se hotărise să 
părăsească oraşul Warwick şi să o ia de la capăt în altă 
parte. 


VI 


Vorbitorul era incredibil de plictisitor şi Hardy se 
amuză învirtind cadranul numerotat de pe braţul scaunului 
său la canalul IV, care îi oferi acelaşi discurs în franceză. 
Îşi petrecu următoarele cinci minute ascultînd cu 
admiraţie eforturile translatorului de a traduce germana 
proastă a celui care vorbea, într-o limbă care să poată fi 
înţeleasă la Paris sau Lyon. Trecuseră patru săptămîni de 
la cea de a doua autopsie a lui Penny Vincent. Hotărîrea pe 
care o luase Hardy în ziua aceea fusese pusă în aplicare şi 
se pregătea să părăsească Warwickul în următoarele două 
luni. Între timp acceptase o invitaţie să participe la o 
conferinţă internaţională din München, fiind bucuros că 
are şansa să petreacă o săptămînă în afara climatului, 
acum neplăcut, din propriul său oraş. De la acel schimb de 
cuvinte la telefon, el şi James Donnington se evitau în mod 
discret, cu excepţia necesităţilor dictate de problemele 
universitare. Nu se mai pomenise nimic despre Sir 


Glanville West şi absurdităţile lui. Hardy nu a mai auzit 
nimic despre bătrinul gentleman, deşi desfăşurarea 
„cazului Monty Lever” era încă la început. Congresul din 
Germania era exact ceea ce-i trebuia, fiind dedicat 
problemei identităţii indivizilor. Acesta era un domeniu 
foarte larg şi se dezbăteau tot felul de probleme, 
cercetători din mai multe ţări prezentindu-şi lucrările. 
Interesul principal al lui Hardy se îndrepta evident către 
pasiunea sa de a identifica schelete, dar mai existau şi alte 
puncte de interes, legate în principal de expertizarea 
catastrofelor în masă, cum ar fi accidentele aviatice, 
accidentele de tren, incendiile în hoteluri şi chiar 
dezastrele de mină sau cutremurele. La congres era 
prezent şi un număr de medici şi oameni de ştiinţă 
britanici, cu un contingent de la filiala medicală a Forţelor 
Aeriene Regale (R.A.F.), care deţinea locul de frunte 
printre experţi în ceea ce priveşte cercetarea catastrofelor 
de aviaţie. Unul dintre aceştia, un medic pe care-l 
cunoştea de ani de zile, stătea lîngă el în timp ce ascultau 
cu disperare cuvintele împleticite ale celui care perora. 

— Nenorocitul îşi dă toată silinţa, dar mi-e milă de 
translator, murmură Brian Loftus. Asculta canalul doi, 
traducerea în engleză. 

Deşi era încartiruit la un spital R.A.F. Din Dusseldorf, 
germana sa nu era destul de bună pentru a înţelege 
expresiile ciuntite ale celui de pe estradă. Vorbitorul 
prezenta o metodă de identificare folosind drept model 
lobul urechii, dar pentru auditor părea a fi mai degrabă o 
mistificare sau vrăjitorie. Hardy mai rezistă încă cinci 
minute. 


— Ce-ai zice să bem o ceaşcă cu cafea? îi şopti el lui 
Loftus. 

Incuviinţind prompt, comandantul de zbor îl urmă în 
şuvoiul de delegaţi care de asemenea credeau că o ţigară 
sau o cafea e mai bună decît o comunicare despre lobul 
urechii, la 10,30 dimineaţa. 

— E frumos locul ăsta. Nu găseşti aşa ceva în Anglia, 


spuse Brian în timp ce străbăteau coridorul cu covor gros, 
îndreptîndu-se spre bufet. Congresul se ţinea într-un 
centru special de conferinţe, aparţinind Universităţii din 
Munchen. Era pe Leopoldstrasse, în zona boemă a 
Bavariei. Avind mai multe săli mari, două cu toată 
aparatura pentru traduceri simultane în patru limbi, 
clădirea era un model de ceea ce se poate face cînd ai la 
dispoziţie bani destui şi iniţiativă. 

Hardy comandă două cafele filtru şi le duse la o masă 
pe care Brian Loftus reuşise să o găsească în restaurantul 
care se umplea văzînd cu ochii. În drum spre masă salută 
mai multe cunoştinţe, prieteni vechi şi mai noi, veniţi din 
locuri îndepărtate, cum ar fi Sidney şi San Francisco. Puse 
cafelele pe masă şi se aşeză cu un oftat de uşurare în faţa 
lui Brian Loftus. Expertul de la Forţele Aeriene era un om 
de vîrstă mijlocie, cu înfăţişare plăcută, rotofei, părînd mai 
degrabă agent de bursă decit specialist în arsuri şi în 
identificarea corpurilor arse. 

— De obicei, la aceste întruniri se prezintă un amestec 
de lucrări. Nu toate sînt foarte bune! spuse Loftus voios. 

Hardy încuviinţă din cap, amestecînd puţin zahăr în 
concentraţia opacă a cafelei sale. 

— Joi este o zi care îmi solicită interesul - secţiunea 
consacrată identificării scheletelor, dar şi alte subiecte îmi 
sînt foarte utile, în afară, ce-i drept, de cele prezentate de 
prietenul nostru din spate. Făcu un gest în direcţia celui 
care citise comunicarea mai înainte. 

— Îmi face plăcere să te întîlnesc din nou, John. Trebuie 
să fie trei-patru ani de cînd am lucrat împreună investigind 
prăbuşirea acelui Boeing. Deodată, comandantul de aviaţie 
îşi aminti şi faţa îi deveni gravă. Am auzit de soţia ta. Îmi 
pare rău, John. Ce faci acum? 

Hardy se uită ţintă în ceaşcă. 

— Ca să spun drept, Brian, nu prea grozav. Nu mai am 
aceleaşi sentimente pentru Warwick de cînd s-a întîmplat 
nenorocirea şi adăugindu-se şi alte lucruri, am ajuns să 
doresc o schimbare. 

— O schimbare. Vrei să pleci? 


Hardy încuviinţă. 

— M-am hotărît să-mi împachetez lucrurile şi să mă mut 
undeva, pe Valea Tamisei. Să mă angajez acolo cu o 
jumătate de normă în practica medico-legală. O voi rupe 
complet cu trecutul. Voi avea mai multe ocazii să aleg ce 
vreau să fac. 

Loftus se uita fix la bărbatul masiv, calm, din faţa lui. 
Crezuse că este stabilit în Warwick pentru tot restul vieţii. 

— La virsta ta, asta seamănă cu o mică revoluţie, John. 
Nu vreau să spun că eşti bătrîn dar, pînă la vîrsta noastră, 
cei mai mulţi dintre noi ne-am aranjat un locuşor bun şi 
rămînem în el pînă ne pensionăm. Acum sînt angajat la 
R.A.F., dar mi-am aranjat un post de consultant în aviația 
civilă pentru cînd voi ieşi la pensie, peste doi ani. 

Hardy ridică mîinile într-o manieră neenglezească. 

— Acesta este cel mai bun lucru pentru mine, Brian. De 
fapt, am fost foarte norocos. Colegiul Vinton de la Oxford 
mi-a oferit o catedră de medicină legală... ştii, un fel de 
sinecură, deoarece voi lucra acolo numai o după-amiază pe 
săptămînă, dar asta înseamnă că pun piciorul în 
Universitate. Mi s-a dat, de asemenea, o bursă de 
cercetare de la Departamentul de Arheologie al 
Universităţii, pentru a face un studiu de cinci ani asupra 
datării oaselor; astfel pot asigura salariu pentru un 
tehnician şi poate chiar pentru o secretară. Şi pe deasupra, 
procurorul din Londra Centrală mi-a promis că-mi dă ceva 
de lucru, cîteva zile pe săptămînă. Astfel, voi putea evita 
sărăcia şi totuşi, să am timp să mă ocup de treburile 
personale. 

— Pare a fi un aranjament ideal, recunoscu colegul de 
la aviaţie. Cînd începi? 

— Caut deocamdată locuinţă. Ar fi bine să găsesc ceva 
între Londra şi Reading; e uşor de intrat şi de ieşit spre 
Oxford. Am nevoie de spaţiu pentru un laborator, aşa că 
s-ar putea să mai dureze ceva pină să nimeresc o casă 
potrivită. Apoi, trebuie să vînd ce am în Warwick, aşa că 
nu mă văd mutat mai repede de două luni. _ 

— Ei bine, mult noroc. Îl meriti, John. Se uită la ceas. În 


sala 6, la ora unsprezece, are loc masa rotundă asupra 
identificării ţesuturilor. Vii? 

Hardy respinse invitaţia printr-o mişcare a capului. 

— Nu cred, Brian, vreau să ascult cîteva comunicări 
despre imaginile radiografice ale sinusului frontal. Se 
desfăşoară în sala 1. 

Se ridicară îndreptîndu-se spre uşă. 

— Unde stai? întrebă Hardy. 

— La hotelul Keller, pe Amalienstrasse. Este mic, dar 
foarte drăguţ. 

— Trebuie să cinăm împreună, Brian. Eşti liber în seara 
aceasta? 

— Sigur, ar fi grozav. 

— Te voi suna pe la şase. Stau la hotelul Berlin, exact 
lîngă Odeonplatz. 

Cei doi au intrat în sălie respective de conferinţe şi, 
aproximativ două ore, Hardy se scufundă în detaliile 
tehnice ale sinusurilor frontale, atras de cavitățile cu aer 
din craniu, situate în spatele frunţii. La fiecare persoană, 
aceste sinusuri sînt diferite, la fel ca şi amprentele. Nu 
s-au găsit încă doi oameni în lume care să aibă sinusuri 
frontale identice. Lucrările se prezentau în engleză sau 
germană, într-o germană bună de data aceasta, aşa că 
Hardy nu avea nevoie de căşti. Vorbea franceza şi germana 
fluent şi adesea mulțumea sorții că avusese profesori buni 
în şcoală, deşi în perioada anilor de după război, cînd 
lucrase în corpul medical al armatei, a avut multe ocazii să 
exerseze germana. Exact înainte de ora unu, sesiunea se 
închise. Hardy se îndreptă spre bar, să bea ceva înainte de 
prînz. Nu era mare amator de bere, preferind vinul, dar, 
fiind la Munchen, ar fi fost o nebunie să nu profite de 
ocazia de a gusta cea mai bună bere blondă din lume. 
Stătea în picioare şi bea o jumătate de litra de bere, 
discutînd cu cîţiva patologi belgieni pe care îi cunoştea 
foarte bine. În lumea medicinei legale, acolo unde oamenii 
sînt foarte uniţi, spaţiul şi distanţa sînt anulate şi se leagă 
prietenii în colţurile cele mai îndepărtate ale globului. De 
fapt, pe unii dintre ei îi vedea mult mai des decît pe colegii 


din Anglia, care nu participau la conferinţe la fel de asiduu 
ca şi experţii străini. După prinzul, servit într-un excelent 
restaurant de la Palatul Congreselor, Hardy simţi nevoia să 
facă o scurtă plimbare, ca să-şi alunge toropeala provocată 
de încălzirea centrală din clădire. Se îndreptă spre Grădina 
Englezească, un parc mare între Leopoldstrasse şi riul 
Isar, despre care se zice că este coloana vertebrală a 
Munchenului. Vremea fiind rece, mergea repede pe 
străzile de o curăţenie imaculată. Paşii îl purtări în jos, pe 
Martinstrasse, prin Garten, pînă la binecunoscutul punct 
de reper al Turnului Chinezesc, o construcţie în formă de 
pagodă, din colţul parcului. Apoi ceasul îi spuse că este 
tirziu, aşa că, fără tragere de inimă, se întoarse, 
promiţindu-şi o plimbare mai lungă a doua zi, precum şi o 
vizită la Haus der Kunst, marea galerie de artă din 
Prinzregentstrasse, ce se află la celălalt capăt al parcului. 
Intrînd în foaierul Sălii Congreselor, trecu pe lingă ghişeul 
de unde fetele îmbrăcate în uniforme drăguţe, conduceau 
administraţia complicată a conferinței. Aici fusese 
înregistrat şi i se eliberase mapa de plastic, o mulţime de 
lucrări legate de întrunire, pixuri strălucitoare şi un bloc 
de hîrtie pentru scrisori, toate făcînd reclamă produselor 
farmaceutice germane. La capătul ghişeului era o tablă 
care se folosea pentru mesaje către persoanele 
participante la congres. Aproape că trecu cu privirea peste 
tablă, cînd atenţia îi fu atrasă de vederea propriului său 
nume. 

„Dr.].Hardy. Mesaj urgent la secretariatul congresului”. 
Ciudat, cine ştia că se află aici? Puțin probabil să fi fost 
cineva în Warwick care să ştie sau să-i pese unde se află în 
această perioadă. Se îndreptă spre cea mai apropiată 
funcţionară, o fată brunetă şi drăguță, îmbrăcată în 
uniformă verde, ca aceea a unei stewardese. Intr-o 
germană perfectă ceru mesajul şi i se înmînă o hîrtie 
împăturită, de culoare roz. Mesajul era criptic: „Vă rugăm 
telefonaţi la 24-35-4426. Urgent.” Mulţumi fetei şi se 
îndreptă spre un şir de cabine fixate pe un perete din 
apropiere, în care se găseau telefoane publice. Formă 


numărul, aşteptîndu-se să audă un răspuns în germană 
dar, spre surprinderea sa, o voce de femeie, fără îndoială 
gătită ca scoasă din cutie, îl informă că este Consulatul 
Britanic. 

— Aici dr. John Hardy. Am primit un mesaj urgent 
care-mi cere să vă telefonez. 

— Da, doctore. Vă rog să rămîneţi la telefon o clipă. 

Urmară zgomotele unei sonerii chemînd un interior şi 
în clipa următoare auzi, spre surpriza sa, vocea lui Brian 
Loftus. 

— Dumnezeule, Brian, ce s-a întîmplat? Ai fost arestat? 

Încercările sale de a glumi au fost oprite de răspunsul 
grav al comandantului de aviaţie, care în mod obişnuit era 
bine dispus. 

— John, îmi pare rău că te deranjez. Ascultă, doreşti 
foarte mult să participi la şedinţa din după-amiaza asta? 

Dezorientat, Hardy îi spuse că intenţiona să audieze 
nişte lucrări, dar de fapt nu-l interesau foarte mult. 

— Nu pot vorbi prea mult la telefon, dar dacă vrei să-mi 
faci o mare favoare, te rog să mă ajuţi. Printre altele, este 
vorba şi despre o problemă de identificare. 

Hardy şi-a dat seama că este ceva important şi a înţeles 
că nu trebuie să mai pună întrebări la telefon. 

— Desigur, dacă te pot ajuta. Ce trebuie să fac? 

— Mulţumesc, John. Îţi voi spune totul cînd ajungi aici. 
Trimit o maşină imediat. Va ajunge la tine în cincisprezece 
minute. 

Un sfert de oră mai tîrziu, Hardy, încă buimăcit, stătea 
într-un Mercedes mare, cu număr diplomatic, rulînd pe 
străzile Munchenului. Drumul pînă la clădirea Consulatului 
era scurt şi foarte curînd, Hardy a fost condus într-un 
birou în care se afla Brian Loftus împreună cu trei bărbaţi 
în civil şi un colonel de aviaţie în uniformă RAF. S-au făcut 
prezentările, dar singurele nume pe care Hardy le-a 
reţinut au fost Shaddick, pentru omul mai în vîrstă de la 
Forţele Aeriene, şi Turnbull, pentru cel mai în vîrstă, în 
civil. Ceilalţi doi bărbaţi, dintre care unul era german, au 
vorbit foarte puţin. 


— John, este o problemă de identificare şi stabilire a 
cauzei care a provocat moartea unui individ, începu Brian. 
Îl voi lăsa pe domnul Turnbull, prezent aici, să explice 
amănuntele afacerii. 

Turnbull, care după aspect îi părea lui Hardy a fi 
poliţist, era un bărbat înalt, solid, cu înfăţişare calmă şi 
mişcări cumpănite, atît de tipice anchetatorilor cu 
experienţă. 

— Doctore Hardy, locotenent-colonelul de aviaţie, 
prezent aici, a garantat pentru dumneavoastră într-un mod 
foarte măgulitor. Ştiu că în trecut v-aţi ocupat de cazuri 
care necesitau cea mai mare discreţie, aparţinind atît 
Ministerului de Interne cît şi Ministerului Afacerilor 
Externe. 

Hardy îşi înclină capul drept mulţumire pentru 
compliment. 

— Avem aici o situaţie care, de asemenea, impune 
discreţie şi păstrarea secretului. Aşa cum aţi putut deja 
ghici, reprezint Ministerul Apărării într-o problemă de 
informaţii secrete. Făcu un semn cu capul către celălalt 
englez. Colegul meu, aici prezent, este ofiţer la o secţie 
specială, iar prietenul nostru german este de la 
Departamentul Poliţiei din Munchen. Eu sînt un simplu 
aviator care s-a întîmplat să conduc o mică unitate RAF 
încartiruită la baza aeriană militară germană din afara 
oraşului, adăugă colonelul de aviaţie. 

Turnbull reluă prezentarea. 

— Pe scurt, doctore Hardy, în dimineaţa aceasta s-a 
găsit un bărbat mort, plutind pe riul Isar. Documentele 
găsite asupra cadavrului arată că este un inginer britanic 
în domeniul cercetării, pe nume Colin Monks. Acum, este 
vital pentru noi, într-adevăr o problemă de securitate 
naţională, să fim absolut siguri că trupul este acela al lui 
Monks şi în acest caz, dacă a fost omorît sau s-a sinucis. 

Urmă o tăcere, timp în care Hardy medita la cele 
auzite. 

— Pot să vă întreb de ce este atît de important? N-am 
să mă simt jignit deloc dacă îmi veţi spune că nu e treaba 


mea. 

Turnbull zîmbi domol. 

— Probabil că nu ar trebui să vă spun, dar o voi face. 
Cred că, dacă sînteţi atît de amabil să ne ajutaţi, sînteţi 
îndreptăţit să ştiţi şi de ce o faceţi. Făcu o pauză, timp în 
care se auzi o bătaie în uşă şi un funcţionar de la consulat 
aduse o tavă mare cu căni de ceai. După ce acesta, ieşi, 
Tumbull continuă să vorbească, în timp ce Loftus, tăcut, 
oferi ceştile. 

— Colin Monks a fost ofiţer ştiinţific la RAF. Deşi a 
trecut în rîndul civililor acum patru ani, a continuat să 
lucreze la o bază de cercetare foarte secretă a proiectilelor 
de la Aberporth, pe coasta de vest a Ţării Galilor. Era aici 
de cîţiva ani şi de fapt se ocupa de fabricarea şi folosirea 
unui anumit tip de torpile. 

Turnbull făcu o pauză pentru a-şi sorbi ceaiul. 

— Acum şase săptămîni a dispărut. Dispărut de pe faţa 
pămîntului, fără o urmă. Evident, am fost foarte îngrijoraţi 
deoarece, deşi în prezent nu se mai face mare lucru la 
Aberporth, el deţinea o mulţime de informaţii. Nu ştiam 
dacă ne joacă o farsă. Fugise sau plecase acasă după 
douăzeci de ani de serviciu ca agent secret. Mai era 
posibilitatea să fi fost răpit. Inhăţat de sub nasul nostru. Se 
opri din nou pentru a bea din ceaşcă, lăsîndu-l pe Hardy în 
suspensie. 

— Apoi, azi dimineaţă, devreme, s-a găsit un cadavru în 
rîu, în zona suburbiilor Munchenului, un corp foarte 
descompus şi de nerecunoscut. Pentru poliţie era doar un 
„înecat în plus”, dar au găsit în buzunarul lui un paşaport 
britanic. Era ud dar lizibil şi cînd au văzut că este pe 
numele de Colin Monks, în mod evident au luat legătura cu 
Consulatul Britanic de aici. 

— Nu avem încă nici o bănuială, spuse calm bărbatul de 
la secţia specială, care îi amintea lui Hardy de inspectorul 
detectiv din Norton Heath. 

Consulatul are numele acesta pe un semnal general de 
alarmă, transmis pretutindeni acum şase săptămîni. Cei de 
la Consulat au trimis un telex la Ministerul Afacerilor 


Externe. La ora 8 dimineaţă îmi luam micul dejun la 
Surbiton, iar la 10 eram într-un avion cu reacţie al Forţelor 
Aeriene Regale, împreună cu prietenul prezent aici. 

Brian Loftus interveni din nou în conversaţie. 

— Nu am văzut cadavrul încă, John, dar trebuie să 
facem o identificare foarte exactă şi apoi să decidem dacă 
a sărit singur sau dacă a fost aruncat în apă. 

— Treaba asta este extrem de importantă pentru cei de 
la informaţii, explică Tumbull. Dacă a fost răpit, a spus el 
tot ce ştia? Presupun că s-ar putea să fi fost torturat. Ar fi 
vital să aflăm acest lucru. Dacă a mers din proprie voinţă, 
a fost oare împins să cadă în apă de cei care l-au răpit? 
Sau a murit în urma propriilor sale acţiuni, fie accidental, 
fie chiar sinucigîndu-se, poate avînd remuşcări pentru că a 
vorbit? Sînt atîtea necunoscute, dar trebuie să aflăm cît 
mai mult, astfel încît, cel puţin să putem să ne estimăm 
pierderile. 

Bărbatul de la informaţii se ridică în picioare, se 
îndreptă spre fereastră şi acolo se întoarse cu faţa spre ei. 

— S-ar putea nici să nu fie Monks! S-ar putea să se fi 
făcut o substituire pentru a ne face să credem că este 
mort, în timp ce de fapt el se află într-o altă capitală a 
lumii şi desenează planurile proiectilelor noastre de modă 
veche. 

Hardy era intrigat la culme, deoarece auzea lucruri 
despre care pînă atunci citise numai în paginile romanelor 
lui Le Carre şi Deighton; ca atare, dorea foarte mult să fie 
util. Chiar şi numai pentru a-şi alunga complet gîndurile 
legate de Warwick, de Lever şi Donnington, pe care nici 
măcar congresul de la Miinchen nu reuşise să i le alunge 
de tot din minte. Mergeau toţi în Mercedes, pe un drum 
periferic şi apoi pe o şosea în direcţia Dachau, 
îndreptîndu-se spre o bază aeriană aflată la cîteva mile mai 
spre nord. Ajunşi în perimetrul bazei, maşina îi duse spre 
un grup de clădiri în faţa cărora flutura steagul albastru 
RAF. Hardy nu ştia ce rol joacă această instituţie dar nu 
era treaba lui. Au intrat pe uşa din faţă a clădirii, apoi au 
ieşit prin spate ajungînd într-o aripă mai mică, cu mai 


multe camere pe coridorul principal. Prin uşile deschise se 
vedeau tehnicieni şi personal de la Forţele Aeriene Regale, 
aflaţi fie în faţa maşinilor de scris, fie mînuind 
echipamentul electronic de pe mesele de lucru. 

— După şase săptămîni a trebuit să punem cadavrul 
undeva, spuse colonelul de aviaţie, în timp ce traversau o 
altă curte interioară pentru a intra într-o clădire mică, cu 
acoperiş plat. Acesta a fost un depozit de muniţie, dar ne-a 
convenit să-l facem morgă. Deschise uşa şi imediat nările 
lui Hardy simţiră mirosul familiar de putrefacție. 

Detectivul german împreună cu reprezentantul secţiei 
speciale nu au vrut să vină. Văzuseră deja cadavrul şi nu 
mai doreau să intre dacă nu era realmente necesar. Hardy 
şi Loftus înaintară, urmaţi de Shaddick şi Turnbull, care nu 
se arătau prea entuziasmați. Camera era aproape goală, 
pereţii fiind făcuţi din cărămidă vopsită în alb. Nu exista 
nici o fereastră, acesta fiind un depozit de explozive, dar 
din tavan două tuburi de neon aruncau o lumină orbitoare 
asupra unui cadavru descompus, întins pe o tavă de metal, 
fixată pe un piedestal, în centrul camerei. Corpul nu avea 
nimic neobişnuit pentru Hardy care îşi fixă privirea în altă 
direcţie. Lîngă el, stînd comod pe un scaun pliant, se afla 
un sergent de Stat-Major care citea nonşalant un ziar. În 
afară de cadavrul în putrefacție, el şi scaunul său erau 
singurele obiecte din camera ca o celulă, ceea ce lui Hardy 
îi sugera un decor din teatrul de avangardă. Sergentul 
stătea cu spatele la uşă şi abia după cîteva secunde îşi 
dădu sema că intrase cineva. Privi peste umăr şi sări în 
picioare cînd văzu uniforma impozantă a colonelului de 
aviaţie. Stătea ţeapăn în picioare lîngă scaun, ţinînd ziarul 
în mînă. 

— În regulă, repaus, spuse Shaddick. Se întoarse spre 
ceilalţi doi. Am crezut că ar fi bine să păzim cadavrul pînă 
ce se va ocupa cineva de el. Nici unul din oamenii mei nu a 
vrut să stea lingă aşa ceva, zise el, uitindu-se cu dezgust 
spre epava de corp. Dar, din fericire, îl avem pe Price în 
unitate, care nu se dă în lături de la aşa ceva, nu-i aşa 
Price? 


Price zîmbi poznaş. 

— Deloc, domnule. E o plăcere, domnule. Cumva reuşi 
să imprime cuvintelor un uşor sarcasm, fără a lăsa 
posibilitatea să i se reproşeze ceva. 

Hardy îşi dădu seama că se află în faţa unui soldat 
profesionist, abil, care, muncind din greu, învățase toate 
şiretlicurile. 

Price era destul de tînăr, probabil sub 30 de ani. Deşi 
fiecare detaliu al uniformei sale era corect, într-un anumit 
fel, ansamblul nu era prea armonios. O uşoară impresie de 
neglijenţă venea în contradicţie cu rangul său de sergent 
de Stat-Major. Avea faţa rotundă şi ochi strălucitori, iar 
Hardy, pe care acest om l-a intrigat din prima clipă, intuia 
că are inteligenţa unui profesor universitar altoită pe etica 
unui negustor de maşini vechi. 

— Price are cunoştinţe de medicină, continuă colonelul 
de aviaţie. Este tehnician specializat în laborator medical... 
a lucrat mulţi ani în acest domeniu. 

— Doar cîţiva ani, domnule, spuse Price. Din nou, 
înainte de a răspunde făcu o pauză extrem de scurtă, care 
arăta că obişnuieşte să acţioneze pe cont propriu, cel puţin 
în anumite limite. 

— La noi lucra în alt domeniu, tehnic, continuă 
Shaddick, vorbind vag în mod deliberat. De fapt, aproape 
că ai terminat cu armata, Price, nu-i aşa? 

— Da, domnule. Mă eliberez din armată sîmbătă. 

— Nu putem spera să te convingem să mai stai încă 
şapte ani? 

— Nu, de data asta nu, domnule. Hotărîrea din vocea sa 
sugera că ultima dată făcuse o alegere greşită. Turnbull 
plecă de lingă uşă, unde mirosea mai puţin, şi se apropie 
de ei. 

— Cred că ar trebui să ne considerăm norocoşi avîndu-i 
pe comandantul de aviaţie Loftus şi pe doctorul Hardy la 
Munchen, într-un moment ca acesta. Altfel, ar fi trebuit să 
trimitem cadavrul la noi acasă cu avionul şi asta ar crea tot 
felul de probleme cu autorităţile germane. Aşa cum stau 
lucrurile, germanii au fost foarte amabili şi au predat cazul 


forţelor noastre militare. 

— De aceea este aici colegul nostru de la Poliţia 
germană sau, mai bine zis, este afară. E prezent pentru a 
aranja lucrurile din punctul de vedere al autorităţilor 
civile. 

Apropiindu-se de trepied, Hardy şi Loftus se uitară la 
omul descompus, care zăcea acolo. Capul rămăsese 
aproape numai craniu, iar în unele locuri, prin pielea 
cenuşie, descompusă, se vedeau oasele de la miini şi de la 
picioare. Avea o jachetă pe trup, resturi de cămaşă şi 
lenjerie de corp, dar hainele în cea mai mare parte erau 
sfişiate, probabil prin impactul şi frecarea cu stîncile de pe 
fundul rîului. 

— Singurul lucru pe care l-a făcut poliţia germană a 
fost să-l caute în buzunare, spuse Turnbull. Imediat ce i-au 
găsit paşaportul, s-au oprit. 

Loftus se uită la Hardy. 

— Asta este mai mult problema dumneavoastră. Eu sînt 
omul care lucrează la identificare, în principal pentru 
victimele arse şi sfărimate în accidente de aviaţie. Dacă 
doriţi să ne ajutaţi, vă las pe dumneavoastră. 

Hardy încuviinţă din cap. Era un caz interesant, în 
condiţii stranii, ceea ce constituia o tentaţie foarte mare 
pentru el. 

— Aş fi încîntat să vă pot ajuta. Care este procedura 
acestei investigaţii? 

Loftus se uită la Shaddick. 

— Unde am putea lucra, domnule? 

Colonelul de aviaţie făcu un gest cu mîna, indicînd 
depozitul de muniții. 

— Credeţi că vom reuşi aici? Am dori foarte mult să nu 
trebuiască să transportăm cadavrul prin ţară ca să-l ducem 
în vreun spital. 

— Locul este potrivit, numai dacă nu vă deranjează că o 
să miroase şase luni de aici încolo, replică John Hardy. Dar 
avem nevoie de unele înlesniri. Haine de protecţie, 
instrumente, poate aparate de fotografiat şi instrumente 
de laborator. Aţi putea asigura aceste lucruri? 


Shaddick nu se uită la doctorul de la RAF, ci la 
sergentul de Stat-Major. 

— Price? Este posibil? Tehnicianul cu expresie ageră 
zimbi şiret. 

— Totul e deja aranjat, domnule. Am sunat la spitalul 
Forţelor Aeriene din Bielefeld. Am nişte cunoştinţe acolo. 

— Vrei să spui că materialele pot fi aduse de acolo aici? 

— Sînt deja aici, se află afară, într-o cutie. 

Ofiţerul mai în vîrstă rămase uluit cu gîndul la 
„reţeaua” prin care un subofițer oarecare reuşise să poarte 
cu avionul prin Europa echipamentul Ministerului Apărării, 
pe nepregătite şi fără nici un ajutor venit pe „canalele 
oficiale”. Din prudenţă nu spuse nimic, iar expresia din 
ochii lui Price arăta că-şi savurează triumful asupra 
birocraţilor şi prostiei. În cîteva minute, Hardy şi Loftus 
purtau halate de operaţie, bonete şi ghete, şorţuri uşoare 
din plastic şi mănuşi de cauciuc pentru a-i proteja de ce-i 
mai rău din cadavru. Ca prin magie, Price adusese căldări, 
un set de instrumente chirurgicale, sticle pentru mostre şi 
alte accesorii care arătau profunzimea cunoştinţelor sale 
tehnice şi capacitatea de a anticipa necesităţile de ordin 
general. Hardy se înduioşă comparîndu-l cu unii din 
tehnicienii cu care lucra acasă. 

După ce şi-a aranjat toate comorile, Price dispăru afară, 
ca să se întoarcă imediat cu un aparat de fotografiat 
Polaroid şi un bliţ. Stătea în picioare aşteptind să facă 
fotografii, dacă era necesar. Omul de la Secţia Specială 
venise din nou cu el. 

— Desigur, în primul rînd trebuie să cunoaştem toate 
elementele referitoare la Colin Monks, spuse Hardy. 
Turnbull scoase cîteva documente dintr-un dosar de 
culoare maro, pe care-l purta sub braţ. 

— Am adus tot ce se găsea în registrele sale de serviciu 
şi alte cîteva date din verificările care i s-au făcut. Nu 
există prea multe amănunte despre aspectul fizic, dar este 
tot ce am putut obţine. Hardy se apropie de cadavru, 
examinîndu-l atent. 

— Nici o îndoială asupra sexului, dar trebuie să stabilim 


înălţimea, vîrsta şi orice ar putea facilita identificarea. 

— Şi cauza morţii, dacă este omeneşte posibil. Sau, cel 
puţin, dacă a căzut sau a fost împins, adăugă Brian Loftus. 

Hardy înconjură masa de metal şi se apropie pe partea 
cealaltă. 

Cei doi doctori stăteau faţă în faţă. Lui Shaddick i se 
părea că arată ca doi vulturi concentrați asupra prăzii. 

— Înălţimea? Avem vreun detaliu legat de înălţimea lui 
Monks? întrebă Hardy. 

În timp ce Shaddick se uita în hîrtii, Price păşi în faţă, 
de unde stătea, la picioarele trepiedului, şi-i oferi lui Hardy 
o ruletă metalică de măsurat. Din nou, Hardy rămase 
impresionat de capacitatea de anticipare pe care Price o 
avea în ceea ce priveşte dorinţele celorlalţi. 

— Cinci picioare şi zece, aşa cum reiese din 
documentele sale, spuse omul mai în vîrstă de la RAF. 

Price ţinea un capăt al ruletei iar Hardy trase de 
celălalt capăt. 

Derulind pînă la 6 picioare, măsură de la călcîi pînă la 
creştetul capului obţinînd 5 picioare, 8 inchi şi jumătate. 

— Este corect, remarcă Loftus. Shaddick îl privi ţintă. 

— E aproape cu doi inches mai scurt, obiectă el. Hardy 
clătină din cap. 

— Trebuie să ţinem cont de grosimea scalpului, să 
zicem o jumătate de inch. Apoi pierderea elasticităţii 
discurilor coloanei vertebrale poate justifica un alt inch, în 
special la un cadavru într-o stare atit de proastă. Brian 
Loftus examina maxilarele care aproape nu mai aveau 
ţesuturi moi. 

— Pe naiba, nu avea dinţi naturali. Resturi de gingii 
goale. Maxilarele s-au retractat, probabil că i s-au extras 
toţi dinţii cu mult timp în urmă. 

— Şi se pare că nu s-a găsit nici o proteză pe lîngă 
corp? întrebă Hardy. 

Reprezentantul de la secţia specială negă din cap. 

— Nimic altceva, domnule. Rîul curge destul de repede 
acolo unde a fost găsit. Cadavrul s-a prins de trunchiul 
unui copac înţepenit în mijlocul unui banc de nisip, dar 


poate să fi parcurs mai multe mile de la locul unde a căzut 
în apă. Dinţii şi restul hainelor s-ar fi putut împrăştia pe o 
suprafaţă de cincizeci de mile. 

Hardy îl rugă pe Price să facă cîteva fotografii şi în 
următoarele minute bliţul Polaroidului lumină depozitul de 
muniții. După ce a terminat şi s-a văzut că instantaneele pe 
care le făcuse erau bune, s-a retras din nou mai în spate, 
iar patologii au trecut la următoarea etapă. Nu exista nici 
o dovadă că dispărutul Colin Monks ar fi avut dinţi falşi, 
dar omul de la Secţia Specială ieşise să telefoneze la 
Londra, să vadă dacă poate obţine rapid informaţiile 
necesare. 

— Aceste date par absolut inutile, observă Loftus, în 
timp ce se uita în dosar, peste umărul lui Shaddick. Păr 
castaniu... nu există pe corp. Ochi căprui... orbitele sînt 
goale. Colonelul de aviaţie mormăia în timp ce întorcea 
foile dosarului. Avem şi amprentele sale digitale, dar acum 
degetele sînt nişte bucăţi de os. Hardy arătă ceva pe 
pagină cu degetul arătător înmănuşat. 

— Iată grupa sangvină: „A”, Rh pozitiv. Una dintre cele 
mai comune. Dar tot e ceva. Se întoarse spre Price, care 
aştepta impasibil, în partea cealaltă a camerei. 

— Sergent de Stat-Major, poţi să stabileşti o grupă 
sangvină? 

— Da, domnule. Dacă am cele necesare. 

Hardy încuviinţă din cap, impresionat la culme de 
spontaneitatea omului. 

— Le ai deja... sau la poţi obţine? 

— Există un mic spital care aparţine de această bază, 
domnule. Dacă domnul colonel de la aviaţie mi-ar aranja să 
pot merge la laborator, sînt sigur că germanii m-ar lăsa să 
lucrez acolo. Shaddick încuviinţă din cap. 

— Voi vorbi cu comandantul-şef. Il cunosc destul de 
bine. Poate că vor face testele chiar tehnicienii germani. 

Turnbull interveni: 

— Aş prefera să păstrez totul în miini britanice, dacă 
este posibil. Dacă nu-i pot asigura aici condiţii de lucru lui 
Price, atunci am putea trimite materialul cu avionul, în 


Zona britanică de nord sau chiar înapoi în Regatul Unit. 

— Mă voi ocupa de asta după ce terminăm aici, promise 
Shaddick. 

Cînd cele două siluete în halat şi cizme începură să 
sondeze şi să cerceteze cadavrul, Price le dădu din nou 
tircoale, înmînînd instrumente, luînd mostre de ţesuturi şi 
fluide, în general dovedindu-se util. Resturile zdrenţuite de 
îmbrăcăminte au fost luate şi puse în pungi de plastic. 
Turnbull promise că le va trimite cu avionul înapoi la 
Londra în aceeaşi seară, pentru a fi comparate cît mai bine 
posibil cu hainele pe care le avusese Monks. Acesta fusese 
celibatar şi locuise singur în satul de pe ţărmul galez unde 
se afla staţia de cercetări pentru construirea rachetelor. 

— Nu s-a mai găsit nimic important în buzunare sau în 
documente, raportă omul de la Secţia Specială care 
revenise după convorbirea telefonică. Nici măcar ceva care 
să indice dacă jacheta era de producţie britanică. 
Paşaportul era în buzunarul încheiat cu nasturi, 
dinlăuntrul hainei. 

Hardy terminase deja o examinare exterioară 
amănunţită a cadavrului. 

— Absolut nimic care să indice semne de violenţă 
înainte de moarte, spuse el. Deşi starea individului este 
atit de proastă, putem cel puţin afirma că nu a fost 
împuşcat, înjunghiat. Şi nici nu a primit vreo o lovitură 
cauzatoare de moarte. 

Loftus îl lăsă pe Hardy să conducă operaţia şi stătu 
doar în preajmă pentru a-i fi de ajutor la nevoie, deoarece 
acest fel de examinare nu era chiar în specialitatea lui. Pe 
cînd medicul legist din Warwick deschidea cadavrul şi 
scotea organele, Shaddick şi Turnbull cercetau din nou 
documentele de la Londra, să vadă dacă nu se pierduse 
ceva din vedere. 

— Nu cred că are vreo importanţă, spuse Turnbull, dar 
acum doi ani, Monks a avut un mic accident în unul din 
atelierele bazei de rachete. Se spune că un aparat 
electronic, cîntărind cam 7 livre, a alunecat dintr-o cutie şi 
l-a lovit la cap. A rămas fără cunoştinţă un moment şi a 


fost dus la spital, dar nu a fost internat. Avem numai 
raportul asupra accidentului, şi nu un raport medical. 
Monks nu a mers la serviciu patru zile, asta-i tot. 

Hardy puse bisturiul jos şi se întoarse. 

— Leziune la cap şi contuzie. Dacă avem puţin noroc, 
acesta ar putea fi exact lucrul de care avem nevoie. 

Loftus îl privi fix. 

— Nu e nici un semn pe craniu. Nici nu te poţi aştepta 
să fie, după o leziune atît de mică. 

Hardy clătină din cap. 

— Nu mă refer la leziunea în sine. Mă întreb dacă lui 
Monks i s-au făcut radiografii la cap cînd a fost dus la 
spital. Este ceva obişnuit după un traumatism. 

Loftus fluieră. 

— Da... asta într-adevăr s-ar potrivi. Putem afla, 
domnule Turnbull. Trimitem un mesaj urgent acolo unde o 
fi fost dus după accident. 

Omul de la Secţia Specială se îndreptă din nou grăbit la 
telefon, iar Hardy le explică lui Turnbull şi lui Shaddick la 
ce le-ar putea fi utile radiografiile. 

— Forma acestui craniu se poate compara cu o 
radiografie făcută individului pe care îl cercetăm. Vă poate 
părea ciudat, dar la conferinţa de astăzi s-a citit o lucrare 
despre întrebuinţarea radiografiilor în identificare. 

— Sinusurile frontale sînt cele mai bune dovezi, adăugă 
Brian Loftus. Celulele cu aer dintre sprincene sînt 
întotdeauna diferite de la om la om. Dacă le putem 
compara, sîntem pe drumul cel bun. 

Continuînd examinarea, Hardy confirmă că nu există 
nici un semn de violenţă fizică. 

— Toate aceste leziuni de la cap şi membre sînt 
post-mortem. In parte descompunere, în parte 
traumatisme făcute de obiectele din rîu. Organele interne 
nu sînt intrate în putrefacție foarte tare. Cît timp a trecut 
de la data cînd a fost văzut ultima dată în viaţă? 

— Cam şase săptămîni. 

— Cred că a stat în apă cel puţin patru săptămîni, dar a 
fost o toamnă destul de rece şi nu s-a descompus prea 


tare. Să privim stomacul din nou, este încă intact, vedeţi? 

Turnbull vedea într-adevăr, cu toate că s-ar fi lipsit de o 
astfel de privelişte. Apoi Hardy şi Loftus au rămas 
surprinşi în momentul în care Hardy a desfăcut stomacul 
deasupra unui castronel pe care i l-a dat Price. 

— E ceva în neregulă aici! rosti scurt Hardy. 

Shaddick şi Turnbull urmăreau cum o substanţă albă, 
plină de cocoloaşe, se vărsa în castron. 

— Ce naiba e asta? 

— O mulţime de pulbere... arată ca şi cum ar fi nişte 
tablete dizolvate. Da, există încă una sau două, aproape 
intacte la mijloc. 

Loftus  înţepa conţinutul din castron cu mînerul 
bisturiului. 

— Tablete albe. Ar putea fi o sută de lucruri, dar au 
cam mărimea aspirinei. 

John Hardy încuviinţă din cap. 

— De fapt, ar putea fi aspirină. Din nefericire, mucoasa 
stomacului este mult prea descompusă ca să mai indice 
ceva. Dacă ar fi mai proaspătă am putea vedea unele 
eroziuni făcute de această substanţă. 

Price păşi în faţă. 

— Scuzaţi-mă, domnule. Ce aţi spune de un test cu 
clorură ferică? 

Hardy ridică privirea spre el şi admiraţia pentru acest 
om îi spori şi mai mult. 

— Ai aşa ceva? 

— Zece minute şi voi şterpeli puţină substanţă de la 
laboratorul german, domnule. 

Dispăru pe uşă, fără să mai spună nimic. Hardy privi în 
urmă. 

— Remarcabil tip. Nu m-aş fi aşteptat să găsesc într-un 
loc ca acesta, un subofițer al Forţelor Aeriene care să 
cunoască atît de bine munca de laborator. 

Loftus şi Shaddick îşi zimbiră. 

— Ei, reclamă bună pentru Forţele Armate, spuse 
Shaddick. Oamenii noştri sînt la fel de descurcăreţi ca şi 
voi, civilii. 


Hardy zîmbi şi spuse: 

— Cînd se întoarce, voi încerca să-l pun în încurcătură 
cu o chestiune mai puţin cunoscută. Am dori să ştim dacă 
acest individ s-a înecat sau dacă a fost aruncat în apă după 
ce era deja mort. 

Turnbull se uită ţintă la Hardy. 

— Nu poţi stabili acest lucru, după ce a trecut atîta 
timp. 

Hardy ridică uşor din umeri. 

— Poate da, poate nu. Dar vom încerca, Brian. 

Loftus se gîndi o clipă, apoi faţa i se lumină. 

— A, da, tehnica diatomeelor. Eu nu am avut niciodată 
succes cu ea, dar cine poate şti?! 

Cînd Price se întoarse mergind agale, cu o mulţumire 
puţin disimulată, deoarece „dobîndise” nişte clorură ferică, 
Hardy era deja pregătit. 

— Bună treabă, sergent de Stat Major. Acum crezi că ai 
putea face rost, prin canalele dumitale diplomatice, de 
nişte acid azotic, o centrifugă şi un microscop? 


Tîrziu, a doua zi dimineaţă, cazul era încheiat. Cu o 
seară înainte, după autopsie, Hardy se întoarse la hotel şi 
mai tîrziu luă cina promisă cu Brian Loftus. Pînă atunci nu 
sosise nici o veste din Anglia, dar aveau promisiuni pentru 
a doua zi. Dimineaţa următoare, John Hardy se bucură 
cînd trebui să plece din nou de la conferinţă, pentru a-şi 
însoţi prietenul comandant de zbor, înapoi la baza 
germană. Shaddick se ţinuse de cuvint şi aranjase cu 
comandantul bazei să poată folosi o cameră mică din 
laboratorul care aparţinea spitalului taberei militare. Price 
venise de dimineaţă şi pînă la sosirea celor doi doctori, 
aranjase totul, cu obişnuita sa eficacitate laconică. 

— Am montat un stelaj pentru determinarea grupei 
sanguine, domnule, anunţă el, aplecîndu-se uşor peste 
marginea băncii, pentru a-şi arăta lipsa de sfială în faţa 
unor superiori în grad. O vom putea afla cam în jumătate 
de oră. Hardy încuviinţă din cap şi se uită aprobator la 
aparatul aranjat cu grijă pe masa de sub fereastră. 


— Cum arată țesutul, adică materialul pe care l-au pus 
în acid pe timpul nopţii? Price se duse la un dulap afumat 
din colţ, un fel de mini-seră făcută pentru a împiedica 
vaporii mirositori sau dăunători să pătrundă în cameră. 
Ridică prin alunecare geamul din faţă şi scoase o tavă cu 
mici recipiente de sticlă. 

— Au stat în baia de apă de la ora şapte dimineaţă. 
Le-am lăsat să se răcească şi sînt gata pentru neutralizare. 

Hardy luă recipientul şi le puse în şir, pe masa 
principală. Erau etichetate toate: „plămîn”, „ficat”, 
„Tinichi” şi „măduvă osoasă”. 

— Ai mai văzut vreodată această tehnică, sergent 
Price? 

Price încercă să pară plictisit, dar o strălucire din ochi 
îi trăda nerăbdarea să afle tot ce se putea despre acest 
lucru. 

— Totul depinde de faptul dacă o persoană se îneacă 
sau este aruncată în apă deja moartă, interveni Loftus. 

— Şi dacă sînt diatomee în apă, adăugă Hardy. 

Price se uită de la unul la altul şi întrebă: 

— Diatomeele sînt algele acelea mici, nu-i aşa? Noi le 
foloseam pentru a testa acurateţea lentilelor de microscop. 

— Da. Se găsesc în lacuri şi rîuri iar o altă specie - în 
mare. Cînd cineva se îneacă, ele sînt aspirate în plămîni şi 
pătrund în sînge astfel încît, dacă inima bate, sînt duse 
prin corp spre rinichi sau spre măduva osoasă. 

Price încuviinţă, arătînd că a priceput repede. 

— Şi dacă individul e mort, algele nu pătrund. 

Hardy lovi uşor micile recipiente. 

— Exact. Sînt plante microscopice cu înveliş silicos, 
care rezistă la acid azotic. Aşa că luăm bucățele din rinichi 
şi din măduvă său din alte organe şi le dizolvăm în acid, 
tesuturile sînt distruse, dar diatomeele supraviețuiesc. 

Price luă recipientele şi le deşertă pe fiecare cu grijă 
într-o mensură, fumul maroniu al acidului ridicîndu-se în 
rotocoale deasupra marginilor. 

— Aţi spus că trebuie neutralizate prin diluţie şi spălare 
de trei ori, domnule. 


— Exact. Centrifugate de fiecare dată pentru a ne 
asigura că nu s-a pierdut nici o parte solidă. După cea dea 
treia procedură le cercetăm la microscop. 

În următoarele cincisprezece minute, Hardy îl urmări 
pe Price cum adaugă, ca un expert, apă distilată, 
amestecînd apoi fluidele într-o centrifugă electrică, un fel 
de maşină de spălat care învirtea sticlele cu mii de turaţii 
pe minut. Văzu din nou că tehnicianul de la Forţele 
Aeriene lucra cu mînă sigură, nefiind nevoie să-i mai spună 
cum să procedeze. În cele din urmă, Price îi dădu patra 
lame mici de sticlă, fiecare avînd o picătură din fluidul 
obţinut. 

— Aveţi un microscop bun acolo, domnule, un Zeiss 
nou. Corpul medical german trebuie să fie bine dotat 
dacă-şi permite să aibă astfel de microscoape. Hardy se 
aşează pe un scaun turnant şi aprinse lumina sub 
microscop. 

— Să ne uităm mai întîi la plămîn. Dacă nu e nici o 
diatomee în el ne-am pierdut timpul, însemnînd că nu 
există nici una în rîul Isar. 

Îşi reglă cîmpul vizual şi privi prin microscop, învîrtind 
uşor focalizarea şi butoanele pentru vederea transversală. 

— Bine... cîteva aici. Imi era teamă că s-ar putea să nu 
fie nici una, din cauza poluării şi a vremii de toamnă. 

— Asta înseamnă că totuşi s-a înecat, domnule? întrebă 
Price, curiozitatea fiindu-i mai mare decit indiferența 
disimulată. 

— Nu, plămîni nu sînt concludenţi. Chiar şi trupul unui 
om mort poate lăsa să pătrundă apa în plămîn. Trebuie să 
avem în vedere celelalte organe, pentru că numai dacă 
bate inima diatomeele sînt împinse din plămîn spre părţile 
mai îndepărtate ale corpului. Luă lama cu extractul din 
măduva osoasă şi se uită la ea, mărind de cinci sute de ori. 
Ceilalţi doi stăteau în spatele lui, aşteptind. Brusc, îşi 
mişcă capul într-o parte. 

— Priviţi, îi invită el. 

Loftus îl împinse pe Price să se uite primul. 

— Da! lată-le! Este un test grozav, domnule. Price îi 


zimbi lui Hardy cu un amestec de mîndrie şi bucurie că a 
reuşit, precum o bucătăreasă cu prima ei prăjitură de 
Crăciun. 

Hardy se înduioşă pentru acest om. Exista ceva la Price 
care-i atingea o coardă sensibilă. Acum privi şi Loftus. 

— Fără nici o îndoială, sînt prezente. Eu am încercat 
numai de cîteva ori procedura, dar nu am reuşit niciodată. 

Hardy se îndreptă din nou spre obiectiv şi privind, 
spuse: 

— Sînt o mulţime. Măduva osoasă oferă cea mai bună 
dovadă. Dacă te poţi asigura că tehnica este corectă, aşa 
cum am făcut noi ieri şi se găsesc atît de multe alge, 
dovada este sigură. Una sau două lame pot duce la un 
rezultat fals, dar pariez că se găsesc şi în rinichi şi ficat. 

Au găsit, într-adevăr, iar cei doi patologi au fost foarte 
încîntaţi să-i poată spune lui Turnbull că omul, oricine ar fi 
fost, murise prin înecare. 

— Şi aspirina, domnule? Testul cu clorură ferică din 
stomac şi vezica urinară a fost confirmat de laboratorul 
german. 

Price, prin mijloacele sale misterioase de a aranja o 
mulţime de lucruri, în cadrul unui sistem de şterpeleală, 
confirmase că masa albă din stomacul omului mort era 
într-adevăr aspirină. 

— Totul pledează pentru sinucidere, John, spuse Brian 
Loftus. Ştiu şi eu că sinucigaşii adesea se asigură de două 
ori ca să nu dea greş, folosind două căi pentru a se omori. 
În acest caz, otravă şi înec. Hardy încuviinţă: 

— Totuşi, trebuie să aflăm cu certitudine cine este de 
fapt acest individ. Se întoarse spre Price. Crezi că putem 
citi grupa sangvină? 

Cîteva minute mai tîrziu, Price confirmă faptul că grupa 
sangvină a cadavrului era A, Rh pozitiv. Deşi sîngele 
omului în putrefacție se afla într-o stare proastă, era încă 
relativ uşor să obţii un rezultat corect şi din nou Hardy fu 
recunoscător că îl avea pe Price, un tehnician aşa de bun, 
cu care să facă testele. 

— O grupă foarte comună, a doua ca frecvenţă. Dar 


fiecare amănunt contează, comentă el în timp ce aşteptau 
să treacă la următoarea etapă. Începură repede, deoarece 
telefonul din interior îi convocă în mica secţie de 
radiologie a spitalului german, unde aşteptau Shaddick şi 
Turnbull. În clipa cînd intrară, Shaddick flutură spre ei 
două plicuri foarte mari şi plate. 

— Tot ce ai cerut, doctore, spuse el. Spitalul din 
Carmarthen a făcut radiografiile cînd Monks a avut 
accidentul. Le-am adus cu avionul astă noapte. Nu am 
cruțat nimic pentru o treabă ca asta. 

Hardy luă un plic şi, arătînd spre celălalt, întrebă: 

— Presupun că radiografiile acelea au fost făcute aici? 

— Da, vrednicul nostru sergent de Stat-Major, Price, a 
făcut acest lucra seara trecută, după ce aţi plecat El a 
ajutat pe unul din tehnicienii radiologi germani să aducă 
un aparat Roentgen portabil în morga improvizată. li 
înmînă al doilea plic şi-şi împreună mîinile la piept, ca şi 
cum s-ar ruga. Dă-ţi toată silinţa, doctore. Ce spui de asta, 
domnule Turnbull? 

Ofiţerul de la informaţii zîmbi cam fără convingere, deşi 
îşi păstrase calmul în tot acest timp; era ca şi cum ar fi 
pătruns panica în Whitehall. 

— Oricum, într-un fel sau altul trebuie să ne edificăm. 
Acesta este într-adevăr Monks, sau nişte oameni de 
rea-credinţă au încercat să ne plaseze un cadavru asupra 
căruia au lăsat în mod deliberat paşaportul lui Monks? 
Hardy îi întinse lui Brian Loftus cele două plicuri. 

— Cred că tu trebuie să te uiţi mai întîi, Brian. Aici tu 
eşti reprezentantul Forţelor Aeriene, iar sinusurile frontale 
sînt mai mult domeniul tău decît al meu. 

Hardy era mai degrabă diplomat şi curtenitor decît 
foarte exact, dar Loftus se îndreptă spre un ecran mare din 
plastic transparent, fixat în peretele biroului şi apăsă un 
buton. Apăru o licărire, apoi panourile albe se luminară, 
deoarece s-au aprins luminile fosforescente puternice, 
plasate în spatele lor. Deschise primul plic şi scoase nişte 
filme negative, mari şi negre. 

— Acestea sînt radiografiile lui Monks de la spitalul din 


Ţara Galilor, spuse el, în timp ce fixa filmele, cu clame, de 
capetele de sus ale panourilor. Şi acestea sînt ale clientului 
nostru din camera de muniții. Mai scoase un al doilea set 
de radiografii. Urmă o lungă tăcere, timp în care cei doi 
bărbaţi le studiau. Price se învîrtea în spatele lor, aruncînd 
priviri peste umărul lui Hardy. 

— Ei bine, care-i verdictul? întrebă repede Turnbull, 
vocea trădîndu-i neliniştea ascunsă sub calmul aparent. Se 
lăsă din nou tăcere, apoi Hardy se întoarse încet spre 
medicul de la Forţele Aeriene Regale. 

— Ce crezi, Brian? 

— Îmi par identice, John. Imaginile antero-posterioare 
precum şi cele laterale, par absolut identice. In timp ce 
Turnbull respiră uşurat, Loftus luă unul din filme, o 
imagine a capului văzută din faţă, şi o băgă sub clamele 
celeilalte imagini similare. Aranjă foaia de deasupra, din 
gelatină înnegrită, pînă ce se potrivi exact cu cea de 
dedesubt. 

— Se suprapun exact! Testul sinusului este desăvîrşit. 
Hardy încuviinţă din cap şi arătă cu un stilou şi alte părţi 
ale filmului. 

— La fel şi vîrful bărbiei, orbitele şi pomeţii. Sigur este 
acelaşi tip. Shaddick pocni din palme. 

— Eşti chiar sigur? N-ai să-ţi schimbi părerea? 

Loftus îl bătu pe Hardy pe spate. 

— Nu ne vom schimba părerea, nu-i aşa, John? Dar vom 
merge să bem o bere bună la popotă. Treaba s-a terminat, 
iar noi vom fi doi clienţi mulţumiţi. 

Tensiunea trecuse şi, dintr-o dată relaxaţi, ieşiră din 
departamentul medical german. Turnbull plecă să caute un 
telefon, promiţind să-i întîlnească la popota ofiţerilor 
britanici. În timp ce mergeau pe aleile bine întreţinute, 
Price se opri brusc şi salută. 

— Eu plec, domnule. Mă duc pe aici. 

Simţindu-se oarecum vinovat, Hardy şi-a dat seama că 
popota ofiţerilor îl excludea pe Price de la sărbătorire. Se 
îndepărtă cîţiva paşi de ceilalţi şi îi întinse mîna. 

— Sergent de Stat-Major, am fost foarte impresionat de 


capacitatea şi ajutorul dumneavoastră în această 
investigaţie. Sînt mai recunoscător decît o pot exprima în 
cuvinte. Îţi mulţumesc foarte mult. 

— E în ordine, domnule. Mi-am făcut numai datoria. 

John Hardy clătină din cap şi spuse: 

— A fost mai mult decît atît. O parte din oamenii pe 
care trebuie să-i suport la mine acasă îşi fac şi ei datoria, 
dar într-un mod care lasă de dorit. Ascultă, ai spus că 
trebuie să fii demobilizat? 

— Săptămîna viitoare, domnule. 

Hardy rămase pe gînduri. 

— Ai ceva aranjat cînd treci în viaţa civilă? 

Price negă din cap. Lui Hardy îi făcu impresia că era 
trist. Trebuie să fie un sentiment ciudat să fii brusc 
aruncat într-o lume atit de competitivă, după aşa de mulţi 
ani petrecuţi la adăpostul oferit de armată. Işi scoase 
portmoneul şi îi dădu lui Price cartea sa de vizită. 

— Ascultă, dacă vrei o slujbă tehnică... poate numai 
temporar, pînă ce te aranjezi, caută-mă oricînd. Nu pot 
promite nimic, dar am o mulţime de cunoştinţe. Şi este 
posibil să am eu însumi nevoie de cineva în următoarele 
cîteva luni. 

De data aceasta Price păru că îşi pierde expresia uşor 
cinică pe care o avea de obicei. Îşi înclină uşor capul. 

— Mulţumesc foarte mult, domnule. S-ar putea să iau 
legătura cu dumneavoastră în această privinţă. 

Salută din nou, se întoarse şi se îndepărtă de popota 
ofiţerilor fără să se uite în urmă. Hardy îl ajunse pe Brian 
Loftus exact înainte de a intra în sectorul britanic. 

— Ciudat tip, acest sergent de Stat-Major. Dar, la 
naiba, este un bun tehnician. Mi-ar plăcea să cred că nu 
l-am văzut pentru ultima dată. 


VII 


Investigația de la Munchen fusese un interludiu 
interesant, dar Hardy a fost readus la realitatea brutală de 


îndată ce s-a întors în Warwick. Chestiunea legată de omul 
de ştiinţă dispărut îi ocupase numai o parte din cele două 
zile, iar restul şi-l petrecu la conferinţă, fără alte 
evenimente. Ajunse duminică mergind cu avionul la 
Heathrow şi după-amiază, devreme era înapoi acasă. 
Printre grămezile de jurnale medicale, reclame pentru 
medicamente şi note de plată, ce zăceau pe covorul din 
hol, se găsea şi o scrisoare ce arăta a fi oficială. Cînd 
Hardy o întoarse, văzu cuvintele familiare tipărite pe 
spate: Grefier al Magistraţilor. In mod obişnuit primea o 
mulţime de astfel de mesaje în fiecare an, dar cînd 
deschise plicul, fu surprins să constate că era o citaţie de 
martor la tribunalul din Norton Heath, cu termen peste o 
săptămînă, pentru a depune mărturie în cazul Regina 
contra Montague Lever. Era surprins din două motive: mai 
întîi, deoarece audierea preliminară se programase atît de 
repede, căci trecuseră numai şase săptămîni de la moartea 
lui Penny Vincent; în al doilea rînd, scrisoarea preciza că 
Hardy era de fapt rugat să fie prezent pentru a depune 
mărturie, ceea ce era un lucru foarte neobişnuit. Din 1967, 
cînd se schimbase legea, audierea martorilor la tribunal 
era aproape întotdeauna un exerciţiu pe hirtie, fiind 
prezenţi numai avocaţii. Scopul acestei audieri era să 
trimită cazul în instanţă, unde urma să fie pus în faţa unui 
judecător şi a juraţilor, cînd se ascultau toţi martorii 
importanţi. Hardy bănuia motivul acestei proceduri 
neobişnuite: apărarea încerca să scoată cazul de la 
procuratură, astfel încît să nu mai fie trimis în judecată. A 
doua zi, telefonă detectivului-şef Carrol, ca să-i afle 
părerea. Alice îi confirmă bănuielile. 

— În mod evident, apărarea consideră că are un caz 
deosebit. Şi faptul că au nevoie de dumneavoastră acolo 
înseamnă că mărturia medicală va fi recuzată. Poţi să te 
pregăteşti, doctore, pentru o bătălie straşnică în boxa 
martorilor! 

Cînd trebuia să depună mărturie, Hardy nu se îngrijora 
niciodată de perspectiva unor situaţii grele. De fapt, îi 
plăceau înţepăturile dintre martori şi avocaţi, atita timp cît 


avea încredere deplină în dovezile sale. Numai în ocazii 
rare, cînd simţea că rătăceşte în nisipurile mişcătoare ale 
nesiguranţei, boxa martorilor devenea un loc 
neconfortabil. Cu perspectiva unui interogatoriu încrucişat 
dur, îşi petrecu o mare parte din acea săptămînă, 
parcurgînd materialul şi rapoartele privitoare la cele două 
fete moarte. Deoarece Lever urma să fie acuzat numai 
pentru omorul celei de a doua fete, Penny Vincent, nu 
trebuia să includă în mărturie nimic legat de prima 
victimă. Chiar şi aşa, Hardy dorea să cunoască bine totul 
despre cele două cazuri, pur şi simplu pentru a fi în gardă, 
în caz că se cocea ceva neobişnuit. Nu mai auzise nimic în 
legătură cu bătrînul profesor Glanville West. Mai mult, în 
mod deliberat se ţinuse la distanţă de James Donnington, 
mergînd pînă acolo încît evita salonul profesorilor şi 
restaurantul. Drumurile li s-au încrucişat o dată, la o 
întrunire ce avea loc miercurea, la facultate, dar nu s-a 
menţionat nici un cuvînt despre caz, iar conversaţia a fost 
în mod evident distantă, limitîndu-se numai la probleme 
universitare. Cazul Lever trebuia să înceapă în lunea 
următoare, iar sîmbăta premergătoare Hardy se hotări să 
şi-o petreacă făcînd activitate fizică. Liniştea din casă 
începea să-l calce din nou pe nervi. Îşi dădu seama că îşi 
căuta scuze cu fiecare ocazie posibilă, pentru a sta cît mai 
mult timp în afara ei. Trei seri în cursul acelei săptămîni 
ieşise pentru a lua masa, fie la un hotel, fie la prieteni. 
Hardy se îngrijora gîndindu-se că ar putea ajunge să caute 
invitaţii la cină mult prea des. Detesta ideea că ar putea 
cîştiga reputaţia de „oaspete profesionist”. Jucă o partidă 
de golf sîimbăta dimineaţa, luă un prînz frugal la Club, apoi 
îşi promise să lucreze cîteva ore după-amiază, în grădină. 
De cînd plecase în lunga croazieră, nu mai avea grădinarul 
care de obicei venea să-l ajute de două ori pe săptămînă. 
Grădina arăta foarte rău, frunzele de toamnă acoperind 
gazonul; plutea în aer un aspect general de neglijenţă şi 
umezeală, pe care nu-l mai putea suporta, avînd în vedere 
că intenţiona să scoată în curînd casa la vînzare. 

Cizmele de cauciuc, aceleaşi pe care le folosise pentru 


a merge la locul crimelor, şi nişte haine vechi, au fost 
scoase din nou şi pentru o oră fu cuprins de o bucurie 
deplină greblînd şi făcînd curăţenie. Îi crescu pulsul şi i se 
acceleră uşor respiraţia, din lipsă de condiţie fizică. Dar 
munca îi încălzi mintea şi trupul, compensînd efortul 
depus. Aduna frunzele ude de pe o fişie de gazon, dintre 
două straturi cu trandafiri, cînd deveni conştient că îl 
priveşte cineva. Uitîndu-se de-a lungul aleii cu pietriş, spre 
porţile de fier larg deschise, văzu silueta unui bărbat cu o 
valiză în mînă. Aleea era destul de lungă şi de la distanţa 
aceea, Hardy, la început nu reuşi să recunoască silueta. 
Tot ce putea vedea era o haină de ploaie gri şi o pălărie 
destul de elegantă, de tipul celor pe care le vezi la 
gentilomii-fermieri şi la nobilii provinciali de prin pieţe şi 
din târgurile de vite. Hardy se îndreptă, făcînd o grimasă 
provocată de o durere violentă în spate. Sprijinindu-se de 
mînerul greblei, se uită nedumerit la bărbatul acela. Îi era 
cunoscut chipul. Cine să fi fost oare? Bărbatul păru că s-a 
hotărit şi venea pe alee, spre el. Imediat ce porni, Hardy 
recunoscu mersul. Era sergentul de Stat-Major Price. 
Arăta cu totul altfel fără uniforma albastră a Forţelor 
Aeriene. 

— Price! Dumnezeule, eşti ultima persoană pe care mă 
aşteptam să o văd. Păşi peste marginea plină de noroi a 
stratului de flori şi îl aşteptă pe alee, cu mîna întinsă. 

— Scuzaţi, că am picat aşa, doctore. Dar 
dumneavoastră aţi spus să trec să vă văd. O clipă vocea lui 
Price sună nesigură, ca şi cum s-ar fi temut că invitaţia lui 
Hardy ar fi fost o simplă vorbă politicoasă. 

Dar John Hardy nu făcea promisiuni nefondate. 

— Mă bucur că te văd, sergent... deşi, cred că nu mai 
trebuie să te numesc aşa. Eşti deja un adevărat civil. Price 
zimbi nesigur şi-şi lasă ochii în jos, privindu-şi haina de 
piele. 

— Este destul de ciudat cînd trebuie să renunţi la 
vechea haină albastră, după atita timp. 

Hardy aruncă pe pietriş grebla, mulţumit că avea o 
scuză să se oprească din lucru. 


— Tocmai îmi doream să beau o ceaşcă de ceai. Haide 
înăuntru. Cîteva minute mai tîrziu se aşezau la masa din 
bucătărie, aplecîndu-se peste ceştile fierbinţi şi prăjitura 
fără nici un gust cumpărată de la magazin. 

— Ar fi trebuit să vă telefonez, doctore. Dar nu aveam 
nimic altceva de făcut după ce joi am ieşit de la Cartierul 
General al regimentului, aşa că m-am gîndit că aş putea 
merge la Warwick, sau oriunde altundeva. Hardy nu-i puse 
nici o întrebare, dar înţelese că Price nu avea rude 
apropiate şi cu siguranţă nu era însurat. 

— Unde stai? îl întrebă. 

— Noaptea trecută am rămas într-un han din Warwick. 
Simţeam nevoia să vizitez puţin Anglia. Am stat în 
Germania trei ani şi înainte de asta am fost în străinătate 
destul de mult. Ştiţi, pe ici pe colo. 

Chiar după ce Hardy a ajuns să-l cunoască destul de 
bine pe Price, nu a putut totuşi niciodată să lămurească 
detaliile acestei precizări „pe ici pe colo”. Din unele 
referiri voalate pe care Brian Loftus şi Shaddick le 
făcuseră la München, era clar că acţiunile lui Price la 
Forţele Aeriene erau uneori mult mai suspecte decit cele 
implicate de poziţia sa de simplu tehnician medical. Se uită 
ţintă în ceaşca pe care o rotea nervos pe farfurioară: 

— Aţi fost atît de amabil şi aţi menţionat că mi-aţi putea 
găsi ceva de lucru pentru un timp, doctore... numai pînă 
mă aranjez, asta e, adăugă el repede. Mi-a plăcut foarte 
mult ce am lucrat cu dumneavoastră săptămînă trecută. Aş 
vrea să mai încerc, dacă există vreo posibilitate. 

Mintea lui Hardy lucra repede. Părea o coincidenţă 
aranjată de soartă, ca doar cu o zi în urmă bursa alocată 
pentru cercetarea datării oaselor să fie în cele din urmă 
aprobată de Oxford. O parte a banilor erau destinaţi 
salariului unui tehnician de laborator şi iată aici unul, 
bătîndu-i la uşă, unul pe care Hardy îl văzuse cu ochii săi 
cit era de eficace. Hardy îşi lovi uşor bărbia, un gest pe 
care-l făcea cînd gindurile i se înlănţuiau foarte bine. 

— Aş putea să-ţi ofer ceva, domnule Price, dar nu va fi 
aici, va fi în comitatele din jurul Londrei. Faţa lui Price 


rămase impasibilă, dar o parte din strălucire îi pieri din 
ochi. 

— O, credeam... ei bine, mi-ar fi plăcut să lucrez pentru 
dumneavoastră, dacă s-ar putea. 

Hardy încuviinţă din cap. 

— Vei lucra pentru mine. Am de gînd să mă mut foarte 
curînd. În cîteva luni trebuie să împachetez totul aici şi să 
mă mut undeva între Londra şi Oxford, deoarece voi lucra 
în ambele oraşe. Continuă să-i explice întregul proiect 
legat de oase şi după ce-şi termină ceaiul, îl luă pe Price în 
laborator şi-i arătă cîte ceva din ceea ce lucra în domeniul 
cercetării  scheletelor. Încă o dată, îl impresionă 
capacitatea de înţelegere rapidă de care dădea dovadă 
Price în ceea ce priveşte detaliile tehnice. Era convins că 
avea în faţă omul potrivit. Au stat de vorbă cam o oră sau 
două despre tehnica de fotografiere, despre tehnologia şi 
munca de laborator, pînă ce lui Hardy i se făcu foame. 

— Haide la „King's Arms”, să mîncăm şi să bem ceva, îl 
invită el. 

În timp ce luau masa, Hardy îi oferi lui Price o angajare 
pe o perioadă de probă cu un salariu standard, urmînd să 
înceapă imediat munca de cercetare a oaselor. 

— Am mult de împachetat şi trebuie să-mi mut şi 
echipamentul de laborator, îl preveni Hardy. Deşi încă nu 
mi-am cumpărat o casă în noua reşedinţă. 

Apoi se ivi problema locuinţei lui Price. El s-ar fi 
mulţumit să găsească o garsonieră în zona aceea, dar 
Hardy, cu gîndul la casa sa tăcută şi goală, îi sugeră că ar 
putea dormi la el pînă se vor mute. Price îl privi pe doctor, 
care stătea de partea cealaltă a mesei. Se obişnuise să 
trăiască singur după atiţia ani de viaţă impersonală, de 
burlac angajat în cadrul Forţelor Armate. Se obişnuise să 
stea la pîndă pentru a-şi aprecia toate şansele, încît simţea 
că trebuie cîntărită această ofertă, din toate punctele de 
vedere. Începu să-l măsoare pe John Hardy şi să i se bage 
sub piele, pentru a vedea ce fel de om este, ce şef potenţial 
ar putea fi. Price avea în faţă o persoană solidă, cu aplomb, 
dar care nu lăsa niciodată ca încrederea în sine să devină 


aroganță. Poate era puţin scorţos, cum se spunea pe cînd 
Price era tînăr. E greu de crezut că fusese căsătorit cu o 
femeie mult mai tînără, se gîndi Price. Acest Hardy e făcut 
să fie celibatar, ca şi mine. Acest Hardy era om corect, 
prea corect pentru a merge pe drumul direct şi cel mai 
scurt spre succes. Dar părea un tip sincer şi atunci de ce 
să nu încerce, măcar pentru un timp. 

— Să locuiesc în casa dumneavoastră, vreţi să spuneţi? 

John Hardy, acum surprins de el însuşi, încuviinţă din 
cap. 

— Sînt cinci dormitoare în drăcia aia de casă. Cinci. Nu 
pot folosi decît unul, aşa că de ce să nu foloseşti şi tu unul. 
Va fi o mulţime de treabă cînd mă voi muta, aşa că ar 
însemna să fii la faţa locului. Tuşi jenat, de teamă să nu 
pară prea elocvent. Desigur, este vorba doar de un 
aranjament provizoriu, pînă ce mă stabilesc undeva, pe 
valea Tamisei. 

— O.K., doctore. Îmi convine. Desigur, voi plăti. 

Hardy ridică din umeri. 

— Nu e mult de plătit, domnule Price. Aproape 
întotdeauna iau masa în oraş, cu excepţia unor gustări 
ocazionale. Casa a ajuns doar locul în care dorm, de cînd 
soţia mea... a murit. 

Price văzu rana ce se deschise cînd Hardy pomeni de 
soţie şi schimbă abil conversaţia. 

— Colonelul de aviaţie s-a dat de ceasul morţii în 
afacerea aceea din Germania. Am auzit că au prins şpilul. 
Popota sergenţilor ştie tot ce se petrece la departamentul 
inspectorilor, sau chiar mai mult. Hardy încuviinţă 
mulţumit, amintindu-şi acel episod. 

— Ai vreo idee cum s-a întîmplat? În primul rînd, de ce 
a dispărut din Wales bietul individ? 

— O, s-a dovedit că era puţin cam bizar. Au descoperit 
că vizitase un doctor particular pentru că avea o depresie 
şi a luat nişte tranchilizante. Medicul militar nu ştia nimic 
de asta. Se pare că Monks a şters-o repede în străinătate 
ca să se omoare. Am mai auzit de treburi din astea. 

Hardy încuviinţă din cap. 


— De acord, nu este ceva neobişnuit. Uneori oamenii 
încearcă să se ascundă cînd se hotărăsc să-şi pună capăt 
zilelor. 'Totuşi, trebuie să-i fi cuprins panica pe cei de la 
Ministerul Apărării. 

Price se bucura la gîndul panicii de la Whitehall. 

— Am lucrat şi eu cu ei acum cîţiva ani. Întotdeauna îşi 
imaginează ce e mai rău şi nici unul nu are încredere în 
celălalt. Dar se pare că totul a ieşit la iveală mulţumită 
dumneavoastră şi lui Brian Loftus. Fără îndoială că este 
vorba de Colin Monks şi nu este nici un dubiu că s-a 
înecat. Luă o sorbitură de bere din pahar. Dar mi-a plăcut 
testul acela cu diatomeele, chiar mi-a plăcut. Mai aveţi 
şiretlicuri din astea? 

— Sînt cîteva, dar nu toate ar acţiona întotdeauna aşa 
de bine că acela. Aş vrea să am unul la fel de eficace 
pentru cazul de aici. 

John Hardy începu să-i povestească afacerea cu Monty 
Lever. Price, care nu-şi folosea niciodată numele de botez 
şi părea mulţumit să trăiască fără el, asculta cu atenţie. 

— Acest tip Lever, pare a fi un adevărat ticălos. Trebuie 
să-şi primească pedeapsa. 

— S-ar putea să o merite, dar cu o apărare atit de 
entuziastă ca aceea organizată de avocatul său, mă întreb 
dacă pot scoate la iveală ceva la care nu se aşteaptă 
nimeni în cadrul procedurii de lunea viitoare. 

— Ce ar putea aduce în plus faţă de versiunea 
dumneavoastră, doctore? 

Hardy examină din nou situaţia; se gîndise de mai 
multe ori la ea în timpul săptămînii şi era bucuros să poată 
vorbi cu cineva care să-l ajute să-şi pună ordine în 
propriile gînduri. 

— Este vorba de data morţii, probabil vor avea multe de 
spus despre asta. Monty Lever are un alibi pentru o 
anumită perioadă de timp, iar eu am pus data morţii 
într-un interval atît de larg, încît nu-l poate acoperi în 
întregime cu alibiul său. Un alt element ar fi cauza morţii. 

— Asfixia cu punga aceea de plastic? 

— Da, sînt destul de mulţumit cu acest argument, dar 


punga nu a fost de fapt găsită pe capul fetei şi sînt sigur că 
apărarea va avea ceva de spus în legătură cu asta. 

Hardy era atent să nu-l critice pe bătrinul Glanville 
West în faţa unei persoane din afara profesiei medicale, 
deşi agerul tehnician ghici imediat că lucrurile nu erau 
tocmai în ordine pe frontul profesioniştilor. 

— Pot să vă ajut cu ceva în acest caz, doctore? întrebă 
el. 

Hardy sorbi din paharul cu bere şi spuse clătinînd din 
cap. 

— Laboratorul Ministerului de Interne a stabilit grupele 
sangvine şi toate chestiunile astea. Proba histologică s-a 
făcut la laboratorul meu de la universitate şi eu mi-am 
terminat treaba. Dar asta nu mă ajută foarte mult. 

Nu i-a spus că are un sentiment de rău augur simțind 
că lucrurile nu vor merge bine în ceea ce ar trebui să fie 
un caz clar, fără probleme. 


Era evident că apărarea va lupta din toate puterile ca 
să scoată cazul din mîna procurorilor, pentru a nu se 
intenta proces. Fusese adus un avocat renumit chiar şi la 
aceste proceduri preliminare şi, deşi nu se purtau peruci şi 
robe, exista o atmosferă de tensiune care s-ar fi potrivit 
mai mult cu un recurs de la Tribunalul Coroanei. Se aflau 
în aceeaşi cameră în care avusese loc cercetarea 
întreprinsă de procuror pentru Joyce Daniels, dar acum 
sala era aproape plină. Apărarea ceruse să se ridice 
interdicţia obişnuită la adresa presei, aşa că şapte sau opt 
reporteri se înghesuiau în mica boxă a presei. Trei 
judecători se aflau pe estrada de sus, iar grefierul curţii 
ocupa locul de jos. În boxa acuzaților, Monty Lever stătea 
impasibil între doi ofiţeri care dădeau impresia că le este 
somn. Puțin mai jos, pe bănci, se afla un grup neobişnuit 
de compact de jurişti, un reprezentant din partea 
directorului Procuraturii publice, avocatul lui Lever de o 
parte şi cohortele lui Saul Bannerman de alta. Hardy fu 
chemat să depună mărturie şi mergînd spre boxa 
martorilor privea, în jurul său prin sală, gîndind că doar 


absenţa juraţilor şi a perucilor avocaţilor deosebea 
adunarea aceasta de un proces adevărat. În împrejurări 
normale, el ar fi stat în sală, aşteptînd momentul în care 
trebuia să-şi depună dovezile. Dar de data aceasta, 
apărarea obiectase, aşa că fusese obligat să rămînă în 
marele foaier timp de cîteva ore. Bău mai multe ceşti de 
ceai, pe care de fapt nu le dorea, şi apoi îi spuse 
bombănind unui poliţist, că ar fi putut face o mulţime de 
treabă la universitate, dacă ar fi fost chemat aici mai tîrziu. 
Se făcuse amiază cînd intră în boxa martorilor şi 
procurorul îl conduse rapid prin toată procedura pentru 
depunerea mărturiei. Relată instanţei modul în care a găsit 
cadavrul, estimarea pe care o făcuse asupra orei decesului, 
menţionă leziunile de pe corp, semnele de asfixie care ar fi 
putut provoca moartea, descoperirea şi semnificaţia pungii 
de plastic. Îndată ce avocatul se aşeză, Adam Quayle, 
Consilier Regal, se ridică şi începu un sever interogatoriu 
încrucişat. Un interogatoriu luat de apărare şi acuzare, 
care să înceapă în instanţa magistraţilor şi nu în proces, 
era un lucru foarte neobişnuit. Dar, de data aceasta, 
apărarea făcea tot posibilul să se asigure că magistraţii nu 
vor fi aşa impresionați de aspectele cazului şi-l vor arunca 
peste bord. 

— Doctore Hardy, în ceea ce priveşte data morţii, aţi 
indicat un interval de timp foarte mare, un interval extrem 
de mare, dacă pot să mă exprim astfel. 

Adam Quayle era înalt şi gras, cu fălci puternice şi gură 
răsfrîntă în jos, amintindu-i lui John Hardy de bătrînul 
actor de film Charles Laughton. În trecut, îşi încrucişase 
sabia cu Quayle de mai multe ori şi deşi îl caracteriza un 
stil pompos şi arogant, asemenea bătrinilor avocaţi 
tumultuoşi din vechime, avea o minte pătrunzătoare şi un 
mod plăcut de a vorbi. Martorul trebuia să-şi păstreze 
foarte bine puterea de judecată ca să evite căderea în 
capcanele pe care Adam Quayle le construia de-a lungul 
examinării încrucişate. Hardy ştia că data morţii urma să 
fie unul din principalele puncte de atac, deoarece Monty 
Lever îşi inventase cu grijă alibiul. 


— Perioada de timp a fost stabilită în funcţie de 
estimarea evident imprecisă a orei decesului, spuse el 
prudent. 

Quayle îşi roti privirea prin sală, ca şi cum ar fi căutat 
simpatie pentru faptul că trebuie să aibă de a face cu un 
asemenea idiot. 

— Doctore Hardy, spuse el blajin. Recunosc că nu 
putem spera ca ora să fie stabilită cu cea mai mare 
exactitate. Dar, cu siguranţă, în această epocă de progres 
ştiinţific, ne putem aştepta la ceva mai exact decît ceea ce 
aţi indicat, şi citez din declaraţia dumneavoastră: 

„Decesul a survenit probabil între orele 8 seara şi 4 
dimineaţa”? 

Ultimele cuvinte au fost rostite în crescendo pentru a fi 
mai dramatice, în comparaţie cu începutul pledoariei, care 
fusese calmă. Hardy rămase netulburat. 

— Consider că estimarea este foarte corectă. Mi-e 
teamă că am stabilit aceste limite prea rigid. Dacă ar fi 
după mine, nu aş exclude ideea că decesul ar fi survenit cu 
cîteva ore înainte sau după acest interval. Din această 
cauză am inserat în mod deliberat cuvîntul „probabil” în 
raportul meu. Rumegă asta, Adam, se gîndi el. 

Quayle din nou dădu impresia unui om întristat de 
deficienţa mintală a interlocutorului. Timp de zece minute 
argumentă, ademeni cu vorbe dulci şi parlamentă cu 
Hardy pentru a-l face să recunoască că nici un medic legist 
cu experienţă nu ar putea fi atît de stupid, încăpăţinat sau 
ignorant încît să creadă că fixarea în timp a decesului nu 
s-ar putea stabili mai exact decît un interval de 8 ore. Dar 
Hardy era asemenea stîncii Gibraltar. Se afla pe un teren 
la fel de solid ca şi stînca; liniştit, politicos dar totuşi 
hotărît, refuză să fie forţat pentru a accepta ceva ce ar fi 
fost contrar afirmației sale iniţiale. In cele din urmă, 
avocatul abandonă subiectul ameninţind cu înverşunare: 
„vom vedea noi, doctore Hardy!”. În timpul rămas pînă ce 
magistraţii au început să se uite nerăbdători la ceas, s-a 
cercetat cauza decesului, aşa cum fusese prezentată de 
Hardy. S-a admis asfixia; în împrejurările date, nici nu ar fi 


putut fi respinsă. Apoi Quayle a început să-l încolţească cu 
întrebări pe Hardy în legătură cu punga de plastic. 

— Aţi văzut punga pe capul fetei moarte, doctore? 
întrebă el inocent. 

John Hardy era iritat, dar nu o arătă. 

— Reiese clar din afirmaţia şi mărturia mea că nu am 
văzut-o, spuse el tăios. Coifurile gurii lui Quayle se 
lăsaseră repede în jos. 

— Atunci de unde ştiţi că fusese pe capul fetei şi i-a 
provocat moartea? rosti el repede. 

— Înăuntru erau mucus, salivă şi sînge avînd aceeaşi 
grupă ca şi a fetei. 

— Aţi făcut testele, dumneavoastră? 

— Nu, nu le-am făcut eu. 

— Consideraţi că, dacă grupele sînt aceleaşi, trebuie să 
fie aceeaşi persoană? 

— Nu, nu am spus asta niciodată. 

— Aşa că ar putea fi persoane total diferite? 

— Da, dacă vreţi să acceptaţi coincidenţe neobişnuite. 

Aceasta l-a iritat la culme pe Adam Quayle. 

— Se includ coincidenţele neobişnuite, aşa cum le 
numiţi dumneavoastră, în cadrul depoziţiei medicale, 
doctore? 

— Cu siguranţă. Cînd se referă la prezenţa fluidelor 
biologice proaspete ce se găsesc la o distanţă de cîteva 
picioare de cadavru, şi au aceleaşi grupe. 

— Într-adevăr, doctore Hardy. Consilierul Curţii Regale 
vorbea acum cu sarcasm. Vreţi să ne spuneţi ce grupă 
avea acest sînge? 

Hardy oftă. Ştia cuvînt cu cuvînt care vor fi următoarele 
propoziţii, de ambele părţi. Trecuse prin aşa ceva de mai 
multe ori în cadrul altor procese. 

— Era grupa zero. 

— Exact. Vă rog să spuneţi Curţii care este cea mai 
frecventă grupă din toate? 

— Grupa zero. 

— Şi care grupă Rh era, doctore? 

— Era Rh pozitiv. 


— Şi tipul Rh cel mai frecvent este...? 

— Pozitiv. 

— Cu alte cuvinte, să căutăm un an de zile şi tot nu am 
putea găsi o grupă sangvină mai frecventă decît aceasta? 

— S-au determinat şi subgrupele. 

— Nu v-am întrebat aceasta, doctore. Vă rog să 
răspundeţi la întrebare. 

— Foarte bine. Este cea mai frecventă grupă de sînge. 

— Şi acum să vorbim despre aceste subgrupe. Sînt şi 
ele frecvente? 

— Ei bine, da, deşi fiecare grupă folosită reduce limitele 
de excludere. 

— Este cea mai obişnuită combinaţie de subgrupe 
posibilă? 

— Întrebarea nu este corectă. După cum vă spuneam, 
cu cît se folosesc mai multe grupe, cu atit mai mult cea 
mai specifică poate fi folosită în diferenţierea originii 
sîngelui. 

Quayle îi zîmbi îngăduitor lui Hardy. 

— Eu nu tăgăduiesc aceasta, doctore. Pun o altă 
întrebare... chiar incluzînd toate subgrupele cărora le 
sînteţi atit de devotat: este aceasta cea mai frecventă 
combinaţie posibilă? 

Hardy trebui să admire modul în care mînuia problema. 
Nu era alt răspuns în afară de „Da”. Zgomotele din 
stomacurile magistraţilor trebuie să fi atins un crescendo, 
căci preşedintele se aplecă peste masă: 

— Mai aveţi mult, domnule Quayle, sau putem să 
suspendăm pentru prînz? 

Quayle arăta ca o pisică grasă, care tocmai înghiţise o 
pereche de şoareci. 

— Nu mai am întrebări, mulţumesc. 

Hardy părăsi instanţa şi se întoarse la birou. Era 
neliniştit din cauza acestui caz blestemat. 


Trei zile mai tirziu, neliniştea i se transformă în 
scepticism şi apoi în revoltă. Se afla în laboratorul de 
acasă, studiind împreună cu Price nişte tehnici de 


investigare a oaselor. Se auzi soneria de la uşa din faţă. 

— Răspund eu, tu continuă, spuse el asistentului care 
adăuga cu grijă sodă caustică într-un aparat complicat 
folosit pentru măsurarea nitrogenului din mostrele de os. 
În pragul uşii stătea Alice, cu o expresie foarte acră. 

— Tocmai treceam prin Warwick întorcîndu-mă din 
Norton Heath, mormăi şeful de la Departamentul de 
criminalistică. M-am gîndit să-ţi fac o vizită şi să-ţi spun 
vestea. 

Hardy îl conduse în laborator înainte ca Alice să-i fi 
împărtăşit ştirile. Carrol îl salută pe Price cu o mişcare a 
capului după ce Hardy le făcu cunoştinţă, şi apoi trecu la 
motivul vizitei sale. 

— Monty Lever a scăpat! spuse el tăios. 

Hardy se uită fix la el. 

— Dumnezeule, şi-au ieşit magistraţii din minţi? 

Lewis Carrol clătină din cap, trist. 

— Nu pot să spun că-i învinovăţesc în întregime. 
Dovezile noastre din instanţă au fost jalnice în comparaţie 
cu ce a prezentat apărarea. În special partea medicală, 
adăugă el critic. 

Hardy simţi cum i se înroşeşte faţa. 

— Trebuie să admit că avocatul acuzării nu a făcut nici 
un fel de opoziţie cînd Quayle mi-a pus întrebările. Omul 
nostru spunea mereu că se vor clarifica toate astea la 
proces. 

— Ei bine, nu va fi nici un proces, spuse Alice repezit. A 
fost o farsă de la început pînă la sfîrşit. Avocatul acela 
afurisit, care ne reprezenta pe noi, a lăsat apărarea să facă 
ce vrea. Aşa cum ai spus, s-a cruțat pentru proces... 
procesul pe care acum nu-l vom mai avea. 

Hardy era uluit. 

— Ştiam că este un caz cu dovezi indirecte. Dar, pentru 
numele lui Dumnezeu, domnule Carrol, am văzut cazuri cu 
probe cu mult mai puţin convingătoare, trimise totuşi în 
Tribunalul Regal. 

Carrol căută în buzunarul pardesiului şi scoase un ziar 
împăturit. 


— Iată fiţuica locală din Norton Heath. Citeşte ce a 
spus bătrînul Glanville West. Ţi se face părul măciucă. 

Ziarul de dimineaţă acorda mare importanţă procedurii 
din instanţă. Toată pagina a doua era dedicată cazului 
Monty Lever, cu titlul „Renumitul patolog distruge 
acuzarea de crimă împotriva proprietarului clubului de 
noapte”. Hardy citea cu uluire şi furie crescîndă. Price, 
urmărindu-l de la mică distanţă, se aştepta să vadă spumă 
roz ieşindu-i din urechi, cînd va termina de citit reportajul. 

— Este revoltător, bolborosi Hardy. Diabolic! De ce 
naiba nu mi-a cerut acuzarea să rămîn în instanţă cînd mi 
s-au spus toate astea? Cu siguranţă că a avut loc 
interogatoriul încrucişat asupra întregii chestiuni. 

Lewis Carrol clătină din cap. 

— Nici un cuvint. Şi cuvintele puţine care s-au spus, 
mi-e groază să ţi le repet, deşi sînt undeva, în pagină. Luă 
ziarul şi arătă cu degetul un paragraf mai spre sfîrşit. 
Acolo, Sir Glanville West spune că s-a calificat în această 
profesie cu douăzeci de ani înaintea doctorului John Hardy 
şi consideră evident faptul că experienţa sa mult mai mare 
justifică diferenţa dintre concluziile lor. 

Hardy rămase mut. Apăruse în instanţă în cîteva sute 
de cazuri de omucidere, dar niciodată nu mai văzuse aşa 
ceva. 

— Avocatul acuzării ar trebui dat afară din barou 
pentru că i-a lăsat să scape un caz ca acesta. Este absurd! 
Şeful nu părea surprins de eşecul cazului. 

— Corect, doctore, nu ai luptat aşa de tare ca Glanville. 
El a avut răspuns pentru toate întrebările şi în mod evident 
magistraţii au preferat un răspuns ferm şi nu indicarea mai 
multor posibilităţi. 

Hardy se uită sever şi fix la Alice. 

— Ascultaţi-mă, domnule Carrol, dumneavoastră ştiţi şi 
ştiu şi eu, că exactitatea este imposibilă în astfel de 
lucruri, în special privind ora decesului. Dacă aş fi dat o 
oră fermă şi aceasta nu ar fi convenit apărării, ar fi spus că 
nu s-a estimat exact. Cum să cîştigi cînd ai de partea 
cealaltă oameni fără scrupule? 


— Folosind regulile lor, aş crede. 

Vocea care intervenise era a lui Price, care nu s-a putut 
stăpini să nu se amestece. Carrol rînji, în ciuda proastei 
sale dispoziţii. 

— Asta-i băiete. Să faci propriul lor joc. 

Hardy părea şocat. 

— În nici un caz. Există numai un singur adevăr. Am 
spus ceea ce am considerat că este corect. 

— Şi ai pierdut, îi aminti Carrol. 

— Nu e o problemă de a cîştiga sau de a pierde. Dovada 
este aşa cum o văd eu. Ce face instanţa cu ea, o priveşte. 

— Aşa că Monty Lever este liber. 

— Asta nu este responsabilitatea mea, deşi este 
regretabil. Sistemul este defectuos şi dacă nu vrei să 
arunci judecătorul afară pe fereastră, lucrurile se vor 
desfăşura în acest mod. 

— Dreptate! Cum numeşti faptul că Lever a scăpat şi 
ride de noi? Şi ce spui de cele două fete moarte? Şi despre 
următoarea, pe care o va ucide, căci sînt al dracului de 
sigur că acum are nebunia asta în cap şi ea îl face să 
creadă că poate să scape din nou. 

Hardy ridică uşor din umeri. 

— Ştiu toate astea, domnule Carrol. Dar nu intră în 
atribuţiile mele. Eu sînt angajat să examinez cadavrul cît 
pot de bine, ceea ce am şi făcut. Dacă vreţi pur şi simplu 
un raport contrafăcut, atunci orice poliţist vi-l poate face; 
pentru aşa ceva nu aveţi nevoie de un medic legist. 

— Nu-ţi cer să denaturezi adevărul, doctore. Dar cum 
poate individul din India să compară în faţa justiţiei cu 
răspunsuri atit de precise, încît Lever să fie pus în 
libertate? 

— Pentru că nimeni nu i-a cerut socoteală, de asta, 
spuse Hardy repezit, furios pe el însuşi acum, şi supărat pe 
Carrol că nu poate înţelege acest lucru. 

— De ce nu mi s-a permis să stau şi eu lîngă avocatul 
ăsta blestemat, să-i spun cînd Glaville ăsta, sau cum l-o fi 
chemînd, vorbeşte prostii. 

Alice se porni spre uşă. 


— Trebuie să plec, am venit numai să-ţi dau vestea cea 
rea. Sînt de acord că în principal acuzarea este de 
condamnat. Dar noi am subapreciat apărarea. Acest Saul 
Bannerman este un pederast şiret, a mai făcut lucruri de 
astea înainte. De aceea jumătate din ticăloşii din Midlands 
îl folosesc. Dar este îngrozitor ca atunci cînd ţi-ai scuipat 
sufletul pentru a pune cap la cap elementele unui caz, să 
vezi cum totul se destramă. 

Hardy, încă spumegind de furie, îl conduse pe detectiv 
pînă la uşa din faţă. După ce Alice plecă, Price ridică ziarul 
şi cercetă repede şi amănunţit raportul presei asupra 
audierii din ziua precedentă, cînd se ascultaseră martorii 
apărării. O mulţime de oameni juraseră că Monty Lever nu 
a pus piciorul afară din club, între ora zece şi ora două din 
dimineaţa următoare. Greu de spus care dintre aceştia 
minţeau şi care erau sinceri, dar nu conta prea mult atita 
timp cît medicul apărării a fixat ora morţii în cadrul acestui 
interval de 6 ore, fapt certificat de el cu o vădită plăcere. 
Cînd Price a ajuns la mărturia doctorului, Hardy reveni în 
cameră. Se răcorise puţin, dar furia i se transformase 
într-o stare de indignare puternică. 

— Acest Sir Glanville West recunoaşte că fata a murit 
între ora 11 şi 1 dimineaţa, spuse Price, parcurgînd mai 
departe coloanele ziarului. 

— Prostii! se repezi Hardy. Nu s-a determinat 
temperatura corpului pînă pe la ora 5 în seara următoare, 
cînd era în mod virtual coborită pînă la aceea a aerului. 

Price ridică din umeri. 

— Acest entuziast spune că temperatura scade cu două 
grade Fahrenheit la fiecare oră, aşa că poate fixa ora 
morţii pe la miezul nopţii, cu o toleranţă de o oră înainte 
sau după. 

— Prostii! Nu a citit o carte de medicină legală, de 
dinainte de război. La dracu, fata zăcea într-o casă 
dărăpănată, fără acoperiş, pe o vreme rece de octombrie, 
îmbrăcată într-o bluză subţire şi o bucăţică de fustă. Sufla 
vîntul, peste tot era umed... cum Dumnezeu poate spune 
cineva că temperatura scade cu două grade pe oră? Cred 


că dacă fata ar fi fost în pat, sub plapumă, într-o casă cu 
încălzire centrală, el ar fi folosit tot acelaşi calcul ridicol. 

Price citi mai departe. 

— Acum spune că ora decesului a fost confirmată de 
conţinutul stomacului fetei. Ascultaţi: „Se ştie că a luato 
masă compusă din plăcintă cu carne şi cartofi pai, la ora 
nouă în acea seară. Am examinat conţinutul stomacului la 
microscop şi am conchis că stadiul atins de digestie era 
acela la care te puteai aştepta cam după trei ore de la 
masă”. 

Hardy îşi izbi pumnul în palmă. 

— Absolut prostii! Prostii! Toată gogoriţa asta a fost 
discreditată cu ani în urmă. Unde Dumnezeu a stat fosila 
asta bătrînă, de este atit de în afară? 

— În India, după cum aţi spus, doctore, replică Price cu 
o expresie rigidă a feţei. Mai este ceva aici: „Cînd i-a cerut 
părerea asupra cauzei morţii, binecunoscutul profesor a 
spus că nu crede decît în parte afirmaţia că punga de 
plastic a provocat moartea, deoarece nu există nici o 
dovadă că ar fi fost pusă pe capul fetei. Aşa-numitul sînge 
şi mucus ar fi putut proveni de la oricare altă persoană din 
Anglia, cu aceeaşi grupă sangvină; ele nu se pot atribui cu 
certitudine fetei moarte. Întrebat cum explică asfixia, Sir 
Glanville a afirmat că s-a găsit o cantitate apreciabilă de 
alcool la decedată şi aproape sigur s-a sufocat deoarece a 
stat cu faţa în jos pe gunoiul de pe duşumea, într-o stare 
letargică provocată de ebrietate; a murit datorită 
obstrucţiei nasului şi a gurii”. 

— O, Dumnezeule, gemu Hardy, plimbîndu-se prin 
cameră. Ce talmeş-balmeş desăvîrşit. De ce naiba nu mi-a 
cerut avocatul nostru să fiu acolo? Sau să fi fost acolo 
oricare alt doctor cu mintea întreagă? „Letargie provocată 
de ebrietate”, într-adevăr: Biata fată avea numai 150 mg 
de alcool în sînge. 

Price încuviinţă din cap. 

— Aproape de două ori peste limita legală permisă 
pentru a conduce un vehicul cu motor, aşa a spus Sir 
Cap-Mare. 


Hardy vorbi făcînd spume la gură. 

— Într-adevăr! Dar asta este mult prea puţin pentru a 
provoca comă alcoolică. Nu ştiu cum au înghiţit asta 
magistraţii, chiar nu ştiu. 

— Acest Sir Glanville West şi-a făcut o mare publicitate. 
Asta trebuie să-i fi impresionat. O experienţă de 40 de ani, 
profesor într-o universitate indiană. Expert în Serviciul 
Colonial din 1936. 

— Da, cam asta-i data cînd a deschis ultima dată un 
manual, se repezi Hardy. Dacă Hardy critica un coleg 
medic, chiar în intimitatea propriei case, asta arăta cît de 
enervat este. 

— Sufocată de gunoiul de pe duşumea! Şi ce-i cu punga 
de plastic, cum explică el că era alături? 

Price dădu din umeri: 

— Despre asta nu spune nimic. Dar nici nu trebuie să o 
facă, nu-i aşa? Este sarcina acuzării să o aducă în discuţie. 

Hardy se prăbuşi pe un scaun de laborator. 

— Cred că n-are rost să mai continuăm. Dacă ar fi ajuns 
în proces, ar fi fost cu totul altă poveste. Acolo, un 
judecător cu minte pătrunzătoare, care să urmărească 
fiecare mişcare şi momentul potrivit pentru interogatoriul 
încrucişat şi care să prezinte totul în faţa juraţilor, nu le-ar 
fi permis să umble cu păcăleli din astea. 

— Dar ce ştiţi despre cealaltă fată? Cea pentru care nu 
aţi putut găsi cauza morţii? 

— Din nefericire, acum nu pot folosi nici o probă din 
cazul acela. Nu am găsit nici o cauză a morţii, nici măcar o 
pungă de plastic rătăcită, şi ca atare nu am avut suficiente 
dovezi pentru a-l acuza pe Lever. Dacă legea ar permite 
acuzării să folosească faptele acestui caz pentru a susţine 
dovezile în cel de-al doilea deces, lucrurile ar fi diferite. 
Dar nu aşa acţionează legea. Presupun că acesta este un 
sistem de protecţie pentru noi, cei inocenți. 

Price mormăi: 

— Ce neghiobie. Poliţiştii ştiu că există un ucigaş nebun 
în oraşul lor şi ştiu cine este. Totuşi, aceste legi prosteşti îi 
opresc să întreprindă ceva. Dacă ar fi după mine, m-aş 


duce acolo şi l-aş împuşca. Aş cruța oamenii de o mulţime 
de necazuri şi cheltuieli. Sau i-aş pune vreo dovadă în 
buzunar şi apoi l-aş aresta. 

Hardy păru profund şocat şi spuse: _ 

— Scopul nu justifică niciodată mijloacele. Price. In 
special cînd mijloacele sînt ilegale. Anglia este ce este 
pentru că aici, întotdeauna, s-a respectat litera legii şi îmi 
repugnă să se producă vreo schimbare în această privinţă. 

— Chiar dacă, aşa cum a spus şi detectivul, o mulţime 
de ticăloşi ar fi eliberaţi? 

— Dacă este necesar, da. 

Dar spunînd acest lucru, imaginea celor două fete 
moarte îi reveni în minte. Vor mai fi şi alte victime? 


VIII 


O dată cu vacanţa de Crăciun, planurile lui Hardy în 
legătură cu mutarea au progresat. Hotărtrea de a se rupe 
de Warwick şi de toate amintirile nefericite i-a fost întărită 
de întîlnirea cu James Donnington, care a avut loc nu mult 
după ciocnirea scandaloasă din instanţă. După un schimb 
de cuvinte tăioase în legătură cu încrederea care i se putea 
acorda lui Sir Glanville West, nici unul din cei doi 
universitari nu a mai avut nici cea mai mică îndoială că 
orice urmă de prietenie între ei s-a spulberat pentru 
totdeauna. În aceeaşi seară, Hardy a scris unor agenţi de 
vînzări imobiliare din Reading şi Maidenhead, rugîndu-i 
să-i dea detalii în legătură cu proprietăţile convenabile de 
pe valea Tamisei. A doua zi îşi încredința propria casă unei 
firme de proprietăţi locale şi o lună mai tîrziu avocaţii săi 
începeau lunga jonglerie cu contractele pentru vînzarea 
casei din Warwick şi cumpărarea alteia în Marlow, cam la 
30 de mile de Londra. Anunţase Universitatea că 
intenţiona să se retragă din activitate la sfîrşitul 
trimestrului şi conveni cu Colegiul Vinton din Oxford să-şi 
înceapă activitatea cu jumătate de normă, după vacanţa de 
Paşti. Acum, cînd zarurile fuseseră aruncate, era bucuros 


că Price îl ajuta fizic şi moral la pregătirile pentru mutare. 
Deşi mai avea încă vreo cîteva luni, o privire în podul casei 
i-a spus că avea treabă pentru două săptămîni acolo sus, 
deasupra dormitoarelor. Garajul arăta ca un muzeu, iar 
dulapurile laboratorului ascundeau lucruri pe care nu şi-ar 
fi imaginat niciodată că s-ar putea afla acolo. 

În perioada Crăciunului s-au comis doar crime 
obişnuite, cum ar fi înjunghierea unui bărbat în timpul unei 
încăierări într-o cîrciumă şi un omor la beţie, într-o 
petrecere de familie. Dar nu au fost crime ieşite din 
comun. Şi după o lună de la eşecul cu Lever, John Hardy 
începu să spere că va pleca la Marlow fără să mai aibă 
vreo problemă din acest punct de vedere. Pentru el, Price 
era o enigmă. Nu a regretat nici o clipă gestul cam grăbit 
de a-l primi la el, dar acest om a rămas un mister pentru 
doctor, a cărui minte ordonată şi cu concepţii tradiţionale 
dorea să clasifice oamenii pe care-i cunoştea. Price era în 
acelaşi timp sociabil şi un însingurat. Îi plăcea să fie în 
tovărăşia oamenilor şi mergea la restaurant aproape în 
fiecare seară. Trăgea la ţintă, juca popice sau paria pe 
vreun cal. Totuşi, Hardy observă că nu obişnuieşte să bea 
prea mult; în cîteva ocazii, cînd s-a întîmplat să se 
întilnească, a văzut că Price bea întotdeauna cîte o 
jumătate de  halbă, niciodată una întreagă. Curînd 
descoperi, de asemenea, că te puteai baza pe el cînd era 
vorba de un secret. Nu a pomenit, de exemplu, nici un 
cuvinţel despre activitatea profesională a lui Hardy, deşi 
aceasta era un subiect care suscita discuţii în orice 
restaurant. Mai descoperi că Price poate să se descurce în 
orice fel de situaţii. Într-o noapte s-a întors acasă cu buza 
tăiată şi, deşi a spus că „unul dintre flăcăi a fost cam 
neastîmpărat”, lui John Hardy i-a parvenit informaţia, prin 
cunoştinţele sale de la poliţie, că el potolise un beţiv 
agresiv, care încercase să facă scandal în restaurantul 
„Armele Regelui”. 

Dar Hardy, care era un produs tipic al şcolii publice şi 
al universității britanice, nu  reuşea să sesizeze 
profunzimea lui Price. Îşi dăduse seama de îndărătnicia sa, 


chiar din prima zi în care îl întîlnise, cînd atitudinea sa faţă 
de ofiţerii superiori de la Forţele Aeriene fusese aproape 
de insolenţă, exact la limita a ceea ce mai degrabă intuiţia, 
decît realitatea, îi spuse că înseamnă cruzime, născută 
probabil din dispreţ pentru tot ce e legat de autoritate. Pe 
măsură ce se cunoşteau mai bine, această trăsătură de 
caracter se făcea simțită şi în relaţiile dintre ei. 

Price era eficient dar avea o îndărătnicie ascunsă. Dacă 
Hardy îl ruga să facă ceva, el adesea nu dădea nici un 
semn că a auzit măcar rugămintea şi nu făcea nici cea mai 
mică mişcare să o îndeplinească. 

Totuşi, în clipa în care Hardy se întorcea cu spatele, 
treaba era făcută perfect iar, cînd Hardy revenea, era 
posibil să-l găsească pe Price relaxîndu-se într-o atitudine 
de lenevie indolentă. Aproape devenise un fel de joc între 
ei, iar Hardy meticulos şi tolerant în aceeaşi măsură, 
accepta situaţia. Nu a aflat niciodată nimic despre familia 
sau despre viaţa pe care a dus-o, şi avea prea mult tact ca 
să-l întrebe. li aflase numele de botez din documentele 
necesare pentru angajare, dar, cum Price nu reacţiona 
niciodată la altceva decît la „Price” a renunţat să-l 
folosească. Renunţă chiar şi la „domnule”, deoarece 
tehnicianul său părea mulţumit să treacă sub un singur 
nume. Cum omul era celibatar, semănind cu un lup 
singuratic, Hardy s-a întrebat la început dacă nu are ceva 
„suspect”, deşi aspectul său fizic era cît se poate de viril. 
Totuşi, Hardy a observat cu satisfacţie că într-o noapte 
Price a venit acasă tirziu, cu o pată de ruj pe guler, cu o 
expresie mulţumită şi cu un miros puternic de parfum 
feminin. Noaptea aceea, John Hardy, în patul său larg şi 
gol, şi-a pus întrebări privind propria sa viaţă sexuală. Se 
simţi cam stînjenit că nu are nici un impuls în acest sens. O 
dată cu moartea lui Jo, nici nu se mai gîndise la asta. Îşi 
aminti de ea abia acum, datorită evidentelor aventuri 
amoroase ale lui Price. Să mulţumim lui Dumnezeu că vine 
bătrineţea, se gîndi Hardy. Probabil că te eliberează de 
lanţurile preocupărilor chinuitoare care duc la pierderea 
timpului şi care epuizează jumătate din energia bărbatului 


tînăr. Zîmbi crispat uitîndu-se spre tavanul dormitorului, 
dîndu-şi seama că totuşi are numai 55 de ani; abia dacă 
ajunsese la hotarul impotenţei senile. Şirul gindurilor i se 
opri la un subiect mai terestru, chiar dacă se referea la o 
femeie tînără. Cînd se va muta la Marlow, va avea nevoie 
de o secretară şi de cineva inteligent pentru a-i face 
documentarea în bibliotecă, în cadrul programului de 
cercetare a oaselor. Stingînd lumina pentru a se culca, se 
gîndi că trebuie să dea un anunţ la un ziar local din 
Reading, pentru a găsi pe cineva corespunzător. 

Visă că-i urmărit pe o scară în spirală, fără sfîrşit, de un 
cadavru pe care tocmai îl examinase. Deşi încercase, nu a 
putut pune toate organele înapoi în abdomen şi brusc, 
cadavrul miînios sări de pe masa de oţel inoxidabil 
urmărindu-l, pe scara fără sfîrşit, care în mod inexplicabil 
se transformă într-o turlă de catedrală. Sus în virf se 
năpusti plin de groază în clopotniţă, unde o duzină de 
clopote uriaşe răsunau cu un dangăt asurzitor. Apoi, fără 
vreo logică, clopotele sunară asemenea unui telefon. 
Ameţit, Hardy şi-a dat seama că suna telefonul de lîngă pat 
întinse o mînă şi-l trinti pe podea. 

— La dracu. O, Doamne, ce înseamnă să fii doctor, 
mormăi el dîndu-se jos din pat, clătinîndu-se, încă pe 
jumătate adormit, orbecăind prin dormitor. Găsi receptorul 
şi-l puse la ureche: 

— Doctorul Hardy? Sînteţi doctorul Hardy? 

— Eu sînt. Da, doctor Hardy. 

— Aici Informaţiile, Corpul Poliţienesc Mercia de Est, 
detectivul-şef Partridge întreabă dacă puteţi veni de 
urgenţă la secţia de poliţie din Norton Heath. O presimţire 
îl cuprinse pe Hardy şi somnul i se spulberă imediat. În 
ultimele luni avusese puţin de a face cu Norton Heath, dar 
acest nume avea de cîteva luni o semnificaţie sinistră. 

— A spus pentru ce? 

— Au un cadavru în circumstanţe suspecte, domnule. 
Ofițerii sînt la faţa locului acum. Chem şi Ministerul de 
Interne. Nu ştiu nimic mai mult domnule. 

— Bine. Poţi să-i transmiţi şefului că voi fi prezent 


îndată ce pot ajunge acolo. 

Închise telefonul şi se aşeză pe marginea patului, 
frecîndu-se la ochi. Norton Heath. Încă una? Îşi îmbrăcă 
halatul şi se duse spre camera unde dormea Price. Bătu la 
uşă şi imediat o voce alertă îi răspunse. Observase mai 
înainte că Price doarme ca o pisică, capabil să-şi conecteze 
instantaneu toate simţurile. 

— Avem un caz în Norton Heath. Vrei să mergi? Dacă 
nu eşti dispus, poţi să nu vii. Se întreba dacă escapadele 
romantice ale lui Price din acea noapte nu-l epuizaseră. 

— Voi fi gata imediat, doctore. Să iau şi aparatul de 
fotografiat? 

— Da, dacă vrei. la şi geanta mea din laborator. Mă 
îmbrac în zece minute. 

Încă o dată, Hardy conducea pe drumuri întunecate 
către întilnirea cu moartea violentă. De data aceasta avea 
companie în maşină, deşi Price nu prea era vorbăreţ. Au 
ajuns la Norton Heath pe la 3,30 şi au intrat direct în 
camera de serviciu, unde cîţiva bărbaţi solizi stăteau în 
cerc, bînd inevitabilul ceai de la secţia de poliţie. Sam 
Partridge se îndreptă spre ei în clipa cînd intrară în 
cameră. 

— Nu ştiu dacă e acelaşi lucru, doctore. Este vorba din 
nou despre o fată, dar sînt şi multe elemente diferite. 
Domnul Carrol este acum acolo. 

Au plecat din nou, un convoi de maşini, dar de data 
aceasta nu au mers mai departe de suburbiile oraşului. 
Partridge, în maşina poliţiei din frunte, dibuia drumul pe 
lîngă domeniul unei primării, într-o zonă industrială nouă, 
înconjurată de un gard din vergi metalice unde se aflau 
depozite cu acoperişuri din azbest şi stilpi înalţi pentru 
iluminat.  Curind, văzură locul unde poliţia făcea 
investigația, adică un mănunchi de lumini de la farurile din 
spate şi laterale ale cîtorva maşini. De data aceasta, echipa 
se afla între clădirile a două fabrici noi, unde un drum 
lateral se termina brusc într-o movilă de pămînt proaspăt, 
săpat cu buldozerul. În mod excepţional nu ploua, deşi la 
picioare se simţea umezeala. Porțiunea scurtă de drum 


lateral, cam douăzeci de metri lungime, era încercuită cu o 
bandă albă, din rigolă în rigolă, pentru cazul că ar fi existat 
urme de roţi care să poată fi văzute la lumina zilei. John 
Hardy, împreună cu Price, care ducea geanta şi aparatul 
de fotografiat, îl urmau pe Sam Partridge pe lîngă 
trotuarul neterminat din pietriş, care ajungea pînă la 
capătul drumeagului. Aici se oprea brusc, după care se 
zărea un lăstăriş. 

— 'Neaţa, din nou, doctore. Era Lewis Carrol, îmbrăcat 
într-un hanorac căptuşit, stînd împreună cu mai mulţi 
ofiţeri de la poliţie lîngă movila de pămînt care le ajungea 
pînă aproape de înălţimea taliei. 

— Poate că n-om mai avea nici o piedică de data asta, 
adăugă el. Arată ca şi cum ar fi ceva aruncat acolo, în şanţ. 
Hardy se uită în jos, în dreapta, lîngă drum. Un şanţ puţin 
adînc fusese excavat iar pămîntul se adunase într-o 
grămadă lîngă şosea. Probabil se pregătise locul pentru 
nişte ţevi de canalizare sau conducte de gaz. Hardy scoase 
lanterna din buzunarul hainei şi lumină pămîntul, între 
improvizaţia de trotuar şi şanţ. Era o mocirlă plină de 
noroi şi pietre. 

— Pot să merg mai departe? întrebă el în mod automat. 

Carrol îşi ridică mîinile. 

— Se pare că poţi merge alături de ceilalţi. Jumătate 
din Norton Heath a tropăit pe acolo în noaptea asta, unul 
în plus nu mai are nici o importanţă. 

Avîndu-l pe Price la un pas în spate, Hardy privea în jos 
şi tatona terenul spre marginea şanţului. Cam la două 
picioare mai jos văzu un trup complet gol, întins cu faţa în 
sus pe pămînt. In jurul picioarelor clipoceau cîţiva 
centimetri de apă maronie. Braţele erau întoarse la spate 
şi ochii priveau ţintă în sus, spre raza lanternei. Simţi cum 
Carrol şi Partridge se mişcau în spatele său. În întuneric se 
profila Archie Salmon, care mormăi un salut. Chiar şi 
extravertitul om de ştiinţă părea copleşit, probabil din 
cauza orei. 

— Deci, încă un caz similar, scrişni Alice. 

Două alte raze de lanternă electrică s-au unit deasupra 


trupului şi coborînd se opriră între sîni. Pe piele erau 
stropi de noroi roşiatic dar, lumina fiind acum mai 
puternică, Hardy mai observă ceva. 

— A fost înjunghiată. 

Lewis Carrol îşi clătină capul şi faţa zbircită. 

— Este al patrulea caz, după cîte ne dăm seama fără să 
o mişcăm din loc. Noi am făcut toate pozele. 

Hardy se aplecă peste marginea gropii nu prea adînci. 
Îşi plimbă privirea de-a lungul cadavrului timp de cîteva 
momente. i 

— Vrei să faci cîteva fotografii polaroide, Price? Imi 
trebuie pentru rapoartele mele. 

Păşi în spate şi Price începu să lumineze în noapte cu 
bliţul. 

John Hardy se întoarse spre ofiţerii superiori şi spre 
omul de la Ministerul de Interne. 

— Ştiu la ce vă gindiţi toţi, spuse el înverşunat. După 
cum arată se pare că a fost înjunghiată, ceea ce este puţin 
altfel decît de obicei, dar încercaţi s-o atribuiţi şi pe asta 
lui Lever. 

— Şi primul caz era altfel, aminteşte-ţi, doctore. Şi nici 
măcar nu am putut pomeni un cuvînt despre acest caz în 
instanţă, în faţa magistraţilor. 

Archie Salmon îşi trecu mîna prin părul ca de lină. 

— Şi ce părere ai despre braţele fetei? Par a fi într-o 
poziţie ciudată, întoarse strîns la spate. 

Hardy încuviinţă din cap: 

— Am văzut. S-ar putea să fie legate. Asta ne pune pe 
gînduri, nu-i aşa? Imediat ce Price va termina de făcut 
cîteva fotografii, voi cobori acolo şi o întorc. Ştiţi deja cine 
este? 

Sam Partridge răspunse imediat. 

— Hainele îi erau împrăştiate peste tot pe aici şi mai 
încolo, spre gard. Făcu un semn cu mîna spre întunericul 
de dincolo de drum. Tipul a venit aici cu o maşină mică, 
trebuie să se fi urcat pe grămada de noroi şi le-a aruncat 
cît mai departe posibil. Numele fetei s-a găsit pe o 
bucăţică de stofă, care atîrna de haină. Este o fată din 


oraş. Mi-au spus băieţii de la secţie că era cam deocheată. 

— Are vreo legătură cu Monty Lever? întrebă Archie. 

— Nu ştim, dar, la dracu, dacă există vreuna, o vom 
afla. Acum el se află la secţie şi-l trec sudorile. 

— Pînă ce avocatul ăla afurisit va ajunge acolo, spuse 
repezit Alice. Pariez că Saul Bannerman nu s-a trezit încă 
la ora patru dimineaţa dar, nici o teamă, azi va avea ocazia 
să vadă răsăritul soarelui. 

Price reveni la Hardy călcînd încet, cu grijă, deşi tot 
terenul era un talmeş-balmeş de urme de picioare. 

— Asta-i tot, doctore. Ce urmează acum? 

Hardy şi Archie Salmon au coborit în şanţ, iar Price şi 
poliţiştii, aplecaţi pe margine, luminau cu lanternele. 
Imediat Hardy verifică dacă nu există semne de asfixie. 
Apoi se uită mai de aproape la rănile rezultate din 
înjunghiere, două pe partea internă a fiecărui sîn. 

În jurul găurilor era noroi ud, însă puţin sînge. 

— Sînt făcute cu un cuţit cu un singur tăiş, cu muchie 
lată, spuse el, ridicîndu-şi capul către detectivul de alături. 
Se aseamănă cu un cuţit cu teacă, folosit de vechii 
cercetaşi. Apropie lanterna pînă la cîţiva centimetri de 
piele. În una din plăgi a vîrît cuțitul exact pînă la miner. 

— De unde ştii, întrebă Alice, uitîndu-se curios în jos, de 
pe marginea şanţului. 

— Există un semn la baza plăgii produs de dispozitivul 
protector de la plăsele. Nu este un cuţit tipic de cercetaş, 
trebuie să aibă o piesă care iese în afară, prinsă cam la 
jumătate de centimetru de partea laterală. După ce au 
examinat partea din faţă a cadavrului, Hardy şi ofiţerul de 
la secţia ştiinţifică întoarseră fata, aşezînd-o pe o parte. 

— Da, încheieturile miîinilor sînt legate, raportă Archie, 
care avea unghiul de vedere cel mai bun. Totul e plin de 
noroi, dar se pare că s-a folosit o bucată de fir flexibil, 
electric. 

— Ar fi mai bine să o ridicăm acum, să nu o lăsăm să 
cadă înapoi în noroi. 

Cîteva clipe mai tîrziu, cadavrul palid fu pus într-un sac 
de polietilenă şi în patruzeci de minute ajunseră în mediul 


familiar al morgii de la spital. De data aceasta, Hardy se 
apucă imediat să estimeze temperatura, şi termometrul 
său lung înregistra 31 de grade Celsius. Făcu mintal cîteva 
calcule aritmetice şi apoi aprecie rezultatul luînd în 
considerare împrejurările în care o fată slăbuţă a fost 
găsită cu desăvîrşire goală în apă şi noroi, într-o noapte de 
ianuarie. 

— Cred că este vorba de patru pînă la şapte ore, asta 
înseamnă că a murit între ora 10 seara trecută şi 1 azi 
dimineaţă, hotări el. Deşi aş pune încă o oră înainte şi 
după acest interval. 

Price şi fotograful poliţiei mai făcură cîteva fotografii. 
Archie folosi banda adezivă, aşa cum făcea de obicei, apoi 
Hardy începu să lucreze. Din nou, nu era nici un asistent 
de morgă dar, fără să fie rugat, Price îşi puse un halat, 
cizme şi şorţ. 

— Am făcut aşa ceva de nenumărate ori, doctore, din 
Scoţia pînă în Hong Kong, murmură el. 

Chiar şi în condiţiile de iritare şi tensiune generate de 
acest caz, John Hardy simţi cum îl apreciază şi mai mult pe 
ciudatul fost aviator. Era un tip bizar, dar ceea ce se 
numeşte o „comoară”. 


Detectivul şef Carrol îl trimise pe Partridge să asiste la 
autopsie, timp în care el s-a întors cu maşina la secţia de 
poliţie din Norton Heath. Intr-o cămăruţă unde se luau 
interogatorii, Monty Lever stătea impasibil fumînd o 
havană, aşteptînd răbdător să îi sosească avocatul. Lewis 
Carrol deschise uşa şi intră izbind cu piciorul un scaun, ca 
să-l aşeze de partea cealaltă a măsuţei. 

— De data asta, te-am prins, Monty, se repezi el. Ce-ai 
de spus? 

Faţa rotundă a lui Lever se întoarse cu insolenţă spre 
el, marginea bărbiei conturîndu-i faţa ca un coif purtat în 
Balaklava. 

— Ai să regreţi cînd va ajunge Bannerman aici. Scoli 
din somn oamenii respectabili pe motive inventate. Asta-i 
hărţuială. 


— Taci din gură. Unde ai fost între ora 10 seara trecută 
şi 1 azi dimineaţă? 

— Nu am nimic de spus, aşa că nu vorbi în vînt şi nu mă 
face să-mi pierd timpul. 

— Cunoşti o fată pe nume Molly Freeman? 

— Nu am auzit niciodată de ea. Este vreo prietenă de-a 
voastră? 

— Nu fă pe deşteptul, Lever. Eşti încolţit. 

— N-am observat. 

Se auzi uşa de afară izbindu-se, un zgomot de paşi şi 
apăru Saul Bannerman îmbrăcat puţin cam neglijent, 
neras, avind o înfăţişare cu totul diferită de cea 
caracteristică afabilului avocat. 

— Despre ce este vorba? întrebă el. 

— Îi pun clientului dumitale cîteva întrebări, spuse 
Carrol, fără să se ridice în picioare. 

— Iar eu nu răspund, spuse Lever rînjind. 

Bannerman se uită bănuitor de la unul la altul. 

— Aş dori cîteva minute numai cu clientul meu. 

Carrol privi ţintă către peretele din faţă. 

— Ghinion, spuse el. 

Bannerman se înroşi. 

— Pretind să am o consultaţie cu domnul Lever. 

— Dă-i drumul, nimic nu te opreşte, domnule 
Bannerman. 

— Singur, vreau să spun. 

— Îmi pare rău, nu se poate. Nu mai vreau poveşti 
ticluite în spatele faptelor. 

Bannerman bolborosi plin de indignare: 

— Asta este o remarcă foarte nepotrivită, domnule 
detectiv - şef. 

— Am înregistrat protestul. Acum voi continua 
chestionarea acestui domn Lever. Aveţi dreptul să fiţi de 
faţă, asta-i tot. 

Dar întrevederea s-a soldat doar cu o vorbărie goală, 
aşa cum de altfel se aşteptase Alice. Monty Lever, fie că 
refuza să răspundă, fie că avocatul său sărea primul şi-i 
interzicea răspunsul. După o jumătate de oră de 


interogatoriu fără nici un succes, Saul Bannerman îşi 
începu ofensiva pentru a-l scoate pe Lever de la poliţie, 
cerîndu-i lui Carrol fie să aducă o acuzare, fie să-l lase pe 
suspect să meargă acasă. 

— Aşteptăm cîteva mici informaţii suplimentare. Pînă 
ce ne parvin, rămîne aici. Şi probabil mult timp după asta, 
adăugă el ameninţător. Părăsi camera dar trimise un 
sergent să stea înăuntru şi să înregistreze orice 
conversaţie. Din biroul Departamentului de criminalistică, 
Carrol intră în legătură telefonică cu spitalul şi vorbi cu 
Partridge care era la morgă. 

— Aţi progresat, Sam? Ce face John Hardy? 

Partridge, folosind telefonul din anticamera de lîngă 
sala de autopsie, privi prin uşa deschisă spre locul unde 
mai mulţi oameni stăteau în jurul cadavrului deschis. 

— Arată puţin îngrijorat acum. Nu a spus de ce, dar am 
sentimentul că nu este foarte mulţumit. De data aceasta, 
este evident că fata a fost violată. 

Alice, la celălalt capăt al firului, îşi ridică sprîncenele 
cărunte şi se încruntă. 

— Violată? Dar se ştie că această fată nu opunea 
rezistenţă în astfel de împrejurări... sau cel puţin, nu cînd 
putea avea unele avantaje, nu-i aşa? 

Partridge se scarpină sub braţ cu mîna liberă. 

— Aşa spune Williams, el cunoaşte prostituatele din 
zonă. Dar chiar şi o prostituată poate fi violată, dacă nu-i 
place tipul. Şi cui dracu i-ar plăcea Monty Lever? 

— Şi ce ne poţi spune despre legăturile de la miîini? 

— Au fost strinse, au tăiat pielea. Trei fire, de felul 
celor de la fierul electric. 

Lewis Carrol mormăi în telefon: 

— O.K. Anunţaţi-mă în clipa în care aflaţi ceva. Williams 
cutreieră oraşul căutînd vreo persoană care să o fi văzut 
ultima dată pe fată, deşi ora cinci dimineaţa este foarte 
nepotrivită pentru a începe o cercetare din casă în casă. La 
revedere. 

Partridge închise telefonul şi intră în sala de autopsie. 

Din cadavru se scoseseră intestinele şi acesta arăta 


acum ca o carcasă goală, toate organele fiind disecate pe o 
masă plată de lîngă chiuvetă. Hardy lăsă să curgă apă rece 
peste inimă şi plămîni dintr-un tub de cauciuc ataşat la 
robinet. 

— Suportaţi o surpriză, domnule Partridge? întrebă el. 

Sam simţi un spasm în stomac. „O, Dumnezeule, să nu 
ne joci din nou un renghi, doctore Hardy”, se rugă el în 
gînd. 

Neîncrezător, spuse cu voce tare: 

— Depinde despre ce şoc este vorba. 

John puse jos tubul şi se întoarse vorbind tăios: 

— Nu a fost înjunghiată. 

Sam se uită ţintă la el. 

— Pe dracu, a fost înjunghiată! Scuze doctore, dar a 
fost. Vreau să spun că am văzut cu toţii loviturile de cuţit. 

Hardy ridică o mînă şi continuă: 

— Ar trebui să spun că nu a fost omorită prin 
înjunghiere. Era deja moartă cînd a fost înjunghiată. 

În cameră se făcu linişte, cei şase oameni se uitau ţintă 
la el. 

— Atunci, de ce mama dracului a murit? întrebă 
Partridge, deja închipuindu-şi cum îi comunică vestea lui 
Alice. 

— Nu ştiu. Chiar nu ştiu. 

— Doamne, doctore. Încă o dată? 

Hardy strînse din umeri. 

— Îmi pare rău, dar nu pot să inventez ceva. Dar, 
gîndindu-ne la cele două cazuri anterioare, putem cu 
siguranţă construi un sistem care să includă şi punga de 
plastic. Avem următoarele elemente: încheieturile mîinilor 
legate, fără vreo cauză a morţii la primul caz, asfixia la al 
doilea şi acum încheieturile mîinilor legate şi din nou nu 
ştim cauza morţii. 

— Dar cum explicaţi înjunghierea? 

— Cred că este un mijloc de diversiune. A fost 
înjunghiată după moarte, doar pentru a crea confuzie şi a 
schimba un modus operandi. 

Lui Sam îi trebui un minut pentru a înţelege. 


— Alice va face explozie cînd va auzi, murmură el. Privi 
în sus, încercînd să înţeleagă mecanismul. 

— Cum puteţi spune că a fost înjunghiată după moarte? 

— Cuţitul a pătruns în piept, dar sîngerarea este foarte 
mică. O plagă a deschis aorta, cel mai mare vas de sînge, 
dar abia dacă există o lingură de sînge în cavitatea 
toracică. Dacă era vie, s-ar fi produs un torent de sînge. 

— La cît timp după moarte a fost înjunghiată? 

— Imposibil de spus. Ar putea fi un minut, ar putea fi o 
oră. 

Archie Salmon, care fusese ocupat agitindu-se să facă 
frotiuri din vagin, pacheţele cu păr pubian şi alte treburi 
ale meseriei sale, ridică privirea vesel. 

— De data asta, viol deplin. Poţi să-i spui asta lui Alice, 
va îmblînzi lovitura. 

Sam îşi ridică ochii privind spre cer şi ieşi spre telefon. 


IX 


Price stătea la barul Saracen cu o bere blondă 
germană, pe care o plătise aproape dublu faţă de cît costa 
la restaurantul.” Armele Regelui”. Avea o cravată în culori 
stridente sub gulerul cămăşii imprimate cu flori mici, iar 
costumul cumpărat la Singapore cu cîţiva ani în urmă era 
puţin prea albastru pentru a fi de bun gust. Aceasta era a 
doua noapte de cînd părăsise restaurantele locale pentru 
plăcerile îndoielnice ale clubului de noapte din Norton 
Heath. Cu cîteva săptămîni în urmă cumpărase un Ford 
Escort cam uzat, cu care venise din Warwick pentru a da 
tircoale în localul de distracţii al lui Monty Lever. 
Singurele atracţii de aici păreau a fi decorul roşu, muzica 
ce-ţi spărgea urechile şi femeile care se ofereau în cele 
două camere de la parter. Se întreba ce se petrece la etaj, 
deşi pînă în acel moment nu văzuse nici o fată furişindu-se 
sus. Cîţiva bărbaţi dispăruseră sus şi bănuia că pe undeva 
pe acolo era un Casino ilegal, dar asta nu-l interesa. Ceea 
ce-l atrăgea erau femeile, în special profesionistele. 


Una din ele stătea acum lîngă el, era o brunetă cam 
obraznică, care îl făcuse să-i cumpere un rom cu pepsi, ca 
o primă încercare de apropiere. Trecuseră de prima parte 
a conversaţiei introductive, prezentindu-se unul altuia. 
Price ştia că fata doreşte să treacă repede la o propunere 
mai precisă. Era aproape miezul nopţii; dacă ar conveni 
acum, s-ar putea întoarce din nou pentru alt client înainte 
ca localul să se închidă la primele ore ale dimineţii. Dar 
Price nu era tot atît de nerăbdător. Venise după informaţii 
şi începuse să îndrepte discuţia în această direcţie. 

— Cred că întilneşti tipi nostimi aici, începu el. 

Ea îl privi bănuitoare. 

— Ce înţelegi prin nostimi? 

— Ei, bine, cei care pretind ceva puţin mai deosebit. 
Ştii tu. Se uită la ea cu o privire pofticioasă, clipind în 
acelaşi timp. 

Bruneta se uită cu răceală la el. 

— Nu ştiu ce vrei să spui. 

Barmanul veni şi privi critic la paharul lui Price, acum 
gol. 

Fata dădu pe git repede propria-i băutură şi izbi 
paharul înapoi pe bar. 

Price pricepu. 

— Încă unul la fel? 

Schimbase cîteva cuvinte cu barmanul cu o seară 
înainte iar atletul care împărțea băuturile, îl privi la 
sfîrşitul serii încruntat întrebîndu-l direct dacă nu este 
vreun copoi afurisit. În cele cîteva săptămîni care au trecut 
de la ultima crimă, poliţiştii intraseră şi ieşiseră din 
Saracen ca nebunii, după spusele barmanului. Au fost 
necesare cîteva pahare de băutură şi o conversaţie dură 
din partea lui Price pentru a-l convinge pe tip că nu este 
poliţist. Bănuielile barmanului părea că reveniseră în 
această seară şi Price înţelese că trebuie să fie cu băgare 
de seamă. Zîmbi în sinea lui imaginîndu-şi faţa lui John 
Hardy dacă ar afla că tehnicianul său dă tîrcoale pe aici, 
lucrînd pentru el. Bătrînul ar face un atac de cord, gîndi 
Price. Este atît de corect, încît ideea unei trebuşoare 


necinstite l-ar înfuria peste măsură. Price se concentră din 
nou în prezent şi-şi reluă flecăreala cu fata. Dialogau 
anevoie, cu pauze, pînă cînd fata începu să se uite la ceas 
şi să arunce priviri pline de speranţă prin cameră. Dar 
erau puţini clienţi şi nici un bărbat neangajat. Se hotări că 
o jumătate de bărbat în mînă face cît doi pe care nu-i avea 
şi se întoarse din nou spre Price. 

— Monty Lever este proprietarul acestui local, nu-i aşa? 

Întrebă Price încercînd să dirijeze conversaţia încotro 
dorea el. 

— Aşa se spune. La ce oră trebuie să pleci? 

— O, nu mă grăbesc. Îmi place aici. 

— Am un mic apartament, nu departe de aici. Ştii ce 
vreau să spun? 

Price ştia, dar nu putea să-şi petreacă jumătate din 
fiecare noapte în patul unei fete. Costa prea mult. Mersese 
cu una noaptea trecută, o amatoare entuziastă, şi 
consideră că, deşi nu a fost prea dezamăgit de experienţa 
avută, asta nu-l făcuse să afle prea multe lucruri despre 
obiceiurile şi faptele lui Lever. j 

— Sînt cu maşina. Este aici, aproape, pe stradă. Incercă 
o detonare şi obținu unele rezultate. 

— Nu, mulţumesc. Au fost prea multe buclucuri cu 
maşinile aici, în ultima vreme. La mine acasă, sau nu merg 
nicăieri, spuse ea repezit. 

— Cum adică buclucuri cu maşinile? Cine a avut 
necazuri? 

— Lasă asta. Şi renunță la ideea cu maşina. 

Price încercă să o uluiască. 

— Nu înțeleg. Doar nu vrei să spui că ţi-e teamă de tipi 
în maşină? Ţi-e frică de crime în maşină? 

— Am spus că nu vreau să mai discutăm despre asta. Se 
uită fix dincolo de el, peste bar, iar cînd Price îşi întoarse 
capul, îl văzu pe barman stînd de vorbă cu Durrant, 
directorul clubului. Îi priveau şi nu arătau prea veseli. 
Dintr-o dată, fata îşi luă poşeta, sărind jos de pe scaunul de 
la bar. 

— Trebuie să plec. La revedere. 


Se îndepărtă repede, înainte ca Price să-i poată spune 
ceva. O urmări cu privirea cum merge şerpuind în fusta 
strimtă, pînă ce dispăru dincolo de barul în formă de 
peninsulă. După cît se părea, seara urma să fie din nou un 
eşec. Mai era o fată ce stătea singură lîngă perete, dar se 
hotări să mai aştepte puţin, înainte de a mai întreprinde 
ceva. Acelaşi lucru se întimplase cu trei nopţi în urmă, cînd 
se dusese la alt club al lui Lever, din Solihull, mai aproape 
de Birmingham. 

Făcu cîteva încercări de a vorbi cu personalul şi cu 
fetele angajate dar, după cît se părea, toţi cei întrebaţi 
muţeau brusc. Se uită din nou la ceas. Trecuseră două zeci 
de minute, după miezul nopţii. Se aplecă peste halba cu 
bere Tuborg şi se hotări să plece după ce o va termina. 

Intenţia sa grozavă, de a-l ajuta pe bătrîn, se dovedise 
la fel de folositoare ca şi un balon de zbor umplut cu 
plumb. Price recitise rezultatul surprinzătoarei autopsii 
făcută cu trei săptămîni în urmă. 

Fata fusese violată, cu contuzii şi rupturi genitale, deşi 
nu era o novice în viaţa sexuală, ca să nu spunem mai 
mult. La autopsie s-a confirmat faptul că plăgile s-au 
produs prin înjunghiere, iar motivul morţii a putut fi dedus 
numai cunoscînd cele două cazuri anterioare, dacă se 
acceptă punctul de vedere că o pungă de plastic poate 
provoca asfixie. 

Acesta nu a fost punctul de vedere general, aşa cum, de 
fapt, s-a confirmat prin eliberarea lui Monty Lever. Incă o 
dată, Saul Bannerman îl scoase la lumină pe bătrînul 
profesor pentru a face a doua autopsie. De data aceasta, 
John Hardy nu s-a mai oferit să-i prezinte rezultatele 
primei autopsii şi s-a ţinut la distanţă, pentru a nu mai 
risca să fie umilit. Nici Hardy, nici altcineva nu au aflat ce 
concluzii a mai imaginat patologul din Colonii. Apărarea a 
avut privilegiul să-şi păstreze toate dovezile în secret, cu 
excepţia celor legate de alibi, exact pînă în momentul în 
care a intrat în boxa martorilor, în timp ce acuzarea a 
trebuit să pună la dispoziţie totul, mai înainte de acest 
moment. Pînă în prezent, nimeni nu fusese acuzat de 


moartea lui Molly Freeman şi presa, atît cea locală cît şi 
cea naţională, făcuse tărăboi. Titluri îndrăzneţe, cum ar fi 
„Triplul asasinat rămîne nerezolvat” şi „Nu se bănuieşte 
cauza morţii, spune doctorul” apăreau în ziare însoţite de 
surprinderea caustică a editorialelor în faţa rezultatelor la 
care ajunseseră poliţia şi serviciile de medicină legală. 

Hardy se retrăsese într-o carapace de tăcere, dar pe 
Price îl afecta rău de tot publicitatea. Nu poveştile ziarelor 
îl impresionau, ci privirile rănite ale prietenilor săi de la 
Poliţie şi blamul aruncat asupra medicinei legale. In cadrul 
anchetei, Hardy a trebuit să spună din nou că nu este sigur 
în ceea ce priveşte cauza morţii. Cum poliţia desfăşura o 
investigaţie care putea foarte bine avea ca rezultat un 
proces de crimă, Hardy nu a folosit ideea asemănării cu 
crimele anterioare. 

Aceasta nu era de atribuţia procurorului, în special în 
faza de deschidere a anchetei în absenţa juraţilor. Aşa că 
bietul John Hardy se afla între două alternative, neputînd 
să dea o decizie fermă şi nefiind în stare să-şi apere poziţia 
prin lămurirea completă a împrejurărilor. Se refugiase 
într-o tăcere rezervată, văzindu-şi în linişte de treburile 
sale şi pregătindu-se să se îndepărteze de Warwick şi de 
toate amintirile nefericite din ultimele luni. Totuşi, această 
situaţie nu-i prea plăcea lui Price. În felul său taciturn, 
ţinea foarte mult la Hardy. Simţea că îi datorează enorm 
pentru postul pe care i-l dăduse după ce plecase de la 
Forţele Aeriene. În concepţia lui Price, datoriile trebuiau 
plătite prompt şi începu să o facă, cu spontaneitatea sa 
tipică. Problema: Poliţia avea dovezi insuficiente pentru a-l 
acuza pe Lever, care era răufăcătorul evident. Răspunsul: 
să le găsim nişte dovezi! Deoarece nu au ajuns la nici un 
rezultat prin mijloacele legale, atunci să le folosim pe cele 
ilegale. O serie de peripeții prin care trecuse la Forţele 
Aeriene, îi dăduse atît abilitatea psihologică, cît şi unele 
cunoştinţe tehnice necesare pentru a întreprinde o astfel 
de treabă; era deci gata să încerce. Cu ajutorul 
elementelor pe care Hardy le aflase de la detectivi, precum 
şi din unele discuţii pe care le-a purtat la restaurant cu un 


sergent de la poliţia locală, pe care îl cunoscuse cu ani în 
urmă la RAF, ştia că investigația nu reuşise să găsească 
vreo legătură între ultima victimă, Molly Freeman, şi 
proprietarul bărbos de la clubul Saracen. Încă o dată Lever 
avea un alibi asigurat de acolitul său pentru întreaga 
perioadă în care fata ar fi putut muri, şi nu exista nici o 
dovadă fizică care să-l aducă pe el sau pe vreuna din 
maşinile sale la locul crimei. Aceeaşi grupă se găsise în 
sperma recoltată de la ultima fată ca şi la cele omorite 
anterior, grupă care se potrivea cu a lui Monty Lever, dar 
numai această dovadă era insuficientă. Era nevoie de o 
legătură directă între Lever şi fată şi în acest fel se 
explicau incursiunile lui Price la miezul nopţii prin 
cluburile lui Lever. Pînă acum nu obținuse absolut nimic. 
Imediat ce începea să exploreze subiectul cu vreuna din 
gazde sau cu fetele de la bar, toată lumea amuţea. Price 
intuise în mod corect că erau fie avertizaţi, fie prea speriaţi 
pentru a deschide gura. Prinsese un fir la o fată pe care o 
condusese acasă cu o noapte în urmă şi căreia îi scăpase 
că Lever, cu toate că plătea cu mărinimie, „era prea 
pervers sexual pentru ea”. Se pare că-şi dăduse seama că 
vorbise deja prea mult şi nimic nu a mai putut-o convinge 
să mai spună ceva. Ajungînd în această etapă se hotărî să 
renunţe şi să se ducă acasă imediat ce va ajunge la fundul 
paharului cu bere. Băuse puţin mai mult decît plănuise. In 
mod normal, două halbe pe seară îi erau suficiente. Putea 
să bea mai mult, cu mult mai mult, dar învățase la popota 
sergenţilor că beţivii erau doar nişte neghiobi. Mîndria nu-i 
permitea să-şi piardă controlul şi trebuia să conducă 
maşina din Norton Heath înapoi spre casă; mai ştia că nu 
este bine să bea peste limita admisă la aparatul de suflat. 
Se va plimba puţin pe jos, hotări el, în timp ce cobora de 
pe scaun şi se îndrepta cu paşi foarte atenţi spre ieşire. In 
mod sigur, nu era beat dar avea acea toropeală de 
semnalizare în dreptul frunţii, care prin ea însăşi indica o 
picătură în plus de alcool în corp. Aerul rece de afară la 
înviorat imediat şi porni vioi pe trotuar, în direcţia opusă 
faţă de locul unde îşi lăsase maşina. 


— Voi merge spre maşină înconjurind cvartalul de 
locuinţe. Să mă limpezesc, murmură pentru sine. Plutea o 
ceaţă uşoară iar aerul era rece şi umed, aşa că-şi viri 
mîinile în buzunarele scurtei de piele. A făcut astfel o 
greşeală. Merse 200 de metri pe strada principală, trecu 
pe lingă prăvăliile întunecate şi magazinele universale slab 
iluminate. Apoi coti pe un drum lateral, îngust, pentru a 
ajunge la strada care mergea în paralel cu bulevardul, 
intenţionînd să se îndrepte spre maşină. Probabil că exista 
un pasaj de trecere între cele două străzi principale, care 
ducea spre uşa din spatele clubului Saracen, deoarece auzi 
dintr-o dată un zgomot de paşi atunci cînd traversă spaţiul 
întunecat. Se întoarse, dar, înainte de a-şi putea elibera 
mîinile, braţele i-au fost legate şi o ploaie de lovituri i se 
abătu peste faţă, piept şi în stomac. Nu se auzea nici o 
voce, ceea ce făcea totul mai înfricoşător. În tinereţe Price 
fusese implicat în multe încăierări, dar anii respectabili cît 
fusese sergent tehnician îl scoseseră puţin din mînă. 
Primele lovituri îi blocară în mod efectiv vederea, deoarece 
sîngele începuse să-i curgă în ochi. Tăindu-i-se respiraţia 
în urma unui pumn în stomac, se îndoi, iar mîinile care îl 
ţineau s-au relaxat dintr-o dată, lăsîndu-l să cadă grămadă 
la pămînt. 

Dar, înainte de a ajunge la sol, lovituri de picioare se 
abătură asupra braţelor şi corpului său. Din fericire, 
picioarele care îl loveau purtau pantofi relativ uşori. 
Aceleaşi lovituri cu ghete grele l-ar fi putut foarte bine 
omori. Era deja aproape fără simtire, în parte de durere şi 
în parte datorită surprizei înspăimîntătoare, dar mai era 
destul de conştient pentru a auzi singurele cuvinte rostite 
în timpul atacului. 

— Să nu te mai apropii de cluburi, ticălosule, că altfel 
te omorim. 

Apoi totul fu acoperit de tăcere. Loviturile încetară dar 
rămăsese durerea. Întregul episod nu a durat mai mult de 
treizeci de secunde, deşi lui i s-au părut că a fost de 
treizeci de minute. Giîfiind, Price se sprijini în miini şi 
genunchi şi vomă imediat, datorită durerii din stomac. Se 


ridică în poziţie şezindă şi se chirci cîteva minute, 
strîingiîndu-se peste abdomenul care-l durea. Apoi, fără 
vlagă, dibui în buzunar o batistă şi începu să-şi şteargă 
sîngele de pe faţă, ca să poată vedea. Rămase un timp pe 
loc, singur, în străduţa întunecată. Fiindu-i teamă că o 
patrulă de la poliţie l-ar putea găsi şi ar considera că este 
beat, se ridică tremurînd în picioare şi se întoarse, spre 
strada principală, clătinîndu-se. La o oarecare distanţă pe 
stradă, găsi o uşă de magazin pe care lumina de la un bec 
din stradă o transformase în oglindă. Se privi şi gemu. Ar 
trebui să se oprească undeva şi să încerce să se curețe un 
pic, pentru cazul în care bătrînul l-ar vedea cînd va intra în 
casă, deşi Hardy trebuia să fie deja în pat. Slavă Domnului 
că nu l-au lovit prea tare peste gură. Price era foarte 
mîndru de dinţii lui. Se îndreptă cu greu spre maşină, 
simțindu-se tot mai slăbit la fiecare pas. In timp ce trecea 
pe lîngă uşa deschisă de la Saracen, aruncă nişte înjurături 
milităreşti ameninţîind că se va răzbuna. 


Două zile mai tîrziu, John Hardy participa la o şedinţă 
în sediul central al poliţiei districtuale. În biroul lui Lewis 
Carrol se ţinea o conferinţă la nivel mai înalt, la care era 
prezent poliţistul-şef (de la serviciul criminalistic), de 
asemenea, Alice, Partridge, directorul Laboratorului 
Ştiinţific de Medicină Legală al Ministerului de Interne, 
Hardy, Archie Salmon şi oaspetele principal, un avocat din 
partea directorului Urmăririi Publice din Londra. Era un 
lucru neobişnuit ca o persoană de la Directoratul Urmăririi 
Publice să ia parte la o astfel de conferinţă înainte de a se 
opera o arestare, dar împrejurările neobişnuite au făcut 
acest lucru necesar. Aveau acum trei crime nerezolvate, un 
suspect eliberat şi nu în cele din urmă, nemulţumirea 
publicului, alimentată cu grijă de presă. Protestele ziarelor 
se insinuară în birourile, de obicei imune, ale directorului 
Urmăririi Judiciare, care trebuia să ia o decizie asupra 
unei posibile acţiuni. 

— Sînt de acord că aceasta este chestiunea cea mai 
arzătoare pe care o avem în prezent, spuse domnul 


Lawson, avocatul din Londra. Directorul doreşte să 
apreciem cîte dovezi avem şi cum ar fi posibil, dacă va fi 
necesar, să le punem laolaltă pentru a face un singur caz 
din cele trei crime. 

Lewis Carrol îşi mişca capul încet, dintr-o parte în alta. 

— Pentru moment nu este bine să procedăm astfel, 
domnule Lawson. Nu e bine deloc. Şi ce afurisită treabă 
avem la ultimul caz, cu Molly Freeman! Numai sperma, din 
grupa B, este la fel ca şi la celelalte două fete. 

Archie Salmon remarcă: 

— Nici un pic de sînge în vehiculele lui Lever. Nici păr, 
nici altceva şi de fiecare dată ploua sau se făcea o 
harababură atît de mare, încît nu s-a putut găsi nici o urmă 
de roţi. 

Lawson, un funcţionar civil, cu ochelari cu ramă de 
baga, cu păr de culoare deschisă, pieptănat lins peste cap, 
se întoarse spre Hardy: 

— Doctore, se pare că aţi avut mare bătaie de cap cu 
toate cazurile acestea. Aveţi toată simpatia mea. Nu-ţi prea 
cîştigi prestigiul admiţind că nu ştii cauza morţii?! 

Hardy îi zîmbi crispat. 

— Vă mulţumesc, oricum. Din punct de vedere al 
medicului legist a fost un coşmar, cu cîteva întreruperi. De 
două ori am scris „fără o cauză a morţii”, iar o dată am 
avut o înjunghiere care nu a pricinuit moartea. Groaznic! 

Lawson încuviinţă din cap. 

— Dar nu puteţi să le aranjaţi pe toate într-o singură 
schemă? 

— Adică, să completăm lipsurile dintr-un caz cu 
informaţiile din altul? 

— Mai mult sau mai puţin. 

— Cu siguranţă, punga de plastic care a provocat 
moartea lui Penny Vincent ar putea explica celelalte două 
decese. Deşi, mi-e teamă că aspectele legale ale 
transferării unei fapte în teorie sînt de domeniul 
dumneavoastră. Dar, medical vorbind, aş merge în boxa 
martorilor destul de sigur pentru a afirma că decesul fără 
semne de asfixie ar fi putut surveni la Joyce şi la Molly 


datorită unei pungi de plastic pusă pe faţă. 

Şeful laboratorului Ministerului de Interne interveni: 

— Există la toate cazurile un punct comun: legarea 
miîinilor. Ceea ce cu siguranţă este foarte important, 
indicînd că toate trei decesele au fost opera aceluiaşi 
bărbat. Şi cum a folosit o pungă de plastic într-un caz, ar fi 
putut la fel de bine să o folosească şi în altul. 

— Cu siguranţă... la Departament am acceptat cu 
entuziasm această interpretare, spuse Lawson. Dar totul 
seamănă puţin cu un castel din cărţi de joc şi deşi stă în 
picioare, are nevoie numai de o boare de vînt ca să se 
dărîme. 

Işi flutură braţele prin aer, asemenea unui arhiepiscop. 

— Ne trebuie nişte fapte mai recente pentru a asambla 
elementele într-un tot. 

Urmă o tăcere semnificativă. 

— Nu mai avem fapte, spuse Alice repezit. 

Lawson se uită critic la John Hardy. 

— Nu mai există chiar nimic, doctore? Ceva legat de 
ora morţii, care ne-ar elibera de aceste alibiuri evident 
contrafăcute? 

Hardy clătină din cap şi spuse: 

— Din păcate nu indică nimic. Aş putea forţa intervalul 
cu o oră sau două la Penny ori Molly, poate, dar nu cred că 
asta ar ajuta la ceva. Fără îndoială că apărarea şi-ar aminti 
că există cineva care să garanteze pentru Lever şi pentru 
această perioadă de timp. 

— Ai dreptate, la dracu, mormăi Sam Partridge. Şi-ar 
extinde alibiurile pentru a corespunde situaţiei. 

— Nu putem găsi nimic din punct ce vedere 
medico-legal? întrebă Lawson. 

Archie ridică din umeri, neputincios. 

— Nici măcar un fir de păr. Am periat părul pubian la 
toate victimele încercînd să găsim vreun fir de păr străin, 
diferit, care să se potrivească cu acela al lui Lever, dar 
nimic. Nici un pic de piele sub unghiile vreunei fete, care 
să indice că una din ele l-ar fi zgîriat pe faţă. 

— Miîinile legate la spate justifică acest lucru, spuse 


Alice. 

Urmă o altă tăcere. 

— Şi cuțitul nu ne serveşte la nimic? întrebă Lawson. 

Cuţitul a fost găsit două zile mai tîrziu, la cercetarea 
amănunţită făcută de poliţie prin arbuştii din spatele 
locului unde fusese găsită ultima fată, Molly Freeman. 
Fusese în mod evident aruncat din marginea drumului 
lateral şi din cauza minerului greu, a ajuns la distanţă 
mare. 

— A fost exact aşa cum a spus doctorul Hardy, 
recunoscu Lewis Carrol. Un cuţit Bowie cu un singur tăiş şi 
cu apărătoare la miner. S-a găsit sîngele fetei pe mîner, 
dar nici o amprentă. Absolut nimic care să-l implice pe 
Lever. Am trimis fotografii ale cuţitului în toată regiunea 
Midlands; au circulat timp de o săptămînă, dar nimeni nu 
l-a recunoscut în vreun context legat de suspectul nostru. 

— Şi credeţi, doctore, că înjunghierea s-a făcut după 
moarte? 

— Nu cred, domnule Lawson. Sînt sigur. Cred că a 
încercat să ne pună în încurcătură cînd se va găsi 
cadavrul, să pară a fi o crimă fără nici o legătură cu cele 
anterioare. 

— Ar mai fi o speranţă, dacă toate fetele ar fi fost cu 
încheieturile miîinilor legate, murmură Alice. 

Avocatul părea că aşteaptă de la Hardy toate 
informaţiile. 

— Este vorba de legarea miinilor la încheieturi. Cum 
interpretaţi asta, doctore? Fără îndoială că aţi mai văzut 
acest lucru. 

Hardy medită un moment. 

— Cred că ar fi două raţiuni. Mai întîi, ca mijloc de 
imobilizare a fetei, pentru a facilita actul sexual silit; în al 
doilea rînd, ca o formă evidentă de perversiune. Nu e 
nevoie să vă spun că exercitarea forţei, legarea, cătuşele şi 
fringhiile sînt elemente semnificative ale practicilor 
sexuale sadomasochiste. 

— Sînt cunoscute în mod obişnuit sub numele de 
„Kinky”, doctore. Cred că avem în faţă un caz de 


perversiune sexuală. Să o spunem pe faţă, nici una din 
aceste fete nu a fost vreo „virgină inocentă”. Ele erau fie 
amatoare entuziaste, fie prostituate angajate. Ultima a fost 
cu siguranţă prostituată; avea o condamnare pentru 
acostare pe stradă, acum doi ani, în Birmingham. 

— Credeţi că ele au opus rezistenţă? sugeră Lawson. 

— Ei bine, puteau fi dispuse să se distreze pe bancheta 
din spate a maşinii, deşi eu nu ştiu cum vreuna din ele l-ar 
putea accepta pe Monty Lever. Faptul că mă mir cum o 
fată ar dori să meargă cu el este singurul lucru în favoarea 
lui. 

— Obişnuia să plătească foarte bine şi aceasta ar fi o 
explicaţie, spuse Sam. Am vorbit cu cîteva fete care-i 
frecventau cluburile şi care spun că s-au întîlnit cu el mai 
demult şi că era un mare cheltuitor. 

— Vă daţi seama că ele nu s-au tocmit pentru vreo 
treabă perversă dar, cînd au protestat, el le-a pus o pungă 
peste cap şi apoi le-a legat. Archie dădea glas modului în 
care se depanau gîndurile tuturor. 

John Hardy încuviinţă din cap. 

— Pare destul de plauzibil, dar asta nu ne oferă acele 
fapte suplimentare necesare pentru a-l aduce în proces. 

— Încă o mică dovadă, mormăi Alice. Un singur fapt 
bun, asta-i tot ce ne trebuie. 


Price era hotărit să găsească acel fapt, chiar dacă 
pentru a-l obţine ar trebui să spargă capul tuturor 
oamenilor lui Lever. La cinci zile după ce suferise atacul 
de pe stradă, se pregăti să facă o spargere. 

O parte din timpul pentru care era plătit de Hardy să 
lucreze în laborator îl folosea adunînd uneltele necesare 
efracţiei. A scos instrumentele chirurgicale dintr-un sul de 
pînză pe care doctorul îl folosea înainte de a avea eleganta 
lui geantă neagră, apoi îşi umplu buzunarele cu tot felul de 
dispozitive: cleşti lungi, bucățele de sîrmă tare, o foaie de 
celuloid, un carnet de cecuri; un burghiu mic de mînă şi 
cîteva şurubelniţe şi dălţi puternice au fost învelite cu grijă 
în pînză, astfel încît să nu zornăie. Aranjă aceste lucruri în 


portbagajul vechii sale maşini Escort şi aşteptă sosirea 
serii. Pe faţă, Price mai avea încă nişte zgirieturi iar un 
ochi îi era vînăt deşi tumefierea îi trecuse deja. 

Seara intră în casă neobservat şi aranjă totul cît putu 
de bine. 

Dimineaţa îi explică lui Hardy că se bătuse şi-i depănă o 
poveste despre o încăierare dintr-un local public unde 
intervenise să ajute proprietarul împotriva mai multor 
beţivi. Hardy păru că-i dă crezare şi întreaga afacere fu 
uitată. Price îşi dădu seama că mintea lui Hardy nu era 
preocupată prea mult de starea feţei asistentului său. Ştia 
că medicul legist e afectat de meschinăriile din presă în 
legătură cu crimele din ultimul timp. Află din cartea de 
telefon că Lever locuia într-un apartament din Knowle, un 
orăşel între Norton Heath şi Birmingham. Plecă cu maşina 
într-acolo, pe la ora zece, considerînd că-i foarte probabil 
ca Lever să fie plecat la unul din cluburile sale. 

Parcînd maşina la oarecare distanţă de locuinţă, îşi 
împinse sulul cu instrumente adînc în buzunarul hainei 
vechi de ploaie şi se apropie pe jos, să „inspecteze” locul. 
Apartamentul era foarte bine plasat pentru a se putea 
pătrunde ilegal în el, căci se afla în unul din cele cîteva 
blocuri luxoase construite într-o zonă ca o grădină, chiar 
lîngă strada principală. Uşile erau ferite de lumina din 
stradă de o mulţime de copaci. Fiecare bloc avea trei etaje 
şi şase sau opt apartamente. Drumul de acces traversa un 
parc şi trecea pe la capătul blocului, pe lingă nişte garaje 
care deserveau apartamentele. Price se temea să nu existe 
vreo uşă exterioară comună care să fie încuiată dar, 
îndreptîndu-se spre clădire, văzu că fiecare apartament 
avea uşă de intrare proprie. De fapt, locuinţele erau mai 
degrabă nişte vilişoare decît apartamente. 

După alcătuirea clădirii îşi dădu seama că numărul 20 
se afla la primul etaj. Nu se vedea nici o lumină aprinsă, 
numai dacă nu cumva perdelele erau foarte groase. Pentru 
mai multă siguranţă, Price apăsă pe butonul soneriei şi 
aşteptă. Auzi sunetul îndepărtat al soneriei, dar nu apăru 
nimeni. Folosi timpul pentru a studia încuietoarea. Era o 


broască obişnuită, cilindrică şi uşa putea fi împinsă 
înăuntru uşor, rămînînd un spaţiu de cîţiva milimetri între 
margine şi ramă. Scoase fără zgomot coperta de la 
carnetul de cecuri, pe care o tăiase în lung cu foarfecele, 
înlăturînd ornamentele în relief care l-ar fi putut deranja în 
timpul lucrului. Aruncă o privire rapidă peste umăr, pentru 
a se asigura că nu-i nimeni în preajmă, apoi ridică forţat 
uşa cu umărul. În acelaşi timp, strecură bucata îngustă de 
plastic în crăpătura de la nivelul broaştei. Exersase 
aceasta de mai multe ori şi în cîteva secunde împinse în 
spate limba broaştei şi păşi în hol. Inchise repede uşa şi 
urcă în linişte scările acoperite cu un covor gros. La etaj se 
afla o uşă neîncuiată din sticlă, care se deschidea într-un 
hol cu mai multe uşi închise. La lumina lanternei văzu un 
decor luxos, chiar opulent. Probabil că lui Lever îi plăceau 
foarte mult roşul şi purpuriul. Interiorul se asemăna cu cel 
din clubul Saracen. 

— Parcă e un afurisit de magazin turcesc, care te lasă 
cu gura căscată, murmură el în timp ce încerca prima uşă. 
În cîteva minute făcuse un tur rapid prin apartamentul gol. 
Trecu prin bucătărie, baie şi camera de zi pînă ce, în cele 
din urmă, se hotări să cerceteze cele trei dormitoare şi o 
cameră care părea a fi un birou. Două din dormitoare erau 
mobilate somptuos dar păreau nefolosite, deoarece erau 
foarte puţine lucruri în sertare şi prin dulapuri. Al treilea şi 
cel mai mare era fără îndoială camera lui Monty, aici 
găsindu-se lucruri de noapte şi desu-uri feminine. Camera 
era aranjată foarte sexy, cu un pat enorm de mărime 
triplă, avînd o oglindă mare fixată pe baldachin. Mai multe 
oglinzi mari aurite împodobeau camera, iar pe pereţii 
tapetaţi cu catifea atirnau poze mari, erotice. Cu auzul 
încordat, Price se puse pe lucru la sertare şi dulapuri. Ştia 
că poliţia cercetase acest apartament la data arestării lui 
Monty, după a doua crimă care avusese loc cu cîtva timp în 
urmă. Spera că de atunci să mai fi apărut vreun lucru care 
să ajute acuzarea. Multe din sertare nu aveau nimic 
altceva decît haine, cămăşi şi lenjerie scumpă, dar în 
fundul unui scrin de lingă pat găsi o mulţime de reviste. O 


parte din ele se adresau adolescenților, dar mai dedesubt 
se aflau reviste porno, majoritatea aduse din Europa. Price 
le răsfoi repede şi observă că tema predominantă era 
dominarea sexuală prin forţă, cu participanţi mascaţi. 

— Sadomasochist mizerabil! murmură el şi luă una din 
publicaţiile cele mai deocheate ca mostră, rulind-o şi 
băgînd-o în buzunarul hainei. Se afla în apartament de 
douăzeci de minute deja. După cît se părea, nu mai exista 
nimic altceva în acest dormitor şi cercetă foarte repede 
toate celelalte camere, cu excepţia băii şi a bucătăriei, 
uitîndu-se în dulapuri şi aruncînd o privire la cărţile din 
bibliotecă. În birou se afla un seif, dar nu avea 
îndeminarea necesară pentru a-l deschide. Spera să 
conţină bani. Exista un dulap pentru dosare, în care se 
aflau probabil documentele afacerilor. Poate că un 
inspector de la fisc l-ar fi găsit interesant dar, pentru 
căutările lui Price nu prezenta nici un interes. Îi trebui 
cam o oră să cerceteze apartamentul şi cînd termină 
rezultatul muncii sale era numai o revistă mizerabilă. 
Totuşi, ceva la scrinul de lingă pat îi atrase atenţia. Reveni 
la el şi scoase din nou revistele, răsfoindu-le pe toate 
pentru a se asigura că nu era nimic ascuns între pagini. 
Ajunse la ultima fără a găsi ceva, în afară de un bilet de 
autobuz care căzuse din ea. Dezamăgit, se ghemui pe 
duşumea, întrebîndu-se dacă mai este ceva de făcut. În 
timp ce privea scrinul gol, zări ceva lingă franjurii de 
mătase ai covorului de lîngă pat. În interiorul şifonierului, 
tăblia de jos era acoperită cu folii din plastic, dar observă 
că nu ajungea chiar pînă la margine. Se afla un pătrat în 
mijloc, cu un diametru de zece centimetri. Price apucă de 
margine. Tăblia de jos a scrinului se ridică cu uşurinţă şi 
dezvălui un spaţiu de treizeci de centimetri adîncime, 
aşezat pe scîndurile duşumelei dormitorului. În această 
cavitate era o învălmăşeală de cărţi, hirtii şi fotografii. 
Inima îi tresări dindu-şi seama că dăduse peste un loc 
secret, ce putea conţine „aur”. Înşfacă grămada de hîrtii în 
neorînduială şi o trînti pe covor, cercetînd-o repede pentru 
a vedea dacă nu conţine ceva interesant. Se găseau cîteva 


cărţi ilustrate, de o obscenitate care îl ului pînă şi pe Price. 
Majoritatea erau sadomasochiste. Se mai aflau şi cîteva 
fotografii „comerciale”. Dar, mult mai interesant, exista un 
număr de fotografii polaroid, unele în culori, altele în 
alb-negru. Price observase un aparat de fotografiat de 
acest tip într-un sertar de birou. Aproape toate erau de o 
calitate tehnică proastă, făcute în mod evident de un 
amator care trebuie să fi fost foarte excitat: îi tremurase 
mîna. Dar lipsa de claritate era compensată de conţinut. 
Se vedeau mai multe fete, majoritatea fotografiate în 
dormitorul în care se afla Price în acel moment. Cîteva 
erau făcute în aer liber iar altele într-o maşină. Toate 
pozele prezentau fete dezbrăcîndu-se pină erau goale 
complet şi toate înfăţişau o varietate de poziţii 
sadomasochiste, majoritatea fetelor fiind legate cu sfori şi 
corzi. În trei poze, în aparenţă făcute cu un dispozitiv de 
încetinire ataşat la aparat, se vedea un bărbat. In două din 
ele nu se putea recunoaşte nici o persoană anume, ci 
numai un corp gol de bărbat iar în a treia se vedea silueta 
de neconfundat a lui Monty Lever ca fiind unul din cei doi 
protagonişti. Totuşi, ceea ce reţinu atenţia lui Price, nu era 
erotismul grosolan al fotografiilor, ci faptul că fata din a 
doua poză era Molly Freeman. De fapt nu se afla în aceeaşi 
poză cu Lever, dar pe faţa lui Price apăru un rînjet 
triumfător cînd îşi dădu seama de semnificaţia 
descoperirii. Cercetă cu grijă celelalte fotografii încercînd 
să recunoască pe vreuna din cele două fete moarte. Văzuse 
copiile fotografiilor făcute de poliţie, pe care Hardy le avea 
la laborator, dar nu a putut identifica nici una din ele în 
fotografiile polaroide. Cu o ureche ciulită la zgomotele de 
afară, se aşeză pe vine lîngă dulap gîndindu-se repede la 
potenţiala întrebuințare a acestei descoperiri pentru a-l 
prinde în cursă pe Monty Lever. Acesta negase categoric 
că ar fi cunoscut-o vreodată pe Molly Freeman, aşa că 
fotografiile, dacă ar fi găsite în această ascunzătoare, l-ar 
acuza de minciună. Ele ar stabili, de asemenea, predilecţia 
sa pentru aspectele sexuale groteşti, ceea ce se potrivea 
cu legarea fetelor moarte. 


— Astea trebuie să-l înfunde pe porc! murmură Price, 
dar apoi începu să se întrebe cum ar putea ca fotografiile 
să ajungă în mod legal în mîinile poliţiei. Dorise din tot 
sufletul să dea un pic tircoale şi să facă o mică spargere 
pentru a contribui la restabilirea reputației lui Hardy, dar 
nu se simţea destul de martir ca să se lase prins ca hoţ, în 
timpul nopţii. 

Se gîndi o clipă şi mintea sa ageră găsi cea mai bună 
soluţie. 


X 


Hardy participă la proces de la început pînă la sfîrşit. 
Era o chestiune de zile pînă să se mute într-o casă dintr-un 
comitat din jurul Londrei. Renunţase la activitatea de la 
universitate şi nu mai avea rost să continue colaborarea cu 
poliţia şi procurorul din regiunea Warwick: avea să 
locuiască la o sută de mile depărtare la data cînd ultimele 
cazuri vor ajunge în instanţă. Procesul lui Lever a avut loc 
relativ repede după arestarea sa, de fapt cam după două 
luni. S-a desfăşurat în cadrul tribunalului Worcester 
Crown, în casa Assize de pe strada principală, care avea o 
sală mare de aşteptare, mai spațioasă şi mai impresionantă 
decît sala veche de şedinţe. Hardy stătea acum în rîndul al 
doilea din faţă, lîngă Lawson, avocatul directorului 
Procuraturii Publice. Chiar în faţa sa se aflau cei doi 
avocaţi ai acuzării, conduşi de Barnes Campbell din 
Consiliul Regal. La celălalt capăt al aceluiaşi rînd, Saul 
Bannerman şi Sir Glanville West stăteau în spatele 
avocatului Curţii Regale pentru apărare, din nou dominați 
de figura lui Adam Quayle. Price se afla în galeria pentru 
public, hotărit să nu piardă un cuvînt din procedură. Se 
delecta în secret cu faptul că, în afară de o singură 
persoană, nimeni nu ştia că el era autorul acestui 
complicat şi costisitor spectacol, care se desfăşura acum 
sub ochii lui. Boxa presei era plină şi galeria ticsită pînă la 
refuz. Alături de judecătorul cu aspect de om instruit, au 


luat loc, pe celelalte scaune de pe estradă, demnitarii 
locali. Cu cîteva zile înainte a avut loc o întrevedere de 
lungă durată în biroul lui Barnes Campbell şi o alta în acea 
dimineaţă, înainte de proces. Acum era după-amiază iar 
dimineaţa s-au desfăşurat preliminariile necesare prestării 
jurămîntului; procurorul acuzării a rostit un lung discurs 
de deschidere, pentru a prezenta faptele cazului. Apoi a 
urmat rutina destul de plictisitoare a desfăşurării dovezilor 
de către fotograful poliţiei, toate albumele cu poze, diferite 
hărţi şi planuri elaborate de desenatorul tehnic al poliţiei, 
precum şi o identificare directă făcută de mama 
înlăcrimată a ultimei victime, Molly Freeman. Monty Lever 
era acuzat de omorirea celor trei fete, deşi majoritatea 
dovezilor se refereau la ultima, adică la Molly Freeman. 
Şeful Procuraturii Publice stabilise acest curs al acţiunii, 
astfel încît asemănările dintre cele trei cazuri să poată fi 
aduse în atenţia juraţilor pentru a întări acuzarea 
împotriva lui Lever în ceea ce o privea pe Molly. Dacă 
primele două cazuri nu ar fi fost incluse în rechizitoriu, 
apărarea, în mod inevitabil, ar fi luptat, şi ar fi luptat cu 
succes, pentru a scoate din procedură cazurile anterioare. 
După ce se consultă de urgenţă cu Saul Bannerman, Monty 
Lever se îngrozi aflind că urma să fie acuzat de omorirea 
celei de a doua fete, Penny Vincent. 


— La dracu, ce fel de avocat eşti, mirii el. Credeam că, 
odată cineva achitat, nu poate fi acuzat din nou pentru 
aceeaşi faptă. 

Saul Bannerman clătină trist din cap. 

— Îmi pare rău, Monty. Nu se aplică aici. 

Proprietarul bărbos al clubului se făcu livid. 

— Există o lege diferită pentru mine, deosebită de cele 
care se aplică celorlalţi oameni? Am fost eliberat de 
magistrați, nu-i aşa? 

Bannerman continuă să-şi mişte capul. 

— Magistraţii nu te-au judecat, Monty, spuse el 
răbdător. Pentru a nu mai fi acuzat, fie că ai făcut fapta 
sau nu, trebuie să fii judecat. Şi pentru crimă, asta 


înseamnă să compari în Tribunalul Coroanei. Judecătorii 
nu au puterea să dea un verdict, ei hotărăsc numai dacă au 
sau nu dovezi suficiente pentru a trimite cazul la proces. 

Aşa că, în ciuda blestemelor lui Lever, cazul lui Penny 
Vincent a fost adăugat la rechizitoriu şi el se trezi pe banca 
acuzaților din Worcester, pentru toate trei crimele. În 
particular, poliţia, şeful Procuraturii Publice şi avocatul 
acuzării ştiau că nu au nici o speranţă la condamnare 
pentru primele două cazuri, dar le adăugaseră pentru a-l 
sprijini pe cel care putea fi cîştigat, adică acela privitor la 
uciderea lui Molly Freeman. De data aceasta, toate faptele 
care indicau asemănarea între cele trei crime au fost puse 
în evidenţă şi în discursul de deschidere. Barnes Campbell 
sublinie pentru juraţi faptul că nu trebuie să se considere 
fiecare caz izolat, ci trebuie să se aibă în vedere toate 
dovezile, ca părţi ale unui întreg. 

John Hardy stătea pe scaunul său tare şi asculta foarte 
concentrat. Acesta era probabil cel mai complicat caz 
medico-legal pe care îl întilnise vreodată: trei decese, 
fiecare cu trăsături particulare, totul ca într-un joc de 
cuvinte încrucişate de medicină legală. Mama victimei 
cobori din boxa martorilor şi, în timp ce următoarea 
persoană era chemată la bară, Hardy îşi întoarse capul şi 
privi figura impasibilă a lui Lever, care stătea pe banca 
acuzaților înconjurat de un grilaj de aramă. Nu trăda nici 
cea mai mică emotie şi privirea lui Hardy se mută înapoi la 
Saul Bannerman. Se întreba ce trucuri va mai inventa 
avocatul şi ce-l făcea pe Lever atit de liniştit şi, în 
aparenţă, încrezător în ceea ce priveşte rezultatul. Hardy 
îşi puse mîinile pe lemnul vechi al mesei din faţă, 
uitîndu-se, aşa cum făcuse de multe ori înainte, la vechile 
crăpături din lemn, la găurile săpate de generaţii de unghii 
nervoase în pojghiţa maro închis a lustrului de ceară. Dacă 
acest lemn ar putea vorbi, gîndea el, ce poveşti de groază 
şi mizerie ar spune; cîte sentinţe la moarte s-au dat pentru 
condamnaţii de pe banca din spatele lui! Ridică din nou 
privirea şi văzu un tînăr poliţist cu obraji roşii intrînd în 
boxă şi depunînd jurămîntul. Acest martor a indus în 


eroare pe juraţi, aşa cum o făcuse şi cu Hardy cu cîteva 
luni în urmă, cînd auzise pentru prima dată istoria de la 
Sam Partridge. Era un sergent de la secţia de Circulaţie 
din Norton Heath, a cărui mărturie foarte scurtă a relevat 
că într-o anumită noapte, după ora 12, patrula într-o 
maşină a poliţiei pe strada principală din Norton Heath 
împreună cu sergentul Baxter cînd a văzut un bărbat 
despre care ştia că lucrează la clubul Saracen, ieşind din 
club şi conducînd maşina ca şi cum era sub influenţa 
alcoolului. L-a urmărit şi i-a cerut să oprească. Sergentul 
Baxter se apropiase de maşină, ca să-l supună la „testul de 
suflat”. Văzînd că la geamul maşinii are loc o altercaţie, se 
dusese să-i dea o mînă de ajutor sergentului, dar, înainte 
de a ajunge el, cei doi s-au încăierat. L-au arestat pe 
bărbatul acela şi l-au dus la secţia de poliţie unde a fost 
acuzat de comportare abuzivă, limbaj obscen şi refuzul de 
a accepta testul de suflat. Cînd sergentul părăsi boxa 
martorilor, Hardy se întrebă din nou ce se întîmplase de 
fapt în noaptea aceea. După cît se părea, poliţia a stat în 
faţa clubului Saracen aşteptind să iasă clienţii. Interogat 
de Adam Quayle, ofiţerul a negat că sergentul l-ar fi 
provocat la ceartă pe bărbat. Juraţii, presa şi spectatorii 
erau uluiţi de această lipsă de legătură aparentă cu crima 
în speţă. Un bărbat cu părul cărunt de la presă avea să 
spună mai tîrziu, într-un restaurant, că se temea să nu fi 
greşit sala de judecată, dar următorul martor a clarificat 
lucrurile. Acest martor era sergentul Baxter, pe care nu-l 
cunoştea nimeni aici, în afară de Price, cu care fusese 
coleg la Forţele Aeriene Regale. Hardy l-a auzit pe Baxter 
repetînd aproape tot ce afirmase polițistul dinaintea lui, 
apoi avocatul acuzării puse întrebarea vitală: 

— Sergent, cînd acest om a fost acuzat la secţia de 
poliţie, în mod cert l-aţi pus să-şi golească buzunarele 
înainte de a-l băga la arest, unde trebuia să rămînă 
noaptea aceea! 

— Da, domnule. Procedura obişnuită, am făcut un 
inventar şi am pregătit o chitanţă. 

Barnes Campbell făcu un semn cu degetul către un 


uşier din instanţă, care umbla pe lingă boxa martorilor. 

— Vă rog să arătaţi pachetul martorului. Aceasta este 
dovada numărul 7, domnule. Işi înălţă capul şi-şi ridică 
vocea adresîndu-se judecătorului îmbrăcat în robă roşie. 
Domnul judecător Wilmott  încuviinţă pe deasupra 
ochelarilor. 

— Să vedem, sergent Baxter, recunoşti aceste 
fotografii? 

Baxter scoase două fotografii din plicul transparent şi 
se uită la ele cu o atenţie puţin cam exagerată. 

— Da, domnule. Acestea erau printre efectele celui 
acuzat. 

„Mincinos ticălos!” Vocea, aspră, izbucni brusc de pe 
banca acuzaților din spatele lui Hardy. Judecătorul îşi 
aplecă capul şi aruncă o privire de gheaţă peste capetele 
celor din sală. 

— Linişte, vă rog, spuse el calm, dar cu un ton al vocii 
care ar fi putut zgiria sticla armată. Atît Bannerman cît şi 
Quayle şi-au întors privirile amenințătoare spre Lever, care 
stătea la fel de nemişcat ca şi mai înainte. Campbell 
continuă, ignorind întreruperea. 

— Fotografiile acestea sînt extrem de obscene, nu-i 
aşa? 

— Foarte adevărat, domnule. Baxter îşi păstra o 
expresie imobilă pe faţă. 

— Aţi recunoscut pe cineva în fotografii? 

— Da, pe acuzat şi pe fata moartă, Molly Freeman. 

Judecătorul se aplecă spre boxa martorului. 

— Vreau să le văd, vă rog. 

Bătriînul uşier aproape că se împiedică grăbindu-se să 
ducă pachetul judecătorului, care le privi cu un dezgust 
nedisimulat. Barnes Campbell îi urmărea faţa cu atenţie. 

— Regret, domnule, că trebuie să inoportunez juraţii cu 
un astfel de material. Dar mi-e teamă că multe aspecte ale 
acestui caz sînt la fel de injurioase. 

Domnul judecător Wilmott se strimbă ca şi cum tocmai 
ar fi luat o doză de purgativ şi făcu o mişcare spre uşier 
indicîndu-i să ducă pachetul la juraţi. Avocatul acuzării se 


întoarse spre martori. 

— De unde aţi ştiut cine era fata? 

Baxter era înalt şi solid, cu înfăţişare de om virtuos. 

— Văzusem afişul şi anunţurile poliţiei cu fotografia 
fetei moarte, domnule. Am recunoscut-o imediat. 

— Şi ce aţi făcut cu fotografiile? 

— Le-am prezentat  inspectorului-detectiv Williams, 
domnule. El a venit la poliţie cu altă treabă mai tirziu, în 
noaptea aceea. 

Price, sus la galerie, îşi puse mîna la faţă pentru a-şi 
ascunde zîmbetul. Grozav mai este bătrinul Jack Baxter. A 
fost întotdeauna un om de încredere. Price şi-l aminti în 
Aden cu ani în urmă, convingind un caporal naiv că o 
prişniţă din balegă de capră este un tratament sigur 
pentru un neg care-l avea pe faţă. Adam Quayle încercă de 
cîteva ori, cam fără tragere de inimă, să-l facă pe Baxter să 
admită că el însuşi îl provocase pe arestat, ca să-l poată 
aresta. De asemenea, încercă să insinueze că Baxter ar fi 
pus fotografiile între lucrurile individului, dar Barnes 
Campbell protestă. 

Nu mai avea rost să se continue această discuţie, 
deoarece fotografiile erau reale, fără nici o îndoială şi nu 
mai avea importanţă cum au fost scoase la iveală. Răul 
fusese deja făcut. Hardy nu prea credea în veridicitatea 
acestui episod. Price, care credea că în viaţă scopul scuză 
mijloacele, zîmbi din nou pe ascuns, privind capul 
pieptănat îngrijit al lui Hardy. Se gîndi că el ar face o criză 
de apoplexie dacă ar şti că propriul său tehnician este 
autorul acestei înscenări. Apoi privi în jurul său şi văzu că 
Dickie Durrant şi barmanul de la Saracen stăteau la o 
distanţă de cîteva locuri. Ce bine că va pleca curînd la 
Londra, se gîndi Price. 

La prînz, mai mulţi din cei care participară la proces 
s-au îndreptat spre hotelurile şi barurile din centrul 
Worcesterului. Hardy îl invită pe Price să ia un prînz frugal 
la un restaurant din apropiere, unde s-au întîlnit cu cîţiva 
ofiţeri de poliţie şi cu Archie Salmon, care beau bere şi 
mîncau tartine. Sala barului se umpluse repede, dar au 


reuşit să găsească o masă într-un colţ şi foarte repede 
începu un „miniproces” la o cană de bere, cu carne de porc 
şi pateuri de Cornwall. 

Fără îndoială, discuţii similare aveau loc şi în alte 
restaurante, între alte grupuri. 

— Eşti eroul nostru în după-amiaza asta, doctore, 
murmură Alice peste o halbă de Worthington. Pentru 
numele lui Dumnezeu, justifică-ţi dovezile, căci altfel ne 
scufundăm. 

Sprincenele stufoase ale lui Archie se ridicară. 

— Credeam că sîntem în siguranţă după treaba din 
dimineaţa asta... mă refer la povestea cu fotografiile alea 
mizerabile. 

Lewis Carrol muşcă cu sălbăticie dintr-o felie de 
plăcintă. 

— Nu prea cred, mormăi el. Juraţii trebuie să fi simţit 
că fotografiile au apărut într-un mod cam dubios. Şi felul în 
care au fost găsite celelalte. 

— Cu ajutorul vreunui prieten îndurerat al fetei, cum 
altfel? sugeră Archie Salmon. 

Hardy, limitîndu-se să bea numai un amestec de bere 
slabă, deoarece urma să intre în boxa martorilor peste o 
oră, se gîndi la ultima mărturie din dimineaţa aceea. 

— Evident ciudată este scrisoarea anonimă, spuse el 
gînditor. Mai întîi, se găsesc două fotografii în buzunarul 
unui angajat al lui Lever, care neagă vehement că ar şti 
ceva despre ele. Apoi, la cîteva ore de la arestarea lui 
Lever, soseşte o scrisoare spunînd să se caute în scrinul de 
lîngă patul său, unde se vor găsi mai multe fotografii. 

Sam Partridge îşi lăsă în jos umerii mari. 

— Nu noi am pus acolo fotografiile, nu-i aşa? Dacă 
le-am fi găsit de prima dată, am fi strigat doar „aleluia” şi 
le-am fi folosit imediat ca probe. Vorba lui Archie: numai 
vreo fetişcană care şi-a făcut de lucru prin dormitorul lui 
Lever ar fi putut şti ceva despre fotografiile acelea 
mizerabile. 

Hardy îşi clătină încet capul. 

— Totuşi, treaba este cam suspectă. N-am mai întîlnit 


aşa ceva de cînd sînt în profesie. 

— Asta l-a trimis pe Lever pe banca acuzaților şi cu 
siguranţă acesta este lucrul principal, spuse Price 
îngîmfat. S-a făcut de minciună. El a pretins că nici nu a 
auzit de Molly Freeman... şi s-a stabilit că îi plăcea să lege 
fetele. 

Lewis Carrol bău puţină bere după plăcintă. 

— Mă întreb ce va mai născoci vulpea bătrină de Sir 
Glanville? Te pune în încurcătură cu ceva, doctore? 

Hardy oftă. 

— Nu cred că există ceva legal, domnule Carrol. Dar 
dacă foloseşte aceeaşi tactică de acum cîteva luni în 
instanţa magistraţilor poate face cele mai revoltătoare 
speculaţii. 

Price îşi ţinea capul aplecat deasupra mîncării ca să-şi 
ascundă mulţumirea văzînd că planul său s-a îndeplinit 
perfect. Imediat ce camaradul său Baxter a reuşit să 
planteze cele două fotografii, Price trimise o scrisoare în 
alcătuirea căreia a folosit litere tăiate din titluri de ziar. 
Invita poliţia să vadă ce are ascuns în dulapul de lîngă pat, 
„bastardul de Lever”. Pe hirtia lucioasă a fotografiilor erau 
prezente amprentele digitale ale lui Lever. Price purtase 
mănuşi în acea noapte, aşa că nu se temea să fie implicat 
el însuşi deşi, chiar şi acest lucru ar fi fost foarte puţin 
probabil, deoarece amprentele sale nu se găseau în 
rapoartele civile. Pauza de prînz trecu şi curînd Hardy se 
afla din nou în instanţă, aşteptind să se întoarcă 
judecătorul. Era primul martor din după-amiaza aceea, 
şi-şi îndrepta privirea spre silueta ca de arac pentru fasole 
a lui Glanville West, antrenat într-o convorbire aprinsă cu 
Adam Quayle. Fără îndoială, îşi amorsau puştile pentru a 
trage în el pe parcursul interogatoriului încrucişat, dar 
Hardy nu era îngrijorat deloc. Ceea ce îl neliniştea cel mai 
mult erau elementele necunoscute pe care apărarea le-ar fi 
putut scoate la iveală, asemenea unui scamator. 

Judecătorul îşi făcu intrarea solemnă în instanţă şi 
şedinţa de după-amiază începu. Hardy a fost pus să jure de 
către colegul în frac al judecătorului, apoi Barnes 


Campbell a condus etapa depunerii dovezilor privitoare la 
moartea lui Molly Freeman. Timp de aproximativ patruzeci 
de minute a relatat motivele pentru care considera că 
fusese sufocată de ceva pus pe faţă, a arătat că rănile 
provocate de înjunghiere s-au produs după deces şi a 
descris semnele actului sexual violent. După aceasta, 
procurorul îl chestionă destul de repede în legătură cu 
autopsiile celorlalte două fete, insistînd asupra trăsăturilor 
comune legate de aspectele sexuale, de legarea 
încheieturilor mîinilor, de punga de plastic şi asfixie. Apoi 
Campbell se aşeză. Se ridică în picioare Adam Quayle. Îşi 
aruncă pe spate roba neagră cu un gest teatral şi-şi 
încrucişă mîinile peste vestă. Nu se uita la Hardy ci la 
juraţii din partea opusă a curţii. Începu cu o voce 
puternică. 

— Mă adresez dumneavoastră, doctore Hardy, 
deoarece dovada pe care o aduceţi pentru a susține 
sufocarea este cu totul nefondată, şi afirm că această fată 
a murit în urma rănilor provocate prin înjunghiere. 

Urmă o tăcere, iar Price, privind în jos de la galerie, îşi 
văzu şeful adunîndu-şi gîndurile. Asta-i băiete, nu te repezi 
şi pocneşte-l pe bătrînul ăla gras drept în ochi. Aceasta era 
urarea pe care i-o făcea lui Hardy din partea cealaltă a 
sălii tribunalului. John Hardy, care trecuse prin sute de 
astfel de înfruntări, nu avea nevoie de nici un sfat 
telepatic. 

— Opinia mea este fundamentată pe aprecierea 
faptelor, pe evaluarea alternativelor posibile şi pe o 
experienţă de aproape treizeci de ani, spuse el calm. 

Adam Quayle recurse la strategii cu tunete şi fulgere 
care, în cea mai mare parte se demodaseră cu ani în urmă, 
odată cu avocaţi beligeranţi ca Edward, Marshall sau Hall?. 

— Vreţi să-mi spuneţi mie, doctore, se repezi el, că o 
femeie cu patru plăgi produse prin înjunghiere în piept şi 
nimic altceva, nu a murit datorită acestor răni? 


2 Edward Hall (1498-1547), cronicar şi avocat. A scris Cronica lui Hall 
în care, printre altele, se găsesc informaţii despre domnia lui Henric al 
VIII-lea. 


Hardy se uită spre el cu un uşor dezgust. 

— Da, chiar aşa, spuse el atent. Şi este o deformare a 
faptelor să se pretindă că nu mai există nimic altceva. 

Judecătorul, care era un om calm, se aplecă în faţă. 

— Domnule Quayle, acest martor a spus mai devreme 
că s-a găsit congestia feţei şi a plămînilor şi mici hemoragii 
care indică asfixia. Doriţi ca stenograful să repete acea 
parte a mărturiei? 

Quayle, care ştia al dracului de bine ce spusese Hardy 
mai devreme, dădu înapoi şi trecu pe o nouă pistă. 

Timp de o oră, puse întrebări pentru fiecare punct din 
mărturia lui Hardy, asemenea unui terier care urmăreşte 
un şobolan. Nu obţinu nici un rezultat cu dovezile de pe 
urma autopsiei, deoarece Hardy, ferm şi politicos dar 
imperturbabil, pară toate provocările. Nu era nevoie să-l 
atace pe Hardy în legătură cu ora morţii, deoarece între 
orele zece şi unu dimineaţa, Monty Lever avea un alibi 
asigurat de doi din oamenii săi, dintre care unul fusese 
găsit cu fotografiile în buzunar. 

Hardy se întoarse la locul său şi se uită spre capătul 
rindului, la silueta unghiulară a bătrînului profesor din 
India, care şedea privind fix la judecător. De cînd îl jignise 
pe Hardy la morgă, cu luni în urmă, Sir Glanville nici 
măcar nu-l mai băga în seamă şi trecea pe lîngă el fără să 
spună un cuvînt. Expunerea dovezilor continuă cu 
prezentarea rapoartelor de către ofiţerii de poliţie, 
incluzînd şi ceea ce făcuse Lever, expertiza medico-legală 
a lui Archie Salmon, descrierile cercetărilor din 
apartamentul lui Lever, audierea martorilor pentru a se 
dovedi că Lever avusese legături cu Joyce Daniels şi Penny 
Vincent. Curtea îşi încheie activitatea pentru ziua aceea 
exact înainte de ora cinci şi Hardy se întoarse împreună cu 
Price acasă, la Warwick. 

— Ce şanse sînt, doctore? întrebă tehnicianul. 

— Greu de spus. Noi avem mult material, dar totul 
depinde de împrejurări. 

— Dar fotografiile alea? Or să-l înfunde cu siguranţă. 

— Nu ştiu. Poţi să cunoşti o fată şi să ai relaţii sexuale 


cu ea, dar asta nu dovedeşte că ai omorit-o. 

— Dar Lever a negat că ar fi auzit vreodată de ea. 

— Vor spune că i-a fost teamă să nu fie implicat. 

Price tăcu. Se părea că este mai uşor să comiţi o crimă 
şi să scapi decît să mergi pe o bicicletă fără faruri sau să 
faci evaziune fiscală pentru cîţiva gologani. 

— Este o nebunie, mormăi el. Există un tip care a 
cunoscut toate cele trei fete, se ştie că este pervers sexual, 
se găseşte spermă din grupa sa la toate trei şi totuşi 
sîntem la un al doilea proces blestemat în care trebuie să 
recunoaştem că există o şansă destul de mare să scape. 

Hardy urmărea şoseaua prin parbriz. 

— Asta-i justiţia britanică, Price. 

— Justiţie! Şi cum rămîne cu bietele fete? Şi cu 
cheltuielile pentru toate cercetările de la poliţie şi din 
instanţă. Trebuie să fi costat mii de lire pînă acum. Dacă ar 
fi după mine, l-aş pune la zid şi l-aş împuşca. 

Hardy zîmbi trist. 

— Atunci să mulţumim cerului că nu e după tine, 
bătrîne. Tipi ca Hitler şi Mussolini aveau idei de felul 
acesta. Dar dintr-un motiv sau altul, nu au reuşit. 

Price se încruntă. Ce caraghios eşti, se gindi el. Se 
îngroapă esenţialul sub lucruri fără importanţă. Cînd un 
tip este vinovat într-un mod atît de evident cum este Lever, 
ce rost mai are toată flecăreala asta, cu riscul ca vreun 
trîntor gras de avocat să-l facă să scape prin vreo portiţă 
legală. 

Cînd au ajuns acasă, Price se posomori întrucîtva, apoi 
se duse la un restaurant să discute din nou problema cu 
Charlie Baxter. 


Două zile mai tîrziu, profesorul Glanville West se afla în 
poziţia de martor. Hardy era acum încordat, întrebiîndu-se 
cu ce Dumnezeu se va mai produce de data asta bătrînul. 
Silueta înaltă şi osoasă stătea dreaptă în boxă, cu acelaşi 
costum tropical gri deschis căzîndu-i în falduri de pe 
umerii unghiulari. Îşi scosese floarea de pe rever dar purta 
o cravată în dungi, cam prea colorată, pe care Hardy nu 


reuşi să o identifice ca aparţinind vreunei binecunoscute 
şcoli, colegiu sau regiment. Părul alb ca zăpada şi mustaţa 
stufoasă îi dădeau o înfăţişare de comandant şi era lesne 
de înţeles că, orice spunea, făcea impresie asupra juraţilor. 
Adam Quayle se ridică pentru a-şi conduce martorul către 
această încercare. Manierele sale erau respectuoase, 
calculate, anume pentru a scoate în evidenţă renumele 
acestui bătrîn gentleman. Price, privind în jos, de la locul 
său de la balcon, observă şi modul diferit în care se 
comporta acum Quayle. 

„Un mincinos extraordinar”, îşi spuse în sine. „Dar se 
ploconeşte în faţa acestei fosile numai ca să convingă 
juraţii”. Quayle prezentă toate calităţile lui Glanville West 
şi toate funcțiile sale, din nou, într-o manieră 
reverenţioasă. Hardy îl bătu uşor pe umăr pe Barnes 
Campbell şi aplecîndu-se spre el îi şopti la ureche: 

— Nici măcar unul din toate aceste titluri nu este în 
domeniul medico-legal. Avocatul acuzării încuviinţă din 
cap şi notă ceva în carnetul său mare şi albastru. Quayle a 
continuat, făcînd mare caz de prezenţa lui West la 
efectuarea celei de a doua examinări post-mortem. 

— Şi care este părerea dumneavoastră, domnule 
profesor, în ceea ce priveşte cauza morţii? 

Bătriînul doctor se îndreptă pentru a mai cîştiga un 
centimetru în înălţime şi-şi puse mîinile cu vene albastre 
pe marginea boxei martorilor. 

— Desigur, moartea a survenit ca rezultat al plăgilor 
prin înjunghiere în piept, declară el cu voce puternică. 

Adam Quayle îşi filfii roba în jurul său, asemenea 
aripilor unui corb bătrîn. 

— Nu sînteţi de acord cu ideile doctorului John Hardy 
în legătură cu acest caz? 

Sir Glanville West îşi întoarse ochii albaştri şterşi spre 
jurati.. 

— Într-adevăr, nu sînt. Este foarte evident că cineva 
înjunghiat de patru ori în piept moare din această cauză. 

Hardy suspină încetişor. Nu-i plăcea să-şi arate în 
public exasperarea provocată de un coleg. 


— Prin urmare,  respingeţi argumentele pe care 
doctorul Hardy le-a prezentat în favoarea asfixiei? 

West îşi înclină capul repede. 

— Am cercetat numeroase secţiuni microscopice din 
plămîni. Acestea prezintă congestie... şi se lansă într-o 
lungă descriere tot atît de relevantă pentru problema în 
discuţie ca şi o descriere a niturilor carcasei unui vas de 
marină. 

John Hardy simţi cum îi creşte tensiunea arterială dar 
nu-i venise încă rîndul; tot ce putea face era să stea şi să 
scrie furios nişte însemnări pentru a i le înmîna lui Barnes 
Campbell. În cele din urmă, Quayle se aşeză triumfător, iar 
Campbell, care era mai puţin chipeş, se ridică. Era înalt 
dar solid, într-un mod cam colţuros, în stilul jucătorilor de 
rugby, fără a fi la fel de gras ca avocatul apărării. Işi 
aranja hiîrtiile şi carneţelul albastru pe pupitrul din faţa sa. 

— Profesore West, ce funcţii aţi avut în cadrul 
medicinei legale? 

Ochii apoşi ai bătrinului se rotiră prin sală şi reveniră la 
Campbell. 

— Medicină legală? Eu sînt patolog, domnule. Profesor 
emerit de patologie. 

— Exact. Dar vă rog să răspundeţi la întrebare. 

Aceasta îl făcu pe profesor să răspundă scurt. 

— Nu am avut nici o funcţie. Patologul este un patolog. 

— Nu sînt de acord cu acest lucru, domnule, şi mulţi 
patologi ar fi de aceeaşi părere, continuă Campbell calm. 
Dar spuneţi-mi, cîte autopsii aţi făcut? 

Profesorul din India şovăi, dar se văzu în cele din urmă 
silit să spună că făcuse cîteva duzini. 

— În 45 de ani? Nu este foarte mult în comparaţie cu 
sutele de autopsii efectuate de doctorul Hardy. 

Treptat, Campbell desprinse strat după strat din 
pretinsele cunoştinţe enciclopedice ale lui Glanville West 
în domeniul medicinei legale, apoi trecu la problemele mai 
specifice. 

— Spuneaţi că Molly Freeman a murit datorită rănilor 
prin înjunghiere... În acest caz, cum explicaţi că o plagă de 


o jumătate de centimetru în aortă, principalul vas de sînge 
din corp, nu a produs o sîngerare abundentă? 

Hardy începu să nutrească sentimente de simpatie 
pentru bătrinul din boxă. El însuşi ştia ce înseamnă să fii 
distrus în faţa unui tribunal plin de oameni. Chiar şi faptul 
că West şi-o făcuse singur nu atenua jena care începuse 
să-l cuprindă pe lîngă simpatie. 

— Ei... era deja moartă. 

— Din ce cauză... asfixie? 

— Nu, nu, nu... vorbea iritat, deşi se ducea la fund. 
Înjunghierea care a tăiat aorta a fost ultima plagă. Fata 
era deja moartă, datorită uneia din cele trei lovituri 
anterioare. 

Barnes Campbell zîmbi benign spre juraţi. 

— Este foarte interesant, spuse el blînd. Şi de unde ştiţi 
că acesta a fost ultima plagă? 

— Ei... ei bine, presupun acest lucru. 

— Exact. Faceţi această presupunere fără a avea vreo 
dovadă. Deci, după cum am auzit, nici una din cele trei 
plăgi produse prin înjunghiere nu a atins vreo structură 
vitală. Atunci în urma cărei plăgi a murit, dacă moartea a 
survenit în acest fel? 

Glanville West şi-a scos agitat monoclul dintr-unul din 
buzunarele jachetei şi-l lustrui cu energie, pentru a cîştiga 
timp de gîndire. 

— Aă... şoc. Trebuie să fi fost un şoc. Inhibiţie vagală, 
de fapt. 

Campbell îşi aranjă din nou carneţelul. 

— Inhibiţie vagală. Acesta este un termen pe care îl 
credeam dispărut din manuale şi tribunale de mulţi ani. 
Acum spuneţi-ne, profesore, cum aţi ajuns la acest 
diagnostic de deces provocat prin şoc? 

West se foi din nou şi-şi fixă monoclul pe faţa plină de 
riduri. 

— Ei bine, prin excludere. Patru plăgi prin înjunghiere. 
Şoc. 

Barnes Campbell studie o altă notiţă venită de la Hardy. 

— Cînd oamenii mor datorită acestui misterios şoc, 


profesore, care sînt semnele? 

— Ei bine, nici unul. Nu există vreun semn specific, asta 
e. 

— Nu sînt aceşti oameni palizi? Nu se opreşte inima 
brusc? 

— Da, se opreşte brusc. 

— Molly Freeman era foarte congestionată. Avea 
hemoragii mici la ochi şi pe suprafaţa plămînilor, care erau 
foarte congestionaţi şi pe care i-aţi descris exhaustiv acum 
cîteva minute. Apar aceste semne în urma unui şoc, 
profesore? 

Vorbind, vocea i se amplifică treptat, iar ultimele 
cuvinte au fost rostite în crescendo. Hardy simţea că-i vine 
să intre sub bancă. Deşi sfaturile sale au fost acelea care 
aprinseseră cartuşele lui Barnes Campbell, nu-i făcea nici 
o plăcere să vadă cum i se trage bătrinului o săpuneală. 
Sus la galerie, Price nu avea astfel de inhibiţii şi zîmbea 
răutăcios în timp ce Glanville West murmură un răspuns 
inutil. De fapt, Price trebuia să se abţină ca să nu aplaude. 
Dar, în afară că se temea că va fi dat afară de aprozii din 
instanţă, ceea ce l-a reţinut, de fapt, a fost vederea unui 
grup de prieteni ai lui Lever, aşezaţi în rîndul din spate. 


În seara aceea, Price şi Hardy se aflau în laboratorul de 
acasă. În casă erau mai multe lăzi din lemn în vederea 
împachetatului, unele deja închise; iar din altele ieşeau pe 
duşumea aşchii şi bucăţi de carton ondulat. A doua zi, 
compania care se ocupa de mutare venea să ia o parte din 
lucruri, iar vinerea următoare se transporta restul mobilei 
la Marlow. 

— Mai încape ceva aici? întrebă Price, verificînd de pe o 
listă conţinutul unei cutii mari. 

— Nu, poţi să o închizi, spuse Hardy absent. 

Încă se mai gîndea la evenimentele zilei care se 
desfăşuraseră în Tribunalul Coroanei. În parte, era o 
reacţie de apărare faţă de ceva din viaţa sa care se 
terminase, ca şi cum nu ar fi fost niciodată. Aceasta era 
camera în care investigase atît de multe cazuri, unde 


discutase cu Jo despre ele, iar ea îl ajutase cînd lucrurile 
erau complicate. Se întreba ce ar fi spus ea despre 
afacerea Lever, una din cele mai ciudate şi mai neplăcute 
din întreaga sa carieră. 

— Doctore... am spus, ce facem cu asta? 

Price i-a spus ceva, dar el fusese departe, cel puţin în 
timp. 

— Aă, scuză-mă, visam. 

Price, deşi în aparenţă era un caracter cinic şi lipsit de 
romantism, înţelegea bine ce se petrecea în mintea şefului 
său. 

— Presupun că aveţi o mică stringere de inimă. Cît timp 
aţi stat aici? 

— În această casă? O, cam optsprezece ani. E mult 
timp. 

— Mişcarea te menţine tînăr. Veţi fi un alt om la 
Marlow, o să vedeţi. Ce viaţă e la Londra... veţi avea o 
maşină sport şi veţi purta pantofi din piele de căprioară. 

Hardy îi zîmbi. În cîteva luni se crease o legătură 
specială între el şi acest om ciudat şi amoral. Erau foarte 
diferiţi, totuşi deosebirile dintre ei mai degrabă păreau să 
se potrivească decît să intre în conflict. Price era floreta cu 
care să se apere şi probabil o bucată de abraziv pe care 
să-şi ascută spiritul. Privi debandada din jur, care fusese 
odată laboratorul său curat. 

— Nu mai suport. Hai să renunţăm. Oamenii care se 
ocupă cu mutatul vor face această treabă, cer destul de 
mulţi bani pentru asta. 

Hardy intră în bucătărie şi dădu drumul la ceainicul 
electric. 

Femeia cu ziua, al cărei angajament aproape se 
terminase, lăsase o tavă cu cele necesare pentru cafea, aşa 
că s-au aşezat să bea ceva. 

— Cum arată fata, mă refer la cea care va fi secretara 
dumneavoastră în Marlow? întrebă Price. 

— O cheamă Susan. De fapt, nu va fi secretara mea, 
mai mult o asistentă pentru cercetare. Ca şi în cazul tău, 
bursa de la Winton College o va plăti şi pe ea. Am nevoie 


de cineva care să poată scotoci prin bibliotecile 
Universităţii şi să scoată lucrări de referinţă pentru 
proiectul legat de oase. 

Price medită. 

— Este o domnişoară sau o doamnă? 

Hardy îi zîmbi. 

— Ei, Price, ai mers puţin cam prea departe. De fapt, 
este o doamnă. Divorţată, am înţeles din scrisoarea ei. 

Price mormăi. 

— Vreo dură tenace, de vreo 55 de ani, pariez. 

— Din întîmplare, are puţin peste 30 de ani. Iar 
directorul de la bancă pe care ea l-a indicat pentru 
referinţe, mi-a spus la telefon că este o femeie foarte 
atrăgătoare. 

Price îi făcu din ochi cu înţeles. 

— Fii atent, doctore. Divorţatele sînt tot ce poate fi mai 
Tău. 

John Hardy încercă să-l potolească cu o privire rece, 
dar această intenţie se transformă într-un suris chinuit. 

— Ai grijă de tine. Price. Eşti un celibatar care poate fi 
considerat o partidă. 


A doua zi, cazul Lever a atins punctul culminant. Restul 
martorilor apărării intrară în boxă ca să „jure strîmb şi 
stupid pentru alibiul lui Monty Lever”, aşa cum avea să 
spună cu amărăciune Lewis Carrol. Trei bărbaţi, printre 
care se numără şi Dickie Durrant, directorul de la clubul 
Saracen, au jurat că ei ar putea justifica fiecare minut din 
timpul lui Lever, de la ora 6 a acelei seri pînă la 2,30 în 
dimineaţa următoare. Probele lor de alibi acopereau foarte 
bine perioada periculoasă dinainte şi de după miezul 
nopţii, sprijinindu-se una pe alta. Nimic din ce a spus 
Barnes Campbell nu a putut zdruncina simpla afirmaţie că 
Lever fusese cu ei tot timpul. Nu a mai fost vreun alt 
martor, în afară de aceştia trei, care să confirme povestea 
lor, dar cum Curtea nu avea pe nimeni care să nege 
această afirmaţie şi să dovedească că proprietarul clubului 
ar fi fost altundeva în perioada discutată, mărturia 


suspectă a celor trei a devenit mai bună decît argumentele 
acuzării. După ce au fost audiaţi toţi martorii, cei doi 
eminenţi avocaţi ai Reginei s-au ridicat pentru a-şi 
prezenta concluziile. Ambii au fost excelenți, dar în 
maniere diferite. Campbell: sec, fără ocolişuri, dar 
impresionant prin stilul său direct şi vocea frumoasă. 
Adam Quayle făcu mai mult caz de talentele sale de actor 
şi de aptitudinile teatrale. Era evident că, în ceea ce 
priveşte apărarea, dovezile medicale căzuseră. Hardy 
cîştigase partida, iar Sir Glanville West, care între timp 
dispăruse din instanţă, fusese înfrînt fără drept de apel. În 
sfîrşit, Hardy era satisfăcut, deoarece criticile care 
fuseseră îndreptate împotriva lui în ultimele luni erau 
acum înlăturate pentru totdeauna. Totuşi, simţea că nu va 
putea niciodată să reia vechile relații cu James 
Donnington, atitudinea pe care o avusese decanul 
facultăţii dovedindu-se cu totul nejustificată. 

Punctul esenţial folosit de acuzare pentru prezentarea 
documentelor în faţa juraţilor a fost existenţa unor crime, 
toate în esenţă identice ca metodă, toate cu dovezi de 
practici sexuale perverse şi toate asociate cu un bărbat 
avînd aceeaşi grupă de sînge. Aceste elemente îl indicau 
pe Monty Lever, care cunoscuse fetele, negase că le-ar fi 
întîlnit vreodată şi în mod evident avea aceeaşi 
perversiune sexuală ca şi ucigaşul. Totul era logic şi 
detaliat, dar fără vreo legătură materială sigură între acest 
bărbat, maşina sa, casa şi fetele moarte. Pe de altă parte, 
Hardy l-a auzit pe Adam Quayle invitînd în mod expert şi 
insistent pe juraţi să-şi pună întrebarea cum ar fi putut 
face acuzatul ceea ce se pretinde că ar fi făcut, cînd în tot 
acest timp a fost în compania altor trei bărbaţi. A reamintit 
celor doisprezece juraţi că nu s-a găsit nici o dovadă care 
să asocieze fetele cu Lever. Nici o amprentă digitală, nici o 
fibră de țesătură, nici o pată de sînge, nimic. Prezentă 
zgomotos o serie de cazuri bine cunoscute din trecut, în 
care dovezile întimplătoare s-au dovedit a fi greşite. li 
zăpăci amintindu-le ce înseamnă responsabilitatea teribilă 
de a trimite un om nevinovat la închisoare pe baza unor 


coincidenţe care pledează împotriva lui. Ascultind, John 
Hardy îl admira cam în silă pe Quayle pentru 
ingeniozitatea şi elocinţa sa, iar Price se înfuria tot mai 
mult văzînd cum un caz atît de limpede este măsluit într-un 
mod atît de abil, încît juraţii ar putea sfirşi prin a-i da o 
medalie lui Lever. 

După-amiază, judecătorul a prezentat cazul în rezumat, 
corect şi fără nici o părtinire, iar juraţii s-au retras pentru 
deliberare, urmînd să dea verdictul a doua zi. 


Telefonul sună şi Hardy întinse din pat o mînă ca să 
ridice receptorul. Nu putea fi un telefon de la poliţie, 
deoarece în cursul zilei urma să se mute, plecînd pentru 
totdeauna. Şi totuşi era de la poliţie, căci la celălalt capăt 
vorbea Lewis Carrol. Hardy privi somnoros ceasul de lingă 
pat. Era şapte şi douăzeci şi cinci, exact vremea micului 
dejun. 

— E cam devreme, şefule, murmură el frecîndu-se la 
ochi. 

— Ştiu că te muţi azi. M-am gîndit să te prind înainte de 
a fi prea ocupat. Ai auzit de Monty Lever? 

Faţa lui Hardy se crispă. 

— Natural, s-a dat la postul de radio local şi în ediţiile 
de seară ale ziarelor. O mare dezamăgire, dar nu întru 
totul o surpriză. Alice vorbea neobişnuit de excitat. 

— Nu, nu e vorba despre achitarea sa de către juraţii 
aceia cu deficienţe mintale. 

Hardy se ridică în poziţie şezîndă în pat. 

— Despre ce vorbeşti atunci? 

— Lever... este în spital! Va sta acolo cîteva luni. John 
Hardy încerca să înţeleagă ce-i spune Lewis Carrol. 

— Dar părea perfect sănătos ieri la tribunal. Şocul 
achitării i-a provocat un atac coronarian sau ce altceva? 

Alice aproape că zbiera la telefon. 

— Mai ceva decît asta! Noaptea trecută a ieşit să 
sărbătorească evenimentul şi s-a ameţit destul de bine la 
Saracen, împreună cu prietenii săi sperjuri. S-a dus acasă 
la Knoyle, şi-a lăsat maşina pe stradă în faţa 


apartamentului şi înainte de a ajunge la uşa de la intrare, 
cineva l-a lovit cu maşina. 

John Hardy se balansa pe marginea patului căutînd cu 
picioarele papucii de casă. 

— A fost un accident sau ceva deliberat? 

— Nu ştiu! Se pare că a fost un automobil care a părăsit 
locul faptei, dar şansele de a descoperi cine a accidentat o 
persoană pe o stradă pustie la ora trei dimineaţa sînt al 
dracului de reduse. În special cînd acea persoană este un 
ticălos care a scăpat să nu fie acuzat de crimă. 

— Extraordinar! Există vreo perspectivă să se găsească 
vehiculul? 

— Nu prea. Nici o urmă de cauciucuri, deşi cineva din 
apartamente a auzit un zgomot de frîne şi o derapare. Nici 
un pic de vopsea de vehicul pe stradă, nici pe hainele lui 
Lever. 

— Este traumatizat grav? 

— Nici o grijă, nu va muri, din nefericire. Vocea lui 
Lewis Carrol trăda dezamăgirea. Dar are nu ştiu cîte 
fracturi care îl vor ţine în spital o lună şi în ghips trei, cel 
puţin aşa se spune. Am considerat că trebuie să ştii, aş 
putea spune că a acţionat... justiţia naturală. 

— Dumnezeu acţionează pe căi misterioase, aprobă 
Hardy solemn. 

Alice mormăi: 

— Mai degrabă pare a fi vreo prietenă îndurerată, decît 
Atotputernicul. Sau poate un prieten al vreuneia din fete, 
unul care a avut aceleaşi sentimente ca şi mine în ceea ce 
priveşte eroarea judiciară de ieri. 

— Dar nu te-ai repezit în el cu maşina, comentă Hardy. 

După ce a închis telefonul, îşi puse halatul de casă şi 
intră în bucătărie. Îl auzi pe Price căutînd nişte ceşti în 
cutia de ambalaj pentru veselă. 

— Am o veste extraordinară, Price, începu el. Apoi se 
opri, deoarece văzu că Price avea o vinătaie mare pe 
frunte şi un plasture plin de sînge lipit pe o sprinceană. 
Întorcîndu-se spre chiuvetă cu ceştile îl văzu că 
şchiopătează tare de piciorul stîng. 


— Ce Dumnezeu ţi s-a întîmplat? spuse Hardy alarmat. 

Price puse vesela în chiuvetă, dădu drumul la apă 
fierbinte peste ea şi spuse indiferent: 

— Am căzut de pe bicicletă. 


Postfaţă 


Este cunoscută cititorilor noştri activitatea de scriitor 
(ca membra al Societăţii Engleze a Scriitorilor şi al 
Asociaţiei Medicilor ziarişti) şi de om de ştiinţă (profesor 
de medicină legală la Universitatea din Cardiff) a lui 
Bernard Knight. Posesor al unor importante studii de 
medicină şi drept, cît şi al unor calităţi incontestabile de 
scriitor, B. Knight este preocupat permanent de afirmarea 
posibilităţilor ştiinţifice în limitarea progresivă a 
domeniilor necunoscute ale naturii, inclusiv ale naturii 
umane; de unde concluzia sa stenică, după care, „puterile 
ştiinţei sînt întotdeauna mai mari decît acuitatea celor în 
impact cu legea.” 

În Firul Evidenţei, tradusă de D. Dorobăţ şi Gh. 
Scripcaru, publicată de Editura Junimea, ca şi în Expertul, 
publicată la Londra în 1976 şi care concentrează unul din 
cele mai populare seriale de televiziune ale B.B.C., ori în 
Autopsia editată de St. Martins Press din New York, pentru 
a enunţa doar cîteva din multiplele sale lucrări, B. Knight 
vrea să convingă opinia publică nu atît despre servituţile 
acestei specialităţi, cît despre grandoarea ei în afirmarea 
adevărului ştiinţific. Investigarea morţii de către Milton 
Helpern din New York (aşa cum apare în relatările lui B. 
Knight) a făcut ca să devină legendar prin supremaţia sa 
profesională; în celebrul oraş care este şi al „nelegiuirilor”, 
faima sa a făcut să i se spună Doctoral Decan al Crimelor. 
Devoţiunea şi onestitatea lui M. Helpern i-au adus creditul 
unei populaţii întregi, căci, în toate bătăliile experţilor, 
prin ştiinţă, el a învins. Dar M. Helpern era în acelaşi timp 
şi un om de mare delicateţe sufletească, fapt ce a făcut să 
fie şi obiectul unor poeme prin care se interoga umanitatea 


despre ce fel de om trebuie să fie acela care desăvirşeşte 
ştiinţa, ce caracter şi sensibilitate să aibă şi cînd răspunsul 
era dat prin persoana lui M. Helpern. 

In Discovering the Human Body publicată în editura 
Heinemann din Londra în 1980, B. Knight face dovada unui 
riguros cercetător în istoria medicinei, prin acurateţea şi 
cronologia descoperirilor în decursul timpului. Faptul îi 
permite să tragă concluzia că descoperirea corpului uman, 
prin efortul şi chiar sacrificiul oamenilor de ştiinţă, al 
medicilor, poate fi echivalent cu descoperirea de astăzi a 
cosmosului. Autorul arată astfel rolul necropsiei (făcută 
deseori împotriva rigorilor legale şi religioase şi în condiţii 
neigienice) în cunoaşterea corpului uman, fapt concentrat 
în multitudinea eponimelor din domeniul medicinei. De 
menţionat că, în această lucrare, autorul repune istoric în 
drepturi pe „nefericitul” nostru Paulescu, frustrat în 
drepturile sale de a lua premiu Nobel. Dar nu este singurul 
exemplu de rigoare şi obiectivitate ştiinţifică a profesorului 
Bernard Knight. 

Prin lucrările sale ştiinţifice, B. Knight se impune ca o 
personalitate proeminentă a medicinii legale 
contemporane. Colaborarea sa la marele tratat în trei 
volume Forensic Science, şi apărut la Saunders Company 
din Philadelphia în 1977, tratat însumînd aproape 6000 de 
pagini, sau la lucrarea ştiinţifică Microscopic Diagnosis în 
Forensic Pathology, coordonată împreună cu J. Perper şi C. 
Wecht la editura Ch. Thomas din Illinois, atestă autoritatea 
ştiinţifică internaţională de care se bucură B. Knight în 
domeniul medicinei legale. Mai mult, în Murder, Suicide or 
Accident, apărută la editura R. Hale din Londra, B. Knight 
abordează problemele epistemologiei medico-legale în 
diagnosticul diferenţial dintre cele trei tipuri de violenţă ce 
domină practica medico-legală. Scrisă sub pseudonim, (B. 
Knight), cartea arată că în spatele publicităţii făcute unor 
astfel de cazuri, se ascunde munca riguroasă a omului de 
ştiinţă care serveşte o comunitate prin stabilirea 
carteziană a  concordanţei faptelor constatate şi a 
constructelor logice elaborate cu realitatea modului cum 


acestea s-au petrecut. 

In Expertul, B. Knight aduce în atenţia opiniei publice 
(lucrarea a făcut obiectul unui serial de televiziune) 
problemele deontologice şi ştiinţifice ale medicinei legale, 
confruntată viguros cu adevărul ştiinţific ce erupe în 
realitatea socială şi juridică. În condiţiile unei aparente 
decăderi a suportului etic al ştiinţei (ştiinţa nu vizează 
etica dar finalitatea aplicării sociale trebuie să fie etica), B. 
Knight reafirmă viguros autoritatea şi ponderaţia omului 
de ştiinţă din acest domeniu, tensiunea intelectuală şi 
morală în descoperirea adevărului, efortul de a realiza o 
justiţie bazată pe adevăr şi, deci, pe ştiinţă. 

Spuneam şi altă dată că, dacă adevărul este un atribut 
al ştiinţei şi justiţia se bazează pe adevăr, atunci, astăzi, în 
epoca marilor descoperiri ştiinţifice, justiţia este în acelaşi 
timp ştiinţă dar şi mesaj social şi uman. 

Lucrările traduse de noi în scopul de a face să 
penetreze paradigmele acestei ştiinţe, medicina legală, în 
conştiinţa publică (Firul evidenţei de B. Knight, Un secol 
de luptă cu delicvenţa de J. Thorwald, Crimă şi ştiinţă de 
acelaşi autor, şi astăzi Expertul) pot lăsa imaginea că, deşi 
aparent macabră, medicina legală este cea mai populară 
specialitate medicală. Desigur, pentru ştiinţă, nimic nu 
este macabru. Orice rest tisular, indiferent de gradul său 
de descompunere, poate aduce o utilă şi hotăritoare 
informaţie ştiinţifică (practica ne relevă zilnic acest lucru), 
fapt ce face ca, pentru omul de ştiinţă, să fie esenţial 
efortul de a limita cît mai mult enigmele naturii, altfel 
spus, de a lărgi permanent limitele cunoaşterii sale 
ştiinţifice. Prin obiectivitatea datelor ce le oferă în 
soluţionarea celor mai dificile probleme ca şi a celor mai 
comune spete, medicina legală reuşeşte să convingă opinia 
publică despre spiritul său de obiectivitate. Faptul nu 
exclude rezonanţa individuală, de natură subiectivă a 
constatărilor medicului legist care, prin spiritul de 
obiectivitate, fără să-şi mutileze sensibilitatea, contribuie 
la realizarea mesajelor ştiinţei în lupta cu asanarea 
ignoranței, obtuziei şi agresivităţii. De aici decurge 


caracterul extrem de grijuliu al explorărilor medico-legale, 
deşi aparent pedantă în transmiterea informaţiei sale 
ştiinţifice. 

Cartea ne arată convingător că, în această profesiune, 
nu este recomandat a fi cheltuitor de emoţii, dar aceasta 
nu exclude sporul de sensibilitate pe care medicina legală 
îl aduce celor ce o slujesc, sensibilitatea la originea 
efortului de afirmare a binelui şi frumosului prin lupta cu 
răul şi întunericul. Şi ce altceva decit un „geniu al 
fiecăruia”, cum spunea Baudelaire, este această 
sensibilitate?! În lucrările noastre, pe lingă caracterul 
ştiinţific-epistemic al medicinei legale, am accentuat 
permanent cadrul etic şi psihologic, de înaltă tensiune, în 
care ea se consumă şi care constituie, de altfel, cele două 
laturi complementare ale spiritului de lucru pentru 
medicul legist. 

Fineţea observaţiei, cercetarea cu metoda ştiinţifică a 
fiecărui caz în parte (astăzi soarta ştiinţei fiind decisă de 
metodele aplicate în soluţionarea întrebărilor ce le punem 
naturii), aplicarea unor criteriologii specifice medicinei 
legale ca ştiinţă de limită între medicină şi drept, alături 
de rigoarea deontologică manifestată prin probitate 
profesională, obiectivitate şi imparţialitate, caracteristice 
omului de ştiinţă, toate acestea creează şansa acestei 
specialităţi, de penetrare şi rezolvare a celor mai 
tenebroase spețe juridice, care, aparent, sfidează eforturile 
de elucidare. In acest spirit de lucru, medicul legist este 
un om de ştiinţă, şi nu un ghicitor, iar activitatea sa este o 
vocaţie şi un destin, nu aventură sau amatorism. El va 
aplica paradigme specifice şi  general-valabile unei 
comunităţi ştiinţifice, la fiecare caz în parte, iar pe baza lor 
va scoate la suprafaţă ineditul oricăror cazuri, chiar 
particulare. În etapa actuală de dezvoltare a ştiinţei, cei 
care îi parcurg diferitele domenii nu mai pot fi vagi în 
enunţuri ca şi cum, de exemplu, în medicina legală ai pune 
mîna pe frunte şi ai spune „cutare lucru s-a întîmplat cu 5 
ore şi 25 minute în urmă”. Dar nici a dezarma şi a spune că 
„acest lucru nu îmi este accesibil”, pentru că „nu am fost 


acolo, de faţă” în momentul întîmplării. O cercetare în 
domeniul naturii trebuie să fie pozitivă numai în măsura în 
care ea îngăduie acest lucru şi ne învaţă să ne abţinem a 
forţa fenomenele, acolo unde domeniul de investigaţie nu 
ne permite acest lucru. De aceea, omul de ştiinţă nu 
trebuie să uite nici un moment că toată viaţa umană se 
poate afla într-un caz, aşa cum, genetic vorbind, fiecare 
individualitate se impune ca o originalitate în care se pot 
concentra toată umanitatea şi istoria. 

Din aceste motive, întîlnirea medicului legist cu 
violenţa şi morbidul, îi structurează un plus de sensibilitate 
pentru adevăr şi pentru uman. B. Knight arată cum un rest 
de mucus într-o pungă asfixică din material plastic, un os 
vechi de 6 luni pînă la 6000 de ani, o pată neînsemnată, o 
leziune aparent banală în exigenţele omului de ştiinţă, 
devin o sursă de informaţie care oferă soluţia dezvăluirii 
unei enigme. Numai spiritul ştiinţific de lucru trebuie să 
tempereze pe specialist de la orice idealism care, deseori, 
cu cît este mai accentuat, cu atît poate fi mai neadevărat. 
Prin a şti (a fi informat la zi cu metodele şi logica ştiinţei), 
a şti să faci (a avea o experienţă practică îndelungată) şi a 
şti să fii (a realiza probitatea din grandoarea acestei 
ştiinţe), medicul legist va atinge parametrii ştiinţifici cei 
mai înalţi, gradientul cel mai înalt de tensiune specific unui 
om de ştiinţă şi unui autentic umanism. Numai astfel el va 
putea să evite a merge singur spre ceva incert sau a merge 
cu probabilităţi spre ceva sigur, fapte care pot fi tot atit de 
riscante, din punctul de vedere al finalităţii juridice, motiv 
pentru care, a merge sigur pe date certe, atunci cînd este 
posibil, devine obiectivul esenţial al cercetării şi 
investigaţiei ştiinţifice. 

Lectura cărţii provoacă astfel de reflecţii, mai ales că 
munca omului de ştiinţă se interferează sau se poate chiar 
ciocni cu spiritul abstract de interpretare al legilor de 
către omul legii. Ştiinţa nu este interesată de beneficiarul 
descoperirilor sale: victima, inocent sau acuzat, motiv 
pentru care numai juristul, care preia cu cauţiune datele 
ştiinţifice, le poate racorda unui context probator şi astfel 


e în măsură să decidă. Decizia ştiinţifică nu poate fi în 
contradicţie cu decizia judiciară dacă prima este, 
într-adevăr, cu valabilitate  axiomatică. De altfel, 
noncontradictorialitatea şi suficiența trebuie să 
caracterizeze orice afirmație cu pretenţie de axiomă; iar 
atunci cînd axiomatizarea nu este posibilă, este necesar să 
se ofere concluzii de probabilitate, care, prin evaluare 
matematică, vor căpăta valoare ştiinţifică în acelaşi 
context probator. De aici, din caracterul ştiinţific al 
activității medicului legist, decurg independența medicinei 
legale şi imparțialitatea concluziilor sale în raport cu 
versiunile judiciare. 

Independenţa şi imparţialitatea ştiinţifică sînt, de altfel, 
preţul libertăţii muncii medicului legist. 

Unor astfel de mesaje răspunde, din plin, activitatea de 
om de ştiinţă şi publicist a prof. B. Knight. Continuator al 
marilor savanţi în medicină legală din Anglia ca Little John, 
Spilsbury, Sidney Smith ş.a., pe care societatea şi statul de 
drept englez i-a răsplătit cu binemeritate onoruri, B. 
Knight aduce o contribuţie de bază la statutul ştiinţific şi 
epistemologic al medicinei legale ca medicină a 
adevărului. 


Lucrările sale de inoculare a spiritului de lucru 
medico-legal în conştiinţa publică relevă, pe de altă parte, 
că, deşi uneori supusă criticilor diletante, medicina legală 
s-a salvat întotdeauna prin obiectivitatea şi probitatea 
afirmațiilor sale ştiinţifice, cu valoare de adevăr. Nu numai 
faptul că adevărul ştiinţific se impune ca o vocaţie firească 
a raţiunii umane dar, în activitatea medico-legală, această 
vocaţie nativă se transformă într-un adevărat mesaj de 
natură complexă, axiologică şi culturală, epistemologică şi 
judiciară, căruia munca medicului legist îi dă validitate şi 
acoperire zilnică. Cărţile lui B. Knight vorbesc în plus şi 
despre independenţa atît de necesară a omului de ştiinţă, 
mai ales a medicului legist, al cărui domeniu de lucru se 
află la graniţa dintre medicină şi drept, independenţă ce 
devine astfel un adevărat termostat al obiectivităţii sale 


ştiinţifice. 

Lucrarea de faţă, ca toată literatura de specialitate, se 
dedică celor care, dincolo de bine şi de rău, dincolo de 
puterea instituţiilor şi a ştiinţei, se impun inevitabil ca 
mediatori ai efortului de perfecţiune umană, ai spiritului 
de comunitate sufletească cu ceilalţi, în final, ai 
progresului şi binelui social. Expresie a fraternizării 
comprehensive cu adevărul ştiinţific şi justiţia, actul 
medico-legal devine prin această carte, o pledoarie 
concretă de promovare a iubirii, într-o lume care se vrea 
cu cît mai puţine defecte. 


Prof. Dr. Gh. Scripcaru 

